
și ăla bate la ușă. 


Berilă Vlahul către Kremvurșt von Schlitz 


I... 


Unde se arată începuturile acțiunii 


— Sursa mea e sigură de faptul că Maestrul şi de Charney 
vor fi trecuți prin foc în față la Notre Dame. Pentru ei nu mai 
este speranță, dar trebuie să-l împiedicăm pe rege să tragă 
foloase în urma morții lor. Plecați degrabă prin Versailles și 
urmați-vă planul. 

De Puis, căci aşa se numea cel de rostise aceste vorbe, era 
unul dintre cei patru ocupanți ai mesei croite din scânduri groase 
de stejar din camera de oaspeți aproape insalubră a hanului 
Cocoșu' cu Ciocu' de Aur, cunoscut drept CCA printre neferici- 
tii localnici de la periferia Cartierului Latin. Locul fusese anume 
ales, oferindu-le fereală de iscoadele tot mai numeroase și mai 
insistente ale frumosului rege Filip. 

— Sunteţi singurii care pot aduce neprihănirea asupra 
numelor fraților noștri. Domnul fie cu voi! adăugă de Puis în 
şoaptă, ascunzându-și fața păroasă în gluga mantiei soioase, şi 
se făcu nevăzut în ploaia nopții. 

Cei trei rămaşi se priviră lung, apoi făcură semn unei codane 
ce le zâmbea de ceva vreme. 

— Fii drăguță şi mai adă câte-o ulcică din astă minunată 
poșircă, îi zâmbi blondul galeş. Hangiţa se topi în lumina dantu- 
rii lui ca o lumânare căzută în ceaunul cu fiertură de sărbătoare — 
din cea cu carne, adică — şi alergă degrabă să aducă băutura. 

— Nu mai e ceas de zăbavă! grăi într-o altă limbă pleto- 
sul. Trebuie să ne facem nevăzuţi înainte ca iscoadele regelui să 
miroasă ceva. Va fi agitație mare mâine. 

— Cum o să avem de veste despre rămășițele lor? se foi 
mustăciosul pe scaunul greu. 


— N-aibi grijă, plescăi pletosul vizibil marcat de gustul 
îndoielnic al conținutului ulcelei aduse de codana ce părea să 
tragă către blond ca furnica la miere. Câteva zeci de florini arun- 
caţi într-o pungă l-au făcut pe amicul Jean de Mais să-mi jure 
că nu va scăpa o clipă din ochiul cel sănătos ceea ce va rămâne 
din Marele Maestru și din comandorul de Charney, Dumnezeu 
să aibă grijă de sufletele lor! 

— Eşti sigur că nu suge la două oi? se întoarse blondul 
pentru o clipă în discuţie. 

— Nu e chiar atât de prost ca cei din neamul lui. Ştie că va 
primi de două ori pe-atât în ziua recuperării. Mai ales că ne va 
fi călăuză. 

Hangiţa se desprinse din brațele unui bărbos purtător de zale 
rupte și reveni cu prezența în aria de acoperire a mâinilor blon- 
dului. 

— Kremvurşt are mare trecere la muieruștile de pe-aci. 
Bine că măcar hangiţțele se lipesc de el, că-i rămâneau plăce- 
rile trupești necunoscute și iar trebuia să-l ducem la mănăstire, 
he-he ! râse pletosul, apoi sorbi o gură zdravănă din ulcică. 

— No, d-apăi îi binie că-i plac muierile, mă! Că când l-am 
luat dintre călugări avea altă lumină în ochi, hă-hă! râse mus- 
tăciosul la rându-i. 

Între timp, Kremvurşt von Schlitz, blondul, netulburat de pre- 
zenţa şi vorbele comesenilor, îşi făcea de lucru pe sub fusta hangi- 
tei, care părea a se bucura sincer și adânc. Deodată, ochii celorlalţi 
doi cătară către ușă și pe feţe li se așternu o urmă de îngrijorare. 
Proaspăt intrații păreau a fi negustori sicilieni, dar aveau straiele 
prea scumpe pentru a alege un astfel de coteț de periferie. În plus, 
vârfurile săbiilor ce se ițeau discret prin mantiile grele aveau să le 
confirme bănuiala că erau soldaţii lui Filip, porniţi în căutare de 
sânge. Un picior zdravăn aruncat de mustăcios către ţurloiul blon- 
dului îl făcu pe acesta din urmă să lucreze mai profund hangița. 
Codana ţipă mai ceva ca iapa reginei sub armăsarul căpitanului 
gărzii şi-i trânti lui Kremvurșt o ditamai scatoalca. 

— Pe crucea lui Cristos, Pișta baci! Ce demon și-a găsit în 
tine sălașul ? îşi reveni sasul Kremvurșt von Schlitz la realitate, 
frecându-se abitir pe obrazul drept. O aruncătură scurtă din cap 

către ușă îl lămuri pe Kremvurşt că mustăciosul Pișta Massy nu 
fusese atins de streche. 

— Kremvurște, du-te la cai! Nu plecăm deodată, ca să nu 
atragem priviri iscoditoare, plescăi aproape nepăsător pletosul, 
însă fără a-i pierde din ochi pe nou-veniţi. 

Kremvurșt se conformă și se îndreptă cu paşi mari către 
ieşire. Când să iasă, îl ajunse un burtos cu șorț care purta pe el 
mostre din mâncarea servită în ultimii doi ani. Îi puse mâna pe 
umăr, îl întoarse, bălmăji scurt ceva şi-i arse un vajnic pumn, 
făcându-l să dispară în noapte ca scăpat din catapulta de asediu. 
Codana care-i făcuse ochi dulci se agita ca un șoarece căzut în 
butoiul cu brânză. Nou-intraţii în han priveau scena râzând și, 
deocamdată, erau atenţi doar la ce se petrecea afară. Pișta Massy 
dădu să se ridice, dar fu oprit de pletos: 

— Mă duc eu înainte! Fă în gând cinșpe pași şi urmea- 
ză-mă. 

Pletosul se strecură cu greu printre gurile căscate ce se bulu- 
ciseră să vadă bătaia și blocau ușa. Afară ploua mărunt şi rece. 
„Hm... E aproape ca la noi, la munte...“ i se ivi un gând care-i 
dădea fiori. Fusese ceva mai cald în ultimele zile, și trăgea 
nădejde că iarna plecase definitiv. „Uite și la sasul ăsta tânăr... 
Necuratul l-a pus să-și bage mâinile sub fustele fetei hangiului 
taman când intrau gărzile regelui, he-he ! Cred că nici cu cele 
străine de neamul lui n-are noroc. Hai, că destul i-a cărat la pumni 
umflatul de hangiu.“ Se desprinse de sub streașina șubredă, de 
unde urmărise câteva clipe bătaia luată de Kremvurșt, privi cu 
coada ochiului la spectatori, căutând să identifice iscoadele lui 
Filip, apoi, nevăzându-le, se duse de-a dreptul către hangiu: 

— Domnule, îmi cer iertare în numele acestui tânăr lipsit de 
minte și, după câte se pare, şi de apărare. Dacă nu-i cu supărare, 
sunt dispus să vă plătesc, orice ofensă v-ar fi adus nefericitul. 

Hangiul își slăbi strânsoarea din jurul gâtului lui Kremvurșt 
și grăi cu glas scăzut: 

— Tu eşti Berilă Vlahul? 

După răspunsul afirmativ, continuă: 

— Nu te duce la Versailles, e o capcană întinsă de slujbașii 
lui Filip. De Puis v-a vândut. Plecaţi numaidecât spre răsărit. În 

câteva clipe locul o să colcăie de oamenii regelui — nu l-ar ierta 
niciunul din viermii pământului! Apuca drumul spre Troyes 
și la trei ceasuri de aici o să daţi de o căsuţă de lemn, lângă 
pădure, cu un cocoș de piatră la poartă. E un văr al meu, de Bil 
i se spune. Ziceţi-i că v-a trimis Farine de Ble de la CCA. O să 
aibă grijă de cai și o să vă dea de-ale gurii. 

Pentru o clipă Berilă se pierdu, dar își reveni rapid când simți 
mâna fermă a lui Pișta pe umăr. Dădu să scoată de la brâu o 
pungă de piele, dar Farine îl opri: 

— Ne vom mai vedea, nobile cavaler. Drumurile noastre se 
vor mai afla măcar o dată la răscruce. Acum duceți-vă! Luaţi-vă 
caii şi dispăreți ca volburile duse de vânt! 

ÎI ajutară pe Kremvurșt să se adune în forme și simțiri și se 
îndreptară către grajd. 

Când se aflau la câteva zeci de lungimi de cal de han, priviră 
înapoi la mulțimea de felinare care începeau a se precipita în 
locul pe care tocmai îl părăsiseră. 

— No, ce coarnele Satanei o fo’ acolo? se minună Pișta 
către Berilă. 

— O să vă spui io peste câteva ceasuri, răspunse acesta. 

— Nu găsesc motivul pentru care a sărit la bătaie han- 
giul! spuse blondul Kremvurșt, încă ameţit de ciocanele lui 
Farine de Ble. 

— Bumbăceala de-ai luat-o a fost ocazia ca de Ble să ne 
împărtășească ce-avea de spus și să ne scoată din cuibul care 
începuse să colcăie de şerpi. 

— Aaa... avu Kremvurşt o tresăltare logică. Da’ bătaia nu 
mi s-a părut a fi prefăcătorie din parte-i, îşi continuă el uimirea. 

— Am fost trădați, iar tu ai fost scăparea noastră. Ş-apoi, ştii 
vorba că pumnii încasați pentru o muiere arătoasă ar fi rupți din 
Rai, he-he ! adăugă Berilă râzând. 

Îşi făcură cruce, întoarseră caii şi se pierdură în întunericul 
rece și reavăn. Mirosea a primăvară. 

II... 


Unde se întâlnesc regele și cardinalul 


— Cheamă-l degrabă pe cardinalul de Bará! îi porunci 
regele credinciosului său câine de pază, Gell de Douche. Tre- 
buia să fac asta de-alaltăieri, de când mi-ai spus, dar am crezut 
că onorabilele feţe bisericeşti au avut mai multă trecere în sânul 
Ordinului. Hai, du-te, du-te! îl expedie regele pe lacheul favo- 
rit. 

Pentru câțiva bănuți de aur în plus, de Douche ar fi fost în 
stare s-o recunoască de eretică şi pe nefericita care l-a adus pe 
lume. Filip îl folosea pe nemernic după bunul său plac la cele 
mai cumplite ticăloșii, iar închiderea celor mai de seamă cavaleri 
din rândurile Soldaţilor lui Hristos era într-o mare măsură rezul- 
tatul uneltirilor și mărturiilor mincinoase ale lui Gell de Douche 
și ale oamenilor lui. 

Cardinalul Flatule de Bará era un tip plinuț, deloc înalt, cu 
trupul ca un cazan de rufe, deasupra căruia natura glumise şi-i 
așezase un ceaun în loc de cap. Toate aceste calităţi fizice erau 
completate perfect de o fire teribil de răzbunătoare și vicleană 
peste măsură. Filip îl avea la mână cu niște documente care-i 
atestau vinovăția în cazul morţii proprietarilor câtorva întinse 
moşii din miazăzi, de la Mediterana, fapt care-l transformase 
pe de Barâ în ambasadorul supus al regelui Franței la Avignon. 
Acest lucru nu-i convenea defel papei Clement, care nu mai 
avea nevoie de încă un spion al regelui în curtea sa. Gurile rele 
spuneau că singurul locuitor din Avignon care nu era în slujba 
lui Filip ar fi fost papa, dar că nici măcar el nu băga mâna în 
foc pentru asta. Desigur, erau glume anume aruncate pentru a-l 
îmbolnăvi și mai rău pe Clement de inimă rea. 

— Sire, încercă de Bará o reverență, dar, ca de obicei, din 
cauza burții imense și a neostoitei pofte de mâncare care-l chi- 
nuia zi şi noapte, mai ales de când începuse nebunia cu templi- 
erii, scăpă o mare bășină. 

— Cardinale, te-am rugat de-atâtea ori să nu mai mănânci 
peste măsură înainte de a te chema. Mai ales varză cu pește ! pufni 
Filip căutând o fereastră deschisă. 

— Iertare, Majestate! se tângui Flatule. Oboseala și rapoar- 
tele mărturiilor din ultimele zile îmi dezleagă pofta mâncării, 
clipi el aproape rușinat. 

— Mi-e teamă, râse regele, să nu plesnești precum un purcel 
uitat pe cărbunii încinși și să mă umpli de rușine cumplit miro- 
sitoare, preasfinte de Bará! De aceea îţi interzic să încerci să te 
mai apleci. Așa vom fi amândoi în siguranță. Filip cercetă aerul 
cu ascuţimea nasului, prinse curaj și dădu un ocol mesei grele, 
superb meșteșugite, din stejar de Nevers. Dragul și bunul meu 
cardinal, începu el mieros, așezându-se pe jilțul primit cu trei 
săptămâni în urmă de la magistratul din Genoa. Stiai ce pun la 
cale rebelii templieri care se ascund prin gunoaiele Parisului ? 

Ca lovit de Zeița Tusei, cardinalul începu să dea din el tot 
felul de zgomote, inclusiv pe orificiul provocator de mirosuri 
nebănuit de urâte. 

— De Bará, o să pun meșterii de la palat să-ți croiască un 
dop uriaş pentru curul din care dai numai nenorociri ce spurcă 
aerul din juru-mi. Cum de nu te omoară mirosul? se crispă Filip 
de-a dreptul, apucând evantaiul parfumat și lovind aerul mai iute 
decât picioarele unui iepure fugărit de ogari. 

— Iertare, Majestate! Deh, bătrâneţea... Nu-mi mai țin 
încuietorile ca acum patru decenii, se aoli cardinalul căutând 
spre pardoseală. 

— Lasă, nu te mai necăji! Am oameni care au putere să 
jure pe Sfânta Biblie că încă mai ai bucurii la tinere aflate la mai 
puţin de-un sfert din anii sfinţiei tale, râse Filip tot mai cu poftă, 
pe măsură ce observa că fizionomia porcină a cardinalului se 
îngălbenește. Prin urmare, își reveni regele brusc, știi au nu ştii 
despre acțiunea de recuperare a osemintelor înalților templieri și 

transformarea lor în moaște ? Evident că nu! Nu e în interesul 
sfinției tale ! 

De Bará se foi vizibil în scaun, abia ţinându-se să nu mai 
scape o salvă printre buci. 

— Pe cei patruzeci și ceva de sfinţi, bolborosi el încetișor — 
niciodată nu ştiuse cu exactitate câți sunt. Nu o să mai amestec 
varză rumenită cu grăsime de porc, peşte copt la ceaun și azimă 
de tărâțe tocmai scoasă din vatră. Doamne-Dumnezeule Atot- 
puternic, îndepărtează-mi rumenirea verzei din priviri şi gândul 
peştelui aburind din nevolnica-mi minte, că mă îneacă apa ce-mi 
inundă gura şi o poftă neostoită îmi macină măruntaiele... 

Gândurile-i pașnice și total nepotrivite cu agitația regelui 
își găsiră prematur și nedrept sfârşitul în întrebarea furibundă 
a lui Filip: 

— Dar despre o organizaţie secretă zămislită din templierii 
scăpaţi de regala noastră judecată îmi spui? Lăsă un scurt răgaz, 
preț de o umflare a imensei burţi bisericești... Stii? izbucni 
regele nervos, dând o lovitură zdravănă masivei mese din stejar 
de Nevers. 

Ruptura din visare, cantitatea de bunătăți îndesată în trupul 
cardinalului şi sperietura grozavă pe care o trăsese acesta la izbi- 
tura regală aplicată mesei făcură ca bătrânul robinet de cur să 
scape un mare şi prelung tunet otrăvitor. 

— Flatule! exclamă disperat regele, bătând de zor cu evan- 
taiul. Garson! strigă spre pajul care avea spre întreţinere și 
aerul din încăperea regală. Împrospătează atmosfera degrabă, 
sau unul dintre voi va sfârşi lângă nememicii de templieri ! 

Pajul se precipită către un dulăpior de lângă cămin, luă doi 
pumni de levănțică uscată o săptămână pe sobă, doi de mentă 
preparată în același fel şi le dădu pradă flăcărilor. 

— Aaa... își înfoie Filip nările regale. Se apropie circum- 
spect de cardinal și, privindu-l ascuțit, îl întrebă: Deci? Înţeleg 
că ai dat răspunsul cu ajutorul curului, nu? Stiam că habar nu 
ai de asta. Degeaba îmi golesc puținul vistieriei către voi — nu 
sunteţi în stare de nimic! Iscoadele voastre nu valorează nici 
cât un șobolan căzut în Sena. lar voi — nici atât! 

— Sire, încercă de Bará să mai reducă din handicap, dar fu 
întrerupt. 

— Cardinale, ai trei zile, hai, maxim o săptămână ca să-mi 
afli cine sau ce este Sabia Domnului. Dacă nu, o să-i vizi- 
tezi pe cei pe care i-ai scurtat de cap ca să le iei pământurile. 
De Douche ! își strigă el lacheul, semn că de Barâ era liber să-și 
elibereze băierile curului în altă parte. 

Bineînţeles, când făcu plecăciunea mai emise un tremolo, 
însă, har Domnului, reuși să gâtuie sunetul și să lase în urmă 
doar mirosul copleşitor. 

Ajuns în căldurosul iatac din apropierea catedralei Notre 
Dame, unde vicarul de Fazat își mai făcea din când în când de 
cap cu vreo fetișcană dispusă la iertarea păcatului de a se fi năs- 
cut săracă și flămândă, începu să se gândească la ce avea de 
făcut ca să-și păstreze integritatea corporală. „Nu mai târziu de 
două ceasuri trebuie să trimit carte către Papa de la Avignon, 
în care să-i comunic despre noua conspirație a templierilor, de 
le-ar şterge Atotputernicul existenţa în vecii vecilor“, gândi 
de Bará așezându-se pe un scaun care gemu sub apăsarea car- 
dinalului. „Amin !“ punctă el făcându-și cruce. „Lucrul cel mai 
însemnat rămâne acela că Filip va fi neîndurător cu feţele biseri- 
cești. Trebuie să-l iau pe de Fazat la întrebări. Cum de ştie regele 
mai multe decât noi, care am înțesat toate ştioalnele Parisului 
cu iscoade?* Nu-și termină bine gândul, că vicarul năvăli în 
cameră agăţat de țâţele vesele ale unei tinere ce părea a dori un 
culcușş şi o masă caldă. 

— Eminenţă! aproape că ţipă vicarul şi împinse cu un gest 
reflex frageda făptură afară din câmpul vizual al cardinalului. 

— Niciodată nu m-am îndoit de gusturile tale, de Fazat. 
În schimb, am început să mă îndoiesc serios de loialitatea ta. 
Preacurvia şi desfrâul au lăsat să-ți fie cucerită fiinţa de lene şi 
nebăgare de seamă. 

— Preasfinte, eu... niciodată... se bâlbâi de Fazat și-i pupă 
mâna întinsă. 

— Vicare, păstrează pentru tine vorbele astea mai goale 
decât o carafă de vin luată de la gura-ţi într-o zi de vară. Spune-mi 

dacă vreuna dintre iscoadele din cartierele mărginașe a raportat 
ceva legat de o organizaţie secretă a templierilor care au scăpat 
de la întemniţare. Răspunsul fu un șir poticnit de litere nevol- 
nice, așa că de Bară reteză cu un gest scurt bâlbele vicarului și 
hotărî activitatea din viitorul imediat: Văd că te-am prins nepre- 
gătit pe partea asta. Sper totuși că n-ai fost într-atât de neinspirat 
încât să lași fata aia cu cămița fragedă să plece. 

De Fazat îşi montă un zâmbet draconic pe fața de viezure-n 
călduri şi se precipită către ușa camerei. 

— Ah! îşi aminti cardinalul ceva plăcut. După ce-o aduci 
pe fătucă s-o spovedim, dă o fugă la Potol la Greu, că au o varză 
de-ţi seacă gura de apă și-ţi leșină maţele de poftă. 

— Îndată, Eminenţă! execută vicarul o plecăciune scurtă și 
dispăru din decor. 

„la să ne așezăm noi mai comod lângă fooc“, își zise cardi- 
nalul îndreptându-se către jilțul cu perne moi de lângă șemineul 
ce trosnea de sănătate. Pârâiturile se amestecară cu nestăvilitele 
sunete din uriașul posterior, prevestind o mare jale pentru nări. 
„Da, da, avea dreptate Majestatea Sa! Îmi put îngrozitor arde- 
rile interne !“ aprobă el zâmbind cruda realitate. „Ce bine că io 
m-am obișnuit... hă-hă !“ 

III... 


Unde se află lucruri noi despre neamuri pierdute 


În țara cu pusta la vedere mijeau palid stelele. Aerul era umed 
în Visegrád și o adiere de vânt agățase pe ea fumul şi duhoarea 
mabhalalelor. La Călărețul fără Cal se dăduse cep butoaielor 
cu vin sângeriu şi rachiul de pere curgea prin țoiuri încă de la 
amiază. Erau semnele că va urma o altă petrecere ale cărei eco- 
uri vor face înconjurul ținutului. Ultimul an fusese de bun augur 
pentru Pișta Matty, căci devenise proprietarul unui castel de soi 
şi a două podgorii deloc neglijabile din Tokaj. Cunoscuţii știau 
că se trage dintr-o familie de nobili de prin părțile Oradiei și, 
din motive rămase necunoscute până la momentul întâlnirii cu 
cititorul, ajunsese baron de Iștenem, ocazie cu care-și trecuse pe 
numele personal câteva sate, superbul castel și viile. Mai avea 
și-n locurile de baştină vreo două castele și niște păduri câștigate 
într-o luptă cu un conte neinspirat, cu tot cu munții pe care se 
întindeau. Bunul său prieten Gyula Kacsyula, cel care, printre 
alte stabilimente, deținea şi Călărețul fără Cal, dădea de băut 
pentru tot poporul care-i trecea pragul, întru sărbătorirea reîntâl- 
nirii lor după mulți ani. 

— Seacă-i sângele, ungure! ciocni baronul Pișta Matty cu 
prietenul său Kacsyula o ditai bărdaca. 

— Fost-a bun și butoiul ăsta, hă-hă! aprobă Kacsyula. 

— Trăiască, trăiască șşi-nflorească scumpa noastră... dar 
și dragul nostru... laolată cu... strigă bâlbâit o namilă cu ochii 
umflaţi și echilibru precar, agitând la trei coți de podeaua mur- 
dară o bărdacă plină. 

Nu apucă să facă prea multă mișcare, că se prăvăli peste cea 
mai apropiată masă, făcând-o fărâme și împrăștiind ocupanții 

precum un dihor turbat orătăniile dintr-o curte. Pişta Matty râdea 
cu poftă când un mic detaliu îi curmă râsul și-l făcu să privească 
atent către un personaj prezent la masa strivită de impactul cu 
uriașul ungur. Până atunci nu observase că ar fi ceva în nere- 
gulă — bine, nici nu căutase cu privirea ceva anume —, dar parcă 
bărbosul ăla sur nu aducea defel a târgoveț, ba chiar i se păru a 
vedea un mâner de sabie al cărei model nu-i era deloc străin. 

— Ia d-aci, ungure... un’ te poartă paşii? mai apucă să 
articuleze Kacsyula și capul i se prăbuși pe masa din scânduri 
groase, cioplite din lemn de carpen. 

„Bun vin mi-a trimis părintele Catodiu, fie-i viața plină de 
belșug şi de lumină“, își zise baronul în barbă în timp ce se ridica. 
Ocoli namila prăbușită întru gloria licorii părintelui Catodiu și 
se îndreptă către cel care-i atrăsese atenția. Omul se așezase la o 
masă învecinată, în spatele unui stâlp de lemn, lângă una dintre 
cele patru ferestre ale încăperii. 

Pişta baronul se apropie nepăsător de el și-i întinse o ulcică 
cu vin: 

— Nu te bucuri alături de noi, străine ? 

Drumeţul întârzie o clipă răspunsul, se rezemă pe spătarul 
Scaunului și duse ușurel mâna dreaptă către șold. Făcându-se 
preocupat de starea matahalei, baronul de Iştenem se aplecă şi 
privi discret la mantia călătorului. „Daaa... Pe nurii nevestei 
lui Kacsyula, nu m-au înșelat ochii! Are chiar o sabie de tem- 
plier! Dacă nu a furat-o, înseamnă că ştie răspunsul.“ Făcu un 
pas într-o parte, nedezlipindu-și privirea de la străin, şi, pentru 
că nu găsi nimic pe care să se așeze, se aşeză peste uriașul pră- 
bușşit. 

— În hoc signo vinces! grăi Pişta baronul către străin, 
întinzând ulcica spre ciocnire. 

— Aquila non capit muscam! izbucni un călugăr bărbos 
din spatele lui. Baronul rămase ca lovit de copita credinciosului 
său cal Lofos, când îl sugea vreun tăune. 

— Philosophum non facit barba, continuă un altul cu față 
de clapon plouat. 

— De gustibus non disputandum, se auzi o voce dogită din 
lateral, de lângă foc. 

— Ubi tu Gaius, ibi ego Gaia, auzi prelingându-se spre ea 
precum aburul dimineţii peste câmpii Ciardaszyea, una dintre 
fetele ce se ocupau cu umplutul ulcelelor și trezitul sângelui în 
voinici. 

— Carpe diem, veni şi glasul brunetei Szmekerâ, cea cu 
ţâţele precum ghiulelele de asediu îndelungat, după ce o împinse 
pe cealaltă, mai să-i frângă gâtul lăptos. 

— Verba volant, scripta manent, scânci dintr-un colț o babă 
mai urâtă decât o oaie tunsă şi dată cu catran, care tot sugea la 
un picior de găină. 

— Futere, non futere, laba necesarum est, grăi mai mult ca 
pentru sine călugărul bărbos care dăduse tonul la cântec. 

— Dubito, ergo cogito; cogito, ergo sum... se împiedică un 
nou-venit de matahala prăbușită, proptindu-se cu desaga drept 
în capul inert al lui Kacsyula. 

— Perpetuum mobile! se trezi din lovitură Kacsyula, dar 
numai pentru moment, căci ochii îi căzură pieziș și, căutând spre 
fumul din tavan, capul prea greu de vin îi căzu pe spate. 

— Drosophila melanogaster, aruncă disprețuitor către răpu- 
sul Kacsyula și Paprika, focoasa lui consoartă. 

Tocmai intrase în încăperea plină de oaspeţi de felurite 
soiuri, îmbrăcată de sărbătoare, cu părul roșcat frumos împletit 
și țâțele pârguite ițindu-și sfârcurile prin florile bluzei ușoare de 
in. Își lăsă mantia pe masă, aruncă un zâmbet plin de miere și 
cu mult lapte baronului de Iştenem și se apucă să-l aranjeze pe 
Kacsyula într-o poziție care să-l ferească de înțepenirea oase- 
lor. Cu o mișcare dibace de răsucire, semn că mai făcuse asta 
de multe ori, Paprika își mută bărbatul din scaunul incomod pe 
podeaua confortabilă. 

— Nihil sine Deo, răspunse într-un final străinul, trezindu-i 
lui Pişta Matty un oftat de uşurare. Stiam că asta e limba papilor, 
râse străinul. Nu credeam să aflu în aste locuri atâtea sutane 
deghizate în cavaleri ! l 


20 


— Neobişnuit este și pentru mine, cavalere, şi n-am lip- 
sit din împrejurimi decât zece ani. Ca să vezi ce face biserica 
din oamenii simpli... hă-hă! îi răspunse râzând Pișta baronul. 
Spune-mi, te rog, şopti baronul, de unde vii, cu ce treburi pe aici 
și dacă îţi pot fi de ajutor. 

— Sunt cavalerul de Mascullare şi vești grele aduc. Luă 
o gură de vin și continuă: Încă mai știe să facă vin părin- 
tele Catodiu! Uimirea picată pe fața baronului îl făcu pe 
de Mascullare să continue netulburat: Da, Pişta, l-am cunoscut 
pe Catodiu. El m-a îndrumat să-l aflu pe fratele tău pierdut. 

Cum reacţia lui Pişta baronul întârzia să se facă ivită, de 
Mascullare se simți nevoit să sublinieze: 

— Înțelegi? Sau vorbim iar în limba papilor? 

— Nu, nu, că iar o să ne lovească valul de latinitate al beți- 
vilor ăstora. 

— Prin urmare? își ridică de Mascullare o sprânceană 
îndoită de capacitatea de pricepere a baronului de Iștenem. 

— Adică ai dat de frate-miu? Cum e? Unde? Zi-mi! O, 
torna, torna, fratre! se agită ca bulbucii de ploaie Pişta Matty. 

— Toate la timpul lor, mesire, toate la timpul lor... 

Între timp Paprika, plictisită de măcelul ulcelelor, trupurile 
răpuse de licoarea părintelui Catodiu și nenumăratele oase de 
clapon lipsite de carne, se hotărî să-l extragă pe Kacsyula din 
confortul podelei şi să-l ducă acasă, în moliciunea saltelei din 
paie proaspăt recoltate în toamnă. 

Dar în uşă nimeri peste Pişta Matty și cavalerul de Mascullare, 
care se pregăteau să plece la treburi mai importante. 

— Alea jacta est! făcu savant de Mascullare către Pișta 
baronul. 

— Gaudeamus igitur... apucă să articuleze Kacsyula zâm- 
bind tâmp, apoi se prăbușşi în noroiul de afară, cu Paprika 
peste el. 

Unde se dezvăluie alte personaje 


Pitique deschise un ochi, dar până să-l deschidă şi pe-al doi- 
lea se trezi cu o oală cu apă rece peste fața adormită. 

— Da” ridică-te, putoare, că de-un sfert. de ceas mă chinui 
să te-aduc în simțiri ! 

Apa ca gheaţa îl făcu să tresară ca un arc atunci când i se 
rupe coarda. 

Scutură zdravăn din cap şi, dând să se arunce din pat, alu- 
necă pe podeaua umedă și căzu înainte, nimerind peste protube- 
ranțele îmbietoare ale unei fetişcane. Nu apucă să se uite prea 
bine la ele, că se pricopsi cu o scatoalcă peste ceafă, iar o mână 
puternică, ba chiar prea puternică, îl culese de pe fata care râdea 
în hohote. 

— Iar ţi-ai băut minţile și simţirile, mesire, glăsui de la 
capătul mâinii o damă solidă ca un butoi de pivniţă regală. Am 
bănuiala că nu vei mai primi permisiunea să-mi calci pragul 
stabilimentului, darămite să te mai pricopsești cu vreuna din 
fătucile astea. 

— Madam Sardine, se adună Pitique în simțiri, e ultima oară 
când se întâmplă, da’ vă jur pe mormântul vărului Piramidon și 
pe sufletul onorabilului meu strămoș de Gresant că nu-mi amin- 
tesc nimic ! 

— Aşa mi-ai spus şi acum cinci zile, onorabile Pitique. Mare 
noroc ai că te place Omlette, iar ea este una dintre favoritele 
mele, altminterea nu mai făceai mulți purici p-aci, i se confesă 
madama zborșită ca vinul uitat la soare. 

Omlette de Troisoeufs, fata care-i atenuase căderea lui Pitique 
cu bustul ei generos, își arăta dantura într-un râs nestăvilit. 

— Hai, iar tu nu mai beli orzul la cai şi mişcă-te la bucătărie 
de adă niscai apă proaspătă, îi ordonă madam Sardine. Jupâne 
Pitique, pe matale vezi că te caută un m'sio curat îmbrăcat. El 
mi-a zis să te trezesc, pentru că are o însărcinare ce nu suferă 
zăbavă. Păcat că nu are amândoi ochii, altfel e tare chipeș, îşi 
încheie ea numărul ieşind din micuța cameră soioasă de la man- 
sarda onorabilului stabiliment Călătorul Împăcat. 

Pitique rămase o vreme prostit pe marginea patului ros de 
vreme și de sutele de clienţi care-și trăiseră plăcerile trupeșşti pe 
el, amintindu-și cu satisfacție că îl ușurase de-o pungă grasă-n 
pântec pe un negustor din Cremona care se nimerise pericu- 
los de aproape de mâna lui fără astâmpăr. Apoi băuse ceva 
la Tâţa Fleșcăită, nu mai mult de două carafe de vin, pornise 
către Călătorul Împăcat, dar se întâlnise cu amicul Sauceblanc 
şi mai golise vreo două stacane la Mătura Vrăjitoarei. Cândva, 
după apus, ajunsese la stabilimentul ținut de madam Sardine. 
Se gândi: „Hoașca asta umflată cred că mi-a pus ceva în vinul 
pe care l-am băut jos cu ea. Ce i se bulbucaseră ochii când i-am 
arătat punga! Precis a vrut să mă jefuiască, nememica de gră- 
sană !“ Se tăvălise puțin cu preferata lui, Omlette, fata lui Pot de 
Confiture, un negustor scăpătat din Reims, care încercase să-și 
refacă averea în Paris, dar sfârșise în băutură, iar cele două fete 
ajunseseră să lucreze pentru codoașa de madam Sardine. 

— Hai, mesire, ce zăboveşti atât, că m'sioru” cu un ochi 
dă semne de nerăbdare! bubui madam Sardine în uşa rudi- 
mentară. 

Pitique căscă, se întinse la osatură, apoi, din reflex, aruncă o 
privire afară. Bănuiala îi fu spulberată : încă era noapte ! Catran ! 

„Pe călcâiele năpârlite ale mătușii Sclerose din Saint-Quen- 
tin, ce om întreg la judecată are neliniști în miez de noapte ?“ îi 
trecu lui Pitique un gând firesc prin minte. Scârţâi cu pasiune 
ușa, apoi scările din lemn de proastă calitate, tocite și crăpate, 
şi ajunse în camera de jos. Scaunele zăceau împrejurul meselor 
mute şi goale, cu excepţia unuia. Pomi agale către străinul cu 
gluga mantiei trasă mult peste față, fapt care-l făcu să se întrebe 
de unde știa madam Sardine că omul în cauză era un chipeș 

chior. Se uită scurt în jur, dar nu mai era nimeni în afară de 
misteriosul fără somn. Două candele de pe peretele dinspre uşă 
aruncau degete jucăușe de lumină, iar o a treia încerca să țină 
pasul pe o masă alăturată străinului. Focul trăgea să moară sub 
un ceaun uriaş din care încă mai ieşeau limbi de abur. Pe masa 
străinului, lângă cele două ulcele de lut ştirbite la gură, odihnea 
o pungă de piele. Misteriosul personaj părea ori mort, ori ador- 
mit într-o poziție nefirească, căci nu dădea niciun semn că l-ar 
fi observat apropiindu-se de masa lui. Era liniște. Pitique trase 
scaunul cu zgomot şi se așeză încet, aproape cu teamă. 

— Pitigue de Tarencrique ? îl chestionă străinul de cum 
puse curul pe scaun. 

— lo-s! Matale cum ţi se zice? 

Străinul ridică ulcica şi o duse la gură. Pitique încercă zadar- 
nic să-i vadă fața. Lumina leşinată și gluga mantiei îi ascundeau 
întru totul fizionomia. 

— Câte? continuă străinul. 

— Sase. 

— Ce șase? 

— Ce câte? 

— Eşti dobitoc ? se întinse străinul peste masă. 

— Câteodată. Acum sunt doar mahmur. Cred că nenorocita 
de babă mi-a pus ceva în vin. 

— Se întâmplă adesea în astfel de locuri. Spunând asta, 
străinul puse mâna pe pungă şi începu să se joace cu ea. Prin 
urmare ? se opri el din săltat punga. 

— Aşadar? se exprimă simplu de Tarencrique, fiind teribil 
de nelămurit în privința rostului întâlnirii. „Numai nebuna de 
babă mi-a ruinat somnul! De m-ar fi ascultat Omlette și am fi 
plecat la mătușa Acriture, la grădinărit de comișoni, aș fi scăpat 
de lunaticul ăsta !“ Gândind așa, apucă ulcica din dreptul lui, 
sorbi zdravăn, se şterse bărbătește cu mâneca stângă și rosti apă- 
sat: Dacă te-a trimis jupânul de Piliture, poţi să-i spui că o să-i 
înapoiez mâine datoria. lar dacă te-a pus unchiu' Roumegouche 
să mă urmărești cât beau, poți să-i spui că numai de data asta 
au fost şase. 

Străinul mișcă punga, iar din pântecele ei răzbătu un sunet 
foarte familiar. 

— Bine, şapte. Am băut şi în cameră una, cu Omlette. 

Străinul așeză punga lângă ulcică și cu o mișcare scurtă îşi 
dădu gluga pe spate. O bandă din piele neagră îi venea peste cap, 
acoperindu-i ochiul stâng. În lumina chioară ivită din candelele 
muribunde, celălalt avea ciudate reflexii verzi. 

— Tinere, numele meu este Jean de Mais și am o misiune 
pentru tine. Jupânul Coup de Poudre, din Le Marais, mi te-a 
recomandat. Am crezut că ești mai dezgheţat când te-am între- 
bat câte vrei. 

Privirea sinceră a lui de Tarencrique, care căuta un răspuns, 
îl făcu pe de Mais să fie mai exact: 

— Câte monede grele vrei pentru a urmări ceva? 

Venindu-i inima la loc, de Tarencrique se întinse după ulcică 
şi se dădu pe spate. 

— Păi de ce n-ai pomenit de jupân Coup de Poudre de la 
început, mesire? Acuma putem sta de vorbă, continuă Pitique 
trăgând încă o dușcă. Ce trebuie să fac? 

— Peste ceva vreme vor fi executaţi cei mai însemnați cava- 
leri ai Ordinului Templului. 

— Cel Frumos încă mai are cavaleri templieri de scurtat la 
zile? Că de vreo șapte primăveri numai ei sunt pe nesfârşita listă 
a morții, căscă Pitique de-şi scrânti un dinte din fundul gurii. 

— Am primit informaţia că tu eşti nelipsit la execuții, nu că 
ai avea mare plăcere la privit cum se sting nenorociţii, ci la uşu- 
rat buzunarele proștilor care s-adună la astfel de ocazii oferite cu 
dărnicie de-al nostru rege. 

De Tarencrique scăpă fără să vrea un zâmbet. Se simțea 
încălzit în mândria lui de hoț de buzunare, iar recomandarea lui 
Coup de Poudre prețuia mai mult decât o tăvăleală strașnică în 
mansardă cu Omlette. Dar nu se ridica la valoarea a două tăvă- 
leli. Totuși, Omlette era bună pe treaba ei. 

— De când m-am îndeletnicit cu scoaterea primului meu 
băiat din mă-sa, am devenit mai slab de înger. După ce-am privit 
atunci mogâldeața-nsângerată ieşind printre cracii muierii, nu 

mă mai pot bucura de execuţii, mă ia cu leşin de la burtă, aduse 
de Mais argumente în favoarea lui, deși nu i le ceruse nimeni. 

— Zece! se desprinse Pitique din visare. Vreau zece florini 
şi-ţi fac treaba! 

Începu deja să se gândească ce o să facă cu atâta bănet. O să 
poată să-şi cumpere un cal alb, cu şa aurie și hățuri bătute-n ţinte 
de aceeaşi culoare, cu potcoave noi de la de Caya, fierarul, cel 
mai bun din breaslă. O să vină să o ia pe Omlette, să crape mada- 
mele din împrejurimi de invidie. Dar fu străfulgerat de un gând. 

— Nu mi-ai zis sarcina ce trebuie să o duc la îndeplinire. 

— O nimica toată, zâmbi de Mais, știind că nu va fi deloc 
uşor. Trebuie să nu scapi din ochi rămășițele trupești ale celor ce 
vor fi executați. Să nu le scapi pentru nimic în lume, ai înțeles ? 

— Doar atât? se miră sincer Pitique. 

— N-am mărunțiş la mine, așa că îţi dau zece florini grei, 
„Chaise d'or“, spuse de Mais aruncându-i pe masă monedele. 
În timp ce de Tarencrique se minuna de ceea ce i se pusese pe 
masă, de Mais simţi nevoia să pluseze : Uite, îți mai las încă pe 
atâta, ca să stai şi noaptea acolo. 

Liniştea din întunericul de afară fu făcută țăndări de cântatul 
cocoșilor. Al câtelea să fi fost? 

— S-a făcut! își bucură de Tarencrique dantura cu un 
zâmbet larg, lăsând-o să se aerisească puţin. Înşfăcă și restul de 
monede și le vâri în punga lăsată în fața lui. Erau chiar adevărate, 
de două ori mai solide decât florinii vechi, „petit royal assis“. 

„Dacă mă gândesc bine, Omlette nu e de nasul meu. Sunt 
bogat de-acum, merit ceva mai bun decât o târfă din spelunca 
babei ăsteia“, îşi zise el țâşnind pe scări în sus. 

Jean de Mais îşi aranjă pielea neagră pe ochiul beteag şi 
ieși. Uşa de la Călătorul Împăcat se închise în spatele lui cu un 
scârțâit prelung. „Puțin seu de oaie la țâţâni și se poate înăbuși 
scheunatul ăsta de cotoi de Provence în călduri“, îşi zise el. Un 
bubuit surd îl urmă. Se crăpa de ziuă. 

Via 


Unde se usucă niște haine şi se schimbă planuri 


Ploaia se înteţise binișor şi pătrunsese decisă până la oasele 
celor trei fugari, dar asta nu-i făcea să slăbească ritmul. De mai 
bine de două ceasuri urmau cursul Senei, la oarece distanță de 
mal, și nici pomeneală să dea de casa vărului lui de Ble. Bezna 
grea, ploaia care le biciuia feţele şi vântul care prindea puteri 
cu fiecare leghe parcursă le făceau înaintarea şi orientarea tot 
mai anevoioase. Un fulger imens brăzdă cerul și aduse, pentru 
o clipă, o geană de lumină peste peisajul ce li se întindea în 
față. La câteva sute de picioare se afla un luminiș cu o construc- 
ție mică în centru. Berilă le făcu celorlalți semn să-l urmeze. 
Curând, şi ei, şi caii se aflau sub acoperișul spart al unei căsuțe 
părăsite cine ştie de când și din ce motive. 

— După socoteala mea, ar fi trebuit să fim în casa acelui văr 
al lui de Ble. Sau mă înșel? zise Kremvurşt dând cu pălăria de 
un stâlp, pentru a scutura apa. 

— Nu te-ai înșela nici dacă ai spune că ne-am rătăcit, îl 
corectă Berilă Vlahul, aprinzând cu amnarul şi cremenea 
niște paie. 

— No, ce-i de făcut amu? se îngrijoră Pișta fremătând 
dintr-o jumătate de mustață. 

— Nu e cu putință să ne fi rătăcit, doar am urmat firul râu- 
lui, se hotărî Kremvurşt, scoțându-și cizmele pline cu apă. 

— Am trecut negreşit de Melun, dar cred că ne-am tulburat 
calea la răscrucea de la Sens, își frecă Berilă palmele trăgându-se 
mai aproape de flăcările vesele şi dătătoare de căldură. 

— D-apăi, nici în curv’ lu’ Belzebut nu cre’ că-i aşe o beznă, 
de nu s-arată-n vedere nici urechile calului când șezi călare. lar 

apa aiasta care se slobozeşte din ceruri cre” că-i tot mâna lui cea 
întunecată și spurcată ! sudui Pişta Massy ridicându-se de lângă 
foc şi ducându-se către credinciosul lui murg. 

Scoase dintr-o desagă un codru de pâine neagră, îndesându-i-l 
calului sub bot, apoi culese de pe jos o mână de paie şi începu 
să-l şteargă. 

— Aşe, Moghiore, aşe dragule! îl buciuma Pişta cu dra- 
goste pe cel care-l scosese din mari belele de-a lungul tinerei şi 
tumultoasei lui vieţi. 

Armăsarul se alinta sub atingerea stăpânului, dar nu apucă 
acesta bine să dea cu paiele pe el de câteva ori, că patrupedul se 
ușură de gazele acumulate în zbuciumatele ore de alergătură. 

— No, mă, Moghiore, iar' oi făcut gălăgie de-ți flutură 
coada ca la galop, mă! îl dojeni Pişta, dar continuă să-şi vadă 
de treabă. 

— E istovit bietu’ animal, făcu Berilă către Kremvurșt. 

— No, așe-i mă! întări Pișta. 

— Nu de Mogbhior ziceam, ci de tine, mă Pişto! se puse 
Berilă pe râs, iar blondul Kremvurşt îi ținu isonul. 

— No binie, mă! îşi văzu netulburat Pișta de ale lui. 

Kremvurşt se întinse cât era de lung, deschise nefiresc de 
larg gura şi produse un căscat magnific. 

— Ho, Kremvurşte, că tragi casa peste noi, başca răgetu' 
cu care ai chelit copacii de crengi. Nu-i de mirare că Dizăl îţi 
întoarce coada ori de câte ori deschizi gura, râse Berilă. 

Blondul se fâstâci oarecum, apoi se ridică în picioare fără 
vreo intenţie precisă. După câteva clipe luă şi el o mână de paie 
şi începu să-i facă lui Dizăl, mândreţea de iapă roaibă, ceea ce-i 
făcea Pișta lui Mogbhior. 

— Aşa, Kremvurște, aşa, aibi grijă de ea, că ai văzut când 
stăteai țanțoş în şea şi treceai pe drumurile mai răsărite din Paris 
ce trăgeau muierile la tine, mai ceva ca tăunii sub coada iepei, 
he-he! râse din nou valahul ațâțând focul cu o nuia, născând 
sute de scântei care-și găseau sfârșitul în fuioare fumurii. 

— Hă-hă, no, aşe, noroc cu iapa, altminterea n-ar trăi bucu- 
rii cu vreo muiere, întări Pişta spusele valahului. 

— Când nu mestecă oarece, numa’ de neadevăruri vă sunt 
bune gurile-alea ! prinse blondul curaj. 

— Ascultă la mine, bălane, zise Berilă, ducându-se şi el 
către calul lui negru ca noaptea de afară. Trei pătrimi din noro- 
cul tău la muieri stă în iapa asta faină, de le zici la toate că-i 
armăsar. Noroc că se pricep muierile la cai cum te pricepi tu la 
muieri... he-he! Ia zi-mi, a fost vreuna să nu vrea să-ți călă- 
rească Dizălu' ? 

Câteva clipe nu se mai auziră decât ploaia, focul care trosnea 
la vreascuri și pufăitul cailor. 

— Aiae, mă, toate vor să se dea cu iapa roaibă, nu cu armă- 
sarul bălan, râse Berilă cercetând căpăstrul armăsarului său, care 
începu să se bucure. Da, mă Logune, știu că am mereu adevărul 
de partea mea. Uite Kremvurşte, şi Logun a observat că Dizăl 
îţi aduce muierile. 

— Aia... aia de la Cocoșul cu Ciocu” de Aur, codana, ea nu 
o văzuse pe Dizăl şi s-a topit în brațele mele precum zăpada-n 
Carpaţi primăvara, se ferici sasul cel blond cu amintirea veche 
de câteva ore. 

Berilă se uită la Pişta şi se puseră pe râs. Armăsarul negru al 
valahului îi acompanie din buze și de sub coadă, semn că și el 
avea o suferinţă prin intestine. 

— Logune, tată, ăia de la hanv’ lu’ Farine ţi-au dat orzoaică, 
altminteri nu trăiai rușinea asta de față cu Dizăl şi calul ungu- 
resc, își scuză Berilă armăsarul. Să-ţi luminez puţin tigva, sasule, 
reveni el la traiectoria iniţială a discuţiei. Tâțoasa aia nurlie, 
bună de tăvălit în orice anotimp, nu își strica aranjamentul şor- 
tului pe tine dacă nu o punea onorabilul Farine de Ble, tac-su, să 
ne facă pieile scăpate de oamenii Frumosului. Așa că... încheie 
el uitându-se la Pișta ungurul și se puseră iar pe râs. 

După ce se îngrijiră îndeajuns de cai, începură să-şi lepede 
toalele ude de pe ei. Se strânseră în jurul focului, iar bucățile de 
lemn și crengile găsite la îndemână le înfipseră în pământ pentru 
a-şi pune hainele la uscat. Încă două lemne zdravene aruncate 
în mijlocul vetrei rudimentare făcură flăcările să se învioreze 
şi să împrăştie mai multă lumină și căldură. Stând în cur pe un 

bolovan de lângă foc, Berilă simţi cum îl cuprinde o dulce toro- 
peală, iar pleoapele, ba chiar întregu-i cap, deveniră brusc mai 
grele. Sfios din fire, Pișta aşteptă să se dezbrace tovarășii lui şi, 
când îi văzu că sunt aproape să aţipească, se retrase într-un colț 
mai întunecat şi începu să-și scoată de pe trupul ostenit hainele 
grele de apă. Se apropie tiptil de foc şi cu mișcări uşoare începu 
să-și înșire țoalele pe crăcile înfipte în pământ. 

— Mă Pişto, mă, auzi ungurul vocea valahului în spatele 
lui, tu ai luat cioarecii ăștia cu galbenu' în spate? 

Se înșelase și în privința lui Kremvurșt, care se apropia acum 
curios, cu mătărânga atârnându-i prin despicătura izmenei. 

— No, apăi... se fâstâci el în fața celor doi, trăgându-se 
lângă calul lui. 

— Zi mă, de ce n-ai maro ca tot poporul? râse Berilă. 

Blondul se apropie curios de turul nădragilor lui Pișta și-i 
confirmă lui Berilă: 

— Da, nene, așa e, nu te-a înșelat privirea, ai lui sunt altfel. 
Hă-hă! 

— No, că doară m-am udat acu’ douăzeci de zile, no? se 
dezvinovăţi Pişta. 

— Aşa e, Pișto, da’ atuncea ai vrut să-l îneci pe intendentul 
regelui în Sena, nu te-ai îmbăiat c-a fost vrerea ta! făcu Berilă, 
bucuros că-l prinsese pe Pișta la mijloc. Mare noroc a avut tică- 
losul regelui că i-a sărit arătarea aia în ajutor, altfel îi veneai de 
hac! De-atunci n-ai mai dat cioarecii jos, așa-i? 

— No, mai binie de tri ceasuri ploaia aiasta m-o îmbăiat ca 
lumea, no? se bosumflă ungurul. $-apăi, amu aveam de gând 
să-i pun ca tătă lumia, adăugă el şi se băgă după credinciosul 
lui armăsar. 

Berilă și Kremvurșt mai râseră un pic, așteptară să apară și 
Pișta, apoi se strânseră în triunghi, îngenuncheară sprijiniți în 
săbii și se rugară pentru sufletele fraților uciși de Filip, pen- 
tru Maestrul de Molay și pentru ceilalți frați aflați în temnițele 
regelui. Dat fiind că aveau cai destoinici, nu se puse niciunul de 
veghe. Logun, negrul valahului, avea urechea formată în detec- 
tarea paşilor soldaţilor regelui, iar Moghior simțea zgomot de 

copite dușmane de la o leghe și jumătate. Dizăl n-avea calități 
nocturne, dar era singurul cal atrăgător de muieri nurlii, chiar și 
iapă fiind. 

Ploaia încetase, iar lumina crudă a răsăritului se cerea 
printre crengile pline de muguri primăvăratici. Aburii dimineţii 
ascundeau ca un voal pământul reavăn al pădurii. Un corb fâlfâi 
pe deasupra acoperișului spart, zăbovi preţ de o suflare, apoi îşi 
pierdu silueta cemită printre ramuri. 

Berilă se trezi primul, ieși să cerceteze împrejurimile, apoi se 
întoarse şi-i ridică vioi şi pe ceilalţi, să-şi strângă hainele uscate 
de pe stativele improvizate şi să se pregătească de drum. 

— Să tragem nădejde că nu a reușit să ne ţină nimeni urma, 
zise el strângând şaua pe Logun. Trebuie să găsim Sena şi să 
o urmăm pe drumul către Troyes cât mai degrabă, adăugă mai 
apoi, dându-i armăsarului un codru de pâine. 

Făcură cale întoarsă, găsiră râul, apoi începură să gonească 
spre Troyes. Cu puțin înainte de a intra în târg găsiră, aşa cum 
le zisese Farine de Ble, cocoşul de piatră ce păzea o căsuţă de 
lemn lângă pădure. Brusc deveniră foarte atenţi, iar simțurile 
li se încordară în fața unui amănunt deloc de neglijat: lângă 
cocoșul de piatră stătea priponit un cal cu însemnele regelui pe 
ornamentele șeii. 

— Rămâneţi aci şi fiți cu ochii în patru! porunci Berilă 
intrând în curtea casei. Mâna dreaptă începuse să strângă nerăb- 
dătoare mânerul sabiei pe al cărei mâner stăteau încrustate 
cuvintele „In hoc signo vinces“, care-i călăuziseră existența de 
când fusese ales pentru a apăra Ordinul şi comorile sale cele 
mai de preţ. 

Se apropie uşor, cu pași de vulpe dusă la furat, şi privi înă- 
untru pe fereastra afumată. Nu distingea decât siluetele a doi 
bărbați ce purtau o conversaţie pașnică. 

— Pe mantaua lui Iosif, cavalere, adevăr grăiești ? zise cel 
mai mare. 

— Acesta-i adevărul, jupâne de Bil. Dacă nu se întâmplă o 
minune, vor fi arşi pe rug, rosti grav celălalt. 

— O minune ar fi dacă ai mai ieși fără găuri în plus de 
aici! năvăli Berilă peste ei cu sabia în mână. 

Încăperea nu prea mare avea doar mobila strict necesară: un 
pat cu rogojini, o masă rudimentară, trei scaune, niște rafturi pe 
stânga și pe peretele opus intrării, o sobă în partea dreaptă, lângă 
ușă, și doi oameni care rămăseseră de parcă Sfântul Duh s-ar fi 
pogorât printre ei. 

— Cine ești și ce doreşti, cavalere? se ridică cel îmbrăcat 
bine, iar mâna îi ţâșni fix pe mânerul sabiei ce-i atârna la brâu. 

— Întâi tu, îi agită Berilă sabia în dreptul pieptului. 

— Sunt cavalerul de Piche sur Mur. Acum e rândul dumi- 
tale, făcu de Piche un gest discret din cap. 

— Numele meu nu este pentru lacheii regelui, mai ales că 
nu vei ieși viu din astă încăpere. Spada dumitale, cavalere ! grăi 
Berilă, făcând o reverență și invitându-l pe de Piche la acțiune. 
Acesta simţi că are de-a face cu un tip hotărât și decise să-i dea 
satisfacţie. 

— O să-mi pară rău să te ucid înainte de a şti cum te cheamă, 
adăugă el scoțându-și sabia din teacă. 

— He-he! răspunse Berilă. O să fie ultimul lucru pe care-l 
vei auzi, de Piche ! 

Jupânul de Bil se trase într-o parte, lângă sobă, luă de pe 
un raft o ulcică cu vin şi trase un gât zdravăn. De mult nu mai 
fusese martor la o luptă, darămite la una în casa lui izolată de 
toți si toate. Săbiile celor doi cavaleri se încrucișau fulgerător și 
puternic, dar amândoi se mişcau bine şi parau loviturile mortale. 
Prinzând o ocazie favorabilă, Berilă își aruncă într-o parte cu un 
gest energic mantia cu față dublă, făcu un balans scurt înainte 
şi-şi dezechilibră adversarul. De Piche căzu pe spate şi se propti 
în fereastră, făcând-o fărâme. Reveni repede însă, cu o clipită 
înaintea atacului mortal al valahului. 

— Stai, stai, cavalere! strigă de Piche lăsând garda jos. 
Berilă se opri, dar păstră garda. Mantia asta de unde o ai? Puţini 
sunt cei care-i ştiu însemnătatea, așa-i? Fu rândul lui Berilă să 
rămână uimit. 

— Dreptate grăieșşti, cavalere, dar de unde până unde ai 
cunoştinţă de însemnele mantiei mele, mai ales că ți-au fost 
ascunse privirii ? 

— Le-am observat la ultimul atac, când ai dat-o la o parte 
o clipă. Eşti cel pe care-l arată însemnele ? continuă de Piche 
apropiindu-se. 

— Berilă Vlahul mi se spune, răspunse valahul păstrând 
distanţa și ridicând ușor vârful sabiei din podea. 

— Mantia dublă, jumătate albă — lumina — şi jumătate nea- 
gră — întunericul —, cu cruce roşie între lumină și întuneric, nu 
poate însemna decât că purtătorul ei este unul dintre puținii aleși 
să fie Sabia Domnului, îngenunche brusc de Piche, sprijinit în 
sabie şi cu capul plecat. 

Jupânul de Bil rămăsese cu gura căscată şi ulcica pregătită să 
tragă încă un gât, când ușa explodă în lături, tocmai peste ulcică, 
transformând-o pe dată în sute de cioburi. 

— Tri pentru unv’ şi unv’ pentru tri! tună o voce urmată de 
doi cavaleri cu săbiile pregătite de luptă. 

— Pişta, trei se spune! Trei, ţi-am zis de nenumărate ori, se 
relaxă Berilă punându-și sabia în teacă. 

— No, tri, mă, io ce-am zâs? Tri! făcu Pişta serios. No, 
cine-i omv’ ? arătă el cu sabia către de Piche. 

— Nu ştiu, acuma ne ziceam numele, da’ ați năvălit voi, 
bravilor, he-he! râse Berilă. Ia, hai să ședem și să vorbim, că 
noi aici trebuia să ajungem, trimiși de văru” Farine de Ble. 

Auzind numele lui văru-său, de Bil se trezi din surpriza eve- 
nimentelor și începu să turuie: 

— Farine, l-aţi văzut pe Farine ? Maiare cotețu' ăla deasupra 
curelei de la nădragi? A măritat-o pe fii-sa, pe Pufarine? Mai 
ține şi stabilimentul lui madam Sardine ? 

Kremvurșt fu numit pe loc responsabil cu noutățile pentru 
moș de Bil. Ceilalţi se aşezară la o ulcică de vin cu o idee mai 
bun decât al vărului de Ble şi se puseră să-l asculte pe de Piche, 
care avea să le transmită lucruri de mare însemnătate. 

— V-am așteptat de ieri seară pe drumul dinspre Troyes, că 
urechile lui Filip sunt lungi până aici şi mâna lui așijderea. Orice 
clipă are mare preț, domnilor! începu de Piche după un gât de 

vin. De ani de zile, eu şi jupânul de Bil suntem iscoadele tem- 
plierilor în tabăra infamului rege. Am informaţii care ar putea 
întoarce lucrurile în favoarea Ordinului. 

Pişta se ridică şi-şi aruncă ochii pe fereastra spartă, după care 
îi făcu semn lui de Piche să continue. 

— Trebuie să vă întoarceți la Gisors cu misiunea de a-i salva 
pe Maestru și pe de Charney. 

— Dar ştiam că nu mai e nicio speranță pentru ei. Trebuia 
să-l împiedicăm pe Filip să le batjocorească rămășițele ori să le 
aibă în folos personal, să atragă prostimea de partea lui și să-și 
ascundă crimele, îl întrerupse Berilă. 

— A fost o momeală pentru de Puis, pe care îl bănuiam de 
multă vreme cum că i-ar face jocul regelui, răspunse de Piche. 
Cu mult aur am reușit să cumpăr câteva uși care se vor deschide 
la vederea acestui însemn, continuă el scoțând dintr-un buzunar 
interior un măr. 

— Poftim? Un măr? D-astea aflăm în orişice grădină în 
drumul nostru, hă-hă! se repezi sasul. 

— Poate, dar niciunul nu va avea un trifoi cu patru foi la 
coadă, zâmbi de Piche. Nu încerca să muști din el, pentru că nu e 
zămislit de natură, ci în atelierele făurarilor din Padova. A venit 
rândul să-i ademenim pe șerpii care ne-au făcut atâta rău și să-i 
trimitem în focurile veșnice din străfundurile Iadului, își încheie 
cavalerul de Piche informarea. Jupân de Bil vă va pregăti de 
drum. Lăsaţi-vă tunicile și mantiile aici. Veţi primi veşminte noi, 
negustoreşti, și vă veţi da drept comercianți venețieni. Domnul 
fie cu voi, cavaleri ai Sabiei Lui ! mai zise el ridicându-se. Făcu 
o reverență, îl salută scurt pe de Bil și ieşi. 

Cei trei se puseră pe mâncat zdravăn, își umplură desagii cu 
ce le pregătise jupânul de Bil şi îmbrăcară straiele de târgoveți. 
În mai puțin de un ceas aveau să ia înapoi drumul care-i putea 
duce la pierzanie. 

VI... 


Unde se clarifică niște lucruri 


Alergând prin camera uriașă, regele striga : 

— De Douche! Garson! Garsooon! Se propti într-o fe- 
reastră și încercă în zadar s-o deschidă. O să-mi dau duhul aici 
din pricina duhorii nenorocitului de popă! Pe barba lui Clovis 
Întâiul și pe statura lui Pepin cel Scurt, că nu am întâlnit ceva 
mai puturos! bombăni el trăgând disperat de fereastră. A fâsâit 
înainte de a pleca, nenorocitul! O să-i sigilez găoaza cu lemn 
şi catran! Gărzi, paji, oricine mai preţuieşte cuvântul regelui 
său! Deschideţi-mi o blestemată de fereastră! strigă regele din 
toți rărunchii, și tot palatul răsună de amarul său. 

Masivele uși de gorun se dădură în lături şi își făcură apariţia 
vreo trei oşteni din gardă, uitându-se cu uimire la regele agăţat 
de încuietoarea ferestrei. 

— Pe Sfântul Magnus din Avignon, ce aţi rămas așa de pia- 
tră? Spargeți nenorocita de fereastră, că îmi piere simțul nasu- 
lui dacă mai stau mult în duhoarea asta! strigă regele la cel mai 
apropiat oștean. Acesta nu aşteptă să i se spună de două ori, ţâșni 
către fereastra îndărătnică și o trăsni cu halebarda. Aerul rece și 
proaspăt, cu iz de primăvară, pătrunse pe dată în încăpere, iar 
regele se aruncă spre spărtură să-l soarbă cu nesaț. 

— Aaa... își scoase el capul regal prin cioburile rămase din 
ceea ce fusese fereastra salonului de oaspeţi. A-haa ! îi sclipiră 
ochii la ceea ce i se înfățișa în curtea palatului. Câteva doamne, 
două la număr, binecunoscute feței sale regești, tocmai își extră- 
geau trupurile înfofolite în haine scumpe din caleașca somp- 
tuoasă purtând însemnele casei de Buzce. Marchiza Crayonne 
și vară-sa, Clochinde d'Oeufs, îi erau vechi prietene, mari 

amatoare de nebunii regale, dar într-o şi mai mare măsură pasi- 
onate sorbitoare din cupele generoase, de argint, pline cu vin de 
Rhône ori Burgundia. 

Nu trecuse nici o jumătate de an de când, în timp ce veneau 
către salonul regal, una dintre ele, Clochinde, călcase strâmb 
pe loc drept şi-şi scrântise o gleznă. Vreme de două săptămâni 
nu s-a mișcat din pat, însuşi maestrul Atelle, doctorul Curţii, 
oblojindu-i glezna beteagă. Cea mai importantă urmare a acestei 
scrânteli de la palat a fost înființarea SPP — Serviciul Pentru 
Purtători —, format din tineri vajnici, cu mâini oțelite la aratul 
câmpului şi picioare întărite la zdrobitul strugurilor. Aceştia 
răspundeau de căratul oaspeţilor mai fragili din curte în palat 
și invers. 

Aşa că, la comanda unui diriguitor, doi flăcăi falnici precum 
gorunii de la poalele Pirineilor s-au înființat lângă caleașcă și 
numaidecât cele două madame s-au așezat în braţele vânjoase 
ca pe canapeaua regală. 

— Tu, trebuie să ne comandăm şi noi așa ceva, chicoti mar- 
chiza controlându-şi flăcăul la bicepși. 

— Sunt întru totul de acord, draga mea marchiză, râse 
Clochinde privind cu poftă la pectoralii SPP-istului ei. 

După câteva minute în care îşi imaginară diferite munci cu 
SPP-iștii, care mai de care mai plăcute, marchiza Crayonne 
de Buze și companioana sa, Clochinde d'Oeufs, fură depuse 
cu delicateţe de către cei doi flăcăi puternici la ușa salonului de 
oaspeți. 

— Majestate, rostiră cele două coțofene când intrară în 
salon, înclinându-se atât cât le permiteau crinolinele. 

— Vai, ce surpriză, ce plăcere ! le zâmbi Filip cu gura largă, 
apropiindu-se de ele şi ridicându-le din reverenţe. Ce frig! se 
zgribuli el. Hei! strigă el către halebardieri, arătându-le gaura 
din fereastra salonului de oaspeţi. Reparaţi fereastra ! 

Halebardierii plecară grăbiţi și apăru un paj cam adus de 
spate şi destul de urât la înfățișare, care le ajută pe madame să se 
despovăreze de blănuri și tunici. 

— Oau! făcură madamele când băiatul se apropie de ele. 

— Oau! Tu cine ești, băiete? se minună şi Filip la vederea lui. 

— Servitorul alteţei voastre, Sire! răspunse pajul cu capul 
plecat. — 

— Aăă... făcu regele luat pe nepregătite. 

— Ă? întrebară şi cele două coțofene, cu mâinile întinse 
către cocoșatul servitor. 

— Ă? se întoarse pajul întrebător, așteptând comanda. 

— Ă! dădu regele hotărât din mână, făcându-i semn să 
continue să le dezbrace pe coţofene. E cu putinţă să vorbeşti în 
timp ce le ajuţi pe doamne ? se prefăcu el curios. 

— Da, alteţă, se opri pajul din nou, făcând o plecăciune. 

— Nu, nu merge așa! se revoltă Filip. Halebardier ! 

Unul dintre cei strigați îşi făcu apariția stârnind un val de aer 
rece în încăpere. 

— Trebuie să faci două lucruri. Primul: cheamă dulghe- 
rul, fierarul și intendentul să repare fereastra pe care tocmai ai 
spart-o. 

— Nu eu, alteţă, celălalt, eu sunt schimbul al doilea, AA, se 
dezvinovăţi omul. 

— AA? rămase Filip cu gura căscată. 

— Amiazi-Amurg, alteță ! îl lămuri oșteanul. 

— Liniște! tună regele. Eu nu te-am întrebat cine eşti, ci 
ţi-am dat o poruncă pe care o vei duce negreșit la îndeplinire. 
Ce mai stai? AA? 

Halebardierul se făcu nevăzut. 

— Ă3ă... Unde rămăsesem? reveni Filip la acțiunea din 
salon. Între timp, madamele reuşiră să încarce pajul cu un mor- 
man substanţial de haine și blănuri. Mi-am amintit! se lumină 
Filip la chip. Cine ziceai că ești, băiete? Adică, nu! Prin ce 
împrejurări ai ajuns aici? Şi, mai ales... de ce? 

— Majestate! Pfff! Pfff! făcu pajul cocoșat suflându-și 
nişte pene din față. Mi se spune Quasimodo, Sire, și lucram pe 
lângă Notre Dame, căram cu cârca felurite chestii. Într-o zi am 
văzut doi oameni zbătându-se în Sena, dar unu-l trăgea la moarte 
pe celălalt. Am sărit... Pfff! Pfff! se întrerupse Quasimodo 
suflând în gulerul de fulgi al madamei Crayonne de Buzee. Îşi 

săltă de două ori prețioasele ţoale în brațe, dându-le o formă care 
să nu-l mai jeneze la vorbire. Iertare, Sire! continuă el. 

— Zi mai departe, că n-am toată ziua la discreția ta ! îl zori 
regele. 

— Cel care era în necaz era m'sio' de Fichique. 

— Ha? De Fichique zici? Intendentul nostru regal? Tu 
l-ai salvat pe ticălos de la înec? Ar trebui să pun să te omoare 
pentru asta, dar... hai! făcu regele un gest mărinimos. Dar cine 
era celălalt? 

— Nu ştiu, Sire, dar abia l-am scos pe m'sio' de Fichique 
din mâinile lui, răspunse Quasimodo pe după pene. Dar am 
observat pe celălalt mal trei cai și doi călăreți. 

— Bine, bine, destul timp am cheltuit cu tine şi am oaspeți, 
se plictisi regele. 

Pajul se înclină cum putu și începu să se depărteze. 

— Auzi? îl opri regele. Cum de ai căpătat astfel de formă? 
E de la naştere ori ai căzut după? 

— M-a cocoşat munca, Sire, răspunse Quasimodo. 

— Cum adică? se arătă uimit regele. 

— Majestate, este matematic: mai multe taxe, mai mulți 
bani de dat. Mai mulţi bani de dat, mai multa muncă. 

— Mai multă cârcă, adică se prinse Filip în logica cocoşa- 
tului. 

— Aţi intuit perfect, Majestate ! confirmă Quasimodo. 

— Hai, dispari, până nu-mi întorc gândul în ceea ce privește 
viaţa ta ! îi făcu regele semn să se retragă din tablou. După ce se 
închise uşa, Filip îşi aminti de cele două coțofene: Doamnelor, 
ce plăcere ! 

Cele două începură să-și arate dantura și să necheze ca niște 
iepe în sezonul de montă. 

— Plăcerea e a noastră, Majestate! spuseră ele într-un glas, 
care suna ca butoiul cel mai dogit din pivnița lui Chemin de Fer, 
chelarul palatului. 

— Ce noutăţi aveţi a-mi spune din viața nobilimii noas- 
tre? le invită Filip lângă înaltul şemineu, pe o canapea lungă, 
plină cu perne de mătase purpurie. l 

— Nu cine ştie ce, Sire, dar începem prin a vă spune că 
Clochinde este pe cale să se mărite! zise Crayonne și izbucniră 
amândouă într-un râs năvalnic, care suna asemenea unei căruțe 
cu bolovani aruncate pe-acoperiş. 

— Serios? se miră Filip zâmbind. 

Ca să nu mai strige, să-și știrbească autoritatea în fața celor 
două bârfitoare, regele se agăță de un șnur gros de lângă fotoliul 
său. „Încerc și asta, iar dacă nu se arată, îl dau călugărilor domi- 
nicani sau îi iau capul !* gândi Filip trăgând cu putere de șnur. 
În câteva clipe apăru Garson. 

— Unde-ai... fu gata să explodeze Filip, dar se uită la fața 
marchizei Crayonne de Buzce, pe care se întindea o mirare abia 
schițată. Se corectă repede şi porunci: Ca de obicei! Reveni 
către cele două coțofene cu zâmbet larg : Prin urmare ? 

— E vorba de contele de Geaba, Majestate, începu să cot- 
codăcească Clochinde, iar nasu-i ascuţit ca un cioc de barză 
parcă-i deveni şi mai mare în jocul flăcărilor șemineului. L-am 
cunoscut la balul de luna trecută, dat de... 

— Stiu că aţi fost la balul ducelui de la Creme, completă 
rapid Filip, pentru ca cele două să nu rămână cu senzaţia că nu 
sunt observate din umbră. 

Coţofenele se priviră scurt. În prima clipă privirea exprimă 
uimire, în a doua clipă — îngrijorare. În a treia își afișară din nou 
pe figurile spelbe zâmbetele de craniu gol. 

— Contele m-a plăcut din prima privire, de aceea am pur- 
ces la următorul pas, vizitele la cele două castele ale sale din 
Chartres. Totul a fost miraculos, dar... 

— Nu cumva bate spre 60 de primăveri? râse regele zgu- 
duindu-se în fotoliu. 

— Nu primăveri, Sire, ci ierni pe de-a-ntregul ! clămpăni 
Clochinde, și amândouă se alăturară regelui, dezgolindu-și 
dantura. 

Garson reveni cu pahare de argint și o carafă pântecoasă 
cu lucrătură fină, de Aragon, tot din argint. Umplu cupele cu 
roşu de Burgundia, preferatul regelui, şi plecă pe uşa de servi- 
ciu. Privi atent în urmă, să nu aibă urmăritori, apoi făcu stânga, 

pe holul care dădea spre puț. Mai privi o dată în toate părțile, 
scoase o frânghie de sub tunică, o legă de un mâner anume făcut 
în ghizdurile puțului și aruncă frânghia înăuntru. Apoi se duse 
în camera lui, așteptând să fie chemat la strâns. 

— Dar de ce? întrebă regele râzând în hohote. 

— Pentru că, Sire, chiar dacă ducele pare a fi viu, nu este 
viu acolo unde ar vrea Clochinde să fie, râse Crayonne în cres- 
cendo, cu vară-sa ţinându-i ritmul. Și știți cât de pricepută este 
Clochinde, mai ales că nu se dă ușor bătută, continuă ea cu 
subînțeles. 

— Cunoaștem, cunoaștem, îhm-îhm ! îşi drese vocea regele, 
puţin jenat. 

— Oricum, asta nu prea contează... la cât de bogat este, 
râse Clochinde clipind des. În plus, l-am cunoscut pe vărul său, 
marchizul de Concasseur, care-i cu trei decenii mai fraged. Şi 
asta se vede bine în nădragi, râse ea dându-și capul pe spate. 

— Pe măciuca lui Hercule, nu apare cineva să astupe fereas- 
tra asta spartă? Simt că-mi dispare cu totul bărbăția! se cutre- 
mură un pic regele. 

„Trebuie să întăresc disciplina muncii“, îşi spuse. „Aşa nu 
se mai poate !“ Ca la poruncă, un cap se iți pe uşa salonului de 
oaspeţi, anunțând că au venit reparatorii de ferestre. Filip făcu 
un semn și intrară câțiva lucrători. Nu trecuse decât o clepsidră 
mică, de purtător, și salonul de oaspeți era din nou la adăpost de 
aerul rece. 

— Un masaj, Sire? se apropie Crayonne plescăind discret, 
după ce ieşiră toți nepoftiții. 

— Ooo... Deja? zâmbi Filip şi se lăsă pe spate. 

— Relaxaţi-vă, Majestate! îl luă Clochinde pe după umeri, 
în timp ce Crayonne îl descheia la tunică. 

Peste o jumătate de ceas cele două madame sorbiră o ultimă 
gură de vin şi se îndreptară spre ușă. 

— Ca de obicei, doamnelor, a fost o plăcere să vă revăd! 
zâmbi Filip vizibil satisfăcut. 

— Sire... se aplecară ele într-o reverență, după care se retra- 
seră zâmbind complice. 

„Ptiu ** făcu Filip aranjându-și fireturile, „pe mâna dreaptă 
a Clochindei şi gura strâmbă și magică a micuţei Crayonne, am 
uitat cu desăvârșire cea de-a doua poruncă pentru gardian.“ 

Gândindu-se la ce avea de zis, trase de șnurul care anunța 
pajul. Garson apăru tăcut, cu ochii în pardoseală, strânse poca- 
lele și dispăru fără zgomot. 

— A-ha! făcu regele urmărindu-l pe Garson. Își amintise. 
Gardian! Fă chemare către intendent. Regele începu să măsoare 
salonul cu pași mărunți, străduindu-se să ţină minte ce avea să-i 
spună intendentului. Se opri în fața șemineului, jucându-se puţin 
cu vătraiul în jar, apoi își reluă plimbarea. De Fichique ! strigă el 
când văzu figura de vulpe grasă a intendentului regal. Degrabă, 
în seara asta, vreau să dispară ăla, cum îi zice, ăla cocoşat... 

— Quasimodo, Sire! făcu intendentul o plecăciune. 

— Așa! își curmă Filip învârteala prin salon, așezându-se 
pe canapea. ÎI trimiţi înapoi la Notre Dame, în beci, în turlă, 
undeva — nu vreau să-l mai văd pe pământ! Nu vreau să-l omor, 
nici să te omor... Mă simt generos! 

— V-au masat marchizele d'Oeufs și de Buzce? presupuse 
de Fichique. 

— De unde știi? se fâstâci regele. Am devenit prea bun? 
Prea milostiv? Prea uman? 

— Nu, Sire, dar încă sunteți depănușat la pantaloni, răs- 
punse de Fichique zâmbind. 

Regele privi scurt între picioare, apoi rosti autoritar către 
intendent: 

— Asta mi-e porunca! Degrabă, am zis! ÎIntendentul se 
aplecă şi dădu să se retragă. Stai! îşi aminti regele. De-acum 
şi până când voi închide ochii, vreau să văd toate angajările pe 
care le faci la palat. Nu voi mai tolera decât rudele directe şi prin 
alianță, nu și salvatorii. Ai priceput? 

— Desigur, Sire! se plecă din nou intendentul. 

Dar Filip nu-i dădu timp lui de Fichique să se ridice din ple- 
căciune: 

— Trimite-mi-l pe Gell de Douche ! 

Se ridică de pe canapea și începu să măsoare din nou salonul, 
din ce în ce mai agitat. La un moment dat se opri să exami- 
neze puţin fereastra cea nouă, după care se întoarse la șemineu, 
urmări cu atenţie un păianjen mic dispărând după un ormament, 
apoi pe Gell de Douche, care intrase și înainta tremurând. 

— la mai spune-mi, preacredinciosule, ce-ai mai auzit ? În 
tine-mi pun toată nădejdea. Cardinalul este neștiutor în greaua 
problemă ce mă apasă, îl luă regele repede. E de încredere 
omul tău ? 

— Sire! îngenunche lacheul. 

— Hai, ridică-te şi vorbește-mi ! îi aruncă regele, așezân- 
du-se pe fotoliul de lângă șemineu. 

— Majestate! începu de Douche. Am încredere în el ca-n 
propriul meu tată! 

— De Douche, taică-tău e mort de cinci ani, otrăvit de nebuna 
de soră-sa, care a crezut că-i bărbatu-său, ușuraticul! Nu că 
taică-tău ar fi fost ușa popii de la Notre Dame, îl repezi regele. 

— Ăă... Ca-n tatăl meu dacă nu l-ar fi otrăvit nebuna de 
soră-sa, se corectă de Douche. 

— Aşa, aşa! aprobă Filip. 

— Un om de mare încredere, cum spuneam, din interior, 
mi-a adus la cunoștință existența unei organizații secrete năs- 
cute din templierii scăpaţi, puţini la număr, ce-i drept, îi zâmbi 
el regelui, ce-şi zic Sabia Domnului. 

— De Douche, îţi iei suveranul drept vreunul care și-a pier- 
dut minţile ? se înfoie regele. Pe asta mi-ai spus-o și acum două 
zile. Mă faci să mă repet: ce-ai mai auzit nou? Înțelegi? Nou, 
de Douche ! 

Lacheul făcu fețe-fețe, îşi propti privirea în podea și bâlbâi : 

— Majestate... iertare! Își strânse pălăria în mâini și con- 
tinuă: Eu doar am vrut să vă înfățişez toată istoria, pentru ca 
Majestatea Voastră să aibă întregul pericol în fața regalilor ochi. 

— Bine, hai, fie! dădu plictisit regele din mână. Zi mai 
departe ! 

— Sire, ştiu că paza de la temnița celor doi capi ai templieri- 
lor este întărită. Cei din frăția secretă sunt mult prea puțini ca să 


42 


îndrăznească o salvare a osândiţilor. Dar după execuţie nu vor 
pregeta să pună mâna pe osemintele lui de Molay și de Charney, 
ca să-i sanctifice. 

— Să-i sanctifice? Asta numai papa o poate face, iar Sfinţia 
Sa face pe el la Avignon de teama noastră. 

— Să-i sanctifice în religia lor, nu ştiu, asta e ce mi-a zis 
omul meu. 

— Hmm... căzu Filip pe un gând ce-l îngrijora întrucâtva. 
Cine-i omul tău ? rosti într-un târziu. 

— De Puis se numeşte, Majestate, și vă este credincios până 
la ultima picătură de sânge. 

— Hmm... reveni Filip la gândul lui. „Dacă e doar o ducere 
de nas?“ grăia gândul care nu-i dădea pace. Scutură din cap 
uşor, să-l alunge, și-i spuse lui de Douche : Citeşte-mi ceva întru 
liniștirea spiritului. Ce ai pregătit pentru azi ? 

— Voi începe cu niște învățăminte din Gesta Romanorum, 
apoi le vom comenta, să vedem ce lucruri bune desprindem 
din ele. 

— Cred că nu e ceva gen Marguerite Porete, ca să nu fiu 
forțat să distrez plebea cu o execuţie lejeră, de început de primă- 
vară. A ta, îndeosebi... râse regele. 

— Nu, Sire, se cutremură Gell de Douche, acestea nu sunt 
herezii ! Cartea de faţă este, mai degrabă, o adunătură de texte. 
Si este în latină, limbă care vă face atât de bine la urechi. 

— Ah, da, latina... Ce nu cunoști nu-ţi poate face rău, zâmbi 
regele. Citeşte-mi, citește-mi, că vreau să adorm repede. O să 
mă apuc... poate o să scot și eu o carte, Învățăturile regelui Filip 
al IV-lea al Franței către fiul său Filip al V-lea al Franței. Nu? 

— Sigur, Sire. Când începem? se grăbi de Douche. 

— Nu acum, că sunt obosit după vizita celor două doamne. 
E-heee! oftă regele zâmbind. Nişte doamne, ce pana mea de la 
pălăria de vânătoare, niște doamne! Citește-mi, dar... porunci 
regele închizând ochii. 

De partea cealaltă a uşii de serviciu Garson se desprinse ca 
O nălucă, urmă calea către puț, coborî pe sfoară și nimeri într-un 
tunel îngust. După o sută de pași ajunse la o trifurcaţie. Ridică 

lumânarea la nivelul ochilor. Pe un perete era scrijelită o roză pe 
o bulină sângerie, pe celălalt o roză pe o bulină oranj. „Trebuie 
să ţin minte că roșul e pe stânga !“, îşi porunci Garson. „Ce bine 
că nu uit niciodată lumânarea, să văd măcar culorile rozelor“, se 
încurajă el şi o luă pe centru. 

După două sute de paşi ieşi în noapte. Trase cu pasiune aerul 
rece în piept. 

Trebuia să se grăbească, pentru că nu avea timp la dispozi- 
ție. De Douche nu stătea mai mult de două ceasuri cu regele. 
Ajunse la o casă cu o mică cruce neagră, neobservabilă, lângă 
clopotul de la intrare. Bătu o dată. Se deschise o uşiță mică, la 
nivelul ochilor. 

— Am trebuință de mesager! rosti Garson prin deschiză- 
tură. În câteva clipe se deschise ușa și în ea se ivi un câine cu o 
coadă bățoasă, preocupat de cerul înstelat. Apoi uşa se închise. 
În sfârşit, ușița se redeschise şi primi un covrig cu răvaş de piele 
şi cărbune. Puse răvaşul pe zid şi scrise cu cărbunele: „De Puis + 
Sabia Domnului = trădare“. Îl înfăşură pe covrig, îl puse pe coada 
câinelui şi-i şopti animalului la ureche: Cartierul Latin, Cocoşu' 
cu Ciocu' de Aur, jupân Farine de Ble! Du-te cu Dumnezeu! Şi 
repede ! 

Câinele țâşni ca din tun, cu covrigul înfipt în coadă, iar 
Garson se grăbi să execute cale întoarsă. 

Gell de Douche citea cu aprindere din Gesta Romanorum, 
cu toate că Filip începuse să sforăie. Nu știa însă că regele visa. 
„Hmm...“ făcea din nou gândul în visul lui Filip. 


VII o... 
Unde se prezintă alt rege 


— Cume în Valahia principelui nostru Basarab ? se întoarse 
regele către sfetnicul său, Janosz Kukurusz. 

— E bine, Majestate! răspunse dregătorul aruncându-și 
ochii pe un document pe care-l avea în mână. Ne dau aur, orătă- 
nii, miere, lapte și oi cu ceva lână pe ele. 

— Cu ceva lână? se miră regele. 

— Au zis că soiul de oi pe care le cresc ei îşi pierd lâna la 
început de primăvară, când începe mugurul ierbii, zâmbi dre- 
gătorul. 

— Hmm... se scărpină regele în creștet, vizibil jenat de 
peruca de protocol pe care i-o adusese Kukurusz de la Veneţia. 
Pe crucea Sfântului Andrei, de ce trebuie să mă chinui cu părul 
ăsta fals pe creştet ? îşi ridică regele ochii la tavanul împodobit 
de policandre de cristal florentin şi decorat cu filigrane aurite. 

— Obiceiul regal, Majestate... ştiţi... bâigui stins Kukurusz. 

— Dă-lpe pustă de regal şi de obicei! izbucni Carol Robert. 
Si de perucă! adăugă, apoi își smulse peruca şi o aruncă în flă- 
cările şemineului proaspăt curăţat. Focul se bucură nespus și 
începu pe dată să sfârâie, digerând peruca și iscând un fum gros 
şi înecăcios, care în scurt timp cuprinse toată camera. 

— Pe mâna dreaptă a Sfântului Emeric, din ce e făcută? 
exclamă regele tușind strașnic. 

— Din cel mai bun păr, Sire... adunatmanual, tuși la rându-i 
Kukurusz. 

— Adunat de unde, boierule? Din nădragii călugărilor 
benedictini de la Tihany? Pfuah! scuipă regele în lături. 

— Pe aici, Sire, îl luă Kukurusz pe rege din norul de fum și-l 
introduse pe cea mai apropiată ușă. Carol tușea, scoțând norișori 
de fum de perucă nobilă pe nasu-i regal. Haina de pe el răspun- 
dea cu rotocoale fumigene la contactul cu palma dregătorului. 

— Vă e mai bine, Sire? se îngriji Janosz de sănătatea 
lui Carol. 

— Pe sabia Sfântului Stefan, dregătorule, vrei să mă ucizi de 
tânăr? Sunt însurat abia de opt ani! Cuf-cuf! se înecă regele 
în propria-i furie, tuşind bulgări străvezii. De mâine începând, 
interzic perucile din păr de Veneţia. Sunt mortale! se liniști el, 
așezându-se pe un jilt îmbrăcat în piele și mătase. 

„S-a zis cu negoțul de păr al călugărilor de la Tihany“, 
gândi în sine pe sub perucă Janosz Kukurusz. Si continuă cu 
voce tare: 

— Desigur, Sire, cum hotărâți. O să reluăm negoţul cu târ- 
goveţii din Lyon și Strasbourg sau cu cei polonezi. 

— Prea bine, se relaxă regele. 

Dregătorul Kukurusz sună dintr-un clopoțel de argint și pe 
dată își făcu apariția un băieţaș blonziu. 

— Sire, doriţi să vă primeniţi gâtlejul cu un strop de vin din 
podgoriile Înălțimii Voastre? propuse Kukurusz. 

— Nu, nu mai vreau nenorocire de-aia acră din podgoriile 
Înălțimii Mele. E numai bun pentru dres ciorba făcută de jupân 
Gulasz, pufni regele. 

„Cu vin d-ăla îţi drege jupân Gulasz ciorbele, da’ cu ce cre- 
deai ?“ gândi dregătorul, zâmbindu-i regelui pe sub mustăţile 
falnice. 

— Mai e ceva vin de Tokaj, de la prietenul Pișta Matty? 
întrebă regele cu speranță, luminându-se la chip și ființă. 

— Să-mi consult scriptele de vinuri, Sire, făcu Janosz o ple- 
căciune scurtă, vârând mâna dreaptă într-un buzunar al hainei. 
Scoase un cilindru mic, de piele, pe care erau gravate cuvintele 
„Numaidecâturi regale“, îl bătu ușor pe una din părți și scoase la 
iveală un sul din piele fină, de vițel de lapte. După ce-l consultă 
câteva clipe, grăi: Ar mai fi vreo două, dacă nu chiar trei băr- 


46 


dace cu licoare de Tokaj, Majestate, în raftul 5, rândul 48-Delta, 
din pivnița secretă de la miazăzi, spre apus de Sala tronului. 

Apoi continuă în gând: „Fără să le pun la socoteală şi pe cele 
20 puse deoparte pentru suflețelul meu.“ 

— Cum calul Sfântului Ladislau de au loc toate astea pe 
bucăţile tale de piele? se minună regele, ca de fiecare dată, de 
altfel, când Kukurusz îşi scotea notițele spre consultare. 

— E din neam, Sire. Tata, fie-i sufletul împăcat, că s-a înecat 
acum trei primăveri pe Buda, mi-a împărtășit dragostea pentru 
numere, îndeosebi la femei, oftă dregătorul privind spre tavanul 
decorat cu sfinți şi îngerași. 

— Tatăl dumitale s-a înecat în timp ce-şi făcea nevoile? Si 
cum luaţi femeile la numărat? se nedumeri din ce în ce mai tare 
Carol Robert. 

— Nu, Sire... hi-hi! chicoti Janosz politicos. Tata, aibă-l 
alături nobilul Sfânt Emeric, s-a înecat cu un cârnat în timp ce 
pescuia cu pluta pe râul Buda, din Valahia, Sire. 

— Si cu femeile? Numere? ridică regele din sprânceana 
stângă. 

— Aaa, număram la femeile ce intrau în croitoria lui Frekete 
Trei-Picioare din Visegrâd, că niciodată nu ieșeau tot atâtea. Ba 
unele ieșeau după câteva luni cu burta la gură. 

— Ha-ha-ha! râse cu poftă regele. Mare povestitor ești, 
dregătorule, aproape că uitai de licoarea lui Pişta. Ia pune băiatul 
să-mi aducă degrabă câteva pocale înainte de culcare. Si du-te la 
cancelarie și adu-mi sigiliul regal, că voi a-ţi dicta ceva. 

Afară se pregătea să se înnopteze de-a binelea. Gărzile se 
schimbau pentru tura noctumă. Scăpat pentru moment de aten- 
tia regelui, Janosz dădu ordinele de aducere a vinului, iar în 
drum spre cancelarie se abătu pe la dormitorul regal, să verifice 
pregătirile pentru culcarea regelui. Aici, catastrofă: patul încă 
nu era încălzit! 

— Ce s-a întâmplat? Unde sunt încălzitoarele de așter- 
nut? Aţi înnebunit? tună Kukurusz la servitori. Răspunde tu, 
Csur! Pe barba Sfântului Gerard, de nu pun să vă biciuiască 
până vi se va beli spatele ! 

— Iertare, mărite dregător, încă nu e gata jarul pentru încăl- 
zitoare ! îndrăzni Csur, cu ochii în pământ. 

— Dacă venea regele acum la somn? Liniște, să n-aud o 
vorbă! Trebuie să gândesc! își strânse Kukurusz furia în pumni 
şi începu să măsoare încăperea cu paşi mari și deși. Deodată 
se opri, ridică indexul mâinii drepte în aer şi strigă: Eszte! Se 
îndreptă fulgerător spre Csur, şeful aşternuturilor regale, şi-i 
zise: Unde-i Eszte? Mama surorilor Kyntâl? 

— La bucătărie, stăpâne, la foale, cu odraslele ei, răspunse 
nedumerit Csur. 

— Zi-i să-şi trimită grabnic aci odraslele, șterse și curățate 
bine. Ai plecat? 

Un curent de aer se iscă în urma lui Csur când se făcu nevă- 
zut. Câteva zeci de clipe mai târziu, uriaşele gemene Kyntâl se 
înființau în faţa dregătorului Kukurusz. 

— Graselor-frumoaselor, ia să vă văd, făcu Janosz inspec- 
ţia rapidă a mastodonților feminini. Vârâți-vă în pat și nu vă 
dați jos decât atunci când vă trimit eu vorbă. Acum mă duc la 
Majestatea Sa. Csur, dacă regele se va plânge că patul nu e cald, 
o să am grijă să-l întâlnești pe tata, Dumnezeu să aibă grijă de 
sufletul lui. 

Csur se simți scurs de sânge la auzul veștii, dar se dezmeteci 
rapid şi le împinse pe cele două încălzitoare în patul regelui. 

— Ai grijă, Csur, când vine regele... Să nu se trezească 
cu maldărul ăsta de came în pat, da? făcu Janosz semn cu 
capul către gemenele lucrătoare la foale. Apoi îşi văzu de 
programul său. 

După mai bine de un ceas și câteva pocale de vin, regele se 
întinse cât era de lung și îşi manifestă dorința să se bage la somn. 
Kukurusz clincăni vigilent din clopoțel. Când apăru blonziul, îi 
șopti ceva la ureche şi grăi către Carol Robert: 

— Imediat, Sire, să iau sigiliul pentru scrisoare. 

„E mai bine în așternut decât afară din el. Încă e răcoare 
noaptea“, gândi Carol Robert cufundându-se în patu-i regal de 
cum ajunse în dormitor. Janosz zâmbi și se aşeză pe un scaun în 

fața patului. Blonziul îi întinse regelui un pocal cu vin de-al lui 
Pişta Matty, apoi se retrase. 

— Simt că mă cucerește o stare de tristeţe, dregătorule. Dar 
nu e chiar tristețe, se plânse regele imediat cum rămase singur 
cu Janosz. 

—  Plictiseală, Înălţime? îl încercă dregătorul la senzații. 

— Posibil, dragule, posibil, mormăi regele gânditor, sor- 
bind din pocalul argintiu, decorat cu blazonul casei de Anjou. 
Prin urmare, e bine în Valahia lui Basarab, adăugă el foindu-se 
ca să se aşeze mai comod pe uriașele perne din puf de gâscă 
bavareză. ÎI mai lăsăm o perioadă, ca să nu bănuiască intenţiile 
noastre, dar vom căuta motive să mergem peste el. Între timp 
avem ceva de atacat? 

— Numai puțin, să-mi cercetez letopisețul, Înălțimea Voas- 
tră, se scotoci iar Kukurusz prin buzunare şi scoase alt tub de piele, 
cu inscripția „Negreşit campanii“. Dacă nu-i atacăm pe valahi, 
anul ăsta nu ne mai rămâne decât să luăm castelul Devin. 

— Care, ăla de la hotarul dinspre apus, unde se întâlnește 
Dunărea cu Morava? se bătu Carol Robert cu indexul mâinii 
drepte pe buze. Dar de ce era în plan să-l cucerim? 

— Să scoatem taxe de pe Drumul Ambrei, Majestate. 

— Aaa, așa da! se lumină regele sorbind de data asta zdra- 
văn din cupa de argint. Aranjează, dar, Janosz, să mergem cu 
oaste în apus, înspre Austria, la castelul pe care-l dorim de mai 
demult, Devin. 

Janosz scoase tubul cu „Numaidecâturi“ și notă pe pielea de 
vițel: „Devin de luat numaidecât anul acesta.“ 

— Si trimite după cavalerul nostru favorit, Pişta Matty, 
continuă regele exact înaintea unui mare căscat regal. Să vină 
degrabă la curtea noastră, căci vrem să-i vorbim în mare taină. 
Scrie așa: „Am grabnică nevoie de serviciile tale.“ Pui sigiliul 
cu vulturul cu două capete, nu pe cel cu unul, da? 

—  Întocmai, Sire, pe cel cu două, îşi stăpâni Janosz un căscat. 

— Pentru azi e de-ajuns. Te poți retrage, Janosz, spuse 
regele. 

— Sire, execută Kukurusz măiastra plecăciune care-i purta 
numele la palat. Când puse mâna pe mânerul ușii își aduse 
aminte că nu s-a îngrijit de picioarele regale. Aveţi condurii 
regali în picioare, Sire? O să fie cam frig la noapte. 

— Sunt învelit, nu văd, căscă regele. O să te sun din 
clopoțel dacă mi-e frig, mormăi el suflând în sfeșnicul de 
la capul patului. 

Când dădu să închidă ușa în urma lui, Kukurusz auzi: 

— Janosz, trebuie să rezolvi cu mirosul de fum și ciorbă 
în palat. 

— Da, Înălţime ! Vise de mărire să aveţi! îi ură dregătorul 
retrăgându-se din dormitor. 

Peste câteva clipe dădu cu ochii de Csur: 

— Nenorocitule, data viitoare să le speli mai bine pe gemene, 
că de nu, jur că te însor cu aia de transpiră cel mai mult! Ba nu, 
iau permisiune papală de la Avignon şi te însor cu amândouă ! 

Csur simţi cum se scurge sângele din el. 

VIII... 


Unde se petrec niște lucruri 
cu un ceas înainte de începuturile acțiunii 


Farine de Ble nu se născuse jupân. Nici nu muncise pe 
brânci, dar nici nu se putea spune că tăiase verdeață la patru- 
pedele lătrătoare. Moştenise hanul şi ceva bănet de la bătrânul 
său, moş Inspireu, care servise ani buni ca intendent în armata 
lui Filip al III-lea Curajosul, tatăl Frumosului vânător de templi- 
eri. Moş Inspireu, fire inventivă şi întreprinzătoare, făcuse avere 
încă de pe seama catastrofalei cruciade a VIII-a, condusă de 
Ludovic, tatăl Curajosului şi bunicul Chipeșului. După ce diz- 
enteria îl scăpase de suflare pe Ludovic pe tărâmurile Tunisiei, 
punând capac aventurilor cruciate către Tara Sfântă, creştinii au 
fost lăsaţi să facă negoț cu Tunisul. De atunci, Dumnezeu l-a 
mângâiat pe creștet pe tânărul intendent Inspireu. Nu o dusese 
rău nici pe vreme de război, reuşind să transforme în aur lipsu- 
rile celorlalți, însă după această norocire îi ploua pur şi simplu 
cu metal preţios şi giuvaericale, umplându-i buzunarele adânci, 
iar pungile pântecoase sporeau întruna la număr. Tocmise cu doi 
florini un fierar păgân care-i meșteşugise un ditamai cufărul din 
lemn tare, negru, armat cu fier, şi-şi angajase doi mameluci care 
să-l ajute să-și păstreze întregi și trupul, şi comoara crescândă. 

O perioadă o dusese ca-n barba Sfântului Dezideriu din 
Fontenelle. Si-a luat o casă măricică, nu foarte departe de mare, 
cu grădină, fântână, cămile şi o mulțime de curmali, apoi, după 
vreo doi ani, a mai deschis o speluncă şi a cumpărat trei livezi 
cu măslini. 

A învăţat de la un bătrân berber cum să facă vin din curmale 
pe care să-l îndoaie cu iertură de smochine și apă și să-l treacă 
drept de vin franțuzesc. Numai din această mișcare a câștigat 

într-o lună și jumătate cât în trei ani de trudă în slujba regelui. 
Fratele unuia dintre mamelucii angajați să-l păzească i-a dat 
ideea de a intra în negoţul cu cai. Cumpăra mârţoage pe un preţ 
de nimic și le trecea numaidecât pe regim de turte de măsline 
zdrobite, portocale persane şi mătărângi de copac, de cele gal- 
bene, care creșteau în mănunchiuri uriașe, de abia puteau doi 
oameni zdraveni să le care. După două luni, caii erau numai 
buni de puși spre vânzare mamelucilor din Egipt sau cavalerilor 
necunoscători din Europa. 

La o zi după ce şi-a comandat încă două cufere armate cu 
fier, vreo cinci dintre caii vânduți de el cu o săptămână în urmă 
au rămas fără suflare sub fundul călărețului. Cel mai de soi fund 
îi aparţinea Înaltului Vizir de la Cairo, Kakaolu Kremali. Şi-a 
susţinut nevinovăția în fel și chip: ba că armăsarii lui erau pen- 
tru admirat, nu pentru călărit, sau că vizirul era recunoscut în 
tot nordul Africii pentru putoarea slobozită pe din înaltu-i dos, 
ba că expirase garanţia de trei zile pe care el o oferea cailor la 
vânzare. A fost nevoit să dispară brusc, într-o singură noapte, 
ca să-și păstreze capul alipit la trup. Unul dintre mamelucii din 
garda lui, Furtun, l-a avertizat despre sosirea năvalnică a casapi- 
lor vizirului înșelat. Abia a reușit să-şi ia câteva pungi cu aur, un 
pumn de giuvaeruri şi doi pumni în ochi de la celălalt mameluc 
plătit să-l apere, Surghiun. Acesta, aflând vestea cu casapii de 
la Cairo, se gândise că-i şade mai bine stăpân peste bunurile 
lui Inspireu. 

În cele din urmă a reușit să ajungă în Avignon, împreună cu 
Sultana, tunisianca focoasă care-l salvase de soldaţii lui Kakaolu 
Kremali. La îmbarcarea spre Franța, frumoasa localnică l-a 
declarat bărbătușul ei. Dar cum o nenorocire nu vine niciodată 
singură, la scurt timp după ce au ajuns în Franţa, Sultana l-a 
adus pe lume pe Farine. Primii ani la Avignon au fost grei, banii 
puţini, iar Farine plângea zile în șir, cel mai probabil din lipsa 
mâncării. Asta îi tulbura grozav odihna lui Inspireu, care nu 
putea să se mai concentreze la ce înșelătorii noi ar mai putea 
inventa pentru a face rost de bani mulți, uşor şi foarte repede. 

Într-o zi ploioasă de toamnă, pe când umbla după vreascuri 
pe drumul poştelor, Dumnezeu i-a pus din nou mâna în cap lui 

Inspireu: în mijlocul noroiului zăcea părăsită o ditamai punga 
burdușită cu monede de aur. A început din nou să viseze la 
înmulțitul banilor, însă norocul din Tunisia nu l-a mai călcat. 
Se ruga zilnic la Dumnezeu pentru încă o cruciadă, dar singurul 
lucru pe care l-a primit a fost punga cu aur din acea zi de toamnă. 

La scurt timp după neașteptata descoperire, a plecat la 
Orleans, unde a întâlnit un negustor de vinuri din Salamanca. Au 
învăţat multe unul de la celălalt. Inspireu a fost atât de silitor şi 
de receptiv la învățăturile bătrânului negustor, încât după numai 
doi ani a fost nevoit să plece, deoarece îl adusese pe acesta la 
faliment. În schimb, el a reușit să-și deschidă o cârciumioară 
într-unul din cartierele de la periferia Parisului. 

Treptat, cârciumioara s-a mărit, a adăugat câteva camere la 
etaj, apoi un grajd pentru cai, apoi încă un etaj cu câteva camere, 
cât să poată spune că soarele a ajuns din nou pe ulița lui. A înce- 
put să-l înveţe tainele meseriei pe fiul său, Farine, acum destul 
de mare: cum să fure la cântar, cum să dea însetaţilor vin din 
cel tare, pentru ca după două ulcele să le dea din cel botezat la 
preţul celui virgin, cum să înjurnătățească rațiile de nutreţ pentru 
cai fără să bănuiască stăpânii, cum în loc de fiertură de vită să le 
dea de pui, dar sărată și cu multă verdeață, să nu se simtă bine 
gustul, ştiut fiind că mâncarea sărată cerea mai mult vin, să uite 
să dea rest şi câte şi mai câte. 

După alți ani de trudă, moș Inspireu se stinsese, iar credin- 
cioasa Sultana îl urmase la numai câteva luni după ce începuseră 
să-i dea ghioceii pe mormânt. 

Farine de Ble se descurcase binișor și pusese în practică tot 
ce învățase de la moș Inspireu, ba încă și altele descoperite de el 
sau deprinse de la veneticii care-i treceau pragul. Totuşi, războa- 
iele purtate de Frumosul Filip cu englezii lui King Size de peste 
marea din nord, seceta din ultimii ani și neșansa îi puseseră în 
pericol hanul de câteva ori. Rămăsese vădan la șase ani după 
ce apăruse pe lume nurlia sa fiică. Nu vărsase o lacrimă când 
nevastă-sa trecuse în lumea drepţilor, deși îi purta recunoștință, 
căci la vremea însurătorii altă posibilitate de a salva hanul de la 
pierzanie nu se zărea. 

Pufarine, fata lui, crescuse frumoasă, mlădie, cu păr lung, 
corbuliu, moștenire de la bunică-sa, și bust generos. Era imposi- 
bil să n-o remarci în mulțimea pestriță. 

Sărea în ochi precum un nufăr pe oglinda unui lac sterp. 
Mulţi îi visau nurii, și mai mulți îi doreau, dar aceştia din urmă 
făcuseră cunoştinţă cu ciocanele ce-i ţineau loc de pumni lui 
jupân Farine. Era veselă şi amabilă cu toți mușteriii, reușind 
cu eleganţă să se strecoare printre mâinile lor pofticioase. Unul 
singur o agasa peste măsură și-i jurase că nu se va lăsa până n-o 
va avea de soaţă. Era vorba despre d’ Ampoule, un individ mic, 
spelb, cu un nas subțire, coroiat, care trona pe o faţă inexpresivă 
ca o piatră de râu. Farine fusese forțat, din cauza unor probleme 
financiare, să-l ia asociat. Stia că e ceva necurat cu el şi-l sus- 
pecta ca fiind în slujba regelui. 

D'Ampoule nu rata nicio ocazie de a se șterge din greşeală 
de fundul ei bombat și tare ca un săculeț cu faină, ori-de a se 
întinde întâmplător, atingând-o pe sânii la vederea cărora i se 
umplea gura cu apă. Și îi ura cu patimă pe toți cei cărora ea 
le zâmbea și le vorbea. Lucra de prin toamnă la Cocoşu' cu 
Ciocu' de Aur și răspundea de hățuri, zăbale şi ţesale. Ocazional 
degusta mâncarea cea nouă preparată de Farine de Ble împreună 
cu Cordacios, un bucătar catalan. Acum mânca o fiertură cu un 
soi nou de pește, cumpărat de Cordacios de la niște pescari din 
El nu ştia să numere, dar așa îi spusese cineva. 

— Cum Sfântul Scaun poţi să mănânci asta, cu miros ca ăla 
de sub fusta muierilor din stabilimentul madamei Sardine ? se 
duse d' Ampoule la Cordacios cu castronul în mână. 

— Nu se mănâncă, se suge, d'Ampoule! La fel cum faci 
tu sub fusta muierilor de la madam Sardine, răspunse plictisit 
Cordacios, băgând mâna păroasă în castronul lui d' Ampoule și 
vârând capătul unui picior gelatinos în gaura care i se căscase 
în barba-i stufoasă. ÎI supse până dispăru cu un pliciuit. Lămu- 
rit? clipi el prin aburi și fum către faţa uimită a lui d' Ampoule. 

Acesta se întoarse nervos la masa lui de sub scara de lemn, 
ţinând castronul de lut în mână. „De unde ştie și ăsta de bărbăția 
mea nevolnică ? Care dintre târfe a vorbit ?“ îl frământa gândul. 

Se trânti pe scaunul dur și privi cu ură castronul. Rămăseseră 
destule picioare şi pentru el, ba chiar atârnau peste buza castro- 
nului. Luă unul, la nimereală, şi începu să-l molfăie încet, cău- 
tând să facă întocmai cum proceda la madam Sardine. Aproape 
se înecă, înghițind brusc piciorul cleios al ciudatului peşte din 
castron: Pufarine era în brațele unui blond chipeș! 

Ceea ce-l făcea să se înnegrească de gelozie și ură era faptul 
că Pufarine se simţea chiar bine în braţele blondului, dintre care 
unul tocmai scăpase binişor pe sub fustele celei pe care şi-o dorea 
de consoartă. Când Pufarine dădea să se elibereze din strânsoare, 
parcă zărise preţ de o clipă un fel de cruce pe mantia blondului. 

— Templieri! îşi zise numaidecât şi sări de pe scaun ca 
slobozit din arc. Imediat simţi o durere ascuţită în creștetul 
capului. „Dacă nu e un semn ceresc, înseamnă că m-am lovit 
de scară“, îşi zise el continuând să-şi frece țeasta. Se uită — așa 
era! Dumnezeu nu avusese nimic cu el. „Templieri !“ reveni 
gândul ca un ecou în mintea-i minusculă. 

Stătea proțăpit sub scara de lemn ce ducea la etaj, cu ochii bul- 
bucaţi, iar nasul parcă se aplecase mai abitir către gură. „Plec, mă 
duc, nu pot suporta umilința !“ îşi strigă el. „Unde e cel mai apro- 
piat post de gardă? Unde? Aci, la Pont aux Clefs! Gata! O 
să plătești, nenorocitule, pentru că te-ai dat la muierea mea!“ 
Odată încheiat discursul lăuntric, țâşni pe ușă. 

Între timp, Farine de Ble își luase un bob de răgaz şi stătea 
în spate cu doi vechi muşterii, Moutarde de Dijon şi Baraboul 
de Neige. 

— Hei, jupân Moutarde, ce-ţi mai face muierea ? îi râse 
Farine în faţă vechiului său amic. 

— Când el sub ea, când ea pe el, răspunse râzând Baraboul 
în locul lui Moutarde... 

Nu apucară să pună ţara la cale, că un câine mesager se apro- 
pie de ei și începu să latre codificat. 

— Moutarde, ăsta vorbește limba muierii tale, hă-hă! râse 
Baraboul de Neige. 

— Iara pus să te caute, Moutarde ! râse și Farine. De data 
asta e mai mult groasă decât lungă, dacă a dat bani pe un mesa- 
ger, continuă el în hohote. 

Potaia mai dădu de două ori din gură, se duse către Farine, 
ridică piciorul drept din spate, se pișă pe bocancii lui, apoi luă 
poziţia de livrare a mesajului către destinatar. Fu rândul lui 
Moutarde să râdă: 

— Io am scăpat, Farine. Hă-hă! Se pare că nevastă-mea te 
caută pe tine! 

Farine se aplecă, luă covrigul şi citi răvașul. Fără a mai rosti 
ceva, dispăru în cârciumă, lăsându-i pe cei doi cu gura căscată. 

— Să ştii c-ai avut dreptate, Moutarde! Numa' dacă l-ar 
căuta nevastă-ta jupân Farine ar dispărea așa ! râse Baraboul. 

— Unde-i nememicul de d' Ampoule? năvăli Farine peste 
Cordacios. Acesta, sictirit, îi indică ușa. Ştiu unde s-a dus 
nenorocitul ! adăugă jupânul şi începu să cate cu privirea în 
cârciumă. În gelozia lui, dobitocul iar o să-mi umple locul de 
soldaţi, îşi zise el în barbă. 

Pe ușă intrară doi negustori sicilieni, dar ochiul versat al 
lui Farine îi citi imediat ca iscoade ale lui Filip. Bănuiala i se 
transformă pe dată în convingere când în spatele lor apăru faţa 
schimonosită de ură a lui d'Ampoule. „Nenorocitul !* scrâşni 
Farine în sinea lui. „Ar fi trebuit să-l las călcat de cai astă-iamă. 
Uite ce-mi face acum, nu mă lasă să trăiesc !“ Îi lăsă puţin pe 
cei doi târgoveţi sicilieni şi privirea îi căzu pe masa blondului 
care-i făcea ochi dulci Pufarinei. Unuia dintre cei trei ocupanţi i 
se zărea mânerul sabiei. 

„Ei trebuie să fie, negreșit !* își zise jupân Farine. Cei trei 
discutară ceva, Pufarine îi fripse o scatoalcă blondului, apoi 
acesta se ridică să plece. 

„Cum să le dau de ştire“, îşi frământă mintea Farine. „Ah, 
ştiu !* Se repezi şi-l ajunse pe blond. 

— lertare, cavalere ! zise jupânul și-i propti în figură o 
mândreţe de pumn, suflându-i pentru o clipă lumina ochilor şi 
echilibrul. 

Unde se încearcă o evadare 


— Nemărginite sunt căile Domnului! oftă Kremvurșt des- 
călecând. > 

— No, adevărat îi! întări Pișta mângâindu-l pe Moghior şi 
dându-i frâul peste cap. 

— Da' care-au fost pricinile născătoare de pilde, bălane ? se 
interesă Berilă mușcând dintr-un coltuc de pâine primit de la 
jupân de Bil. 

— Apăi, întâia ar fi cavaleru' ăla, de la jupân de Bil. Cum de 
ştia el atâtea? Si de ce? începu Kremvurşt, aplecându-se după 
o desagă pe care o scăpase în iarba udă. 

— De ce, de nece, avea semnul ordinului pe mânerul pum- 
nalului de i se ivea de sub curea, îl potoli Berilă întorcându-se 
către desagii de pe cal şi culegând un burduf mic cu vin. 

— Păi, nu putea să fie furat? vru Kremvurşt să afle, apro- 
piindu-se de valah. Sau cumpărat de la negustorii de nimicuri 
ce împânzesc malurile Senei? Sau de la gitanii de pe lângă 
Notre Dame ? Sau luat de la unul dintre fraţii ucişi ? Sau... 

— Hoo-hoo, bălane, că m-ai rupt la urechi! Ia de colea şi 
mai ostoieşte-ţi focul cunoașterii, zise Berilă întinzându-i bur- 
duful cu vin. 

Senin, venind din spatele sasului, Pişta apucă burduful întins 
de Berilă, îl duse la gură și din patru gâlgâituri îl goli. Apoi, la 
fel de calm precum dăduse burduful peste cap, i-l întinse lui 
Kremvurșt, care stătea cu mâna întinsă şi cu gura căscată. 

— No, faină îi licoarea de ne-o dădu franțuzu' ăla de-l nedu- 
meri pe sasu' nost’ ! D-apăi, sasule dragă, p'ăla l-am descoperit 
a fi mai din ordin decât oricare din cei aci de față, râse Pișta. 
Da’ trebuia să fii cu ochiu” antrenat ca să ştii, mă. Nu numai 
pumnalu', dară şi împletitura subțire din coada calului, tăietura 

uşor înspicată a coamei, crucea mică de pe marginea dreaptă a 
capului șeii, cele două scuturi de pe desaga din partea dreaptă, 
în direcția de mers a armăsarului, plus cele două sulițe încru- 
cişate abia ivite pe desaga din stânga, iar copita de la picioru' 
drept de dinapoi era mai întunecată la culoare decât restu’ celor 
tri, no! făcu ungurul, oprindu-se ca să tragă aer în piept. Dădu 
să meargă la Mogbhior, dar se întoarse cu arătătorul de la mâna 
dreaptă ridicat către Kremvurşt: No, că mă repet! Si-amu nu-ţi 
mai zâc despre ce-am găsit în buzunarul de piele de sub şa. 

Si pentru că tot avea degetul ridicat, mai făcu un pas și îi 
închise gura lui Kremvurşt. Acesta căscă ochii mari, se uită 
către Berilă, către burduful care-i atâma gol în mână, apoi se 
duse la iapa lui. Puse mâna pe frâu, vârî burduful într-un săcotei 
cu merinde şi se întoarse să-şi spună punctul de vedere. Rămase 
din nou cu gura căscată, pentru că valahul i-o luă înainte. 

— Toate-s faine, ungure, cu două mici osebiri, se propti 
Berilă lângă calul unguresc. 

Pișta își scoase ceva de mestecat dintr-un buzunar al costu- 
mului de negustor şi ridică din sprâncene la Berilă. 

— Mă iartă că insist, dar se spune trei, că doară ești de-al 
nostru, nu vreun neam de bulgar ori alt slavon, iară copita aia nu 
avea nimica, doar niște balegă uscată pe ea... he-he! 

Pișta schiță un zâmbet și se uită cu coada ochiului către 
blond. Acesta îi privea încurcat, neștiind dacă ce vorbeau cei 
doi cavaleri era adevărat au ba. Lăsă frâul lui Dizăl, îşi făcu un 
pic de curaj și veni în centrul conversaţiei. 

— Bine... Am înţeles că era de-al nostru și, pe deasupra, 
mai era și învăţat cavalerul ăla de... de... franţuzu' ăla, conchise 
Kremvurşt, neaducându-şi aminte numele lui de Piche. Cum știți 
atâtea, ia să-mi ziceţi şi mie care e socoteala cu mărul? 

Berilă zâmbi din nou, privind la Pişta. Ungurul făcu o plecă- 
ciune discretă şi îl pofti din mână să-l lămurească el pe tânărul 
Kremvurșt. 

— Parcă te luarăm de la călugări, bălane, nu? Apăi nu te 
învăţară tainele Cărţii Cărţilor? Păcatul strămoșesc ? Adam și 
Eva ?- Ha? Îţi bate vreo toacă prin scăfârlie ? 

— Îmi mai citea popa Potenţiu după ce-i aduceam blidul 
cu fiertură de iepure şi carafa cu vin de buturugă călugărească, 
da' adormea repede după ce dădea vinu” peste cap întocmai ca 
Pișta-baci adineaori. Aşa că, dacă nu-i cu supărare, mărturisesc 
că am oarecari lipsuri din Sfânta Scriptură, se scuză blondul. 

— Nț-nț-nţ! dădu valahul din cap a dezaprobare la adresa 
lui Pișta. 

— No! Nţ-nţ-nţ! îşi ţuguie și ungurul buzele, dând din cap 
precum Mogbhior când i se făcea de iapa lui Kremvurșt. D-apăi 
noi am auzit cum că atuncea când popa Potenţiu îi punea pe cei 
doi călugări zămisliți deodată şi de-aceeași mumă să te înveţe 
tainele Scripturii, nu prea erai prin chilia ta. Şi că nu o dată te-o 
scos din așternuturile fetelor ori vădanelor din sat, ba chiar şi a 
celor mai de departe, la un ceas călare înspre Târgul Sibiului. 

— Bag seama, bălane, râse Berilă scoțând un alt burdufel cu 
vin din tașca agăţată de şaua lui Logun, că lupii din pădurea de 
lângă mănăstire te-au învăţat să vânezi departe de casă. He-he ! 

Prins iar la mijloc, sasul se înroși, pufni scurt şi se întoarse 
la roaiba lui. 

— No, aista-i un titlu de mândrie, dragule ! îi spuse Pișta 
zâmbind, în timp ce cojea un măr. Noi credeam că-ţi slobo- 
zești sămânța prin așternutul călugăresc şi nu la ore-călare de 
mănăstire. Doamne sfinte, lăudate fie numele lui Gelu, Glad şi 
Menumorut că sasu' nost' o dat de femei la vremea cuvenită și 
nu-i nevoie să-i arătăm noi şi meşteșugu' aista. Amin! încheie 
ungurul ceremonios, făcându-și o cruce mare. 

— Da, Pişto, mare noroc pe capul nostru, aprobă Berilă, stă- 
pânindu-și cu greu hohotele de râs. Lupta cu femeile se pare că a 
deprins-o de la alţii. Nouă nu ne mai rămâne decât să-l învăţăm 
a lupta cumsecade, ca un templier adevărat. 

— No, și să-i arătăm și lipsurile de le are din Sfânta Scrip- 
tură, adăugă Pişta scobindu-se între dinţi cu vârful pumnalului. 

— Negreşit, ungure, negreşit, întări Berilă în timp ce vâra 
burdufelul la locul lui. 

Câteva clipe se auzi numai fornăitul cailor ce pășteau iarba 
grasă. Cavalerii așteptau să treacă amiaza, pentru a putea ocoli 
în siguranță Parisul. De la Paris la Gisors, unde erau întemnițați 


59 


Maestrul şi de Charney, mai erau două ceasuri călare — numai 
bine, cât să se întunece până când ajungeau. 

Două păsăruici îşi căutau de lucru printre crengile copacilor 
din jur. Dizăl tresări brusc când un urecheat nimeri taman lângă 
botul ei. Întrerupt de mișcarea iepei, Kremvurşt lăsă lucrul asu- 
pra harnașamentului și reveni cu altă întrebare ce-l apăsa: 

— Dacă nu e cu supărare, care e rostul mărului ? Cum poate 
ajuta un măr la eliberarea Maestrului ? 

De parcă abia așteptase întrebarea mezinului, Pișta reveni 
în forță: 

— No, amu îi prima învățătură dintre cele la care ai lipsit 
din pricine muiereșşti. 

— Sunt numai urechi, spuse Kremvurșt apropiindu-se. 

— Ba să fii şi ochi, că mișc şi din mâni, ca să pricepi mai 
binie, îi zâmbi Pișta. No, mărul îi semnu' ca să ne lase omu’ 
nost’ de la închisoare să intrăm prin locuri lăturalnice, să ocolim 
securiștii și boschetarii regelui ! 

— Ce-s ăia? se minună sasul. 

— No, amu de nica n-ai cunoaștere, dragule! Securiștii 
sunt oamenii cu securi, iar boschetarii — ăi de poartă boschetă la 
pălărie. Amu pricepi, dragule ? 

— Boschetă? continuă Kremvurşt la fel de uimit ca la 
început. 

Pișta ridică mâinile şi privi la cer: 

— No, Doamnie, mult ț-am greșât ? 

De pe partea cealaltă a calului, unde strângea o curea, Berilă 
simţi nevoia să-l ajute pe ungur: 

— Bălane, boscheta e adunătura de frunze verzi de la pălă- 
riile boschetarilor. Ăștia fac echipă cu securiştii şi-s iscoadele 
regelui din închisori și nu numai. 

— A-haaa! păru Kremvurşt lămurit. 

— Ă, și încă ceva, reveni Berilă. Pişta zice „securi“ la hale- 
barde. 

— No, mulțam fain, valahule învățat! își plecă Pișta capul. 
Amu vin îndărăt la ce-ţi ziceam, reluă el lecţia pentru sasul avid de 
cunoaştere. Măru' e simbolu' discordiei, că doară primii oameni 
or fo’ izgoniți din Rai din cauză c-or mâncat, ispitiţi de şerpe. 

Valahul își ocoli calul, revenind pe partea dinspre ei, îşi mai 
verifică o dată harnașamentul și întrerupse lecţia ungurului : 

— Fraţilor, hai să purcedem la drum, că ne așteaptă o noapte 
lungă. Bălane, o să mai afli călare ce și cum. 

Ajunseră în Gisors puțin după asfinţit. Se întunecase bine, iar 
orășelul care găzduia închisoarea unde erau întemnițați Maestrul 
de Molay şi comandorul de Charney se înfățișa aproape pus- 
tiu. Doar felinarele de la ușile câtorva hanuri le luminau calea. 
Urmară malul râului Epte până la Podul Ogarului, lângă hanul 
Grăsana Veselă, proprietatea unei cunoştinţe a lui Berilă, coana 
Vergeture. Îl aleseseră pentru că avea cea mai bună tavernă din 
zonă, cu vin fain, mâncare pe măsură, ba chiar și câțiva truba- 
duri cu lăute. 

— A-haaa, făcu durdulia patroană ștergându-și mâinile 
pe șorțul soios, te-ai întors la noi, carevasăzică. Ia fă-te-ncoa' 
să te pup cum se cuvine! întinse ea mâinile de cum îl văzu 
pe Berilă. 

— Săru' mâna, coană Vergeture! apucă să zică Berilă în 
timp ce dama îl pupa cu foc pe obraji. 

— Ia să te văz! se depărtă ea de Berilă, măsurându-l cu 
interes. 

— Te-ai făcut mai frumos de cum te știam. Din păcate, 
Labille nu e aici, e la tac-su la Champagne, îl informă ea pe 
valah despre o probabilă iubire de demult. Da’ cât stai? conti- 
nuă ea luându-l de braț. 

— Noi nu vrem decât ceva de băut și de mâncat, nu vă 
deranjaţi prea mult, se auzi din spate Kremvurşt. 

— Ho, că nu stai sub copcă! se întoarse pe jumătate 
madama. Deci ? reveni ea mieros la valah. 

— Foarte puţin, sunt în trecere, am venit doar să vă salut! 
zâmbi aproape forțat Berilă. 

— Aaa, să vezi ce păreri de rău o s-o mistuie pe Labille, 
mititica! S-a făcut o frumuseţe de fată, mândria ținutului! con- 
tinuă ea umflată în pene. 

— Are cucine să semene, madam Vergeture, plasă Berilă o 
dulcegărie, ştiind că-i va merge direct la suflet madamei. 

Înfulecară bine, băură câte-o stacană din vinul cel bun de la 
Champagne şi, în timp ce Kremvurşt admira o codană locală, 
Berilă îi șopti ceva lui Pişta la ureche, apoi îi dădu mărul. Lăsară 
caii în grija lui Stoupid, grăjdarul hanului, şi porniră pe jos, prin 
aburul nopții şi noroiul ulițelor. 

Castelul Gisors, devenit celebru ca închisoare după întemni- 
tarea aici a celor mai însemnați cavaleri ai Ordinului Templului, 
avea trei intrări: una mare, dând spre orășel, pe unde intrau 
demnitarii importanți, şi două mai mici, pentru personal. Ajun- 
seră la poarta ferită dinspre miazăzi cu o jumătate de ceas după 
schimbarea gărzii de la miezul nopții. 

Pişta o luă înainte, iar ceilalţi doi cavaleri se uitau, aparent 
fără ţintă, la stelele sclipitoare. Un paznic se apropie de ungur 
cu mâna pe halebardă. Pişta îi întinse mărul fără să scoată un 
cuvânt. Halebardierul luă mărul, îl privi o clipă, apoi îi aplică o 
mușcătură sănătoasă. Într-o clipă, trei dinţi i se înşirară pe piep- 
tarul de piele. Omul dădu să ţipe de durere, dar pumnalul ungu- 
rului îi trecuse deja prin vintre. Nu apucă paznicul să cadă, că 
Berilă cu Kremvurşt săriră numâăidecât și-i ascunseră trupul inert 
după un zid alăturat. Fără un sunet, cei trei dădură să intre pe ușa 
de lemn, însă din întuneric mai apăru un paznic. „No, ăsta o fi al 
nost’ !* îşi zise Pişta, se duse către el, scoase mărul şi grăi: 

— Adam! Paznicul se holbă la Pişta, scoase pe gură un 
„Eva!“ şi puse mâna pe măr. Pişta îi smulse mărul din mână şi 
i-l propti cu putere în tâmplă. Omul căzu secerat. 

— Al treilea precis e omul nostru, ungure, râse Berilă prin- 
zându-l pe paznic în braţe. 

Nu ascunseră bine al doilea halebardier, că mai apăru unul. 
„No, Atotputernice, câţi trebe să mai căsăpim ?“ se întrebă 
ungurul. Îi dădu mărul și spuse parola. Uimirea fu mare pentru 
cei trei cavaleri. 

— Sarpe! răspunse paznicul. 

— Pe sutana sfântului Anastase, unde ţi-au umblat paşii ? îşi 
reveni Pişta din mişcarea ucigașă. 

— Repede, nu avem prea mult timp. Vor să-i mute pe 
templieri! grăi omul apucând-o la stânga, pe un hol mic şi 
întunecat. 

Merseră repede, izbindu-se de pereţi, până când ajunseră la 
o chilie unde paznicul dădu fiecăruia câte-o candelă cu seu. În 
timp ce Pişta şi Kremvurşt stăteau de gardă, cu mâna pe săbii, 
paznicul îi explică lui Berilă în cuvinte puţine care-i calea către 
temniţa care-l ţinea prizonier pe Maestru. 

— Bace! făcu Kremvurșt aproape timid, urmându-i pe cei 
doi prin hrubele întunecoase. 

— No, ce-i, Kremvurşte dragă? îi răspunse Pişta încet, 
căutând să-și regleze pasul astfel încât să nu stingă candela. 

— Mai am o nedumerire. 

— No, care-i? 

— De ce l-ai pocnit pe securist cu mărul? 

— D-apăi, dragule, cuvintele de le grăi nu erau drepte și, 
de bună seamă, acela nu era omv’ nost’. Amu, dacă securistu' 
o grăit „Eva“ în loc de „Serpe“, musai trebuia să fac ce zâceau 
frunzele de trifoi, încheie Pișta băgând mâna în buzunar și întin- 
zându-i mărul lui Kremvurșt. 

Sasul se împiedică de o lespede. Aduse candela mai 
aproape și, atent să nu se împiedice iar, citi cuvântul gravat pe 
fiecare frunză: 

— Su... bla... ta... Sublata! Ca... u-sa... Causa! T... 
To... li... tu-r... Tolitur! Kremvurşt se opri și citi fără glas ulti- 
mul cuvânt. Efectus ! Sublata causa tolitur efectus. A-ha! făcu 
el vârând mărul în haină. 

Berilă se opri în fața unui grilaj șubred din fier. 

— Să ne tragem sufletul o clipă, zise el rotindu-se precaut cu 
candela. O sumă de șobolani dispăreau chițăind și fluturându-și 
cozile hidoase printre picioarele cavalerilor. 

— ĂXă... Bace? reveni Kremvurşt cu întrebări în dreapta 
ungurului. 

— No, care-i baiu', bălane? îl primi Pișta luminându-l cu 
candela. 

— Ce înseamnă? 

— No, înseamnăce-am dres iocu securistu', dragule! zâmbi 
Pişta. 

— Adică să-i dai una-n moalele țestei ? 

— le, nu chiar la fel, da” în latinește zâce că dacă n-ai 
sămânță de belea, d-apăi nici belea n-ai. No, așe! 

— A-haa... se lumină sasul, mai mult din cauza candelei 
decât a lămuririlor date de Pişta. 

Berilă împinse scurt cu umărul și fierul cedă cu un scârțâit 
înfundat. Pătrunseră pe un alt coridor întunecat, umed, plin de 
mucegai și șobolani. După șaizeci de pași cotiră în stânga, urcară 
niște trepte înguste, iar după vreo două sute de paşi ajunseră la o 
fereastră cu grilaj care dădea într-un coridor mai mare, luminat 
de torţe cu catran. Valahul le făcu semn să stingă candelele şi să 
nu facă niciun zgomot. Privi atent printre zăbrele. 

Se aflau la o înălțime de aproape două staturi de om, dar 
fereastra era în dreptul unei mese la care moțăia un boschetar. La 
vreo cincisprezece pași în dreapta, în faţa unei uși grele de lemn, 
stăteau la taclale doi securiști şi un boschetar. După cele câteva 
cuvinte care ajungeau până la ei părea să fie vorba despre o exe- 
cuție. Valahul se cutremură. Auzi rostindu-se numele Maestrului. 
Cercetă cu mâna stângă tăria zăbrelelor de fier, în timp ce cu 
dreapta strângea mânerul sabiei ascunse sub haina negustorească. 
Se apropie ușor de Pișta, care-l trase şi pe Kremvurşt lângă el. 

— Zăbrelele nu sunt prea greu de smuls, dar am nevoie de 
brațul tău, ungure. La o masă e un boschetar aproape adormit. Pe 
mâna dreaptă, în față, sunt trei, doi securiști și un purtător de bos- 
chetă. Eu cu Pişta îi luăm pe cei de la ușă. Bălane, tu p-ăsta de la 
masă. Nu scapă nimeni, că ne-am ars! Doamne-ajută! încheie 
Berilă cu o cruce. 

Cavalerii îi luară pe slujbașii lui Filip ca din aşternuturile 
ibovnicelor. Năvăliră ca nălucile şi, în câteva clipiri de pleoape, 
cei doi securiști și boschetarul de lângă ușă zăceau fără suflare. 
Până la urmă Kremvurșt nu avu nimic de făcut, pentru că 
Pișta sărise drept în creștetul boschetarului de sub fereastră, 
rupându-i gâtul. 

— Brava, bălane, l-ai trimis și p-ăsta Mântuitorului, fie-l 
numele lăudat! zâmbi Berilă. Vezi care dintre ei are cheile, 
adăugă el încercând să deslușească ceva prin mica despicătură 
din ușa temniței. 

Înăuntru nu se zărea nicio mișcare. Sasul găsi cheile şi ușa 
se dădu de pereți. Lumina palidă a candelei cu seu de oaie arăta 
o încăpere cu niște paie pe jos și nişte pereți înspăimântător de 
negri, mirosind a moarte. O pânză de in, murdară de sânge, zăcea 
aruncată într-un colț. Berilă se învârti ca turbat prin celula goală. 

— l-au mutat, am ajuns prea târziu! scrâșni el printre dinţi. 
Îşi stăpâni cu greu un urlet de furie şi începu să umble pe lângă 
pereți, căutând un semn, orice îi putea da o informaţie despre 
locul unde fuseseră duși Marele Maestru și de Charney. 

Ceva îi atrase atenţia la îmbinarea unei bare de fier cu pere- 
tele de piatră. Se aplecă şi duse candela mai aproape. Înspre 
marginea blocului de piatră stăteau scrijelite slab trei cuvinte. 


Răzbunare Sabia Domnului 


Berilă căzu în genunchi şi cercetă mai îndeaproape pânza. 
Descoperi pe una dintre feţe trei litere mici, tremurate, ce păreau 
scrise cu sânge. 


JdM 


„Jacques de Molay !“, gândi valahul și pielea se strânse pe el 
ca un burduf uitat la soare. Ridică ochii în tavan, parcă dincolo 
de întunecimea boltei de piatră, şi spuse cu glas scăzut: 

— Ai milă de sufletul lui, Doamne ! 

De-afară începură să se audă voci și zgomot de paşi. 

— Hai, îi vremea, valahule! spuse Pișta lăsând o mână pe 
umărul lui Berilă. 

— Să tragem nădejde că mai e speranță, murmură acesta 
strângând pânza la piept. 

Îşi făcură cruce și dispărură pe culoarul dinspre miazănoapte 
al castelului. 

X.. 
Unde se toarnă 


— laa-iaaa! striga Filip înfigându-și pintenii regali în 
superbul armăsar de vânătoare. „Nu-mi scapi, de data asta nu-mi 
scapi!“ îşi zicea el gonindu-și calul pe urmele vulpii a cărei 
blană și-o dorea pentru o învelitoare de mâini. Fugărea de ceva 
vreme vulpea și, când o lua în cătarea săgeţii, vicleanul animal 
țâșnea din nou în cursa pentru salvarea blănii râvnite din mâinile 
Frumosului. Sălbăticiunea dispăru pentru scurt timp după un 
pâlc de copaci, dar ochiul ager al lui Filip o văzu. Curentul făcut 
de săgeată îi flutură părul mătăsos de pe coadă. Vulpea țâșni 
cu și mai multă disperare către liziera pădurii. „Pe mormântul 
răposatei Jeanne, dacă intră în pădure, dusă va fi! Dar nu se va 
întâmpla asta !* scrâșni Filip. 

— aaa! răcni el din toţi rărunchii, iar armăsarul plin de 
spume zbură pe urmele animalului. Când să intre în pădure, 
calul sări peste un ciot, iar regele nimeri cu ţeasta într-o creangă 
rebelă și se făcu întuneric... 

— Af-aaa! tresări Filip lac de apă, cu ochii pe lumânările 
din candelabrul greu, confiscat din sediul templierilor, fortăreața 
du Temple. „Puah! Ce vis dușmănos!“ gândi el pipăindu-și 
capul și privind în jur. Da, fusese doar un vis extrem de urât. 
Își dădu seama că nu trebuia să-l alunge de la curte pe Trankil 
Unpeu, tălmăcitorul de vise. 

Puse mâna pe clopoțel și îl agită energic. Clinchetul de argint 
sparse liniștea nopții palatului regal de pe Île de la Cité. Garson, 
pajul, apăru pe dată cu un sfeșnic în mână. 

—. Majestate, spuse el înclinându-se. 

— Ușor, uşor cu lumânările alea când te-apleci, se agită 
Filip ridicându-se în picioare. Ar trebui să știi cât de greu iese 
ceara din covoarele astea. Nici măcar nu le-am plătit. De fapt, 
făcu el zâmbind, au fost cam singurele lucruri de valoare pe care 
oamenii mei le-au găsit în sediul lui de Molay! Nici urmă de 
munții de aur şi bijuterii despre care vorbea toată lumea. 

Garson aproape că aruncă sfeşnicul pe măsuța din lemn de 
trandafir din dreapta şemineului și își fixă ochii pe prețiosul 
covor. 

— Câte ceasuri am dormit? se îngrijoră Filip. 

— Puțin peste trei, Majestate! răspunse Garson cercetând 
în continuare covorul de urme de ceară. 

— Pe spada Sfântului Mihai, nu o să pot dormi lanoapte! De 
ce nu am fost trezit? Ha? Ha? Răspunde, pentru Dumnezeu, 
nu mai căta în podea! se răsti regele la paj. 

— Majestate, mesirul Gell de Douche a dat poruncă să nu 
intre nimeni la Înălțimea Voastră cât timp sforăiți, răspunse 
Garson fără a-și ridica ochii din covor. 

— De Douche este mai stupid decât poate să cuprindă chiar 
şi mintea Înălțimii Mele. Apoi, amintindu-și ce spusese Garson, 
adăugă precipitat: Sforăi? Tare? De unde se aude? 

— Foarte uşor, Majestate! tresări pajul în fața iscodelii 
lui Filip. Nu pot spune că e sforăit. Înălțimea Voastră mai mult 
toarce precum motanul lui d'Intime, lenjerierul! N-am auzit 
mare lucru cât aţi dormit. 

— A-ha! se linişti Filip, așezându-se din nou pe fotoliu. 
Dar de vorbit, mai vorbesc în somn? reveni el în timp ce se 
scărpina după o ureche. „Perucile astea mă omoară!“ își zise 
așteptând răspunsul pajului. 

— Sire, eu nu ascult pe la uşile Înălțimii Voastre, răspunse 
Precaut pajul, plecându-se. 

— Dar pe la ușile cui? Hmm... ? făcu Filip neîncrezător. 

„Doamne, apără-mă!“ își făcu Garson o cruce cu limba. 
„Doar nu o bănui ceva! Trebuie să fiu de o sută de ori mai cu 
băgare de seamă decât până acum.“ Regele se ridică și se duse 
la una dintre ferestre. 

— Ce noapte de catran, observă el zgâindu-și ochii pe geam. 
Stelele-şi înfățișau sclipirea depărtată, iar luna nu binevoise 
să-și arate faţa. Doresc să mănânc ceva. Uşor să fie! îşi reveni 
el întorcându-se brusc către paj. 

— Ceva special, Sire? Sau îl lăsați pe d’Umflé să vă pregă- 
tească una dintre specialităţile lui? încercă Garson să afle mai 
multe, ca să nu fie pus pe urmă să dea socoteală. Bucătarul regal 
d'Umfl€ avea câteva feluri care-i plăceau grozav lui Filip: cla- 
pon împănat cu prune afumate, purcel de lapte cu măru-n dos ori 
momiţe de taur în untură de oaie. 

— Ăăă... Păi nu ţi-am poruncit ceva ușor? Ce mantia 
papei, trebuie să mă gândesc eu la toate? se aprinse regele. 
Uite, spune-i să-mi pregătească nişte vegetale de purcel neînțăr- 
cat şi ceva legume de clapon înăbușit. E bine? 

— Numaidecât, Sire! se înclină pajul, chiar dacă nu înţele- 
sese mare lucru din ce-i spusese regele. 

„Pe burta lui d'Umfl€, sunt curios ce soi de mâncare o să 
iasă !“ îşi spuse pajul dispărând către bucătărie. „Dar, în sfârşit, 
a sosit clipa când trebuie să-i ofer felul meu special tiranului“, 
mai adăugă el pentru sine, zâmbind hoțeşte. 

Regele privea aproape cu încântare la flăcările vesele din 
şemineu, când fu străfulgerat de un gând: „Pentru că nu mi-e 
somn, aș putea să trimit după bășinosul de Bará ori după lingăul 
de Douche. Ori după amândoi. Trebuie să aflu ce-i cu organiza- 
ţia secretă şi unde pustiurile Africii e comoara! Ori îi omor pe 
toţi şi am scăpat de vise negre !““ Gândul la execuţii îi producea 
o reală plăcere. 

— Uf! Câte mai am pe cap! oftă el scărpinându-se în creş- 
tet cu o mână și agitând clopoţelul de argint cu cealaltă. 

Nu apăru nimeni, așa că Filip se duse şi trase de şnu- 
rul de lângă șemineu la fel de vânjos precum clopotarii de la 
Notre Dame. O vreme se auzi numai focul trosnind. 

— Sire? auzi regele în spatele lui. 

— Af-aaa! se sperie Filip, dând din mâini ca unul care-i 
gata să se înece. O să mă omorâţi! Vreți să mă lăsați făr' de 
suflare ? strigă Frumosul, mai să sară pe Garson. 


68 


— Iertare, Înălțimea Voastră! se înclină pajul până la 
covor. 

— Gata cu sperieturile! După ce-ţi poruncesc ce-am să-ți 
poruncesc, te duci la cancelarul meu și-i spui să scrie un nou 
decret de palat: de-acum încolo, se va ciocăni la uşă. Inainte, 
reţine! Înainte de a se intra în cameră. Clar? Du-te! Abia se 
închisese ușa că îşi aduse aminte de celelalte lucruri importante. 
Garson! Stai! Înapoi! 

Pajul năvăli în cameră. 

— Eh, ai văzut cum îmi sunt respectate poruncile? În urmă 
cu cinci clipe am poruncit să ciocăni înainte de a intra şi tu 
ce-ai făcut? 

— Majestate, se înclină pajul, dacă-mi permiteți, încă nu 
ați pecetluit decretul regal de palat, care nu a fost încă scris 
de cancelar. 

Filip rămase puţin în cumpănă. 

— Bine-bine, să lăsam asta! Trimite numaidecât după 
de Douche şi de Barâ! 

— Îndată, Majestate ! zise Garson făcând o plecăciune. 
„lar o să am o noapte plină“, gândi pajul îndreptându-se spre 
sălașul curierului care avea să le strice noaptea celor doi. 

Cardinalul primi vestea precum un dangăt de clopot lângă 
patul unde-și odibnea corpolentul trup. 

— Ce? Cum? Unde? încercă de Barâ să se ridice, dar 
năuceala trezirii în puterea nopții îl făcu să aterizeze pe podeaua 
de piatră. Crudul impact al celor peste două sute şi mai bine 
de livre în viu ale cardinalului cu lespezile reci se soldă cu o 
mare băşină, care flutură zdravăn cămașa de noapte a înaltei feţe 
bisericeşti. Acum? Mă cheamă regele? E grav, înseamnă! Şi 
n-am nimic să-i spun! bălmăji cardinalul precipitându-se către 
uriașa oală de noapte. Se ușură îndelung, apoi se întoarse către 
servitor: Vorbeşte cu vestitorul de la Croix Rouge și trimite-l 
după de Fazat! Trebuie să-mi spună ceva, pentru că nu pot să 
mă duc la rege fără vreo veste. Si spune-i lui de Fazat ca, dacă 
nu are nimic, să nu se obosească să mai bată calea până aici — 

poate să treacă la iezuiții din deşertul de peste mare, rosti cu 
răutate cardinalul. 

Până să vină de Fazat, aflat la câteva clădiri distanţă, se aşeză 
să termine bucatele care nu-şi mai găsiseră loc în burdihanul 
său la cină. Apoi începu să se îmbrace. De Fazat sosi în roba de 
serviciu, gâfâind. 

— Ai ceva pentru mine, nu-i aşa ? se ridică de Bará din sca- 
unul în care începuse să picotească. 

— Am, Domnul să fie cu noi, eminenţa voastră! spuse 
de Fazat executând o plecăciune măiastră. 

— Hai, o să-mi spui în trăsură, îl luă cardinalul pe sus. 

Între timp, la palat tocmai îşi făcea intrarea Gell de Douche, 
tremurând ca varga şi cu capul plin de presimţiri sumbre. 

— De Douche, ce coada Luciferului mi-ai citit, că am avut 
un vis groaznic ! se agită regele imediat cum îl văzu pe informa- 
torul favorit intrând pe ușă. 

— Sire, eu... încercă de Douche o scuză, dar nu apucă, pen- 
tru că Filip îi acoperi vorbele. 

— Ar trebui să te pun în lanţuri cu lespezi legate de glezne. 
Am avut senzaţia că mi-am visat moartea, râse regele privind la 
paloarea lui de Douche. 

— Sire, eu nu, cred că latina... bâigui de Douche, neavând 
altă idee cum să scape din această încurcătură gravă. 

Regele se aşeză comod lângă şemineu, luă o cupă cu vin şi 
o dădu peste cap. 

Simţi că mai trebuie, așa că bătu din palme. 

— Ce mai stai? Toamă! 

Garson se conformă, umplând cupa regală, iar de Douche, 
crezând că regele i se adresase, începu să turuie: 

— Sire, nu am mai primit niciun raport, dar tocmai eram pe 
cale să... 

— Să te scapi pe tine, nu? râse regele. Vorbeam cu pajul, 
de Douche, dar, dacă ai început, toamă şi tu! Numai să fie ceva 
la fel de bun ca vinul ăsta, altfel... continuă regele amenințător, 
vărsând spre șemineu un strop din cupa de argint. 

— Dacă-mi permite Înălțimea Voastră... reluă umil de 
Douche. 

— Îți permite, de Douche, îți permite, îl invită regele cu un 
gest larg din mână. Aprinde fitilul şi luminează-mi calea către 
desluşirea nememicilor de templieri. 

Iscoadele lui de Douche nu aflaseră nimic nou în decursul 
celor câteva ore de când lacheul se despărţise de rege. Sperând 
într-o minune cerească, începu să tragă cât mai mult de timp. 

— Sire... inspiră adânc de Douche, implorând divinitatea 
să-l scape. Omul meu de încredere, cel din interiorul Ordinu- 
lui, de Puis, a vorbit cu unul dintre oamenii lui de încredere, 
d' Ampoule, unul care-și face veacul prin hanurile de la margi- 
nea Parisului ori stabilimenturi de plăceri ieftine, şi a aflat ceva 
de maximă gravitate şi importanță... De Douche făcu o pauză să 
respire. D' Ampoule era într-un oarecare stabiliment, făcându-și 
de lucru cu limba printre picioarele uneia dintre chiriaşe, dar cu 
urechile pâlnie la toate zgomotele şi cuvintele care se întâmplau 
în jurul lui. Ei bine, printre gemetele demoazelei, a auzit vorbele 
purtate de doi dintre cumpărătorii de plăcere. Unul dintre ei, mai 
înstărit, ştia ziua execuţiei, şi i-a oferit zece „chaise d'or“ celui 
mai tânăr, ca să nu piardă din ochi rămășițele templierilor. 

Gell de Douche lăsă o pauză lungă, socotind cât de puțin este 
între hotarul dintre viaţa asta și cea de apoi. Regele se uita la el 
curios, așteptând continuarea. 

— He? îi făcu Filip semn să continue. 

De Douche căuta febril prin mintea-i perversă o soluţie pen- 
tru a scăpa de mânia regelui. 

— De Douche, credinciosul meu, spune-mi drept: am faţă 
de gâscan de Reims? Mi-au crescut pene pe cap în locul peru- 
cii venețiene? Unde e noutatea în tot ce mi-ai dat pe gura-ţi 
păcătoasă ? 

— Majestate, noutatea este că numai de Puis şi d’ Ampoule 
cunosc chipurile cavalerilor din frăția Sabia Domnului, lansă 
lacheul cuvintele dintr-o suflare, închizând ochii în aşteptarea 
reacției regelui. 

O bufhnitură grozavă îi făcu pe ocupanții încăperii să sară 
care-ncontro. Uşa grea a camerei se izbi de perete şi-şi făcu 
intrarea în trombă însuşi cardinalul Flatule de Bará. 

— Flatule, pe turnurile gemene de la Notre Dame, mi-ai 
pus gânduri necurate ! exclamă furios regele. Când nu-mi ucizi 
nasul, încerci să-mi smulgi inima din piept cu intrările tale! Tre- 
buie numaidecât să aprob decretul cu ciocănitul ! 

— Iertare, Majestate! se adună cardinalul de pe podea. 
S-au stins torţele de pe hol, Sire. Am venit într-o suflare, dar 
m-am împiedicat de câteva ori, am călcat pe robă şi-am prins 
avânt, se dezvinovăţi corpolentul cardinal. 

— O să vorbim despre cum să-ți faci intrarea în încăperile 
regale, cardinale. Acum doresc a te-ntreba dacă ai noutăţi des- 
pre frăția secretă. Aaa... Dar nu înainte de a gusta ceva, plescăi 
regele cu poftă privind la Garson, care tocmai atunci își făcea 
intrarea. 

Pajul păşea uşor prin cameră, aducând cu sine o uriaşă tavă 
plină cu preferințele regelui, alături de un preparat-surpriză. 
„Iote că n-a murit netrebnicul de popă“, îşi zise pajul în gând, 
ştiind bine care fusese cauza. El era cel care, fără să vrea, 
săvârşise intrarea impetuoasă a cardinalului în salonul regelui. 
De Bará se grăbea să răspundă la chemare, iar Garson, plecat 
între timp după preferințele culinare ale regelui, tocmai intra pe 
holul mare cufundat în întuneric, încărcat cu tava cu bunătăți. 
Impactul celor doi fusese iminent, fragilul Garson neavând nici 
cea mai mică șansă împotriva inerției colosale a corpolentului de 
Barâ. Tava, dimpreună cu toate cele de pe ea, se spulberaseră ca 
lovite de trăsnet. Noroc cu Papile de Soubtile, degustătorul regal 
şi bun prieten al lui, că-l ajutase să le culeagă de pe podea şi să 
le aranjeze iar, la lumina unei lumânări. Slavă lui Dumnezeu că 
era noapte, căci ziua aceasta ar fi putut fi ultima lui servire. „O 
să am un cucui', se gândi Garson la strașnica lovitură pe care o 
primise de la cardinal. Apoi, apropiindu-se de șemineu, întrebă 
cu voce tare: 

— Unde doriţi să luaţi cina, Sire? 

— Aici, pe măsuţă, cât mai departe de cardinal! râse regele 
pinedispus la vederea mâncării aburinde. 

De Bará simţi că i se face rău de poftă, numai prinzând cu 
nările-i fremătânde aroma fripturilor proaspete. Privind cum 
înfulecă regele, avea senzaţia că se va îneca în propria-i salivă, 
iar maţele începură să-i fiarbă din nou. 

— Hâmm... lam...! plescăi Filip fericit. Niciodată nu a 
fost mai gustos claponul. Negreşit, de această dată d'Umfl€ s-a 
întrecut pe sine și vreau să se ştie în tot palatul că l-a mulțumit 
pe regele său ! clefăi regele înfulecând cu poftă. 

„Are gust de lespede, dobitoc cu chip de femeie ce eşti, d-aia 
e aşa de bună mâncarea !* râse Garson în sinea lui. 

— Dar asta ce e? Că nu am poruncit aşa ceva! Aduce a 
ceva foarte cunoscut mie, dar nu-mi dau seama a ce, se minună 
regele luând cu vârful degetelor ceva ce aducea izbitor de mult 
cu un uriaş falus. Garson simţi un fior rece pe şira spinării. 

— Este coadă de calîn sos cabalin, Înălțimea Voastră, un soi 
de mâncare pentru sezonul ce tocmai a început, propus de însuși 
d'Umfl€ şi aprobat de degustătorul regal, Papile de Soubtile, 
aci de faţă, explică Garson în timp ce umplea din nou pocalul 
lui Filip. 

— Papile, merită să mă obosesc, este demn de gura mea 
regală ? îl întrebă Filip pe degustător. 

— Sire, nădăjduiesc ca umila noastră propunere să fie pe 
gustul ales al Înălțimii Voastre, se linguși Papile. 

Filip ridică expresivul preparat până dreptul nasului, îl 
mirosi, apoi mușcă cu nădejde. Garson se abţinu cu greu să 
nu pufnească în râs la imaginea regelui umplându-şi gura cu 
mădularul de cal. Cu o zi înainte, din lipsă de carne la palat, 
de Fichique aprobase uciderea unui cal bătrân. Garson aflase 
de tranşarea calului şi-i venise numaidecât năstruşnica idee, dar 
aștepta momentul potrivit. În acea noapte, cu ocazia cinei târzii 
a regelui, se repezise la d'Umfl€ şi-i spusese: 

— După ultima întâlnire cu surorile de Buzée, regele a aflat 
că are probleme cu bărbăţia. Așa că, pentru a scăpa de această 

ruşine, dorește un fel de mâncare din vremea celților, mădular 
de cal gătit în sos de alb. 

D'Umfl€ şi restul bucătăriei s-au conformat pe dată şi astfel 
s-a născut grozăvia de mâncare. 

— Garson, găseşte-l pe de la Flame şi spune-i să facă lumină 
pe holurile palatului, să nu mai năvălească vreo față bisericească 
în cina mea, porunci regele râzând cu poftă. 

Pajul dispăru în holul întunecat, împreună cu Papile. ÎI dibu- 
iră pe de la Flame în cămăruța numărătorului de porţii, chiar 
lângă magazie. O lucra de zor pe una dintre spălătoresele crati- 
telor regale. 

— Hai, că ai aprins-o destul pe fătucă, treci la torțele de 
lângă salon, că e beznă de-și vâră şobolanii cozile-n dos, îl între- 
rupse brutal Garson pe iluminatorul palatului. 

Apoi îl ajută să ia scara şi porniră împreună spre holul întu- 
necat. Dar nici nu aprinse bine de la Flame prima torță, că dină- 
untru se auzi regele tunând: 

— Afarăă, Flatule! Afară cu tine şi cu bășinile tale! Stai 
pe hol şi o să vorbim prin înscrisuri şi curieri! De-acum înainte 
nu voi să te mai apropii de mine la mai puţin de cincizeci de 
pași! Numără de la ușă încolo! 

Garson abia apucă să se ferească din calea cardinalului, dar 
scara pe care stătea agăţat de la Flame era exact pe direcţia lui 
de Barâ. Nefericitul avu inspiraţia de ultim moment să se apuce 
de suportul torţei. 

— Garson, nu mă lăsa! zise el gâtuit, atâmând la o înălțime 
de vreo trei staturi de om și căutând disperat spre pajul care-l 
ajuta cu împrăștiatul luminii în palat. 

Pajul se bălăbăni puţin cu scara grea, dar într-un târziu reuși 
să-l salveze pe responsabilul torțelor regale, Foton de la Flame. 
Apoi fu chemat de rege. 

— Spune-i lui de Bará că vreau să vorbesc numaidecât cu 
iscoada lui ! îi spuse Filip furios. Și deschide un geam, să scap 
de slobozeniile lui dorsale ! Ia şi resturile cu tine! îi indică el 
tava de pe măsuţă. 

De Fazat, cu mâinile împreunate și ochii către ceruri, tocmai 
încerca să fugă din calea bășinilor cardinalului, când un băiat de 
curte îi spuse că e chemat de regele Franţei. 

— Au! își făcu egumenul o cruce la fel de largă precum 
cea de pe altarul catedralei din Troyes. Preasfântă Născătoare 
de Dumnezeu, mântuieşte-mă pe mine, păcătosul, și nu mă lăsa 
pradă mâniei regale, se ruga el în timp ce-i tocau picioarele către 
camera regelui. 

a Înălțimea Voastră, începu de Fazat, toamna trecută am 
introdus în temniţa celor patru templieri de rang înalt un fals 
cavaler pe nume de Belea, cu rostul de a afla unde-și ascund 
comoara. Acum câteva seri, cei doi care și-au mărturisit păca- 
tele și pe care, în bunătatea Majestății Voastre, i-aţi întemni- 
tat pe viață, Geoffroy de Gonneville și Hugues de Pairaud, 
l-au întrebat pe Marele Maestru, Jacques de Molay, de ce nu 
se folosește de bula papală care curăţă numele lor şi pe cel al 
Ordinului Templului. De Molay s-a făcut foc la auzul acestei 
întrebări și le-a spus că această gândire nu este în litera Codului 
Cavalerilor Templului. A doua zi, de Molay și de Charney au 
revenit asupra mărturisirilor smulse cu forța și au început să-şi 
susțină din nou nevinovăția. De Gonneville și de Pairaud au fost 
duși din temniţa lor, dar de Belea, cu vorbe meșşteşugite, a reușit 
să afle că un anume hangiu ar şti despre locul în care se află 
pergamentul papal. 

De Fazat făcu o pauză, privind mirat cum regele îşi schimba 
culoarea feței de la alb la stacojiu. 

— Pe scaunul Aquitaniei, nu-mi era de ajuns faptul că nu 
ştim nimic despre aurul lor, despre frăția secretă, acum am ști- 
ință și despre o bulă papală neştiută care-i spală de păcate pe 
infami ! Este de necrezut și strigător la ceruri! ţipă regele ridi- 
când mâinile la tavan. Papa a pus mâna pe comoară! rosti el 
apăsat, învârtindu-se pe lângă șemineu. Îi era prea frică de mine 
Casă o facă fără ceva aur în schimb. Or, pentru curățirea numelui 
Ordinului, trebuie să fi fost o avere de oferit. Precis templierii 
şi-au cumpărat curăţenia numelor. Sunt sigur! pufni lovindu-și 
palmele de şemineu. Garson, spune-i lui de Bará să dea poruncă 

să se tortureze prizonierii zi şi noapte! Privi pe fereastră, apoi 
la cei din cameră, căutând febril o soluţie. Torturaţi prizonierii, 
pentru numele lui Dumnezeu ! strigă furios. 

— I-amtorturat, Înălțimea Voastră ! răspunseră într-un glas 
de Douche și Garson. 

— Torturaţi-i mai aprig! se înroși Filip. 

— Sire, îndrăzni de Douche, dacă-mi permiteţi, ne-au murit 
cinci pe Întinzător, opt la Furci, patru la cufundări în smoală, o 
duzină la Fecioara de Fier... 

— Nuvoi a ști care și cum a murit, voi să aflu unde este per- 
gamentul cu înțelegerea ! se isteriză regele. De Molay! Tortu- 
rați-l ! 

— E aproape mort, Sire, nu mai știm la ce mașinării de 
cazne să-l supunem ! 

Filip ridică din umeri descurajat. 

— Atunci nu mai am nevoie nici de voi. Va fi o execuţie 
mare care va abate atenţia prostimii de la foame şi lipsa aurului 
din vistierie. Ha? Ce zici, de Douche ? Lacheului aproape că-i 
dădură lacrimile. Dar încă n-am terminat cu voi, cred că-mi mai 
sunteți de folos. Tu! se întoarse regele spre Garson. Spune-i 
cardinalului bășinos că am trebuință a ști numele hangiului, nu 
voi să aflu dacă e în Paris sau peste mare ori că sunt sute de 
hanuri, pricepi ? Voi să aflu numele lui şi locul unde se ascunde 
nenorocita de bulă papală. Mâine, la asfinţit, îl aştept cu răs- 
punsul. Apoi du-te și mai adu-mi niște vin, că simt că mă usucă 
veștile astea. Tu! arătă regele către de Douche. Trebuie să-mi 
afli cine sunt, câţi sunt, cum arată... totul despre cei din Sabia 
Domnului. Cât să-ţi dau? Ai timp tot până mâine seară, altfel o 
să-ţi dau un călău să se îngrijească de capul tău. Tu! se îndreptă 
el către de Fazat. O să ai o pungă mare cu aur când o să aflu 
unde-și ţin templierii nenorocita de comoară. Iar tu, făcu el către 
Papile, ce mai cauţi aici? 

De Soubtile se înclină şi dispăru din câmpul vizual al regelui. 

— Sire, îndrăzni de Douche făcând o plecăciune, dacă-mi 
este permis, aș avea ceva de adăugat. 

— Dacă e în favoarea a ceea ce ţi-am zis, spune! îl pofiti 
regele, așezându-se pe fotoliu și cercetând pocalul gol. 

— Numai de Molay avea cunoștință despre cavalerii din 
organizație, pentru că ceilalţi, oricât i-am torturat, n-au spus 
nimic. E greu de presupus că ar rezista cineva la caznele maeș- 
trilor noştri torturişti din subteranele închisorii. De Puis, omul 
meu, mi-a confirmat faptul că a aflat din greşeală, de la coman- 
dorul din Coulommiers, mort sub tortură, despre câţi sunt, cine 
sunt şi cum arată cavalerii din frăția secretă. Așa a reușit să-i 
întâlnească. Un complicat sistem de comunicare bazat pe semne, 
simboluri și un număr restrâns de înalți demnitari ai Ordinului a 
făcut ca aceștia să rămână neștiuţi şi în deplină siguranță față de 
forțele Majestății Voastre. Probabil vor încerca să-i salveze pe 
de Molay și de Chamey. 

Regele căzu puţin pe gânduri, ridică ambele mâini către de 
Douche și exclamă cu voce tare: 

— Nu e nimeni din regatul ăsta în stare să facă să vorbească 
doi moșnegi ? 

De Douche plecă privirea, iar de Fazat schiță un pas înapoi 
în momentul când regele trecu prin fața lor. 

— Cheamă-ţi oamenii, du-te și mută-i numaidecât! Apoi 
supune-i la cazne neîncetat. Acum, de Douche, acum! Luă iar 
pocalul gol şi-l trânti pe măsuţa din lemn de trandafir. 

— Sire, îndrăzni de Douche, mi-e teamă că dacă-i mai tortu- 
răm o să-i omorâm, şi ne vom atrage dizgrația mulțimii. 

Regele se întoarse și privi atent la focul din șemineu. 

— Atunci, nu ne mai sunt de niciun folos. Mâine, la amiazi, 
dați-i flăcărilor ! 

Pe culoarul secret, Garson alerga de-i scăpărau călcâiele să-i 
dea sinistrele veşti jupânului Farine de Ble. 

XI... 


Unde se spun niște istorii 


— Să mergem degrabă la hanul meu, să-mi împărtășești 
veșştile de le-ai adus, se întoarse Pişta Matty către cavalerul de 
Mascullare. 

— Bibo ergo sum, baroane! zâmbi de Mascullare făcând 
aluzie la Kacsyula. 

Focoasa Paprika se chinuia să-şi ridice răpusul soț în două 
picioare. Pişta baronul nu avu inima s-o lase să se chinuie cu 
Kacsyula şi o ajută să-l arunce în căruță. Gyula Kacsyula încercă 
să deschidă un ochi de pe fața plină de noroi, stătu în cur preț de 
două clipiri, apoi se prăbușşi pe fundul căruței, trăgând după el o 
bucată de coviltir. Paprika izbucni în râs, îi făcu semn de rămas 
bun baronului de Iştenem și dădu bici cailor. „Fiat lux ! Fiat 
lux !* se auzea înăbușit din căruța care prindea viteză. 

— Băiete, adă repede două ulcele din vinul de mi-l dăduși 
la amiazi, spuse Pișta baronul de cum intră în hanul Trei Urechi. 
Si pune alături două găini fripte cu ardeiu' roșu-n târtiță, adăugă 
așezându-se cu de Mascullare la o masă mică. Spune-mi tot, 
cavalere! Unde ai dat de fratele meu? Cum e? Ce mai face 
părintele Catodiu? Cum de l-ai cunoscut? se porni el cu un 
potop de întrebări pe cavaler. 

— Îndată, baroane, numai să-mi trag sufletul, zise cavale- 
rul luând o dușcă zdravănă din vinul sângeriu. Se pare că Filip 
a învins Ordinul Templului prin cunoscutele-i mijloace mișe- 
leşti şi falsuri iscate sub tortură. Din această cauză am ajuns în 
Franţa, pe urmele fratelui dumitale. 

— Doamne, nu l-ammai văzut de mai binedecinşpe ani! se 
emoționă un pic baronul. E sănătos, nu? 

— Nu ştiu de unde să încep, baroane! râse cavalerul. Dar 
aș începe cu o friptură zdravănă, clipi el scurt la vederea găinilor 
amene şi aburinde, cu ardeiul înfipt în dos. 

— Desigur, desigur! se precipită Pișta Matty. Nerăbdarea 
în aflarea veștilor m-a împins să uit bunele obiceiuri, se scuză el 
invitându-l pe cavaler să se năpustească în fripturi. 

— Ahâm! exprimă de Mascullare satisfacția gustului de 
cum luă o înghițitură din găina ungurească. 

— Ighen! îl aprobă baronul spălându-și gâtlejul cu o înghi- 
țitură zdravănă de vin. 

— Că bune bucate faceţi prin locurile astea, baroane! Da’ 
degrabă pișcătoare la limbă, hă-hă! râse cavalerul mușcând din 
târtița friptă a nefericitei înaripate. 

— Pentru ce crezi că este vinul, dacă nu pentru stins focul 
ascuns în curul găinii? îl îndemnă baronul făcându-i semn 
spre ulcică. 

— Care vin? râse din nou cavalerul întorcând ulcica cu 
fundul în sus. 

— Păi de ce nu zici c-o dăduși gata? Ia, Mucs, băiete, ne 
plâng ulcelele de goliciune ! strigă baronul la băiatul proprie- 
tarului. 

Tatăl lui Mucs, jupân Csorba, servise vreo două decenii, 
dacă nu chiar trei, în armatele diferiților regi ce se succedaseră 
la tronul Regatului Ungar. Cu trei ani în urmă se aflase la Buda 
în oastea lui Carol Robert, care cu mult noroc respinsese forțele 
putemicului conte Máté Csák. Un an mai târziu, după bătălia de 
pe câmpia de la Rozgony, Csorba, de data asta căpitan de husari, 
a decis că e prea bătrân pentru războaiele interminabile duse de 
regii săi. Așa că, având ceva aur strâns, o parte din leafă, o parte 
de la dușmanii regelui, Csorba-baci a încercat să-și facă un alt 
rost, stabilindu-se în cele din urmă într-o așezare de pe marginea 
Tisei, Tokaj. Aşa l-a întâlnit pe nobilul din Oradia care avea să 
devină baron de Iştenem — Pişta Matty. După o vreme, Pișta 
baronul îl ajutase pe jupân Csorba să-și deschidă Trei Urechi 
la Visegrád, hanul din Tokaj rămânând în grija unui văr şi al 
fiului celui mare al lui Csorba. „Trei Urechi, jupân Csorba ?“ îl 

întrebase râzând Pişta Matty pe fostul căpitan de husari când, 
la o trecere prin Visegrâd, văzuse numele schimbat. „Parcă 
ultima oară când ţi-am călcat pragul îi zicea altfel.“ „Dreptate 
ai, baroane. La ultima dumitale vizită, scândura de deasupra ușii 
grăia La Husarul Viu. Da' atunci ai prins cele două iscoade ale 
lui Máté Csák, dușmanul nostru şi al regelui Carol Întâiul. Le-ai 
dat drumul la amândoi, că eşti milos, numa’ că pe cel burtos l-ai 
scurtat de-o ureche. În cinstea acelei întâmplări l-am schimbat 
astfel la nume. Hă-hă...“ explicase râzând Csorba-baci. 

Bătrânul husar își ajutase mai apoi prietenul să pună mâna 
pe castelul, satele şi cele două podgorii din Tokaj. Un baron din 
zonă încercase să-l vândă pe rege polonezilor, Csorba aflase, 
îl informase pe Pişta Matty, iar acesta, în mărinimia lui, îl 
făcuse scăpat pe trădător în schimbul domeniului său din Tokaj, 
Iştenem. Plin de milă, Pișta Matty i-a permis trădătorului să ia 
doi cai şi un servitor, plus merinde pentru două zile. 

— Uite, baroane, acum un ceas mi-au sosit patru butoaie de 
la noi, de la Tokaj, îşi făcu apariția bătrânul husar Csorba cu trei 
ulcele de vin întunecat și degrabă ţintuitor de picioare. 

— Ciocneşte cu noi, vechi prieten, îl îmbrăţișă Pișta baro- 
nul. Cavalerul de Mascullare vine de departe, din țara lui Filip 
cel Frumos, și se pregătea să-mi spună despre fratele meu pier- 
dut acum mult timp, adăugă el arătând către cavaler. 

— Nu o să vă rețin decât preţ de o ulcică, pentru că trebuie 
să fiu de față când bag butoaiele în pivniţă, ca să mă asigur că 
mai avem de băut vin și mâine, ridică jupân Csorba ulcica, apoi 
o dădu peste cap din câteva înghiţituri, să fi fost vreo cinci. 

— Prin urmare ? ridică baronul de Iştenem din sprâncene 
către de Mascullare când Csorba husarul se retrase la treburile 
lui domestice. 

— Acum câteva toamne, nu mai mult de trei, începu cavale- 
rul dând la o parte fundul de lemn plin cu oase, mi-am pus sabia 
în slujba unor neguțători genovezi, veniţi cu treburi prin Tara 
Bârsei. Am bătut drumurile, hanurile şi cetăţile din zonă o bună 
bucată de vreme. Se desprimăvăra, aşa, când, într-una din zile, 
am nimerit la o mănăstire benedictină de prin Tara Făgărașului. 

— La părintele Catodiu, deci, lămuri baronul, sorbind scurt 
din ulceaua lui. 

— Da! aprobăcavalerul.Fainişiprimitorioamenii de-acolo. 
Aflând pe unde m-au purtat paşii, abatele mănăstirii, părintele 
Catodiu, fie-i viaţa lungă şi ușoară, m-a cinstit regeşte. Am stat 
acolo o săptămână, timp în care am aflat că genovezii nu mai 
aveau nevoie de serviciile mele. Părintele Catodiu, aflând asta, 
mi-a propus să merg înapoi, în Franța, să dau de urma unui cava- 
ler misterios, Pişta Massy. Se opri o clipă, se întinse de şale și 
continuă: Mi-a spus că avea un frate geamăn, pe care aveam să-l 
găsesc în cetatea Oradiei, la familia nobiliară Matty. 

— Măi să fie! se miră Pişta baronul. Dumneata ai fost 
și ai întrebat de mine la castel? Cum le descurcă bunul 
Dumnezeu ! zâmbi baronul ciugulind din pieptul găinii sale. 

— Eh! Acolo am aflat că stai mai mult pe la domeniile 
dumitale din Tokaj. Am hotărât să-mi văd de drum și să încerc 
să dau de dumneata la întoarcere. 

De Mascullare se întrerupse, pentru că Mucs venise cu alte 
două funduri cu fripturi. 

— Ce-i cu astea? făcu el mirat. 

— De la jupân Csorba citire, ca nu cumva să plecaţi la cul- 
care cu burta goală, răspunse băiatul lăsându-le purceii de lapte 
în faţă. 

— Ia cu încredere, cavalere, eu plătesc! îl linişti baronul. 

— Ho-hoo! se minună cavalerul. Pe daiboja să mai aduci, 
băiete... hă-hă! se înveseli de Mascullare, aranjându-şi dinainte 
godacul fript la proțap. O să mă ierţi că o să-ţi vorbesc printre 
dumicațţi, dar e mare păcat să las minunăţia asta cu măru-n rât să 
se răcească, se scuză cavalerul rupând un picior bine rumenit. 

Purcelul era făcut după specificațiile lui Pişta baronul, care 
dobândise rețeta de la o jupâneasă din Tihany, de pe malurile 
măreţului lac Balaton, iar acum refăcea fericit în gând paşii de 
urmat pentru a găti minunăţia. Nu se alegea decât purcel de o 
lună, maxim o lună şi jumătate, se golea de măruntaie, se păr- 
pălea deasupra focului iuțit cu lemne subțiri şi uscate și se lăsa 
la descântat o noapte în vin roşu, de Tokaj. Cât se făcea jarul şi 

se ascuţea proțapul, se freca godacul cu măcriş şi busuioc călu- 
găresc proaspăt ori pus la uscat toamna trecută, apoi se ungea 
cu seu de oaie domnească (din cel fără de miros). Aromele 
iscate de bunătatea de godac fript la jar molcom vreme de două 
ceasuri lăsau găinile fără ou și făceau să stârpească oile patru 
sate împrejur. 

— Nu-i grabă, cavalere, numai să nu te-neci, râse Pișta 
baronul, dând şi el o bucăţică aburindă pe gât în jos. 

— La sfârşitul lui februarie aveam să ajung la Paris. La 
curtea regelui era fierbere mare, pentru că-i pregăteau de exe- 
cuţie pe doi dintre marii cavaleri ai Ordinului Templului, sin- 
gurii care mai rămăseseră să-și susţină nevinovăția. Conform 
indicaţiilor părintelui Catodiu, am mers la fosta comanderie din 
Coulommiers, la aproape o oră călare de Paris. Aici aveam să 
mă întâlnesc cu un templier care scăpase de furia regelui, de 
Puis pe numele său, care m-a rugat să-l ajut în transmiterea unor 
mesaje către alți templieri ascunși prin împrejurimile Parisului, 
ca să organizeze salvarea maeștrilor întemnițați. Aşa am aflat că 
fratele dumitale este parte a unei frăţii secrete, Sabia Domnului, 
care căuta să repare răul făcut de regele Filip. În ciuda tuturor 
încercărilor mele, nu am reușit să mă apropii nici pe departe de 
această frăție. Mereu eram cu o zi în urma lor. 

— Deci nu l-ai cunoscut pe fratele meu, Pişta ? se opri din 
mestecat baronul de Iştenem. 

— Nu, dar am vorbit cu oameni care l-au văzut. O să ajung 
şi acolo, îl potoli de Mascullare, aruncând mărul şi mușcând din 
râtul porcuşorului. 

— Să-mi fie cu iertare, continuă, îl îndemnă baronul cu 
ulcica. 

— Pfaaa! Foarte bun şi fraged, exclamă plăcut surprins 
cavalerul, lingându-se pe degete. 

— Însuşi jupân Csorba îi pregătește. Este cel mai bun din 
Tokaj, iar în Visegrâd i se duce faima cu repeziciune, dezvălui 
Pișta secretul. 

—- După cruda execuţie, reveni cavalerul la firul naraţiu- 
nii, de Piche, cavalerul căruia îi tot transmiteam informaţii de 

Ja de Puis, mi-a dat o veste groaznică: de Puis era trădător. Si 
în închisoare fuseseră trădători, așa că regele aflase de frăția 
secretă și deja pusese lacheii pe urmele lor. I-am ratat în dru- 
mul spre Troyes, dar m-am întâlnit cu de Piche și mi-a spus 
că sunt sănătoși și hotărâți. Dacă înainte mai aflam câte ceva, 
acţiunile lor fiind îndreptate înspre salvarea maeștrilor, acum 
este aproape imposibil să mai aflu vreo veste. Toate legăturile 
mele din Paris parcă au fost înghiţite de pământ. Cu o zi îna- 
inte de a porni către dumneata am auzit doi târgoveţi discutând 
într-un han de la periferia Parisului, cum că s-ar îndrepta către 
sud, către Marsilia, probabil. 

— Hmm... făcu Pişta baronul cu coada purcelușului în gură, 
privind gânditor prin cavalerul care-și lingea degetele. Careva- 
săzică, dacă e frăție secretă, nu trebuie să afle nimeni despre ce 
face, nu ? întrebă gânditor, sugând restul de coadă. 

— Cam așa ceva, aprobă de Mascullare după ce se şterse la 
gură cu mâneca. i 

— Atunci eu cum o să mai aflu vești despre fratele meu 
Pişta Massy ? ridică Pişta Matty mâinile a deznădejde. 

De Mascullare căută o clipă un răspuns, evită o râgâială și 
spuse, sigur pe sine: 

— Ăăă... Da! 

Pişta baronul înțelese că în zadar caută un răspuns în ochii 
cavalerului. Tăcerea din privirile celor doi fu ruptă de alte două 
ulcele de vin nobil. 

— Dar tu ce spui, cum îţi merge? schimbă de Mascullare 
vorba, felicitându-se pentru inspiraţie. 

Încă gânditor, baronul de Iştenem sorbi din vin. Apoi începu 
să-i povestească în mare și din ce în ce mai însuflețit cum ple- 
case din cetatea Oradiei cu treabă la Buda, la Pesta, la Visegrâd 
şi, în cele din urmă, ajunsese în anturajul regelui Ungariei, iar 
obţinerea domeniului Iştenem de la Tokaj fusese încununarea 
unui an plin de succese. 

— Pentru prietenie și onoare! punctăde Mascullare izbânda, 
ridicând ulcica. 

— Pentru templieri şi dreptate! spuse baronul de Iştenem. 
Si pentru frate-miu şi ai lui, Dumnezeu să-i aibă în pază! adă- 
ugă el dând peste cap ulcica cu vin sângeriu de Tokaj. 

În timp ce Mucs făcea al nu se ştie câtelea drum cu ulcele 
pline, cei doi fură tulburaţi de un curier care se înclină scurt, 
apoi îi înmână lui Pișta baronul un sul de piele ce purta pecetea 
regală de urgență, vulturul cu două capete întoarse. 

— Baron de Iştenem, acum am sosit, regele are nevoie de 
serviciile dumitale, rosti curierul. 

Pişta îi luă sulul și-l invită să-și tragă sufletul. 

— Mulţumesc pentru mărinimie, dar am poruncă de la stă- 
pânire să te invit numaidecât la curte! răspunse curierul stând 
țeapăn. 

Pişta Matty desfăşură sulul, citi şi-i spuse cavalerului de 
Mascullare : 

— Mi-a făcut plăcere, cavalere. Stai, bea, mănâncă şi te 
odihneşte cât îți pofteşte inima, iar părintelui Catodiu transmite-i 
toată stima mea. Bunul Dumnezeu va face să ne revedem. 

— Amin! răspunse cavalerul strângându-i cu putere mâna 
întinsă. 

Csorba-husarul, vechiul său prieten, îi pregăti calul şi doi 
desagi cu merinde. 

— Domnul să fie cu tine, baroane ! îi spuse el mângâindu-i 
calul pe bot. 

— Rămâi cu bine, prietene! îi ură zâmbind Pişta baronul, 
dând pinteni calului. 

Luna arunca peste orașul adormit o lumină slabă, lăptoasă. 
Timișoara era la o zi şi jumătate călare. „Iar se pregătește regele 
de război“, îşi zise Pișta Matty în gând. 


XII... 


Unde se produce o întemnițare 


Soldaţii năvăliră în hanul CCA cam la un sfert de bătaie de 
clopot după ce cavalerii templieri dispăruseră în noaptea umedă. 
Farine de Ble ieşise să-l caute pe d’ Ampoule, dar dădu nas în 
nas cu căpitanul de securiști d' Obitoque, o mai veche cunoştinţă 
a sa în ale percheziţiilor. 

— Un te grăbeşti așa, de Ble? Arde p-afară sau ce? râse 
gros d'Obitoque, dezvelindu-şi dantura mâncată de mizerie. 

— Mă onorezi prea des, căpitane, nu merit, zău! zâmbi 
Farine făcând un gest care semăna a invitaţie, inutil însă, pentru 
că securiştii deja începuseră scormonirea onorabilului lăcaş. 

— Hooo, găsi-v-ar degrabă boala neagră şi diavolul spurcat 
din fundul mării! Mai ușor, că-mi răsturnaţi bunătate de mân- 
care ! se înfoie Cordacios, bucătarul, cu un ditamai polonicul în 
mâna dreaptă. 

— Dă-te la o parte sau vei regreta! îl amenință un securist. 

Farine îi făcu un semn scurt şi Cordacios se retrase lângă 
uriașul tuci, suduind cu nesaț. 

— Unde e? se răsti d'Obitoque la Farine. 

— Cine? făcu nevinovat Farine. 

— Moutarde, Moutarde, vino-ncoa' numaidecât! strigă 
Baraboul de Neige, care tocmai venise să-și ajute prietenul. 
O caută pe nevastă-ta! continuă el nedezlipindu-și ochii de la 
prietenul Farine şi de la securistul care-l ameninţa. Moutarde de 
Dijon veni şi se propti în ușă, cât era de mare. 

— Cătaţi-o bine, iar de-o găsiţi, lăsați-o la de Ble, să vază şi 
Pielea lui de ce se îngrașă omu' când are necazu' în casă, că pe 
mine nu mă crede! râse Moutarde. 

— Unde e templierii? făcu d'Obitoque un pas către hangiu, 
Ha? Unde e? Spune, că de nu, te dau la temniceri, hangiu tră- 
dător! continuă el punându-i o mână-n piept lui Farine. 

— Moutarde, nu e vorba de nevastă-ta, făcu dezamăgit 
Baraboul, apropiindu-se imperceptibil de d'Obitoque. 

— E vorba de mai mulţi, hă-hă! râse Moutarde dându-se de 
partea cealaltă a lui d'Obitoque. 

Farine simţea că-i clocotește sângele în pumnul drept. 
Moutarde privi cu coada ochiului dacă vine cineva din spate, 
iar Baraboul băgă mâna în buzunarul tunicii, unde avea ascuns 
un pumnal mic, dar suficient de periculos pentru a-i produce lui 
d'Obitoque o gaură prin care să-i iasă sufletul. 

— Căpitane, nu e aici! intră un securist în tavernă. 

— Cine nu e? se întoarse d'Obitoque, lăsându-l pe Farine. 

— Templierii, căpitane, templierii nu e aici, răspunse sol- 
datul. 

— Da’ unde? își strâmbă d'Obitoque fața porcină. 

— Un cerşetor mi-a zis că a luat-o spre miazănoapte, pe 
drumu' înspre Rambouillet, năvăli un altul în încăpere. 

— Cine? întrebă năuc căpitanul, simțind că mintea îi e soli- 
citată peste putinţă. 

— Templierii, căpitane, templierii a luat-o, ridică nedumerit 
din umeri securistul. 

Brusc, informaţia ajunse unde trebuia — în creierul lui 
d'Obitoque —, dând comanda de acțiune: 

— Repede, pe cai, acum! porunci el şi ieși pe uşă. N-am 
terminat cu tine, hangiuleee! strigă el în timp ce-și arunca 
nemernicul trup în şaua calului. 

— Tiii! A fost cât pe ce! îl luă pe după gât Moutarde. 

— Da, prietene, dar încă nu a trecut ameninţarea, zâmbi 
amar Farine. 

— Cine e? Unde e... râse Baraboul imitându-l pe 
d'Obitoque. 

— Templierii! hohoti Moutarde. 

— Ia, frumoase, strigă Baraboul la Pufarine, adu-ne câteva 
ulcele pline, să ne dregem de sperietură, hă-hă ! 

— Păcat că n-au găsit-o pe nevastă-mea, râse Moutarde, că 
pu o mai luam acasă. Hă-hă! Supse o gură zdravănă dintr-o 
ulcea şi continuă: T-o lăsam în dar, Farine, să te bucuri și tu 
de cicălelile ei. Cum să nu te iei de băutură cu o soaţă ca a 
mea? Ha? Zi, prietene Baraboul! 

Farine şi-a petrecut seara cu prietenii lui, cu vin mult şi cu 
ochii pe uşă, de teama securiștilor. Nici adouazi nu s-a întâmplat 
nimic notabil, poate numai încăierarea scurtă a lui Mal de Tet, 
un negustor de prafuri de leac din Rouen, cu tânărul cavaler de 
Couverture, mare cuceritor de neveste de negustori aflaţi mereu 
pe drumuri. Prin mijloacele sale, de Tet aflase că mai tânăra lui 
soată se încurcase destul de bine şi de ceva vreme cu tânărul 
aventurier de Couverture, iar soarta crudă făcuse ca drumurile 
să li se întâlnească taman la hanul lui de Ble. Bine că nu s-a 
lăsat cu vărsare de sânge, că asta-i mai lipsea lui Farine după 
incidentul cu d'Obitogque ! De Ble sufla și-n zeama rece rămasă 
de cu seară în cazanul lui Cordacios ca să nu revină în atenția 
securiştilor. D' Ampoule nu se arătase toată ziua, iar gândul răz- 
bunării îl frământa tot mai serios pe bravul hangiu. 

Seara căzu pe nesimţite, odată cu bunii prieteni ai hangiului, 
Baraboul de Neige și Moutarde de Dijon. În timp ce dezbăteau 
la ulcelele de vin, un mesager cu covrig în coadă intră, se opri la 
masa lor şi-i marcă gheata lui Farine cu o dâră galbenă. 

— Ha-ha-ha! făcu Baraboul de Neige arătând spre câi- 
nele-mesager. De data asta sigur e soață-ta, Moutarde ! Parcă-ți 
şi văd pielea pe băț! adăugă el bătându-l pe spate. 

Farine se aplecă şi încercă să prindă nenorocita de coadă care 
se mişca încoace şi-ncolo. Până la urmă strigă la prietenul său: 

— Baraboul, dă-i un os, să lase dracului mișcatul cozii, că 
nu pot să iau mesajul. 

Mesagerul primi un os, iar Farine luă covrigul de pe coada 
nemișcătoare, despături mesajul și citi : „Sunt în spatele grajdu- 
lui — G.“ Un fior rece i se înfipse pe şira spinării. 

— Mă duc la treabă, vă descurcaţi şi făr' de mine, nu? 
încercă el să pară cât mai neafectat. 

leşi în curte, stătu rezemat de zid câteva clipe să i se obiș- 
nuiască ochii cu bezna, apoi se asigură că nu e urmat de priviri 
indiscrete în drumul către grajd. 

Garson se iți de după un armăsar şi-i întinse mâna. 

— Cât de mare-i pericolul de ai venit tu însuţi? întrebă 
Farine îngrijorat, apucând cu ambele mâini mâna întinsă. 

— Mare, jupân Farine, mare, rosti pierit Garson. 

— Ascult! îi arătă Farine un loc după niște şei atârnate. 

— Regele îi va trece prin foc pe templieri, mâine la amiazi, 
spuse grav Garson, așezându-se pe un hârdău răsturnat. 

— Dumnezeu să le păzească sufletele ! rosti încet de Ble, 
făcându-și câteva cruci. 

— Trădătorii au fost peste tot, chiar şi în temnița Maestru- 
lui. Regele ştie de o bulă papală care curăţă numele Ordinului 
şi are o bănuială despre salvarea Maestrului și a lui de Charney. 
De Belea şi d' Ampoule sunt numele pe care le-am auzit alături 
de cel cunoscut deja, de Puis. 

— Nemermicul d' Ampoule! scrâșni Farine. O să-l înfig în 
proțapul pentru viței al lui Cordacios şi trupul o să-l dau hrană 
câinilor-mesageri ! se înflăcără bravul hangiu. 

— Sşşt! îl avertiză Garson ducând degetul la buze în semn 
de liniştire. O să ne dai de gol! 

— Iertare! se linişti hangiul. 

— Mai mult, continuă Garson cu glas scăzut, numele lui 
d' Ampoule şi al lui de Puis sunt legate şi de faptul că regele a 
aflat că Sabia Domnului vrea osemintele Maestrului și ale lui de 
Charney după execuție. 

Farine amuți şi aproape că încetă să mai respire la auzul teri- 
bilelor vești. 

— Si nu numai de Puis ştie cum arată cavalerii, ci şi 
d' Ampoule! încheie Garson ridicându-se. 

— Mergi cu bunul Dumnezeu, îi strânse Farine mâna, iar 
Garson se făcu nevăzut după o scândură din peretele grajdului. 

„Dumnezeu să ne-ajute !“ îşi zise Farine de Ble făcându-și 
cruce şi căutând spre cerul întunecat în timp ce se întorcea la 
muşteriii din han. Nu apucă să se așeze la masă, că-l şi zări pe 

d'Ampoule în pragul ușii. Farine ţâșni din loc ca înțepat de-un 
roi de albine şi din câţiva paşi fu cu mâna în gâtul lui d' Ampoule. 
Numai pentru câteva clipe însă, pentru că ușa se dădu iar în 
lături și încăperea se umplu de securiști, avându-l în frunte pe 
d'Obitoque. „Măcar să-l omor pe nememic !* gândi Farine și-l 
cuprinse şi mai tare pe după gât pe d’ Ampoule. Un securist sări 
o masă, nimerind chiar în spatele lui de Ble, și-l lovi cu bâta. O 
durere ascuțită îl săgetă pe hangiu în creștetul capului şi singurul 
lucru pe care-l mai văzu fu rânjetul lui d'Obitoque. 

— Să nu cumva să-l fi omorât, că te spintec cu pumnalul 
de vrăbii, îl amenință d'Obitoque pe securistul ce-l aranjase pe 
de Ble. 

— Căpitane, e numai ameţit ! îngăimă securistul. Am învă- 
tat mişcarea asta de la un maur, în regatul Spaniei, când vânam 
dropii. 

— Hî? se minună căpitanul d'Obitoque. Neprimind niciun 
răspuns, reveni : Maur e un animal, am auzit de el, da’ ce e dro- 
pii? Tot un animal? 

—  Întocmai, căpitane! se stăpâni mercenarul. 

De partea cealaltă a încăperii, în urma explicaţiei date de 
mercenar, Baraboul şi Moutarde încetaseră să-și mai facă griji 
pentru de Ble. Erau ţinuţi de câte trei securiști solizi şi râdeau 
de mama focului. 

— Tot aşa o să vă râdă ţestele și sub securea călăului, 
ho-ho! se schimonosi d'Obitoque. În lanţuri cu ei, porunci el 
scurt și imediat apărură alți securiști cu brățări grele de fier şi 
lanțuri pentru mâini și picioare. 

În timp ce i se puneau lanţurile, Baraboul îl întrebă pe 
Moutarde : 

— Auzi, prietene, crezi că așa l-a zămislit mumă-sa ori s-a 
deșteptat de când e căpitan la rege? 

— Cine? făcu Moutarde smucindu-și mâinile şi izbind doi 
securiști de pereți. De dropii zici? continuă el din genunchi, 
apăsat de încă trei securiști veniți în ajutorul celorlalţi. 

Încăperea era goală de muşterii, singurii ocupanți, pe lângă 
duzina de soldați, fiind de Ble, zăcând inconștient pe podea, 

aproape de intrare, Moutarde şi Baraboul, ţintuiţi în lanțuri, şi 
frumoasa Pufarine, care fusese legată de un stâlp. D’ Ampoule 
își reveni la culoare și scrâşni către d’Obitoque : 

— Ascundeţi-l pe hangiu undeva unde numai șobolanii şi 
viermii pământului să-i fie tovarăși ! 

— O să-i pun și p-ăștia doi lângă el, să râdă toți trei! 
Ha! Las’, vedem noi cum e cu râsul ăsta când o să vă pun la 
întins, rânji d'Obitoque arătând către Baraboul și Moutarde. 

— Auzi, dacă tot ne întinzi, n-ai putea să începi cu sculă- 
reaţa lu’ Moutarde, că se plânge mereu soață-sa la mine că nu e 
destul de mare pentru măsura ei, râse Baraboul. 

— Are dreptate! vorbi serios Moutarde. Da' după ce-mi 
lungești sculăreața, înainte să merg acas” la nevastă-mea, poate 
eşti bun să-i faci tu proba, îşi dezveli el brusc dantura într-un 
mare hohot de râs. 

D'Obitoque nu era foarte sigur că a înțeles ce-i ziseseră cei 
doi, așa că strigă: 

— O să fiu fără milă, netrebnicilor! Apoi spuse autoritar 
către securiști: Luaţi-i! La trăsura cu zăbrele ! 

De Ble fu scos târâș de doi securiști, iar ceilalți îi traseră pe 
Baraboul și Moutarde, care erau înlăcrimaţi de râs . 

— Asta rămâne a ta, așa cum ne-a fost vorba. Îți mai las doi 
oameni de-ai mei, că văz că-i cam sălbatică, îi zise d'Obitoque 
râzând lui d' Ampoule în timp ce ieșea. 

— O să fii soața mea chiar dacă ăsta e ultimul lucru pe 
care-l voi face în viața asta! îi scrâșni d'Ampoule Pufarinei 
smucind-o în legături. 

— Mai bine mă fac soaţă cu securea călăului decât cu tine, 
nemernic trădător ce ești ! îi strigă Pufarine cu ură. O să plătești, 
d' Ampoule ! Dumnezeu o să aibă grijă de noi! continuă ea, iar 
flacăra din ochi îi făcu pielea de găină lui d' Ampoule. 

— Să mergem, nu e vreme de pierdut! le spuse trădătorul 
celor doi securiști. 

O săltară pe Pufarine și ieşiră cu toţii în noapte. Hanul rămă- 
sese aproape pustiu. Doar câinele-mesager rodea la un os sub o 
masă de lângă butoiul cu vin pentru mușşteriii obișnuiți. Lângă 


90 


sobă se produse ceva mișcare. Câinele se opri din ronţăit şi 
începu Să dea iar din coadă. De sub un postav gros şi afumat se 
ivi capul lui Cordacios, bucătarul. 

Privi cu băgare de seamă în jur, iar când constată că nu mai 
e niciun pericol, se ridică în capul oaselor. Dădu peste cap o 
ulcică de vin, se așeză pe un scaun întreg şi cugetă cu glas tare: 

— Ptiu! Nememicii regelui m-au lăsat făr' de stăpân, deci 
fár’ de slujbă! Eu ştiu numai a frige came și să pun la întâm- 
plare de-o fiertură. 

„Sau poate că nu m-au lăsat...“ îi veni alt gând după ce dădu 
cu ochii de câinele-mesager. 

XIII... 
Unde se face lumină 


Marele Maestru fu adus în celulă mai mult mort decât viu. 
ÎI trântiră în mijlocul temniţei. Unul dintre boschetari aruncă pe 
el un hârdău cu apă, ca să-şi vină în simțţiri, dar nu se produse 
nicio mișcare. 

— la pânza asta şi înveleşte-l, că nu cred că-l mai prind 
zorii! zise boschetarul aruncându-i lui de Chamey o bucată 
mare de pânză de in, ca un giulgiu. Seara asta vă va fi ultima. 
Mărturiseşte-ţi păcatele cât mai ai vreme, căci mâine, când soa- 
rele va fi la amiazi, amândoi, sau poate numai tu, vă veţi întâlni 
Mântuitorul... ha-ha! râse bruta şi ieşi trântind ușa temniţei. 

De Chamey sări degrabă lângă Marele Maestru şi-i cercetă 
respirația. În câteva clipe înțelese nenorocirea. Îngenunche la 
capul Maestrului şi, plângând, începu să spună o rugăciune. Îi 
întinse trupul scheletic pe pânza de in, încrucișşându-i mâinile 
pe burtă. 

Oftând, mai cercetă încă o dată dacă mai e vreun fir de viaţă 
în trupul greu încercat al Maestrului, apoi ridică ce mai rămase 
din pânză și-l acoperi cu totul. Culese cu degetul arătător ceva 
din mâzga amestecată cu sânge de pe podeaua rece şi scrise mic, 
pe pânză, trei litere: 


JdM 
Se duse într-un colț, îşi împreună mâinile şi ridică spre tavan 


ochii înlăcrimaţi de suferință. 

— De ce, Doamne? Pentru ce păcate cumplite ne pedep- 
seşti în acest fel? crâcni el cu blândețe. 

Nu mai știa de când stătea aşa, poate de un sfert de ceas 
ori de un ceas întreg, dar minunea se înfăptui! La un moment 
dat, cufundat în rugăciune, de Charney auzi o tuse înfundată ce 
părea a veni de sub pânza de in. | 

— E cu putință, Doamne? O, e prea mult pentru bătrâna 
mea inimă... murmură de Charney apropiindu-se de ceea ce 
credea că e cadavrul Maestrului. Dumnezeule Atotputemic, 
l-ai adus înapoi, lăudat să-Ţi fie numele! izbucni el smulgând 
pânza de pe trupul lui de Molay. Maestre, ai învins Întunericul 
întru credință și adevăr! spuse ridicându-i capul lui de Molay. 

— Bunule Geoffroy... articulă de Molay tușind încet. 

— Nu te obosi, Maestre. Aşa, vino mai lângă zid, stai spriji- 
nit. Uite, să-ţidau niște apă de ploaie din hârdău, zise de Chamey 
luând apă în căuş și dându-i lui de Molay să se mai întremeze. 

— Prietene, n-am vrut să-L întâlnesc până nu spuneam 
cuiva de încredere ceva despre care numai eu şi câțiva frați 
rămași în viață mai avem cunoştinţă. Tuşi uşor, apoi continuă: 
Am făcut multe greşeli în anii ăștia de temniță, mulți trădători 
am avut alături și mi-am pierdut încrederea și în tine, drag pri- 
eten. lartă-mă ! 

— Maestre... nu... reuşi de Charney să îngaime suspinând. 

— Nopțile şi zilele de tortură mi-au întunecat judecata, pri- 
etene. Dar Dumnezeu m-a luminat acum, în ultimele ceasuri de 
trăit alături de tine. 

— Maestre... şopti de Charney cu sufletul în lacrimi. Bunul 
Dumnezeu va avea grijă de tine, păstrează-ţi forțele, nu mai 
vorbi. 

— Prietene, sunt mort de-acum șapte iemi, de când am fost 
întemnițat cu frații noștri. Numai trupul ăsta mi-l pot lua, nu 
Spiritul şi crezul în Dumnezeu și dreptate, șopti de Molay spriji- 
nindu-se mai bine pe zidul rece. 

— Maestre... încercă să vorbească din nou de Chamey. 

— Geoffroy, ascultă-mă, că n-am cui mă spovedi. Vreau să 
mă întâlnesc curat cu El. Asta e spovedania mea, prietene, șopti 

Maestrul punând o mână pe umărul drept al lui de Charney. Îți 
cer numai să mă asculți şi să-mi mai uzi buzele cu apă, zâmbi 
trist de Molay. În vara lui 1307, începu el, îmi ajunseseră la 
urechi zvonuri cum că lăcomia regelui s-ar întinde și peste 
domeniile noastre. Teribilele datorii moștenite de la bunicul 
şi tatăl său, dar şi urmarea celor două războaie cu englezii lui 
King Size l-au făcut pe Filip să ceară din ce în ce mai mult aur 
de la noi. Templul l-a împrumutat de-a lungul a cincisprezece 
ani cu mai mult de trei milioane de livre în aur, dar numai o 
infimă parte s-a întors în vistieria noastră. În fapt, Templul ajun- 
sese să fie proprietar peste toată întinderea regatului francez. 

De Chaney se arătă uimit și-i întinse Maestrului căușul cu 
apă de ploaie. 

— Aşa... oftă Maestrul. De mult aveam bănuiala că regele, 
din cauza neputinței de plată, va încerca o mârșăvie împotriva 
Ordinului. Îți aminteşti, cred, când în mare taină am luat hotărâ- 
rea să trimitem aurul, bijuteriile și toate registrele la frații noştri 
din apus şi miazănoapte, la fortăreaţa La Rochelle, la Le Havre 
şi Calais. 

— A fost acum un an, dacă nu mă înșel, şopti de Chamey. 

—  Întocmai, prietene, întocmai, aprobă Maestrul. Atunci am 
iscat codul Nihil sine Deo, prin care tot aurul şi celelalte comori 
îşi luau avânt de pe pământul francez, pentru a nu cădea în mâi- 
nile infamului. La sfârşitul primei luni din toamna lui 1307, o 
iscoadă de mare încredere din palatul regal a aflat că în cea de-a 
doua Veneris Dies din a doua lună de toamnă Ordinul urma să 
fie aprig lovit de Filip. Nu ştiam în ce fel va acţiona, pentru că 
nici cele mai sumbre gânduri nu conduceau la blestemul ce avea 
să se abată peste noi. Totuși, Dumnezeu mi-a luminat calea şi 
am poruncit ca în dimineața de dinaintea presupusului deznodă- 
mânt, toate corăbiile noastre să ridice pânzele către orizonturi 
mai bune. După un an, am auzit că cele plecate din Le Havre şi 
Calais au ajuns cu bine la fraţii noştri din Scoţia, dar celor opșpe 
corăbii care-și ridicaseră pânzele din La Rochelle li s-a pierdut 
urma. Poate Dumnezeu ne-a pedepsit pentru sângele vărsat de 

veacuri în Ţara Sfântă, aibă milă de sufletele celor duşi întru 
slava Lui. Iscoada... 

Maestrul fu întrerupt de mâna pe care i-o puse pe gură 
Geoffroy de Chamey. Se auzeau râgâielile şi paşii unor securiști. 

— N-aţi murit, moşnegi eretici? râse unul dintre cei doi 
securiști umflaţi. 

— La ce oare om mai strica atâta lemn pe ei, făcu un bos- 
chetar care-și băgă nasul printre cei doi umflați, că uite, ăla de 
lângă zid abia dacă mai respiră. 

— La cât sunt de uscați, o să ardă repede, râse al doilea 
securist, fericit de cuvintele sinistre scoase pe gură. 

— Ăărp! râgâi primul printre gratii. Să aveţi şi voi miros 
de mâncare. 

— Poate miros de căcat! izbucni boschetarul. Pe sânii fetei 
onorabilului Bidon, ce draci ai mâncat, amice Latrine ? conti- 
nuă el revoltat. 

— Ăărp! răspunse cel întrebat printr-o altă râgâitură, de 
data asta chiar în fața nefericitului interlocutor. 

— Ptiu! Sanţurile de lângă hanul Burdihanul Sătul duh- 
nesc mai puțin decât interiorul tău, exclamă boschetarul retră- 
gându-se câţiva paşi. 

— E bolnav, săracu', nu trebe să iasă în frig după ce 
mănâncă, râse celălalt umflat. Ărp! Äărp! Iote că m-am 'bol- 
năvit și eu, completă el vesel. 

— Tualet, nenorocitule, eşti mai rău decât frac-tuLatrine! O 
să-l rog pe căpitanul gărzii să mă scoată din schimbul vostru, că 
rămân făr' de miros, se burzului boschetarul la cei doi. 

— Fitil, căpitanul de Gradat, este din satul nostru și îi 
place de noi, iar nouă ne place de tine. Nu vei avea sorți de 
izbândă! râseră cei doi la unison. 

— Eu am plecat la aer, că nu vă suport duhoarea ! se hotărî 
Fitil. 

— Bă, Latrine, să ştii că terciv’ cu peşte al lu’ jupân Cazarme 
a fost descântat! zise grasul Tualet. 

— Dreptate ai, frate! Hai, că iar mă taie pe maț! zise 
Latrine și porniră după Fitil. 

— De nu vi s-ar mai întoarce nici numele, își făcu 
de Charney cruce. 

— Au plecat? şopti Maestrul ștergându-și sângele de pe 
ochiul stâng. 

— Da, Maestre. Uite, mai ia niște apă! îi întinse de Charney 
mâinile unite-n căuș. Maestrul gemu uşor și-și schimbă poziţia. 

— Cum spuneam, reveni de Molay, Filip nu a reușit să pună 
mâna pe niciuna dintre comorile noastre. Dar despre altceva 
voiam să-ţi vorbesc, despre ceva mult mai important, care va 
face parte din moştenirea noastră pe acest pământ, iar lumea îşi 
va aduce aminte de-a pururea că am fost nevinovați. Oftă din 
nou, privi în tavan și-și împreună încet mâinile. Acum mai bine 
de două decenii, mă pregăteam să plec din Cipru la prima Mare 
Întâlnire, cea de la Montpellier. Pe drumul spre Famagusta am 
întâlnit un păstor cu care mai schimbasem vorbe înainte. De la el 
mi-a venit gândul să înfiinţez o frăţie secretă a Ordinului, care să 
ne ajute în vremuri negre, întocmai ca cele pe care le trăim. Am 
pus să caute copii orfani, care să nu fie de-un neam cu noi, în 
regatele învecinate și-n întreaga Europă, spunându-le curioșilor 
că sunt pentru renașterea tinerească şi morală a Ordinului. 

Dar după întâlnirea de la Montpellier am avut un vis, iar 
Domnul mi-a arătat adevărata cale. 

Urma să găsesc trei orfani, de la trei mănăstiri din regatele 
de la Răsărit. Puţini comandori şi maeștri urmau să ştie despre 
acest fapt, şi chiar mai puţini urmau să le ştie înfățișarea. Suflete 
fără prihană, loiale nouă, le-am dat puteri depline şi acces la 
comorile noastre, dar i-am păstrat în umbră pentru a ne fi de 
folos în triste vremuri. 

De Molay se opri puțin să-şi tragă sufletul. 

— Maestre, păstrează-ţi forțele, te implor, îşi împreună de 
Chamey mâinile a rugă. 

— Trebuie să plec cu sufletul ușor, prietene, şopti Maes- 
trul. Am găsit nu trei, ci patru băieţi orfani, la o mănăstire a 
Ordinului Cistercian din regatul unguresc. Nu aveau mai mult de 
zece-doisprezece ani. Grozăvia am aflat-o după ce-am vorbit cu 
starețul mănăstirii: doi dintre ei, cei din mănăstirea cisterciană, 

erau gemeni, iar ceilalți doi fuseseră aduşi acolo de puţin timp. 
Maestrul scoase un geamăt scurt, apoi continuă: Unul fusese 
adus de la o mănăstire de sub oblăduirea Cavalerilor Neuroni 
de neam germanic, iar celălalt din apropierea unei sihăstrii din 
curbura Carpaţilor, din Valahia. 

Așadar, găsisem orfanii de la trei mănăstiri. Unu' dintre 
gemeni era mai firav şi, la întoarcerea pe pământurile noastre, 
l-am lăsat spre îngrijire unor prieteni nobili, fără moştenitori, 
din cetatea Oradiei. Pe cei aleși i-am trimis în secret la cei mai 
mari învățați din Paris, Constantinopol și Bologna, să deprindă 
şi să se desăvârșească în meșteșugul armelor, al obiceiurilor 
şi graiurilor altor naţii. Dumnezeu mi-a dat gândul cel bun și, 
odată cu codul Nihil sine Deo pentru fraţii care duceau como- 
rile, au plecat şi cei trei tineri din Fortăreaţa Templului, unde-și 
făceau ultimul stagiu al pregătirii. A fost norocul nostru, al lor, 
al meu... Aveau poruncă să se întoarcă în locul de unde-i lua- 
sem în urmă cu ani și să aștepte veşti. 

— Iertare să-mi fie, Maestre, spuse de Chamey cu umilință 
în momentul când de Molay făcu o mică întrerupere. De ce nu 
au acționat atunci, înainte să fiți întemnițat? 

Maestrul gemu din nou, întinzându-și picioarele greu 
încercate. 

— Încă nu le venise vremea, prietene, nu-și desăvârșiseră 
antrenamentul. Acum o săptămână, omul nostru din închisoare 
m-a înștiințat că Sabia Domnului a ieșit la iveală și e mai în 
putere ca niciodată. Atunci am făcut prima greşeală, din prea 
multă bucurie pentru izbânda acestui vis al meu de douăzeci 
de ani: am spus și prietenilor, și trădătorilor. Dar în vremile ce 
le trăim, greu osebeşti bobul sănătos de cel cu miezul mâncat. 
Neîndoios a aflat și Filip, care acum e pe urmele lor. Dar ştiu că 
vor fi la înălțimea sarcinilor încredințate şi a numelui dat, spuse 
cu speranță Maestrul. Ridică-mă, prietene, şi mergi cu mine, 
gemu el încercând să se ridice singur. 

De Chamey îl ajută și pășiră amândoi pe lângă perete, până 
Ce maestrul găsi un loc cu piatra mai moale și mâncată de ume- 

zeală. Apoi, cu ultimele puteri, scrijeli cu degetele și ce-i mai 
rămăsese din unghii trei cuvinte: 


Răzbunare Sabia Domnului 


— Aşa! făcu Maestrul. Să rămână un semn, pentru că dacă 
e semn, e și speranță că vor izbândi. Doi ani în Chateau Gisors 
e destul de mult pentru oasele mele bătrâne, prietene, zise de 
Molay așezându-se. De fiecare dată când mă trezesc, mă întreb 
cum de mai sunt în viață. 

De Charney îi făcu agitat semn să tacă, dar se linişti repede. 
Era doar vântul de martie alergând printre zidurile castelului. 

— Acum să-ţi spun despre Bula Papală de care au vrut de 
Gonneville și de Pairaud să ne folosim. Ei nu aveau de unde să 
ştie că-i jurasem papei Clement că voi aştepta vremuri prielnice 
dării în vileag a acestui pergament ce poartă sigiliile celor trei 
cardinali din Comisia Apostolică, alături de sigiliul Sfântului 
Scaun de la Avignon. Papei îi era teamă că regele va căuta prin 
orice mijloace să-l ucidă, numai ca să ne vină nouă de hac. Voi 
muri împăcat cu gândul că papa a fost convins de nevinovăția 
noastră, dar infamul Filip l-a forțat să acţioneze altfel. În zadar 
m-au torturat şi mă vor tortura, locul unde este ascuns perga- 
mentul care ne curăţă numele îl știe numai... 

Maestrul se opri brusc. Limbi de lumină alergau pe ziduri, iar 
zgomotele se întețeau. În câteva clipe, locul se umplu de bosche- 
tari şi securiști. Uşile se dădură de pereţi și năvăliră matahalele. 

— Hai, hai, repede, repede, trebuie să plecăm ! 

Îi înhățară pe cei doi templieri şi-i scoaseră pe holul întu- 
necat. 

— Tu, tu şitu! strigă căpitanul de Gradat. 

— Si eu, şieu! sărea un boschetar mic și spelb. 

— Bine, şi tu! Rămâneţi aici, în caz că suntem urmăriți de 
cineva! Restu’, hai, în pas alergător după mine! porunci căpi- 
tanul şi o luară rapid pe culoarul din dreapta. 

— Nu încetez să mă minunez cât de puternic este moş- 
neagu' cel mare! râse Latrine. 

— Si... la ce-i folosește? îi răspunse râzând fratele său, 
Tualet. 

— In sfârşit, mâine la amiazi o să avem cea mai frumoasă 
execuție: de Molay şi de Chamney, capii Ordinului ! zise bos- 
chetarul cel spelb. 

— Dumnezeu nu mă iubește, dacă am neșansa să nimeresc 
numai cu voi de gardă, se plânse Fitil cel sensibil. 

— Lasă, Fitil, o să te obișnuiești şi cu noi, şi cu mirosurile 
noastre, râse nememicul de Tualet. 

— Poate doar în mormânt, hohoti Latrine. 

— Pistil, pe fusta înflorată a lui Labille, fiica lu’ madam 
Vergeture, ce cați cu urechea pe ziduri? îl întrebă Tualet pe 
boschetarul spelb. 

— Taci, nenorocitule, replică supărat Pistil, mi se pare că 
aud vo... 

Atât mai apucă să zică, deoarece asupra lor se abătură arhan- 
ghelii din ceruri. 

Câteva scânteieri de pumnale, apoi peste castel se așternu 
aceeași liniște de mormânt... 


XIV... 
Unde se aprinde rugul 


Jean de Mais descălecă şi pătrunse ca o vijelie în stabilimen- 
tul madamei Sardine. Se luminase de ziuă de vreo trei ceasuri, 
dar încă nu se producea nicio mișcare în zonă. De Mais căută în 
zadar vreun suflet de om cu care să stea de vorbă, dar nu descu- 
rajă. Puse ochii pe o tingire mare, luă un linguroi de dat mâncare 
la căpcăuni și începu să bată aprig cu el în tingire, făcând un 
zgomot care l-ar fi pus şi pe-un surd să-și astupe urechile. 

În câteva clipe se auziră uși şi pași. Podelele scârțâiau tre- 
zite la viață. Pe scara bătrână de lemn se precipitau subit duzini 
de picioare. 

— Ce-i? Ce-i? lar am luat foc? Unde? Doamne-Dum- 
nezeule, nu din nou! se tângui madam Sardine, prima apărută 
în faţa unicului ochi al lui de Mais. 

— Nu arde nimic aici, onorabilă madamă! Îl caut cu mare 
nerăbdare pe Pitique de Tarencrique ! spuse de Mais aruncând 
linguroiul şi tingirea. 

— Ptiu! Si pentru nenorocitul ăla a trebuit să bagi în 
mine atâta spaimă? De i s-ar ofili bărbăția, că numai necazuri 
îmi aduce! zise madama coborând pe scară. Suzette, Jotem, 
Savarine, luați de aranjaţi degrabă o masă cu ceva de îmbucat și 
de băut, slobozi ea porunci celor din spatele ei. Aspirine, du-te și 
vezi dacă Omlette e cu infamul. Caprine, adă nişte apă limpede 
să mă spăl, le dictă ea şi ultimelor două venite în recunoaștere. 

Jean de Mais se simţea ca lipitoarea pe sare și nu prea avea 
chef de ospitalitatea madamei. 

— Ia fă-te-ncoace, mesire, că doar nu te-aşteaptă regele 
afară. la de aşază-te la masă și hodinește-te, că-mi pari cam 

muncit, îl pofti madam Sardine oferindu-i un scaun lângă tej- 
gheaua rudimentară unde se serveau de obicei băuturi. De fapt, 
singurele băuturi care se găseau la Călătorul Împăcat erau trei: 
un Vin pișăcios, de culoarea sângelui de capră uscat la soare, 
un alt fel de vin, tot pișăcios, aducând cu zeama de varză, și un 
soi de băutură călugărească tulbure și cu gust sălciu, dar care 
făcea spumă. 

— Madam Sardine, ești prea darnică și bună, dar sunt în 
mare grabă, se scuză de Mais așezându-se la masă. 

Suzette, bruneta, sosi cu un castron cu ceva pâine rămasă de 
două zile, de la petrecerea unui negustor turc, iar Jotem, roșcata, 
aduse un fund cu nişte carne friptă. Savarine, rămasă în cămașa 
largă de noapte, sosi cu niște pișăcios sângeriu și începu să-și 
plimbe bustul pietros prin faţa ochiului lui de Mais, aranjând 
bucatele pe masă. De Mais simţi un fior mișcând prin el, semn 
că încă-i mai mergeau reflexele la femei, fapt care-l făcu să schi- 
teze un zâmbet abia vizibil pentru Savarine. Dar țâţoasa cu păr 
ondulat natural era mult prea sensibilă la astfel de semne şi îl 
atinse pe de Mais, în retragere, cu un sân. 

— Madam, unde dorești să te speli ? îl trezi din visare pe de 
Mais vocea stridentă a lui Caprine, care venise cu apa. 

— Pe faţă, Caprine, că doară nu s-a împlinit săptămâna 
pentru alte locuri... îi zise madam Sardine hohotind, cu ochii 
la Mais. 

„Nenorocita de babă a fost lucrătura diavolului în tinereţe, 
dar nici acum nu ar fi de lepădat“, gândi Jean de Mais. Ciuguli 
din friptură și încercă vinul din vârful buzelor. „Ulceaua asta 
are în ea mai multă apă decât vin. Oare m-o pune să şi plătesc ?“ 
își continuă el șirul gândurilor. „lar nemernicul ăla unde-o fi 
umblând ? Oare jupânul Coup de Poudre să se fi înșelat în pri- 
vința lui Pitique ? Rămâne de văzut dacă a meritat banii au ba !“ 
ÎL readuseră la realitate câţiva stropi săriți din pufnitura în pumni 
a madamei Sardine, care-şi spăla faţa la nici doi coți de el. 

— Ah... Ce m-a înviorat apa asta rece. Așa mai merge, 
zise madama cu apa şiroindu-i pe față. Caprine, unde vrei să 

dispari ? Ai primit altă poruncă? se răsti madama la fata care-i 
tumase apă să se spele. 

— Iertare, madam, mă duceam să pun carafa după sobă, se 
scuză Caprine. 

— Ia dă-mi şorțul lui Langoche, să mă şterg, arătă madama 
către şorţul bucătarului, atârnat într-o aşchie de pe stâlpul de 
lângă scară. 

— Madam, Omlette e singură şi plânge tare, toată noaptea a 
plâns! anunţă Aspirine aruncându-se pe scară în jos. 

— Hait! Da’ ce s-a întâmplat? se întoarse madama cu spa- 
tele la de Mais, care brusc deveni extrem de atent. 

— Pitique n-a mai dat pe la ea şi Omlette crede că a găsit pe 
alta şi plânge şi e tristă foarte... recită dintr-o suflare Aspirine 
starea de spirit a colegei lor de breaslă. 

— Eh! E bine pentru noi, ca stabiliment, e rău pentru ea, 
ca suflet părăsit. Nu-i nimic, am scăpat de nenorocit, deci şi de 
necazuri, iar voi vă puteți lucra clienţii fără să mai fiţi deranjate 
de strigătele de plăcere ale Omlettei, spuse madam Sardine. 

— Madam, Omlette vrea să se ducă... la mănăstire, şopti 
Aspirine, spre uimirea celorlalte fete. 

De Mais îşi pregătea o întrebare, dar gându-i fu curmat tot de 
stăpâna stabilimentului Călătorul Împăcat: 

— Mănăstire? se arătă uimită madama. Lasă, o s-o ţină 
două zile, hai, o săptămână, apoi va primi un comision gras de 
la vreun negustor de hăinuri scumpe şi-i va trece. I-am spus să 
nu se încurce cu d-ăștia tineri şi fără căpătâi. Nu mai zic că a 
amestecat plăcerea cu datoria. Cel puțin aci, la mine-n casă, aşa 
ceva nu se face! întări madama bătând cu palma-n masă. Luă 
o gură zdravănă din poșirca sângerie și continuă: Luaţi aminte, 
restul, că pe ea n-am dat-o d-aci că e cea mai bună şi are trecere 
la bogătani. Cu voi... e altceva. Hai, la programul de dimineaţă, 
am încheiat de zis. 

Fetele dispărură care pe unde avea treabă, iar de Mais se 
pregăti să spună ceva. 

— Ce zici, mesire, vrei s-o chem pe Omlette? Că-i liberă... 
N-ai văzut așa ceva pe tot cuprinsul Parisului, ț-o jur. Si ştie 

și meserie, asta iar ţ-o jur... îl îmbie madama clipind din ochi 
către el. 

De Mais se scuză politicos și întrebă unde-l poate găsi pe de 
“Tarencrique, pentru că avea o treabă deosebit de urgentă și de 
importantă cu el. 

— Mesire, îmi pare rău, da’ nu ştiu nimic a-ţi spune de 
Pitique. Se aciuase p-aci, prin cameră pe la Omlette, şi-mi plă- 
tea cazarea, dar ziua dispărea — numai el ştie pe unde. Venea 
noaptea, numai la ceasuri târzii, intra pe sus, pe acoperiș, că io 
închid jos de frica tâlharilor şi bețivilor. 

De Mais se ridică brusc, mulțumi pentru ospitalitate, își 
aranjă banda neagră de piele pe ochiul beteag şi se ridică să 
plece. 

— Sigur nu vrei să ţ-o arăt pe Omlette? Nu pierzi nimic, îl 
luă madama de mână. 

— Madam Sardine, mersi, dar nu azi. Nu am vreme pentru 
așa ceva. 

leşi grăbit în stradă. „Unde? Unde să-l caut, Doamne? O 
să-l spintec dacă ratează !“ scrâşni el şi dădu să coboare scările, 
dar o nălucă îl izbi de perete şi dispăru pe ușa stabilimentului. 
„Pe coada cheală a calului meu, ce-a fost asta ?* îşi zise de Mais 
în gând, dezlipindu-se de zid. „Oricine ar fi va plăti!“ hotărî 
scrâșnind din măsele. 

Dădu ușa de perete cu mâna stângă, cu dreapta frământând 
mânerul pumnalului de la curea. Nu mică îi fu surpriza când îl 
descoperi înăuntru pe Pitique, care încerca să treacă de madam 
Sardine. 

— Unde crezi că te duci, jupâne de Tarencrique ? îl întâm- 
pinase madama postată în capătul scărilor, cu linguroiul uriaş 
în mână. Crezi că vii când vrei, așa, doar că mi-e dragă proasta 
de Omlette ? Ce cauţi aci şi ce doreşti, mă, m'sio? se făcu 
madama cu linguroiul către el. 

— Onorabilă madamă, îşi împreună de Tarencrique mâinile 
a rugă, aibi milă și lasă-mă, că mă urmăresc oameni fără inimă 
Şi vor să-mi verse sângele. 

— Cred că multora le-ar face un bine oamenii ăia răi, că știi 
cum se zice: ce-ţi face ţie rău mie-mi poate face bine... hă-hă ! 

— Te implor, madam Sardine, ascunde-mă, nu-i lăsa să mă 
omoare! o rugă el aruncându-se în genunchi și apucând-o pe 
madamă de cămașa de noapte. 

— Ho-hoo! Uşor, Pitique, că mă lași fără haine în văzul 
tuturor și cam de multișor n-am mai făcut-o... hă-hă! râse 
madama, lăsând polonicul în capul nefericitului. 

— Pitique, dragul meu! sări Omlette din spatele madamei 
şi aruncându-se peste de Tarencrique pentru a-l proteja. 

„Mda, nu e de dat jos din așternut“, reflectă în sinea lui de 
Mais văzând-o pe crăiasa stabilimentului. 

„Dragostea o să-mi strice afacerea !“ se plânse madam Sardine 
către sine. „Da' ce-i face, bine-i face Pitique ! Uită-te la Omlette, 
a înflorit de când vine pripasul ăsta pe la ea. Neapărat trebuie să 
umblu la prețuri“, îşi încheie ea gândul zâmbind pervers. 

— Bine, bine, treci. Omlette, du-l în „ascunzișul cucului“, 
ştii... îi spuse ea preferatei și amândoi dispărură veseli pe scară 
în sus. 

— He? Ai văzut că-mi sunt toți dinţii în gură şi nu vorbesc 
prostii ? râse ea către de Mais după ce dispărură cei doi. 

De Mais, trezit din reverie, îngăimă un „da“ sec, nefiind 
sigur că făcuse bine. 

— Tocmai i-am crescut prețul la servicii... râse în continu- 
are madama. 

De Mais înţelese că era vorba de Omlette, dar avea frămân- 
tările lui: 

— Madam, trebuie degrabă să vorbesc cu de Tarencrique. 
Este o problemă de viață şi de moarte pentru noi doi, făcu serios 
de Mais. 

— Pentru noi doi? Vai, cavalere! se prefăcu înduioșată 
madama. 

— Nu, madam, pentru mine şi de Tarencrique, o lămuri de 
Mais zâmbind. Trebuie să-i vorbesc numaidecât, adăugă el îna- 
intând către madam Sardine. 

— Savarine, condu-l pe domnu' la Pitique, îi făcu ea un 
semn discret țâţoasei. 

„Nenorocită muiere !“ îşi zise de Mais. „A văzut că mi-a plă- 
cut de asta cu ţâţe de statuie.“ Îi zâmbi Savarinei, apoi se luă 
după șoldurile ei unduitoare în sus pe trepte şi-şi reveni abia 
când fata îi arătă uşa micuță de pe un hol strâmt şi întunecat, 
aflat la etajul doi al stabilimentului. 

— Aici e, cavalere, chicoti ea şi-l atinse ca din greşeală 
cu mâna. 

„Ale dracu’ muieri !“ îşi zise de Mais intrând pe ușă. „Iote 
că uşile astea sunt unse! Ale dracu’ muieri, cu uşile lor cu 
tot ** Înăuntru constată că Pitique abia începuse s-o lucreze pe 
Omlette. Fără nicio remuşcare, se apropie de ei şi bătu pe picio- 
rul stâng al lui Pitique cu vârful sabiei. Acesta tresări grozav şi 
căzu din pat. 

— Pe dinţii lipsă ai babei Proteze din Melun, m-ai speriat 
de moarte, jupâne! exclamă Pitique încercând să se adune de 
pe podea. 

— Te caut de câteva ceasuri, nu am timp de prea multe 
cuvinte lămuritoare, nicidecum de scuze, rosti sec de Mais, 
vârându-și sabia în teacă. Aruncă o privire scurtă spre un sân 
rebel al Omlettei, ieșit la aer din cămașa de noapte, şi conti- 
nuă pentru Tarencrique: Stii că eşafodul templierilor e gata şi 
că într-un ceas, dacă nu chiar mai devreme, cavalerii vor fi arși 
de vii? 

Omleite îşi strânse și mai tare pânza de in în jurul ei, iar 
Pitique reveni şi se așeză pe patul de lemn cu ochi miraţi. 

— Bănuiam că nu știi, pentru că multă lume nu ştie. Abia 
acum regele a început să arunce cu pâine pe străzi, ca să se 
strângă lumea în piață, la Notre Dame. Văzând că Pitique nu are 
nicio reacție, continuă pe un ton amenințător: Avem o învoială, 
jupâne, nu cred că ai ţinerea de minte aşa de scurtă ! 

Si, ca din întâmplare, îşi dezveli mânerul pumnalului. Pitique 
simți o dâră rece pe mijlocul spatelui, înghiţi în sec și spuse: 

— Cum ai putut să crezi aşa ceva, cavalere? Sunt om de 
Cuvânt. Acum pomeam către Notre Dame. Doar ţi-am zis că 

pentru mine execuțiile sunt mai bune decât o partidă de amor ~ 
ha-ha! zise el ridicându-se din pat şi uitându-se cu coada ochiu- 
lui la Omlette. 

Fata era atât de speriată încât părea să nu fi auzit mitocănia 
lui Pitique. 

— Nu cred că ai în gând să mă tragi pe sfoară, Pitique. 
Va fi pentru ultima oară, asta pot să-ți spun precis, rosti serios 
de Mais. 

Pe Omlette o podidiră lacrimile pe tăcute. 

— Prin urmare? făcu de Mais întrebător către Pitique. 

— Îndată, cavalere! se aplecă Pitique către Omlette, îi şopti 
ceva, apoi o sărută cu foc. 

„Până la urmă, văd eu ce fac şi cu asta. Nu-i chiar așa de 
rea pentru mine, de-o fi să mă îmbogățesc“, îşi spuse Pitique 
în gând. 

— Să mergem! strigă ridicându-se din pat. 

— Stai! strigă și Omlette, țâșnind în urma lui și oprindu-l. 
Mă duc eu întâi, să văd dacă au plecat oamenii răi. 

— Da’ mare-i amoru' în fata asta... reflectă de Mais cu 
voce tare după ce Omlette ieși pe ușa mică. 

— Ha-ha... Nici nu știi! râse Pitique cu subînţeles. 

— Timpul trece repede, Pitique, iar misiunea mea e strâns 
legată de a ta. 

Pitique se aşeză pe pat. „Cine m-a pus să mă încurc cu chioru' 
ăsta? Sărăcia, normal! Dacă dau greș, o să-mi pună pielea în 
vârful spadei. Ei, și ce dacă mor? Măcar scap de toată bătăia 
de cap, ca să nu mai zic de paraponul nefericiţilor pe care i-am 
ușurat la zaruri. Sper să nu fi bănuit că stau p-aci, că nu mai 
apucă ăsta chioru' să mă spintece.“ Făcându-și astfel socotelile, 
îl urmărea pe de Mais cum măsoară micuța încăpere cu pasul. 

— Nu e nimeni! îl întrerupse Omlette din gândurile negre, 
anunțând că pericolul a trecut. 

— Te mai așteptăm p-aci, cavalere, îi strigă madam Sardine 
lui de Mais din uşa stabilimentului, făcându-i cu ochiul şi dând 
din cap către Savarine, aflată în dreapta ei. Pripasu' de-l duci cu 
tine poţi să-l lași în Sena... hă-hă! râse ea cu poftă. 

Mulțimea începea să se strângă în piaţa execuției. Mulţi 
n-aveau ce se întâmplă, dar fuseseră atraşi de soldaţii care 
împărțeau bucăţi de pâine și ceva mărunțiș, pe care era cea mai 
mare bătaie. Eşafodul fusese ridicat extrem de repede, semn că 
Filip dorea cu tot dinadinsul să pună capăt procesului care se 
întinsese pe aproape șapte ani. Doi stâlpi înalți din lemn se ridi- 
cau dintr-o podea îngustă de scânduri, în jurul căreia fuseseră 
dispuse trei căruțe de butuci de lemn. În faţă şi puţin în stânga 
eșafodului, la treizeci de paşi, câțiva cardinali stăteau plictisiți 
în scaunele aşezate pe un piedestal păzit de oamenii regelui. 

— Ti-am spus că oamenii vor veni la execuţie dacă se va da 
pâine, îi spuse unul dintre cardinali celui mai rotund, care părea 
şi cel mai mare în grad. 

— Dragă d' Alarme€, aşa cum i-am spus și lui de Ranjat, 
regele însuși a avut această idee : pâine înainte de execuţie, rosti 
umflatul, slobozindu-şi în surdină, pe sub sutană, gazul din 
burdihan. 

— Dreptate ai, dar nu mă aşteptam la atâta popor, zise 
d” Alarme€ întorcând puțin capul, ca să scape de mirosul degajat 
de proverbiala sutană a cardinalului de Bará. 

— Cântătorii şi împărţitorii regelui şi-au făcut pe deplin 
datoria. Cu atâta popor, va fi o execuţie de pus în istorie, râse 
de Barâ. E amiază, iar la Potol de Fier au o varză călită-n untură 
proaspătă de porc strigătoare la ceruri de bună. Prin urmare, zic 
să începem! decise el, făcând un semn discret unui securist 
aflat la sute de paşi, înspre închisoarea de pe Île aux Juifs, unde 
fuseseră aduşi cei doi templieri noaptea trecută. 

Se produse agitație, apoi dinspre închisoare izbucniră stri- 
găte, semn că scoseseră condamnaţii. 

— Așa, uite, aici se vede bine, şi nici nu ne-nghesuim cu 
toți cerșetorii, îi zise Pitique lui de Mais. Se aflau nu departe de 
locul cardinalilor, iar de Tarencrique se urcă pe un butoi gol, să 
vadă şi mai bine. 

— Eu o să dispar când îi vor lega de stâlpi, îl anunță de Mais 
trăgându-l de pantaloni. 

— Cum doreşti, cavalere, dar pierzi partea cea mai frumoasă, 
aia cu strigătele şi cerşitul milei ! se veseli de Tarencrique. 

„Doamne, apără-mă de astfel de oameni!“ îşi zise pentru 
sine de Mais. Se adunase puhoi de lume și nu puteai să arunci un 
ac între poarta închisorii şi Piaţa Sufletelor, unde se afla rugul. 
Oameni de toate vârstele şi rangurile se amestecaseră într-o 
mulțime compactă și pestriță pentru a urmări sfârşitul marilor 
cavaleri ai Ordinului. Circula zvonul că însuși regele s-ar afla 
într-una dintre clădirile din vecinătatea pieței, urmărind maca- 
brul spectacol din spatele vreunei ferestre. Din ce spuneau car- 
dinalii, Papa Clement rămăsese la Avignon, la palat, să se roage 
pentru iertarea păcatelor celor osândiţi. 

Ceața încă mai lenevea de-a lungul râului. Era frig și înce- 
puse să plouă mărunt. Fuioare de abur se iscau din sutele de guri 
şi piereau degrabă deasupra capetelor slinoase. 

Căruţa condamnaților se deplasa scârțâind, iar oamenii se 
înghesuiau să-i vadă. Mulţi dintre ei nu văzuseră în viaţa lor 
cavaleri, iar o bună parte nici măcar nu auziseră despre Ordinul 
Templului. O bătrână privi cu mare tristeţe cele două făpturi din 
căruță şi i se umeziră ochii. 

— Dumnezeu să le ierte păcatele lumești! rosti ea făcân- 
du-și cruce. 

Lângă ea, o altă femeie cu un copil mucos în brațe făcu ace- 
lași lucru. Apoi altele... 

— Moarte ereticilor! Moarte păgânilor! Ardeţi în iad! 
începu să se audă din diferite locuri ale pieţei. Strigătorii regelui 
începeau să-şi facă datoria. 

Căruţa simplă, fără laturi, în care erau înlănţuiţi cei doi cava- 
leri se apropia de eşafod. Mulțimea se agita în jurul ei cu un 
murmur puternic. Cei doi templieri de rang înalt stăteau semeți, 
cu bărbia ușor ridicată. Trupurile sfâșiate de anii de tortură 
aproape că nu mai erau acoperite de haine. 

— Sfânt, e un sfânt... șopti un bărbat trecut de a doua tine- 
reţe, care-l privea pe de Molay ca picat în transă. 

Un slinos de lângă el îi dădu un ghiont puternic, care-l făcu pe 
nefericit să se îndoaie de șale, și aruncă o piatră înspre căruţă. 

— Moarteee! strigă slinosul aruncând încă o piatră. Moarte 
ereticilor! răcni iar, întorcându-se către cei din imediata apro- 

piere. Mulțimea începu să huiduie şi să arunce cu ce-i venea la 
mână: pietre, crengi rupte ori bucăţi de lemn. 

— Prietene, îi şopti Maestrul lui de Charney la vederea eşa- 
fodului, să nu ne irosim glasul pentru durere. Numai ruga către 
Dumnezeu trebuie să se audă. Să mergem în faţa Lui curați şi 
demni, aşa ne-au învățat Scriptura şi Codul. 

— Numai ruga către Dumnezeu, repetă de Chamey ca un 
ecou. Amin ! întări când căruţa se opri lângă eşafod. 

Câţiva dintre securiştii care însoţiseră căruța pentru a o feri 
de asaltul mulțimii îi ridicară pe templieri şi-i împinseră cu bru- 
talitate pe scările eșafodului. Călăul şi ajutoarele sale îi luară în 
primire şi-i legară cu lanţuri de stâlpi. 

— Lasă-ne mâinile libere, omule, să ne spunem rugăciunea 
cea de pe urmă, îi spuse Maestrul călăului. Acesta stătu o clipă 
în cumpănă, apoi puse deoparte brățările de metal. Cei de lângă 
eşafod încetară să mai huiduie. Priveau cu uimire la cele două 
cadavre vii care se încăpățânau să-şi păstreze mândria, refuzând 
să implore mila regească. 

De Barâ se ridică în picioare, scoase un pergament din buzu- 
narul sutanei şi făcu semn unui căpitan de securiști să liniștească 
mulțimea. 

— Majestatea Sa Filip, regele Franţei şi al altor regiuni pe 
care nu le mai înșir aici din lipsă de timp, în bunătatea lui, le-a 
oferit închisoarea pe viaţă acestor doi eretici, mari comandori 
ai depravatului Ordin al Soldaților lui Cristos, în schimbul 
recunoaşterii ereziilor şi blasfemiilor. Multe v-au fost aduse la 
cunoștință şi la celelalte execuţii. Pentru ei, bunătatea regelui 
a fost mai prejos decât propriile erezii. lată-i acum răspunzând 
pentru faptele lor în faţa lui Dumnezeu. Fie ca sufletele lor să-şi 
găsească liniștea ! 

— Amin! ziseră cardinalii. 

— Amin! îngână mulțimea. 

Câţiva începură să huiduie şi tot mai mulți li se alăturară, pe 
măsură ce ajutoarele călăului aprindeau butucii din jurul tem- 
plierilor. 

— De necrezut! îi strigă de Bará lui de Reglat. O parte din- 
tre nespălații pe care i-am adunat să se bucure de execuţie îi 
huiduie pe călăi! 

— Aveţi curaj, oameni buni, aveţi credință ! strigă cu neaş- 
teptată putere Maestrul. Trupul poate fi înfrânt, dar spiritul — 
niciodată ! continuă el cu şi mai multă energie, iar ecoul vorbe- 
lor sale făcu înconjurul Pieței Sufletelor. Domnul nostru lisus 
Cristos a fost cu noi în tot acest trist răstimp şi nu ne-a părăsit 
nicio clipă. 

Cei din faţă tăcură ca şi când ar fi văzut o stafie. Încet, glasul 
mulțimii scăzu şi se făcu aproape linişte. Doar trosnetul lemne- 
lor ce trimiteau limbi de foc către templieri se mai auzea. 

— Luaţi aminte la vorbele spuse pe rug, în fața morții, vrăj- 
maşi ai mei şi voi ce vă bucuraţi că trupurile ne vor fi mistuite de 
flăcări. Moartea este doar un alt început. Fumul va urca odată cu 
rugile noastre la ceruri, iar Domnul nostru ştie că murim nevi- 
novaţi, întru slava Lui. 

Lumea strânsă ca la încoronările regești părea fermecată de 
vorbele Maestrului, în timp ce focul îi învelea trupul firav. Înce- 
pea să miroasă a carne arsă. 

— Sabia Domnului, continuă Maestrul, nu va lăsa nepedep- 
site fărădelegile făcute de regele vostru în cârdășie cu Avignonul. 
Tu, rege lacom și trufaș, și tu, Bertrand de Gouth, Papă cu două 
fețe, până la sfârșitul anului o să vă primiţi Judecata de Apoi. 
Vom fi răzbunaţi, şi chiar mai mult decât atât! încheie Marele 
Maestru, cu mâinile strâns împreunate și ochii secaţi de lacrimi, 
privind către cer. 

Mulțimea privea uimită la templierii care nu scoteau niciun 
sunet de durere, ci se rugau, din ce în ce mai tare. Flăcările 
crescuseră, dar vocile lor ridicate spre Dumnezeu continuară să 
se audă până când limbile de foc îi ascunseră cu totul privirii 
mulțimii. 

— Martini! ţipă unul din mulțime, şi imediat gloata începu 
să strige cu el. Martiri! Sfinți! 

Se agitau, apropiindu-se de eşafodul cuprins cu totul de flă- 
cări. Începură să se îmbulzească, încercând să stingă focul. Când 
se apucară să smulgă butucii arzând din ruguri, două duzini de 

securiști călare își făcură apariţia și începură să izbească în 
stânga și dreapta. Atmosfera se înfierbântă și mai mult. Câţiva 
privitori se prăbușiră cu feţele însângerate. Două femei ţipau 
ca din gură de şarpe aplecate peste bărbaţii lor căzuţi şi călcaţi 
în picioare de gloata disperată. Un bătrân rezemat în genunchi 
striga la un soldat care se pregătea să-l izbească cu un ciomag 
generos. Securiştii abia făceau față în jurul rugului, şi părea că 
vor fi biruiți de gloata furioasă. 

Ploaia se înteţi, dar prea târziu pentru osândiţi. 

Sensibili la agitația din jur, cardinalii îşi croiră drum cu 
ajutorul cordonului de securiști şi ieşiră din piaţă. Un potop de 
pietre îi însoți până la adăpostul catedralei. 

Pitique de Tarencrique era impresionat de atitudinea templi- 
erilor şi savura nebunia ce se desfășura în fața lui. „Pe țâţele lui 
Savarine, bucile lui Omlette, picioarele lui Aspirine și toți banii 
pe care-i mai am !“ zise el făcându-și cruce. „O să urmăresc ce-o 
să se întâmple cu rămășițele nefericiţilor ăstora doi. Amin ! Stiu 
unde mă duc: la amicul Quasimodo de la Notre Dame. Trebuie 
să-mi arate calea spre clopotele catedralei, că de acolo se vede 
cel mai bine, nu din viermuiala asta.“ Începu să-şi facă loc 
către catedrală. 

— Advitam aeternam, şopti un călugăr cu gluga trasă adânc 
peste figură, aflat lângă piedestalul unde stătuseră cardinalii. Îşi 
făcu o cruce, privi undeva în dreapta, dădu discret din cap şi dis- 
păru în mulțime. Un copil sări peste o bucată de lemn desprinsă 
din piedestal și se agăță de mantia călugărului. Pentru o clipă, de 
sub mantie răsări sclipirea unei săbii. 

— Dușmanii vor pieri! îşi zise alt călugăr cu fața ascunsă, 
Erăbindu-se să iasă din piață, nu înainte de a privi în direcţia 
Spre care privise şi cel dinainte. 

— No, aşe! îşi spuse un al treilea, lovind aprig cu pumnul 
Un securist insistent care i se ivise în drum. 

XV... 


Unde se croiesc planuri 


Frumoasa și delicata regină Maria intră în bibliotecă văr- 
sând lacrimi din ochii smaralzii. Trecuseră mai bine de doi ani 
de când fusese înmormântat tatăl său, bunul duce Cazimir de 
Bytom. O dată la două săptămâni primea veşti de la mama sa, 
rămasă la Bytom, un orășel înstărit din Silezia Superioară. Îi era 
dor de ea, de fraţi, de tată, de timpurile de altădată, de copilărie, 
de mirosul de acasă... De când Maria de Bytom devenise Maria 
de Ungaria, totul se schimbase pentru frumoasa femeie. Maria- 
jul cu regele îi era o uriașă povară și nu o dată îi venise în cap să 
fugă înapoi acasă. Fusese convinsă de fiecare dată de Kapstila 
și Baskula, cele două domnișoare de companie din Katowice, 
prietenele sale cele mai bune. „Acum eşti prima între doamnele 
de la palat și din întregul regat, nu se cade să fugi“, îi servea 
de fiecare dată Kapsila, fata cea mică a contelui Rumbukrak 
din Katowice. „Trebuie să te împaci cu ce-ai fost hărăzită să 
fii — regina Ungariei. Câte fete din Silezia au norocul tău ?“ con- 
tinua invariabil Baskuila, unica odraslă a baronului Natafletz din 
Toszek. Lor le era ușor să vorbească, pentru că nu erau con- 
strânse de protocolul regal, dar, slavă bunului Dumnezeu, era 
mulțumită că existau şi-i mai alinau durerile și oful. Asta până în 
urmă cu două săptămâni, când Kapsúla și Baskula se măritaseră 
cu doi nobili locali şi plecaseră la neamuri, în Polonia. 

În lipsa prietenelor ei, se retrăgea între pergamente și cărți 
scumpe, cu coperţi din piele de căprioară andaluză legate-n fir 
de aur, și evada departe, în trecutul lipsit de griji, etichete şi per- 
manente trădări. Ducesa Elena de Bytom, mama sa, o anunţase 
printr-un curier că, peste o săptămână, călugării de la mănăstirea 

Czamowasy din Opole, locul unde era înmormântat ducele, 
organizau o mare întrunire dedicată cinstirii memoriei tatălui ei. 

În curtea palatului sunau trompeții. „Iar a venit vreun lingău 
să pupe condurii regelui cu cine ştie ce dorințe de mărire sau 
împroprietărire“, gândi frumoasa regină aruncându-și ochii pe 
fereastra bibliotecii. Geamul se aburi de răsuflarea ei caldă și-l 
şterse puțin cu mănușa de mătase ca să vadă mai bine. În curte, 
un tânăr nobil se plecă ușor în direcția geamului. Gestul necu- 
noscutului o făcu să se retragă brusc de la fereastră. „Vai! Câtă 
neobrăzare !“ se indignă Maria şi se duse la alt geam, să vadă 
mai bine cine e îndrăzneţul. 

„Tinerii din ziua de azi nu mai au respect nici măcar pentru 
fețele regale“, gândi ea furioasă. „Orice domniţă respectabilă 
ajunge să fie salutată de te miri ce nobil parvenit de la ţară“, îşi 
spuse ea furioasă, privind pe geam. Cel care-i provocase atâta 
indignare nu se mai zărea — rămăsese acolo doar o căruță lungă 
încărcată cu o duzină de butoaie neobişnuit de mari. „lar negus- 
torii de vinuri...“ oftă Maria de Ungaria întorcându-se tristă la 
dorurile ei. „Sau poate ?...* Se ridică de pe canapeaua din lemn 
de trandafir şi se duse din nou la geam. Se uită cu atenţie și, când 
văzu însemnele căruței, se îmbujoră pe dată. „Ah! E el...“, oftă 
regina adânc şi se cufundă iar în doruri. 

Regele avusese o zi plină de neprevăzut, încă de la deștepta- 
rea târzie din patul regal. În primul rând îl trezise un nenorocit 
de cocoș care scăpase din mâinile bucătarului tocmai în curtea 
palatului şi făcuse o așa de mare zarvă încât regele nu mai putuse 
să-şi continue somnul obișnuit, până spre amiază. De nervi, 
sărise exact pe partea greșită a patului, cea cu oala de noapte, 
din porțelan fin, de Boemia. Evident, își murdărise condurii de 
somn și cămașa de noapte, dar cel mai tare-l afectase spargerea 
vasului, amintire de la mama sa, Clementia de Habsburg. 

— Janosz! începu regele să strige din ce în ce mai solici- 
tat nervos. Apucă unul dintre ciucurii de extremă necesitate și 
începu să tragă cu putere. Janosz! Csardaș! Rezerv! îşi strigă 
regele supușii apropiaţi, dar niciunul nu dădu semne că ar fi prin 
Preajmă. După câteva clipe lungi, apăru Rezerv, dregătorul de 

— Cred că multora le-ar face un bine oamenii ăia răi, că știi 
cum se zice: ce-ţi face ţie rău mie-mi poate face bine... hă-hă! 

— Te implor, madam Sardine, ascunde-mă, nu-i lăsa să mă 
omoare! o rugă el aruncându-se în genunchi și apucând-o pe 
madamă de cămașa de noapte. 

— Ho-hoo! Ușor, Pitique, că mă lași fără haine în văzul 
tuturor și cam de multișor n-am mai făcut-o... hă-hă! râse 
madama, lăsând polonicul în capul nefericitului. 

— Pitique, dragul meu! sări Omlette din spatele madamei 
şi aruncându-se peste de Tarencrique pentru a-l proteja. 

„Mda, nu e de dat jos din aștemmut“, reflectă în sinea lui de 
Mais văzând-o pe crăiasa stabilimentului. 

„Dragostea o să-mi strice afacerea !* se plânse madam Sardine 
către sine. „Da' ce-i face, bine-i face Pitique ! Uită-te la Omlette, 
a înflorit de când vine pripasul ăsta pe la ea. Neapărat trebuie să 
umblu la preţuri“, își încheie ea gândul zâmbind pervers. 

— Bine, bine, treci. Omlette, du-l în „ascunzișul cucului“, 
ştii... îi spuse ea preferatei şi amândoi dispărură veseli pe scară 
în sus. 

— He? Ai văzut că-mi sunt toţi dinţii în gură şi nu vorbesc 
prostii? râse ea către de Mais după ce dispărură cei doi. 

De Mais, trezit din reverie, îngăimă un „da“ sec, nefiind 
sigur că făcuse bine. 

— Tocmai i-am crescut preţul la servicii... râse în continu- 
are madama. 

De Mais înţelese că era vorba de Omlette, dar avea frămân- 
tările lui: 

— Madam, trebuie degrabă să vorbesc cu de Tarencrique. 
Este o problemă de viaţă şi de moarte pentru noi doi, făcu serios 
de Mais. 

— Pentru noi doi? Vai, cavalere! se prefăcu înduioșată 
madama. 

— Nu, madam, pentru mine şi de Tarencrique, o lămuri de 
Mais zâmbind. Trebuie să-i vorbesc numaidecât, adăugă el îna- 
intând către madam Sardine. 

—  Savarine, condu-l pe domnu' la Pitique, îi făcu ea un 
semn discret țâţoasei. 

„Nenorocită muiere !“ îşi zise de Mais. „A văzut că mi-a plă- 
cut de asta cu ţâţe de statuie.“ Îi zâmbi Savarinei, apoi se luă 
după şoldurile ei unduitoare în sus pe trepte și-și reveni abia 
când fata îi arătă ușa micuță de pe un hol strâmt și întunecat, 
aflat la etajul doi al stabilimentului. 

— Aici e, cavalere, chicoti ea şi-l atinse ca din greșeală 
cu mâna. 

„Ale dracu’ muieri !“ îşi zise de Mais intrând pe ușă. „Iote 
că ușile astea sunt unse! Ale dracu’ muieri, cu ușile lor cu 
tot!“ Înăuntru constată că Pitique abia începuse s-o lucreze pe 
Omlette. Fără nicio remușcare, se apropie de ei și bătu pe picio- 
rul stâng al lui Pitique cu vârful sabiei. Acesta tresări grozav și 
căzu din pat. 

— Pe dinţii lipsă ai babei Proteze din Melun, m-ai speriat 
de moarte, jupâne ! exclamă Pitique încercând să se adune de 
pe podea. 

— Te caut de câteva ceasuri, nu am timp de prea multe 
cuvinte lămuritoare, nicidecum de scuze, rosti sec de Mais, 
vârându-și sabia în teacă. Aruncă o privire scurtă spre un sân 
rebel al Omlettei, ieşit la aer din cămașa de noapte, și conti- 
nuă pentru Tarencrique : Stii că eșafodul templierilor e gata și 
că într-un ceas, dacă nu chiar mai devreme, cavalerii vor fi arși 
de vii ? 

Omlette îşi strânse și mai tare pânza de in în jurul ei, iar 
Pitique reveni și se aşeză pe patul de lemn cu ochi mirați. 

— Bănuiam că nu ştii, pentru că multă lume nu ştie. Abia 
acum regele a început să arunce cu pâine pe străzi, ca să se 
strângă lumea în piaţă, la Notre Dame. Văzând că Pitique nu are 
nicio reacție, continuă pe un ton amenințător: Avem o învoială, 
jupâne, nu cred că ai ţinerea de minte așa de scurtă! 

Si, ca din întâmplare, își dezveli mânerul pumnalului. Pitique 
simţi o dâră rece pe mijlocul spatelui, înghiţi în sec și spuse: 

— Cum ai putut să crezi așa ceva, cavalere? Sunt om de 
Cuvânt. Acum porneam către Notre Dame. Doar ţi-am zis că 

pentru mine execuțiile sunt mai bune decât o partidă de amor ~ 
ha-ha! zise el ridicându-se din pat și uitându-se cu coada ochiu- 
lui la Omlette. 

Fata era atât de speriată încât părea să nu fi auzit mitocănia 
lui Pitique. 

— Nu cred că ai în gând să mă tragi pe sfoară, Pitique. 
Va fi pentru ultima oară, asta pot să-ți spun precis, rosti serios 
de Mais. 

Pe Omlette o podidiră lacrimile pe tăcute. 

— Prin urmare? făcu de Mais întrebător către Pitique. 

— Îndată, cavalere ! se aplecă Pitique către Omlette, îi șopti 
ceva, apoi o sărută cu foc. 

„Până la urmă, văd eu ce fac și cu asta. Nu-i chiar așa de 
rea pentru mine, de-o fi să mă îmbogăţesc“, își spuse Pitique 
în gând. 

— Să mergem! strigă ridicându-se din pat. 

— Stai! strigă şi Omlette, țâşnind în urma lui şi oprindu-l. 
Mă duc eu întâi, să văd dacă au plecat oamenii răi. 

— Da’ mare-i amoru' în fata asta... reflectă de Mais cu 
voce tare după ce Omlette ieși pe ușa mică. 

— Ha-ha... Nici nu ştii! râse Pitique cu subînțeles. 

— Timpul trece repede, Pitique, iar misiunea mea e strâns 
legată de a ta. 

Pitique se așeză pe pat. „Cine m-a pus să mă încurc cu chioru' 
ăsta ? Sărăcia, normal! Dacă dau greș, o să-mi pună pielea în 
vârful spadei. Ei, şi ce dacă mor? Măcar scap de toată bătăia 
de cap, ca să nu mai zic de paraponul nefericiților pe care i-am 
ușurat la zaruri. Sper să nu fi bănuit că stau p-aci, că nu mai 
apucă ăsta chioru' să mă spintece.“ Făcându-și astfel socotelile, 
îl urmărea pe de Mais cum măsoară micuța încăpere cu pasul. 

— Nu e nimeni! îl întrerupse Omlette din gândurile negre, 
anunțând că pericolul a trecut. 

— Te mai așteptăm p-aci, cavalere, îi strigă madam Sardine 
lui de Mais din ușa stabilimentului, făcându-i cu ochiul şi dând 
din cap către Savarine, aflată în dreapta ei. Pripasu' de-l duci cu 
tine poți să-l laşi în Sena... hă-hă! râse ea cu poftă. 

Multimea începea să se strângă în piaţa execuţiei. Mulţi 
habar n-aveau ce se întâmplă, dar fuseseră atraşi de soldaţii care 
împărțeau bucăţi de pâine și ceva mărunţiș, pe care era cea mai 
mare bătaie. Eșafodul fusese ridicat extrem de repede, semn că 
Filip dorea cu tot dinadinsul să pună capăt procesului care se 
întinsese pe aproape șapte ani. Doi stâlpi înalţi din lemn se ridi- 
cau dintr-o podea îngustă de scânduri, în jurul căreia fuseseră 
dispuse trei căruţe de butuci de lemn. În faţă și puţin în stânga 
eșafodului, la treizeci de pași, câţiva cardinali stăteau plictisiţi 
în scaunele așezate pe un piedestal păzit de oamenii regelui. 

— Ti-am spus că oamenii vor veni la execuţie dacă se va da 
pâine, îi spuse unul dintre cardinali celui mai rotund, care părea 
şi cel mai mare în grad. 

— Dragă d' Alarme€, așa cum i-am spus și lui de Ranjat, 
regele însuși a avut această idee : pâine înainte de execuţie, rosti 
umflatul, slobozindu-și în surdină, pe sub sutană, gazul din 
burdihan. 

— Dreptate ai, dar nu mă așteptam la atâta popor, zise 
d' Alarme€ întorcând puţin capul, ca să scape de mirosul degajat 
de proverbiala sutană a cardinalului de Barâ. 

— Cântătorii și împărțitorii regelui şi-au făcut pe deplin 
datoria. Cu atâta popor, va fi o execuţie de pus în istorie, râse 
de Barâ. E amiază, iar la Potol de Fier au o varză călită-n untură 
proaspătă de porc strigătoare la ceruri de bună. Prin urmare, zic 
să începem! decise el, făcând un semn discret unui securist 
aflat la sute de pași, înspre închisoarea de pe Île aux Juifs, unde 
fuseseră aduși cei doi templieri noaptea trecută. 

Se produse agitaţie, apoi dinspre închisoare izbucniră stri- 
găte, semn că scoseseră condamnațţii. 

— Așa, uite, aici se vede bine, și nici nu ne-nghesuim cu 
toți cerşetorii, îi zise Pitique lui de Mais. Se aflau nu departe de 
locul cardinalilor, iar de Tarencrique se urcă pe un butoi gol, să 
vadă și mai bine. 

— Eu o să dispar când îi vor lega de stâlpi, îl anunță de Mais 
trăgându-l de pantaloni. 

— Cum doreşti, cavalere, dar pierzi partea cea mai frumoasă, 
aia cu strigătele şi cerşitul milei! se veseli de Tarencrique. 

„Doamne, apără-mă de astfel de oameni!“ îşi zise pentru 
sine de Mais. Se adunase puhoi de lume și nu puteai să arunci up 
ac între poarta închisorii şi Piaţa Sufletelor, unde se afla ruguj. 
Oameni de toate vârstele și rangurile se amestecaseră într-o 
mulțime compactă și pestriță pentru a urmări sfârșitul marilor 
cavaleri ai Ordinului. Circula zvonul că însuși regele s-ar afla 
într-una dintre clădirile din vecinătatea pieței, urmărind maca- 
brul spectacol din spatele vreunei ferestre. Din ce spuneau car- 
dinalii, Papa Clement rămăsese la Avignon, la palat, să se roage 
pentru iertarea păcatelor celor osândiţi. 

Ceaţa încă mai lenevea de-a lungul râului. Era frig și înce- 
puse să plouă mărunt. Fuioare de abur se iscau din sutele de guri 
şi piereau degrabă deasupra capetelor slinoase. 

Căruţa condamnaților se deplasa scârțâind, iar oamenii se 
înghesuiau să-i vadă. Mulţi dintre ei nu văzuseră în viaţa lor 
cavaleri, iar o bună parte nici măcar nu auziseră despre Ordinul 
Templului. O bătrână privi cu mare tristeţe cele două făpturi din 
căruță și i se umeziră ochii. 

— Dumnezeu să le ierte păcatele lumești! rosti ea făcân- 
du-și cruce. 

Lângă ea, o altă femeie cu un copil mucos în braţe făcu ace- 
lași lucru. Apoi altele... 

— Moarte ereticilor! Moarte păgânilor! Ardeţi în iad! 
începu să se audă din diferite locuri ale pieţei. Strigătorii regelui 
începeau să-și facă datoria. 

Căruţa simplă, fără laturi, în care erau înlănțuiţi cei doi cava- 
leri se apropia de eșafod. Mulțimea se agita în jurul ei cu un 
murmur puternic. Cei doi templieri de rang înalt stăteau semeți, 
cu bărbia ușor ridicată. Trupurile sfâșiate de anii de tortură 
aproape că nu mai erau acoperite de haine. 

— Sfânt, e un sfânt... șopti un bărbat trecut de a doua tine- 
rețe, care-l privea pe de Molay ca picat în transă. 

Un slinos de lângă el îi dădu un ghiont puternic, care-l făcu pe 
nefericit să se îndoaie de șale, și aruncă o piatră înspre căruță. 

— Moarteee ! strigă slinosul aruncând încă o piatră. Moarte 
ereticilor! răcni iar, întorcându-se către cei din imediata apro- 

piere. Mulțimea începu să huiduie și să arunce cu ce-i venea la 
mână: pietre, crengi rupte ori bucăţi de lemn. 

— Prietene, îi șopti Maestrul lui de Charney la vederea eșa- 
fodului, să nu ne irosim glasul pentru durere. Numai ruga către 
Dumnezeu trebuie să se audă. Să mergem în fața Lui curați și 
demni, aşa ne-au învăţat Scriptura și Codul. 

— Numai ruga către Dumnezeu, repetă de Charney ca un 
ecou. Amin ! întări când căruța se opri lângă eșafod. 

Câţiva dintre securiştii care însoțiseră căruţa pentru a o feri 
de asaltul mulțimii îi ridicară pe templieri şi-i împinseră cu bru- 
talitate pe scările eșafodului. Călăul şi ajutoarele sale îi luară în 
primire şi-i legară cu lanţuri de stâlpi. 

— Lasă-ne mâinile libere, omule, să ne spunem rugăciunea 
cea de pe urmă, îi spuse Maestrul călăului. Acesta stătu o clipă 
în cumpănă, apoi puse deoparte brățările de metal. Cei de lângă 
eșafod încetară să mai huiduie. Priveau cu uimire la cele două 
cadavre vii care se încăpățânau să-şi păstreze mândria, refuzând 
să implore mila regească. 

De Bară se ridică în picioare, scoase un pergament din buzu- 
narul sutanei și făcu semn unui căpitan de securiști să liniștească 
mulțimea. 

— Majestatea Sa Filip, regele Franței şi al altor regiuni pe 
care nu le mai înșir aici din lipsă de timp, în bunătatea lui, le-a 
oferit închisoarea pe viaţă acestor doi eretici, mari comandori 
ai depravatului Ordin al Soldaţilor lui Cristos, în schimbul 
recunoașterii ereziilor şi blasfemiilor. Multe v-au fost aduse la 
cunoștință şi la celelalte execuţii. Pentru ei, bunătatea regelui 
a fost mai prejos decât propriile erezii. lată-i acum răspunzând 
pentru faptele lor în faţa lui Dumnezeu. Fie ca sufletele lor să-şi 
găsească liniştea! 

— Amin! ziseră cardinalii. 

— Amin! îngână mulțimea. 

Câţiva începură să huiduie şi tot mai mulţi li se alăturară, pe 
măsură ce ajutoarele călăului aprindeau butucii din jurul tem- 
Plierilor. 

— De necrezut! îi strigă de Bará lui de Reglat. O parte din- 
tre nespălații pe care i-am adunat să se bucure de execuție îi 
huiduie pe călăi! 

— Aveţi curaj, oameni buni, aveţi credință ! strigă cu neaș- 
teptată putere Maestrul. Trupul poate fi înfrânt, dar spiritul — 
niciodată ! continuă el cu şi mai multă energie, iar ecoul vorbe- 
lor sale făcu înconjurul Pieței Sufletelor. Domnul nostru lisus 
Cristos a fost cu noi în tot acest trist răstimp şi nu ne-a părăsit 
nicio clipă. 

Cei din faţă tăcură ca şi când ar fi văzut o stafie. Încet, glasul 
mulțimii scăzu şi se făcu aproape liniște. Doar trosnetul lemne- 
lor ce trimiteau limbi de foc către templieri se mai auzea. 

— Luaţi aminte la vorbele spuse pe rug, în fața morţii, vrăj- 
maşi ai mei şi voi ce vă bucurați că trupurile ne vor fi mistuite de 
flăcări. Moartea este doar un alt început. Fumul va urca odată cu 
rugile noastre la ceruri, iar Domnul nostru știe că murim nevi- 
novaţi, întru slava Lui. 

Lumea strânsă ca la încoronările regești părea fermecată de 
vorbele Maestrului, în timp ce focul îi învelea trupul firav. Înce- 
pea să miroasă a carne arsă. 

— Sabia Domnului, continuă Maestrul, nu va lăsa nepedep- 
site fărădelegile făcute de regele vostru în cârdăşie cu Avignonul. 
Tu, rege lacom și trufaş, și tu, Bertrand de Gouth, Papă cu două 
fețe, până la sfârșitul anului o să vă primiţi Judecata de Apoi. 
Vom fi răzbunațţi, şi chiar mai mult decât atât! încheie Marele 
Maestru, cu mâinile strâns împreunate și ochii secaţi de lacrimi, 
privind către cer. 

Mulțimea privea uimită la templierii care nu scoteau niciun 
sunet de durere, ci se rugau, din ce în ce mai tare. Flăcările 
crescuseră, dar vocile lor ridicate spre Dumnezeu continuară să 
se audă până când limbile de foc îi ascunseră cu totul privirii 
mulțimii. 

— Martiri! ţipă unul din mulțime, şi imediat gloata începu 
să strige cu el. Martin! Sfinți! 

Se agitau, apropiindu-se de eşafodul cuprins cu totul de flă- 
cări. Începură să se îmbulzească, încercând să stingă focul. Când 
se apucară să smulgă butucii arzând din ruguri, două duzini de 

securiști călare își făcură apariţia şi începură să izbească în 
stânga și dreapta. Atmosfera se înfierbântă şi mai mult. Câţiva 
privitori se prăbuşiră cu feţele însângerate. Două femei țipau 
ca din gură de şarpe aplecate peste bărbaţii lor căzuţi şi călcaţi 
în picioare de gloata disperată. Un bătrân rezemat în genunchi 
striga la un soldat care se pregătea să-l izbească cu un ciomag 
generos. Securiştii abia făceau faţă în jurul rugului, şi părea că 
vor fi biruiţi de gloata furioasă. 

Ploaia se înteţi, dar prea târziu pentru osândiţi. 

Sensibili la agitația din jur, cardinalii îşi croiră drum cu 
ajutorul cordonului de securiști şi ieşiră din piață. Un potop de 
pietre îi însoţi până la adăpostul catedralei. 

Pitique de Tarencrique era impresionat de atitudinea templi- 
erilor şi savura nebunia ce se desfășura în fața lui. „Pe țâțele lui 
Savarine, bucile lui Omlette, picioarele lui Aspirine şi toţi banii 
pe care-i mai am !“ zise el făcându-și cruce. „O să urmăresc ce-o 
să se întâmple cu rămăşiţele nefericiţilor ăstora doi. Amin ! Stiu 
unde mă duc: la amicul Quasimodo de la Notre Dame. Trebuie 
să-mi arate calea spre clopotele catedralei, că de acolo se vede 
cel mai bine, nu din viermuiala asta.“ Începu să-și facă loc 
către catedrală. 

— Ad vitam aeternam, şopti un călugăr cu gluga trasă adânc 
peste figură, aflat lângă piedestalul unde stătuseră cardinalii. Își 
fâcu o cruce, privi undeva în dreapta, dădu discret din cap şi dis- 
păru în mulțime. Un copil sări peste o bucată de lemn desprinsă 
din piedestal și se agăţă de mantia călugărului. Pentru o clipă, de 
sub mantie răsări sclipirea unei săbii. 

— Duşmanii vor pieri! îşi zise alt călugăr cu fața ascunsă, 
grăbindu-se să iasă din piață, nu înainte de a privi în direcția 
Spre care privise şi cel dinainte. 

— No, aşe! îşi spuse un al treilea, lovind aprig cu pumnul 
Un securist insistent care i se ivise în drum. 

XV... 


Unde se croiesc planuri 


Frumoasa și delicata regină Maria intră în bibliotecă văr- 
sând lacrimi din ochii smaralzii. Trecuseră mai bine de doi ani 
de când fusese înmormântat tatăl său, bunul duce Cazimir de 
Bytom. O dată la două săptămâni primea veşti de la mama sa, 
rămasă la Bytom, un orăşel înstărit din Silezia Superioară. Îi era 
dor de ea, de fraţi, de tată, de timpurile de altădată, de copilărie, 
de mirosul de acasă... De când Maria de Bytom devenise Maria 
de Ungaria, totul se schimbase pentru frumoasa femeie. Maria- 
jul cu regele îi era o uriaşă povară şi nu o dată îi venise în cap să 
fugă înapoi acasă. Fusese convinsă de fiecare dată de Kapsila 
şi Baskúla, cele două domnişoare de companie din Katowice, 
prietenele sale cele mai bune. „Acum ești prima între doamnele 
de la palat şi din întregul regat, nu se cade să fugi“, îi servea 
de fiecare dată Kapsila, fata cea mică a contelui Rumbukrak 
din Katowice. „Trebuie să te împaci cu ce-ai fost hărăzită să 
fii — regina Ungariei. Câte fete din Silezia au norocul tău ?* con- 
tinua invariabil Baskula, unica odraslă a baronului Natafletz din 
Toszek. Lor le era ușor să vorbească, pentru că nu erau con- 
strânse de protocolul regal, dar, slavă bunului Dumnezeu, era 
mulțumită că existau şi-i mai alinau durerile și oful. Asta până în 
urmă cu două săptămâni, când Kapsila și Baskuila se măritaseră 
cu doi nobili locali şi plecaseră la neamuri, în Polonia. 

În lipsa prietenelor ei, se retrăgea între pergamente și cărți 
scumpe, cu coperţi din piele de căprioară andaluză legate-n fir 
de aur, şi evada departe, în trecutul lipsit de griji, etichete şi per- 
manente trădări. Ducesa Elena de Bytom, mama sa, o anunţase 
printr-un curier că, peste o săptămână, călugării de la mănăstirea 

Czarnowasy din Opole, locul unde era înmormântat ducele, 
organizau o mare întrunire dedicată cinstirii memoriei tatălui ei. 

În curtea palatului sunau trompeții. „Iar a venit vreun lingău 
să pupe condurii regelui cu cine ştie ce dorinţe de mărire sau 
împroprietărire“, gândi frumoasa regină aruncându-și ochii pe 
fereastra bibliotecii. Geamul se aburi de răsuflarea ei caldă și-l 
şterse puţin cu mănușa de mătase ca să vadă mai bine. În curte, 
un tânăr nobil se plecă uşor în direcţia geamului. Gestul necu- 
noscutului o făcu să se retragă brusc de la fereastră. „Vai! Câtă 
neobrăzare !“ se indignă Maria și se duse la alt geam, să vadă 
mai bine cine e îndrăznețul. 

„Tinerii din ziua de azi nu mai au respect nici măcar pentru 
fețele regale“, gândi ea furioasă. „Orice domniţă respectabilă 
ajunge să fie salutată de te miri ce nobil parvenit de la ţară“, își 
spuse ea furioasă, privind pe geam. Cel care-i provocase atâta 
indignare nu se mai zărea — rămăsese acolo doar o căruță lungă 
încărcată cu o duzină de butoaie neobişnuit de mari. „lar negus- 
torii de vinuri...“ oftă Maria de Ungaria întorcându-se tristă la 
dorurile ei. „Sau poate ?...** Se ridică de pe canapeaua din lemn 
de trandafir şi se duse din nou la geam. Se uită cu atenție şi, când 
văzu însemnele căruței, se îmbujoră pe dată. „Ah! E el...“, oftă 
regina adânc și se cufundă iar în doruri. 

Regele avusese o zi plină de neprevăzut, încă de la deştepta- 
rea târzie din patul regal. În primul rând îl trezise un nenorocit 
de cocoș care scăpase din mâinile bucătarului tocmai în curtea 
palatului şi făcuse o aşa de mare zarvă încât regele nu mai putuse 
să-şi continue somnul obişnuit, până spre amiază. De nervi, 
sărise exact pe partea greşită a patului, cea cu oala de noapte, 
din porțelan fin, de Boemia. Evident, îşi murdărise condurii de 
Somn şi cămașa de noapte, dar cel mai tare-l afectase spargerea 
vasului, amintire de la mama sa, Clementia de Habsburg. 

— Janosz! începu regele să strige din ce în ce mai solici- 
tat nervos. Apucă unul dintre ciucurii de extremă necesitate şi 
începu să tragă cu putere. Janosz! Csardaş! Rezerv! îşi strigă 
regele supușii apropiaţi, dar niciunul nu dădu semne că ar fi prin 
Preajmă. După câteva clipe lungi, apăru Rezerv, dregătorul de 

urgență. El apărea numai atunci când regele se atingea de şnurul 
roşu, semn că era mare belea. Celelalte două șnururi, auriu și 
portocaliu, erau pentru urgenţe normale. 

— Pe unde apele Tisei umbli? Au vrei ca Zbirro, călăul, 
să-ți caute numele pe lista lui? strigă regele de pe partea cea- 
laltă a patului cu baldachin de Bavaria. 

— Sire... se înclină până la podea Rezerv, văzându-și deja 
numele aşezat în lista lui Zbirro. 

— Unde-i Janosz? Ha!? Csardaş? Dacă glasul regelui nu 
mai are preț în acest palat, înseamnă că ori sunt prea bun, ori 
palatul şi-a pierdut acustica, ori voi aţi surzit! pufni Carol cu 
mâinile către tavanul cu inserții din lemn de cedru sicilian. Am 
două soluţii... De fapt, nu! strigă el. Am una singură: îmi fac 
palat în altă parte, vă scot din serviciul meu pe toți sau vă omor, 
după caz, şi-mi angajez alți oameni, rapizi în mișcări, cu auzul 
fin, gata să-și servească suveranul în orice clipă! încheie el cu 
indexul drept proptit în pieptul nefericitului Rezerv. 

— Sire... căzu Rezerv în genunchi. 

— Altceva mai ştii să spui ? se răsti regele la el. 

— Majestate, bâigui Rezerv către podea. 

— A-ha! zâmbi regele. Așa mai merge! continuă el bine- 
dispus, în timp ce se îndrepta către pat. Acum du-te, găseşte-mi-l 
degrabă pe Janosz. Si trimite pe cineva să mă îmbrace şi să 
Strângă astea! porunci Carol Robert arătând către partea cea- 
laltă a patului. 

Rezerv dispăru rapid şi pe deplin ușurat că scăpase numai 
cu atât. „Probabil că Janosz nu va fi așa de norocos“, își zise el 
coborând treptele dinspre corpul servitorilor. „Dar numai aşa voi 
ieşi din umbra în care m-au cufundat ceilalți doi ** se bucură la 
gândul că Janosz ar putea să-şi piardă locul de dregător favorit. 

— Hâaa! Regele căscă şi se întinse în voie. Uşa se deschise 
uşor și apăru Farasz, curățitorul apartamentelor regale, însoţit de 
Gyulerasz, înțolitorul regelui. Hai, apucaţi-vă de treabă, că doar 
n-oi sta pân’ la apus aşa! îi băgă regele în viteză. 

Cei doi se puseră pe treabă. Farasz inspectă zona de impact 
a picioarelor regelui cu oala de noapte, adună cioburile și se 

regăti cu cele necesare din trusa pentru curăţiri neprevăzute: 
apă de lavandă provensală pentru curăţit podeaua, pomadă cu 
muşetel sălbatic pentru lustru și parfum de trandafiri bulgărești 
pentru împrospătarea aerului. Între timp, Gyulerasz trase mai 
aproape un cufăr de piele, îl deschise şi începu să-i prezinte 
regelui variantele de înţolire pentru dimineaţa respectivă. 

—  Ăştia da, astea — nu, celelalte! Asta — da. Cealaltă... 
şi... da! decise Carol Robert condurii florentini, jambierele, 
cămașa de mătase, pantalonii, tunica şi gulerul regal. Înţolitorul 
aranjă hainele în ordinea „tălpi, picioare și restul“, apoi începu 
să-l îmbrace cu mare grijă pe rege. 

— Are vreunul din voi ştiinţă despre starea lui Janosz în 
palat ? îl întrebă regele pe Gyulerasz, care încerca de ceva 
vreme să-i așeze întortocheatul guler de mătase de Parma. 

— Acum câteva clipe era la budă, sire, răspunse înţolitorul 
studiind cu atenţie năsturașii gulerului. 

— La Buda? Când a plecat? Fără știrea mea? Că eu 
doară n-am poruncit nimic. A-ha! făcu regele ridicându-se în 
picioare, mai să-i dea un cap sub mustăţi înţolitorului. Regatul 
e în dezordine, iar supușii îşi fac de cap! se smuci el nervos, 
lăsându-l pe Gyulerasz cu vreo doi năsturași în mâinile deloc 
dibace. 

— Nu s-a dus la oraș, Sire, ci doar la căcăstoare, reveni înţo- 
litorul lângă el, căutând să-i vină de hac gulerului. 

„Mda !* se potoli regele, gândindu-se că-i e mai bine cu 
Janosz decât fără el. „Trebuie să mergem cu oaste peste orașele 
surori de la Dunăre, ca să nu îmi mai tulbur gândurile astfel. Sau 
să dăm decret cu schimbarea numelui căcăstoarei.“* 

Janosz Kukurusz băgă încet capul pe ușă. 

— Intră, prietene, nu-ţi fie teamă. S-ar putea să-ţi poţi păs- 
tra și restul corpului legat de cap, zâmbi regele gândindu-se la 
ce spusese. 

— Majestate, se plecă Kukurusz, nevoi presante m-au făcut 
să întârzii la chemarea regelui meu. 

— Presante ? Da’ ce-ai mâncat, prietene? Dacă pornim 
la război, ce-o să faci? Amân atacul până mi se uşurează 

armata? se amuză Carol Robert imaginându-și oastea stând 
pe vine. 

— Sire, iertare, se plecă din nou dregătorul. 

— Ia spune-mi, unde se ascunde Csardaș, de nu a răs- 
puns la chemarea şnurului oranj. Au e cumva și el stricat Ja 
maţe ? râse regele. 

— Sire, Csardaş s-a stins acum o săptămână, în timp ce 
încerca să înveţe un dans de prin părţile Oradiei. Tocmise niște 
dansatoare de peste Tisa și voia să vă facă o surpriză la aniver- 
sarea nașterii Înălțimii Voastre. 

— A murit? Pfaaa... Să faci cele necesare pentru prelua- 
rea șnurului de care răspundea Csardaș, porunci regele, fericit 
că scăpase din mâinile lui Gyulerasz. Apoi, luându-l de braţ 
pe Janosz şi îndreptându-se spre cancelaria regală, se interesă: 
Cum a murit? Că era tânăr, nu!? 

— Sire, din prea mult zel și dragoste pentru Înălțimea 
Voastră, a alunecat și a căzut de pe scena pregătită pentru ser- 
bare, răspunse fără să clipească Janosz. 

— Prietene, dar până la aniversarea regalei mele zile 
mai sunt câteva luni bune, ce era atâta grabă ? întrebă regele 
oprindu-se. 

— Sire, Csardaș voia să fie totul fără greș, așa că a înce- 
put mai devreme, răspunse dregătorul. Gândurile lui Kukurusz 
zburară imediat către vechiul său prieten, dregătorul secund 
Csardaş, care nu era chiar la prima tinereţe, dar cu siguranță la 
a doua, bătând spre patruzeci și cinci de primăveri. Nu învățase 
un joc, ci dăduse peste cap ulcele cu vin. Și, în sfârșit, nu murise 
căzând de pe scenă, ci din patul unei domnițe bogate, al cărei soţ 
gelos se întorsese pe nepregătite din voiaj de mărire. În treacăt fie 
spus, patul din dormitorul domniţei era suficient de înalt pentru 
ca nefericitul să se înfigă cam trei palme în pământ când, ca să 
scape de furia contelui încornorat, a sărit pe fereastra castelului. 

— Atunci, reveni regele chiar când intrau în cancelarie, 
dă numaidecât poruncă să se numească jocul ăla după numele 
dregătorului nostru care s-a jertfit pentru regele său. Se opri: 
gândindu-se puțin, apoi întrebă: L-aţi înmormântat ? 

— Da, Sire! răspunse Janosz în imp ce nota pe sulul din 
tubul cu „Numaidecâturi“. Toate cele creştineșşti au fost făcute. 

— Bravo, de-aia tu ești favoritul meu, pentru că te îngrijești 
așa de bine de toate, zâmbi regele. Janosz Kukurusz făcu plecă- 
ciunea măiastră. Acuma, ce avem azi de făcut? întrebă regele 
așezându-se în fotoliul din spatele masivului birou. 

Janosz, ca şi cum se aștepta la întrebare asta, desfășură pielea 
de vitel din tubul cu „Vizite, cadouri și așa mai încolo“. 

— Aveţi un cadou deosebit de la vicontele von Pudel, Sire, 
începu Janosz să citească. 

— Un cadou, aşa devreme? Vai, dar va fi o zi plină de bel- 
şug şi de lumină! se bucură regele. 

„E bine că tu începi ziua la amiază, nu ca mine, acum zece cea- 
suri“, gândi Kukurusz, afișându-i regelui zâmbetul de serviciu. 

— Unde e? se interesă regele de cadou. Kukurusz bătu din 
palme și-și făcu apariţia un servitor cu o blană cârlionțată în 
brațe. Altă nenorocită de perucă! exclamă regele dezumflat. 

N-apucă să-și exprime bine dezacordul, că în brațele servi- 
torului se stâmi o mișcare şi — tup! — peruca sări pe podea și 
începu să facă zgomot. 

— Aiii! Operucă vie? Dispari, dispari! ţipă regele depăr- 
tându-se. 

— Sire, permiteţi-mi, interveni Janosz, făcându-i semn ser- 
vitorului să pună mâna pe animalul-perucă. Este un căţel pitic 
de vânătoare, foarte priceput în lăstărișuri şi tufișuri. 

— Ha? Cine ziceai că ni l-a trimis? se liniști regele de 
cum servitorul scoase animalul afară. 

— Vicontele von Pudel, Sire. 

— Ce doreşte în schimb? 

— Nu a spus, dar vă roagă să nu uitaţi de invitaţia la 
Vânătoare de pe domeniile lui de la Kiskunfélegyháza ori 
Hódmezővásárhely, răspunse Kukurusz după ce consultă 
scriptele magice. 

Regele căzu o clipă pe gânduri, apoi se ridică şi merse către 
una dintre ferestre. 

— De când are un nemțălău pământ unguresc în proprie- 
tate? se întoarse el către Kukurusz. 

— De când Înălțimea Voastră a avut mare trebuință de 
ajutorul saxon în arme, oșteni și aur, pentru a face față atacurilor 
lui Máté Csák și ale celorlalți dușmani ai tronului, răspunse 
dregătorul. 

— A-haaa... se prefăcu regele mirat. Oricum, e bun și ca 
perucă — ha-ha ! Dacă mai favorizăm câţiva nobili saxoni, nu o 
să mai arunc atâta bănet pe chinuitoarele peruci — ha-ha ! con- 
tinuă el amuzat. 

— În plus, îl puteţi lua și la vânătoare, adăugă Kukurusz 
zâmbind. 

— Aşa, așa! aprobă regele. Ca să-l cinstim pe nobilul 
neamţ de ne-a oferit ajutor la greu și invitaţie la vânătoare la 
bine, îl vom numi „Pudel“ pe căţelul-perucă de vânătoare, râse 
regele prăbuşindu-se în fotoliu. 

Sună din clopoțelul pentru gustări, apoi din cel pentru vinuri. 
Imediat își făcură apariţia doi paji cu de-ale gurii. 

— Ce mai avem? întrebă regele muşcând dintr-un măr. 

— Bucătarul şef de la palat, Kiirtâs, vă cere consimțământul 
să se însoare peste două săptămâni cu Kalâcs, brutăreasa regală, 
ciripi Janosz. 

— Se aprobă! mormăi regele. Dă-le din partea noastră 
doi viței, trei porci și patru saci de făină. Aur mai avem? făcu 
regele curios. 

— Mai bine le mai dăm un sac de făină, răspunse lămuri- 
tor Kukurusz. 

— Aşa să fie! hotărî regele mulțumit. 

— Altceva? 

— Contesei Bucsireczy i-a venit rândul să o primiţi într-o 
problemă. E miercuri, spuse Janosz aproape șoptit. 

— Nu azi! rosti regele hotărât. Azi nu e ziua pentru pro- 
blema reginei? se interesă el lăsând mărul deoparte. 

— Sire, regina are ziua a șasea a săptămânii, dar e bine să 
vă ocupați azi de Domnia Sa, dat fiind faptul că e tristă de săp- 
tămâna trecută, răspunse dregătorul. 

— Da, așa, azi mă ocup de regină! hotărî regele mușcând 
aprig din măr. Următoarea... porunci Carol căutând prin platoul 
cu fructe. 

— O ceartă între contele Mâjar şi baronul Pojâr. Fiecare îl 
învinuieşte pe celălalt de încălcarea hotarului, spuse Janosz, înă- 
bușindu-şi cu greu un căscat de zile mari. 

— Mă simt bine azi, nu vreau judecăţi, decise Carol așe- 
zând cotorul de măr lângă celelalte fructe. Altceva? Nu mai 
sunt execuţii, biciuri în piaţă, nimic? se miră el după ce alese 
un ciorchine uriaș cu boabe mari, aurii. 

— Baronul de Iştenem, Pișta Matty, tocmai a sosit și așteaptă 
să-l primiți, anunță Janosz calm, apoi rulă pielicica de vițel și o 
depuse în tubul „Numaidecâturi“. 

— Cum? Pişta? A sosit? De ce n-ai început cu asta, 
Janosz ? se ridică regele de pe fotoliu lăsând strugurele să cadă 
pe birou. Pofteşte-l degrabă ! porunci, pornind chiar el către ușă. 

— Sire, făcu Pișta baronul o plecăciune dichisită. 

— Ridică-te, prietene, şi îmbrăţişează-mă! zise Carol 
bucuros la vederea bunului său prieten. Janosz, cât baronul 
de Iştenem este cu noi în cancelarie, nu vreau să fiu deranjat de 
nimeni ! porunci regele. 

Janosz ieşi pe ușă plecându-se. „Sigur, eu muncesc aici de-mi 
rup spatele, iar el când aude de Pișta Matty ăsta, e în stare să sară 
şi din patul reginei“, îşi spuse el în gând, strângând din pumni. 
„Lasă, va veni și vremea mea !“ îşi zise apoi călcând apăsat către 
locul unde-și ţinea rezerva personală de vin regal. 

— Spune, prietene, care-ţi este traiul și ce se mai aude în 
tabăra dușmanului nostru ? zise regele invitându-l. 

— Mulţumesc de grijă, Sire, răspunse Pișta plecând capul. 
Traiul mi-e bun, slavă bunului Dumnezeu. Cât despre dușmanul 
nostru Máté, este ocupat cu invadarea ținuturilor Moraviei. 

— Hmm... cugetă regele. S-ar părea că vin vremuri bune 
Pentru noi, prietene. 

— Sire, mișcarea făcută de Máté Csák nu va fi trecută cu 
vederea de regele polon. Se va lăsa cu lupte grele, iar noi vom fi 
Pregătiți, zâmbi baronul de Iştenem. 

—  Întocmai, prietene, întocmai! aprobă regele închinând o 
cupă cu vin. 

— Sire, mi-am permis să vă mai aduc ceva licoare rubinie 
din podgoriile mele, zâmbi Pişta Matty. 

— Nu te primeam altminteri, prietene, râse regele. Cât ţi-ai 
rupt de data asta din pivnițe? 

— Zece butoaie din cele mari, de 30 de vedre, Înălțimea Ta, 
răspunse Pișta Matty, atent la reacţia regelui. 

Carol Robert rămase o clipă cu paharul atâmând deasupra 
biroului, apoi izbucni : 

— Eşti prietenul meu pe veci, baroane! Totdeauna vei fi! 
Luă clopoțelul de porunci și sună cu putere. Un paj mustăcios 
apăru pe dată. Spune cățelarului regal să vină degrabă, porunci 
regele întinzând mâna după o bucăţică de pâine neagră. 

— Am salutat-o pe regină, Sire. Era la o fereastră, în aripa 
de miazăzi, dar nu mi-a răspuns, spuse baronul. 

— Săraca mea regină, oftă Carol, după doi ani încă își mai 
plânge tatăl, bunul duce Cazimir. Trebuie să am grijă ca săptă- 
mâna viitoare să aranjez o vizită la mănăstirea Czamowasy din 
Opole, la mormântul ducelui. 

— E cale lungă, Înălțimea Ta, și-i drumul obositor pentru 
regină, spuse baronul alungând o muscă. 

— Mi dragă, Pișta, dar treburile regatului mă ţin departe 
de atingerea ei, oftă din nou regele ciugulind o boabă de stru- 
gure. De când sunt numai pe drumuri din cauza dușmanilor mei, 
este din ce în ce mai nefericită. Trebuie s-o las să meargă la 
neamurile ei, hotărî Carol întinzându-se pe spate. 

— Adică, Înălțimea Voastră nu... sugeră Pișta zâmbind. 

— Exact, prietene! zâmbi la rându-i regele. Eu nu voi 
merge. Spionii de la curte trebuie să ştie că mergem la Opole, 
dar noi ne vom pregăti oștirea să lovim la Devin. Ce zici de 
mișcarea asta? întrebă regele vizibil satisfăcut de strategia lui. 

— Da, Sire, este momentul să loviți Devin acum, când 
austriecii sunt interesați mai mult de conflictele cu Bavaria şi 
Moravia. Victoria va fi uşoară, vor fi luați ca din oală, aprobă 
Pişta Matty. 

— Ad victoriam, cum se spune! zise regele și închinară în 
cinstea măreţei idei. Când dădeau vinul peste cap, ușa se des- 
chise și apăru un slujitor. Aha! Iată-te, în sfârșit! Bine că ai 
ajuns înainte de apusul soarelui, râse regele aruncându-i o pri- 
vire lui Pișta. Doresc o vânătoare rapidă, prin pădurile din jur, 
cu prietenul meu, baronul de Iștenem. Vezi de aranjează cele 
trebuincioase. Mâine dimineață, la primele ore, să fim gata. 

Omul rămase nemișcat, fără să scoată vreun sunet. Parcă 
dădea să se încline, dar îl reținea ceva. 

— Majestate ? rosti el în cele din urmă, timid, cu privirea 
în pământ. 

— Ce maie? Am vorbit prea repede? Doamne, apără-mă 
de slujitorii mei! își ridică regele privirea către tavanul bogat 
decorat. Unde-i Janosz? Să scrie o poruncă pentru cățelar, să 
nu mai fiu nevoit a da mereu porunci ajutătoare, pufni regele 
deranjat. 

— Majestate, iertaţi-mi îndrăzneala, dar eu nu sunt căţela- 
rul, sunt chelarul, spuse omul cu capul în podea. 

— Ha? făcu regele mirat peste poate. lată cum îmi sunt res- 
pectate poruncile, prietene, ridică el mâinile deznădăjduit către 
Pişta Matty. Întocmai şi la timp ! adăugă el, apoi se întoarse spre 
chelar: Nu-i nimic, și tu ești bun. Să-mi vii cu situaţia exactă a 
vinului regal, după ce te vei ocupa de cele zece butoaie aduse 
de baronul de Iştenem. Si transmite partea cu vânătoarea căţela- 
rului, adăugă Carol când omul se pregătea să iasă. Ha-ha! Sunt 
Curios ce-o să iasă, râse el către Pișta Matty. 

— Sire, când doriţi să luăm calea către Devin? se interesă 
Prudent baronul, turnând vin în cupe. 

— Pişta dragă, tu nu vei veni, vorbi regele în şoaptă. Pentru 
tine am alte planuri, continuă el așezându-se pe canapea. 

Baronul dădea să soarbă o gură de vin din cupa de argint 
împodobită cu rubine și safire, dar se opri, cu ochi întrebători. 

— Ovei însoți pe regină până la Balaton, apoi iei calea spre 
Györ, unde vei poposi un timp să aduni informații despre situa- 
fia lui Máté Csák în Moravia. În viitorul nu foarte îndepărtat tre- 
buie să-l pedepsim pentru toate relele aduse nouă. Cât de curând 

vom lua și Visegrád, iar pe Máté Csák, după dispoziția pe care 
o vom avea, îl vom scurta puţin din gât sau nu, râse regele dând 
cupa cu vin peste cap. Haaa! Bun vin ai! zise satisfăcut regele. 
Acum, du-te şi te hodineşte, vom avea vreme să mai vorbim, 
îl bătu Carol Robert pe umăr. Un paj îţi va arăta camerele tale. 
Gândește-te la ce am vorbit şi fă cum crezi că e mai bine şi mai 
puţin bătător la ochi, îl conduse regele la ușă. 

— Sire, se plecă baronul, părăsind gânditor cancelaria 
regală. 

Un paj răsărit dintr-una dintre încăperi îl luă în primire și 
porniră pe culoarele castelului. „Hmm ! Poate regele bănuiește 
ceva? Nu are cum, totul s-a terminat de-atunci“, se frământa 
Pișta Matty. Nu-şi sfârşi bine gândul, că la trecerea într-un hol 
mai mare dădu față-n față cu regina. Amândoi înghețară în loc, 
iar obrajii le luară foc. 

— Majestate, se dezmeteci primul baronul, făcând o plecă- 
ciune adâncă. 

— Fii binevenit, baroane! încercă regina un zâmbet. Am 
auzit că apariția dumitale a produs, ca de fiecare dată, multă 
bucurie soțului nostru, continuă ea. Şi nu numai lui... adăugă 
insinuant după o pauză scurtă. 

— Sunteţi prea bună, Majestate ! se înclină din nou Pişta. 

— Simte-te ca acasă, baroane. Sper că o să ai timp să vor- 
bim ca odinioară, printre cărţi, încheie regina întorcându-se. 
Pişta Matty făcu o plecăciune și se luă din nou după pajul cel 
mustăcios. 

„Doamne, greu mă pui la încercare !“ gândi baronul făcân- 
du-și cruce cu limba în cerul gurii. 

XVI o... 
Unde se împrăștie toți și toate 


— Căpitane, adă mai mulți securiști la uși ! strigă cardina- 
lul de Bará năvălind pe ușa de la intrare. Mulțimea a înnebu- 
nit! Cheamă călăreţii, adă mai mulți oameni! îşi agită el mâi- 
nile pufoase în fața căpitanului gărzii. 

— Excelenţă, îi răspunse căpitanul ducându-și mâna înmă- 
nușată la nas, nu vă lăsați cuprins de emoții și disperare. Con- 
wolăm situația. „Dumnezeule bun și mare, oare ce mănâncă 
umflatul ăsta de popă? Căcat?“ se întrebă în sinea-i căpitanul, 
făcându-se că se întoarce să dea nişte ordine. 

— Haide, pornește spre Majestatea Sa, zise solidul cardinal 
de Ranjat, fost episcop de Pinot Noir, împingându-l pe de Bará 
în sus pe scări. 

— Hai, de Bará, grăbeşte-te! Poate ne trezim cu plebea 
furioasă că ne ia pe la spate, strigă d' Alarme€, uscatul episcop 
de Chardonnay, țâşnind pe lângă ei. 

De Barâ o apucă după ceilalți pe treptele care duceau la al 
doilea etaj, unde regele Filip urmărea execuţia din piață. 

— Opriţi-vă, mă omorâţi! spuse cardinalul cel umflat, 
urcând în patru labe ultimele trepte ce dădeau în holul de la eta- 
jul al doilea. 

— Nutemaivăicări atât, seîntoarsecătre el durul d’ Alarme€, 
Și mișcă-ţi curul ăla gras mai repede! Nu ești cardinal decât de 
două anotimpuri și ţi-ai triplat greutatea! 

De Bará ridică un deget să zică ceva, dar nu reuși să-şi 
Băsească suflul. 

— De „cumpătare“ ai auzit, cardinale ? îl întâmpină episco- 
Pul de Chardonnay, proțăpit în capul scării. 

Ceilalţi prelați se opriră pentru a savura spectacolul. De Bará 
făcu eforturi la limita atrofiatului său aparat muscular și reuși, 
sprijinindu-se de pereţi și de balustradă, să se ridice pe două 
picioare. Trase adânc aer în coteţul burții şi zise: 

— D'Alarmes, uiţi cine îţi este superior... Un singur cuvânt 
te poate trimite să locuieşti în temniță câțiva ani. 

Episcopul afișă un rictus pe fața-i gălbuie şi osoasă, apoi 
izbucni în râs. 

— Flatule, uiţi că noi te-am aşezat pe scaunul pe care te-ai 
îngrăşat la trup și, bag seamă, şi la minte, rânji d' Alarme€ 
apropiindu-se ameninţător. Si nu voi să-ţi amintesc că numai 
un semn de fac îl vei urma pe de Molay, continuă episcopul 
cu flăcări în priviri. De Bará înțepeni cu mâna încleștată pe 
balustradă. Flatule, ca să te omor, nu trebuie să fiu liber... îi 
şopti d' Alarme€. Si, pentru numele Fecioarei, fă ceva cu trupul 
tău, cardinale. Sloboade prea ușor și prea mult mirosuri stân- 
jenitoare, ca să nu zic că poți să omori pe cineva, se întoarse 
episcopul râzând spre ceilalți. 

De Bará își reveni cu greu, iar când îşi descleştă mâna de pe 
balustradă fu cât pe ce să cadă pe spate şi să se rostogolească 
pe scări în jos. În camera cu geamuri mici ce dădeau către piața 
execuţiei, Filip privea cu satisfacție la flăcările care-i mistuiau 
pe cei doi templieri. Părea un slujbaş desprins din împărăția 
Satanei. Cardinalii se opriră o clipă, surprinși de trăirea regelui. 

— Sire! se rostogoli de Bará în încăpere, dar imediat scoase 
o exclamaţie de uimire când văzu rânjetul sinistru de pe fața lui 
Filip, înflăcărat de rugul din piață. 

— AÑ’! îl imită regele amuzat. Ce-i sunetul ăsta, de Barâ? 
Acum dai pârțuri vocale ? râse Filip întorcându-se cu spatele la 
fereastră. Sper că nu miros la fel de groaznic ca alea date pe din 
dos, continuă el în hohotele cardinalilor. Așezaţi-vă! porunci 
apoi pe un ton serios. Flatule, tu stai mai la uşă. Dacă dă Sfântul 
Francisc şi te beşi, până diseară să fii în drum spre abația 
Bellocq. Au brânză bună călugării ăia, glumi Filip arătându-i 
şefului cardinalilor un scaun de lângă ușă. 

În drum spre locul lui, Flatule de Bará întâlni privirea epi- 
scopului d'Alarme€, care părea să grăiască: „i-am zis eu că 
eşti prost!“ 

— De Pille! strigă regele la căpitanul gărzii. Vezi să vină 
cât mai degrabă de Douche. Avem mare trebuinţă de serviciile 
sale. Apoi se aşeză pe fotoliu şi îi întrebă pe cardinali: Ce vești 
îmi aduceți, sfinţiile voastre ? 

Prelaţii se priviră unii pe alţii, apoi toate privirile se îndrep- 
tară către de Bará. 

— Nimeni? Nimic? ridică Filip tonul, lăsându-se pe spate. 
De Bará? îl întrebă el pe cardinalul care simţea că nu-şi mai 
poate stăpâni sfincterele de teamă. 

— Sire! tresări cardinalul burduhănos abia ţinându-și o 
nouă puturoşenie. 

— De Barâ!? îl înfruntă regele. 

— Sire... răspunse ca un ecou de Bará. 

Filip râse cu poftă, satisfăcut de teroarea pe care o insufla 
celor de faţă, mai ales şefului lor. 

— Cardinale, deşi îmi place, nu vreau să mă joc până se fac 
scrum templierii. Am și alte treburi de rezolvat. De pildă, vreau 
să știu dacă Papa a pus mâna pe comoară. Stii? tună el către de 
Bará, ridicându-se în picioare. 

— Si-Sire... se bâlbâi cardinalul scăpând un fâsâit prelung. 

Camera se umplu de izul unui hârdău cu maţe de bou uitate 
o săptămână la soare. 

— Destul ţi-am mirosit bășinile! Gărzi! strigă Filip ţinân- 
du-şi nasul cu o batistă de mătase parfumată cu apă de Cipru. 
Însoțiţi-l pe cardinal la reşedinţa lui. Pleacă într-o lungă călătorie. 

De Barâ părăsi încăperea târât de securiști şi implorând mila 
regească. Ceilalţi popi nici măcar nu puteau să se bucure că scă- 
paseră de şeful lor cel bășinos şi corupt. Înghețați de spaimă, 
aşteptau o altă întrebare, urmată de o altă osândă a regelui. 

— Cu asta am curăţat aerul Parisului... ha-ha! râse Filip 
uitându-se pe fereastră. Nu mai e mult... murmură apoi ca pentru 
Sine. Prin urmare, cine are să-mi dea veşti? ridică regele vocea, 

întorcându-se către prelații îngroziţi. De Ranjat? D' Alarme? 
D'Ambla ? îi luă Filip la rând. Trebuie să-mi spună cineva 
ceva, din două motive: primul, pentru că trebuie ocupat locul 
eliberat de Flatule, iar secundul, pentru că nu aş dori să umplu 
abația Bellocq de cardinali și episcopi. Ce ziceţi acum? zâmbi 
regele draconic. 

— Sire, îndrăzni uscatul d' Alarme. Din informaţiile noas- 
tre, Papa Clement nu a reușit să vadă prea mult din aurul Tem- 
plului. Poate doar pentru proiectul palatului papal de la Avignon. 
Se opri și-și umezi discret buzele subțiri. Dacă-mi este permis, 
o să vă fac o propunere... reluă d’ Alarme€, habar neavând ce-o 
să spună în clipa următoare, dar încercând să tragă cât mai mult 
de timp. 

— Continuă, d'Alarme€, nu mă mai coace, râse regele 
făcând semn cu capul către fereastră. 

— Sire... continuă episcopul dregându-şi vocea, dar 
fu întrerupt de apariţia căpitanului de Pille, urmat de Gell 
de Douche. 

— Prietene de Douche! exclamă regele. Tu-mi aduci veș- 
tile care mă fac fericit, îi întâmpină regele făcându-i semn lui 
de Douche să se apropie. De Pille, se întrerupse el aducându-și 
aminte. Îngrijește-te ca de Bară să fie afară din Paris până la 
miezul nopții. 

— Sire, salută securistul, apoi făcu o plecăciune și dispăru. 

— De Douche, ai aflat câţi sunt? 

Gell de Douche părea proaspăt trezit din somn de o copaie cu 
apă rece turnată în cap. 

— Cine să fie, Înălțimea Voastră ? încercă timid, neînţele- 
gând ce vrea regele. 

— Câţi morți sunt în piață, de Douche ! 

Lacheul simţi mirosul de-carne arsă de afară şi viaţa începu 
să i se deruleze prin minte. 

— Câţi templieri sunt în frăţia secretă, prietene ? deveni 
regele serios. 

De Douche tăcea. De afară se auzea tot mai tare glasul 
mulțimii. 

— Al grijă, de Douche, până dimineaţă mai putem face un 
foc de unde să-ţi fie culese oasele. 

Lacheul simţi mirosul fumului de-afară în cerul gurii. Își 
făcu o cruce în gând și răspunse: 

— Opt! 

— În sfârşit, am un răspuns! izbucni Filip ridicând mâinile 
în aer. Aşa, prietene... pe ce te bazezi? continuă el îndrep- 
tându-se spre fereastră. 

— Sire, începu de Douche, simțind cum îl trec toate tran- 
spiraţiile, de Puis, d' Ampoule și de Belea sunt pe urmele lor. 
N-au scăpare, Înălțimea Voastră. Neîndoielnic vor veni după 
rămășițele templierilor și-i vom prinde. 

— Aşa să fie, de Douche. Zău, nu aș vrea să mă faci să-mi 
fie dor de serviciile tale, râse Filip bătându-l pe umăr. 

De Douche se plecă scuturat de spaimă. Aproape că-i ples- 
nea capul de gândurile negre care începuseră să i se adune sub 
perucă de cum îl chemase căpitanul de Pille. Sub creștet i se 
înfipsese din ce în ce mai puternic gândul fugii. Se gândea să 
arvunească doi cavaleri, să-şi ia aurul și doi cai şi să plece la 
Calais, la vărul lui. Într-o săptămână putea fi departe de regele 
nebun. Dar nu ştia cum să scape, căci Filip îi cerea prezenţa de 
zece ori pe zi, iar în ultima vreme și de patru ori pe noapte... Îl 
trezi din gânduri vocea fermă a lui Filip: 

— Episcop d' Alarme€! Alegeţi-vă câțiva care să faceţi un 
drum până la Avignon. O să punem să se întocmească o scriptă 
prin care Papa să facă o donaţie către vistieria regală, hotărî 
Filip luând o gură de vin din pocalul de pe masă. 

— Sire, se foi d'Alarme€ pe scaunul incomod. Nu se cade 
Ca eu să fiu reprezentantul bisericii voastre, avem printre noi 
atâţia cardinali, îndrăzni el privind cu viclenie către tovarășii 
săi de sutană. 

— D'Alarme, nu e biserica mea, ci a voastră și a Papei 
Clement, iar tu nu eşti cel mai umil dintre sfinţiile voastre, ba 


127 


din contră, deveni regele ameninţător. Nu numai tu ai informa. 
tori la curtea mea — am și eu în curtea voastră! Si, pe coada 
calului măreţului Charlemagne, nu mă lua drept de Bará, că nu 
va bate miezul nopții și-l vei însoți în drumeţie ! tună vocea lui 
Filip acoperind vacarmul din Piaţa Sufletelor. 

Episcopul se supse la faţă ca o băşică de porc uitată pe sobă. 
Nu găsea niciun răspuns potrivit. 

— Cum spuneam, reveni Filip la un ton mieros, din seara 
asta eşti uns în locul bășinosului, prin urmare nu mai ai de ce 
să-ţi pui întrebări — eşti cel mai mare în grad. O să numeșşti aşa- 
dar pe cineva să ducă Papei scrisoare cum că vistieria regală are 
nevoie de o donaţie venită dinspre Avignon. 

Regele zâmbea studiind pe furiș feţele îngrozite ale supuși- 
lor săi. „Așaaa“, gândi el. „O să-mi mâncaţi din palmă precum 
guguștiucii sălbatici după ce i-am înfometat trei zile.“ 

— Sire, interveni fără curaj d'Ambla, la îndemnul ghion- 
turilor repetate ale lui d' Alarme€. Despre ce donaţie e vorba? 
îndrăzni, după ce regele se întoarse spre el. 

— Vai! se prefăcu Filip. Dar pentru cine am vorbit atât? 
Pentru securiştii de-afară? Pentru scaunele de sub voi? În cazul 
ăsta n-aş vrea să vi le iau şi să vă ofer drept sprijin o funie în 
jurul sfintelor voastre gâtlejuri. 

D'Alarme€ se blestemă pentru ideea de a-l împinge pe 
d' Ambla să vorbească. 

Acesta din urmă simţea că se sufocă. 

— Liniştiţi-vă, îi încurajă Filip văzându-le paloarea de pe 
chipuri. Îmi sunt de-ajuns cei doi templieri. Pentru azi, adică... 
adăugă el zâmbind. 

Câteva bătăi în uşă îi făcură pe de Ranjat și d' Ambla să sară 
ca arşi din scaune, iar pe d'Alarme€ să scoată un strigăt gâtuil- 
Regele își înăbuși cu greu hohotele care-i dădeau ghes din toată 
ființa. În cadrul ușii apăru, vizibil tulburat, de Pille. 

— Iertare, Înălțimea Voastră, dar mulţimea a înnebunit de-a 
binelea! aproape strigă căpitanul. Regele sări de pe scaun și S€ 
duse la fereastră. Au străpuns cercul de securiști și au năvălit pe 

cămăşiţele templierilor, continuă de Pille. Toată lumea vrea să ia 
o bucată din Sfântul Jacques şi una din Sfântul Geoffroy. 

— Ce-ai zis? se întoarse regele atât de brusc încât peruca îi 
sări drept în focul şemineului. Cardinalul de Ranjat, aflat lângă 
şemineu, vârî mâna după perucă, dar nu făcu decât s-o împingă 
şi mai bine spre foc. Sfinţi ?! strigă Filip. Nu asta trebuia să se 
întâmple, continuă el de-a dreptul turbat. Las-o în grija Satanei, 
cardinale, nu de perucă-mi arde mie acum ! îi strigă îngrozitului 
de Ranjat. 

— Sire, zise de Pille apropiindu-se de Filip, trebuie să ple- 
căm la palat, aici nu sunteţi în siguranţă. 

Regele îl privi cu ură pe de Pille, care, speriat, se dădu doi 
paşi înapoi. 

— D'Alarme€! strigă el la episcop. Destul am vorbit! Tri- 
mite-ți popii să-i spună Papei că, dacă nu-mi oferă aurul, vin cu 
oaste peste Avignon. Nu se va mişca din Avignon decât atunci 
când îmi va da comoara. Dacă am ştire că trimite după ajutoare 
prin vecini, îi pun gardă la iatac și nu-și va mai face nici nevoile 
fără un securist alături. 

Regele se duse din nou la fereastră, tuşi, înecat de la fumul care 
venea din șemineu, apoi reveni lângă scaunele cardinalilor. 

— D'Alarme€, într-un ceas să fii gata să porneşti către 
Avignon. Transmite-i Excelenței Sale că dacă ţine la viața lui şi 
nu vrea să aibă soarta Papei Bonifaciu, ar face bine să-mi umple 
vistieria! Hai, duceți-vă! strigă el. 

Cardinalii, în frunte cu episcopul, țâșniră de pe scaune de 
parcă erau cazane cu smoală, se înclinară rapid și se înghesuiră 
pe uşă. În urma lor regele scrâșni : 

— O turmă de oi. Nu e nicio diferență între ei şi prosti- 
mea care-i sanctifică pe nenorociţii de templieri. Apoi strigă: 
De Pille! Trimite după călăreţi, să împrăștie mulțimea. Nu 
trebuie să împrăştiem rămăşiţele ! Nu vreau să-i venereze! Nu 
vreau să-i facă sfinţi! La coada Iadului cu toate astea! pufni 
înecat de fum şi supărare. 

leşi pe ușă, apucând-o pe holul servitorilor. Securiștii de 
însoţire făcură dreapta, apoi începură să coboare nişte trepte 
înguste. Regele şi de Douche îi urmară. 

— Bănuiesc că ai oameni în piaţă! se întoarse regele atât de 
brusc încât de Douche mai că năvăli peste el. 

— Două duzini, Sire, dar stau ascunși, răspunse speriat 
lacheul. 

— Bine așa! Îţi iei oamenii și culegi absolut tot ce a rămas 
din templieri, chiar şi cenușa ! 

Luminat brusc, de Douche avu o idee care-i aduse pentru 
prima oară în ultimele zile o relaxare plăcută. 

— Sire, dacă-mi îngăduiţi, o să-mi strâng oamenii cum o să 
reuşesc mai degrabă în nebunia asta. După ce călărimea și restul 
de oșteni vor îndepărta mulțimea, curățăm locul execuţiei de tot 
ce a rămas din cei doi eretici. 

— De Douche, iar îmi irosești vremea, se opri din nou 
regele. 

— Sire, să-mi fie cu iertare! se opri şi de Douche, de 
această dată mult mai inspirat. După ce o să luăm rămășițele, o 
să-mi împart oamenii în cete, dar numai una dintre ele va avea 
rămășițele. 

Regele rămase nemișcat, cu o şuviţă de păr atâmându-i peste 
ochiul stâng. 

— Si de ce ai face în acest fel? Continuă! îl îndemnă 
Filip. 

— Spionii frăției, care sigur sunt în piaţă, nu vor ști care din- 
tre grupuri are rămășițele, şi astfel le vom putea arunca undeva 
unde nu vor fi găsite niciodată. 

Regele mai coborî două trepte şi se uită la de Douche. Cobo- 
rând şi ultima treaptă, îi spuse cu glasul înmuiat: 

— Prietene, ești mai iscusit la rele decât mine! O să ţin 
minte asta. 

De Douche avea din nou pulsul normal. 

— Sire, sunteți prea bun ! 

— Da, ştiu! râse Filip. Dar o să țin minte cât de bine îţi 
Jucrează mintea sub teroare, izbucni el în hohote. Nu mă intere- 
sează unde le duci oasele, atâta vreme cât nu le găseşte nimeni. 
Şi să ai grijă să nu fie găsite! adăugă el ameninţător. 

Inima lui de Douche o luă din nou la goană. Filip cel Frumos 
ieşi pe ușa modestă din lemn şi aerul de-afară îl făcu să tuşească. 

— C-ho! C-hî! Să nu te mai împingă păcatul să mai arunci 
banii mei pe peruci d-astea otrăvitoare. Se pot isca bănuieli în 
ceea ce priveşte loialitatea ta. 

În timp ce oștenii şi călărimea eliberau zona din jurul lemne- 
lor fumegânde din centrul pieței, o umbră se mişca pe tumul de 
miazăzi al catedralei Notre Dame. 

XVII eco 
Unde se aruncă un ochi la Papă 


Palatul episcopal din Avignon era tot o forfotă. Vestea că 
Filip cel Frumos se decisese să-i execute pe mai marii Ordinului 
Templului îi sporea durerile de cap, burtă şi şale șubredului dar 
ambiţiosului Papă Clement al V-lea. Fusese o iarnă grea pentru 
el. De cu toamnă luase o răceală care se prelungise — hăt! — 
până spre Naşterea Domnului, iar la o săptămână după praznic 
căzuse la pat. Veniseră doctori genovezi, venețieni, mauri şi, 
când părea că totul e pierdut, pe la sfârşit de februarie, Papa 
ieşise din dormitor, după o lună de zăcut la pat. Puținii săi prie- 
teni îi porneneau pe doctori în rugăciuni şi mulțumeau Domnu- 
lui, iar dușmanii scrâșneau din dinţi şi se întrebau cât îşi va mai 
târî trupul costeliv pe pământ. 

— Spune şi tu, de Scripture, în cine să mai ai încredere? îi 
şopti Clement sfetnicului său în timp ce se plimbau prin sala de 
rugăciuni a palatului. 

— Excelenţă, nicicând vremurile n-au fost mai înnegurate, 
şopti la rându-i vicarul de Scripture. Har Domnului, continuă 
el cu o cruce largă, țintind cu privirea către tavanul depărtat, 
că Excelența Voastră și-a revenit în puteri și că puteți apăra 
Biserica de lăcomia regelui nebun. 

— Nu știu pentru cât timp, prietene, nu știu pentru cât timp, 
zise Clement oprindu-se să-și privească sfetnicul. M-au ajuns 
blestemele templierilor, de Scripture. Trebuia să-i las în plata lui 
Dumnezeu, dar nu mi-au dat pace Filip şi, mai apoi, Ospitalierii, 
continuă el cu glas tremurat. 

— Excelenţă, șopti de Scripture, n-aţi făcut nimic împotriva 
legii lui Dumnezeu, ci doar ați ascultat porunca Lui. 

— Aşa e, prietene. Dumnezeu a vrut ca Templul să-și afle 
sfârșitul, altminteri mi-ar fi trimis un semn, cât de mic, continuă 
papa sprijinindu-se uşor de vicar. 

„Dumnezeul mă-tii de Papă făr' de minte a vrut asta“, îi 
scrâșni un gând în cap lui de Scripture, care, fără ca nimeni să 
aibă vreodată cunoștință despre asta, era văr bun cu trei dintre 
oamenii arși pe rug de Filip. Dacă s-ar fi ştiut, nu ar mai fi vorbit 
cu Clement, ci ar fi zăcut într-una dintre numeroasele temnițe 
provensale. 

O luară ușor către ieşirea dinspre miazăzi. Papa se opri puţin 
pe una dintre canapelele de stejar folosite pentru rugăciune ori 
meditatie, privind la masivele coloane ce se terminau în maies- 
tuoase arce gotice. Îi trecu prin cap că istoria nu va ţine minte 
constructorii, ci doar pe cei care-au dat porunca să se ridice ast- 
fel de construcţii. Zâmbi. 

— Prin vară, aşa, o să dau o bulă prin care să refacem palatul 
ăsta vechi şi să-l transformăm în centrul Creştinătăţii. Ce zici, 
de Scripture, pentru ce mă vor ține minte cei ce vor fi? făcu 
papa către vicar. 

„Pentru Fra Dolcino și discipolii săi, pentru maicile beguine, 
templieri și câți or mai fi neștiuţi“, se gândi vicarul instantaneu 
la o parte din sumedenia de crime pe care papa le înfăptuise în 
numele Bisericii. 

— Preasfinte părinte, rosti apoi încet, împreunându-și 
mâinile, credincioșii o să vă pomenească pentru că aţi apărat 
Biserica de eretici şi pentru că aţi pus-o la adăpost de furia 
Romei aici, la Avignon. 

Clement păru mulțumit de răspuns, se sprijini de brațul lui 
de Scripture şi se ridică încet. 

— Da, prietene, cred că Domnul îmi va păstra un loc în 
împărăția Lui, rosti papa cu fața luminată de gândul Raiului. 

— Amin! rosti de Scripture cu degetele încrucișate la 
Spate. 

Cei doi ieșiră în soare pe ușa înaltă, atent urmăriți de două 
perechi de ochi. 

— Când ne-a zis mesagerul regelui că o să sosească epi- 
scopul d'Alarme€ și suita? întrebă șoptit un burtos acoperit 
cu o sutană neagră ca fundul Iadului, care tocmai ieșea din 
capela palatului. 

— D'Umpluture, amice, tu poţi să ţii minte ceva? Bună- 
oară, ţii minte ce ai mâncat acum un ceas? rosti interlocutorul 
nu mai puţin corpolent. 

— La ce folos, de Fripture, egumen păcătos şi hain, dacă 
tot o să mi se facă foame? Tu ţii cont la aurul pe care-l pri- 
meşti de la rege şi pe care-l dai la madamele din stabilimen- 
tul La Dinfaţă ? Mâine ţi se va face iar foame de carnea lor, 
nu? sâsâi apăsat d'Umpluture, tremurându-și burta. 

— Bine, ho! Aici ţi-ai găsit, în sfântul lăcaș, Doamne iartă-l 
pe idiot şi gura lui spurcată! se smeri de Fripture cu câteva 
cruci, întorcându-se către intrarea în capelă. 

— De parcă bunul Dumnezeu ascultă gura oricărui popă 
închipuit, îi aruncă d'Umpluture râzând înfundat. 

— Pastore, abţine-te, nu suntem singuri ! îl strânse egume- 
nul de antebraţul drept. 

— Aaai! scânci pastorul umflat. Iar o să-mi faci vânătaie ! 

— Si ce? N-o să-ţi mai placă terciul de secară cu afumă- 
tură de la Polonicul Vrăjit sau potârnichile umplute cu brânză de 
oaie de la Sătul şi Fericit? înghiţi în sec de Fripture. 

Un grup de călugări dominicani, unii dintre puţinii credin- 
cioşi de simpatia cărora încă se bucura papa, trecură prin apro- 
pierea celor doi, făcându-i să mimeze rugăciunile. 

— Am înţeles că în după-amiaza asta o să apară d'Alarmâe 
împreună cu d'Ambla și de Ranjat, primul pe post de cap al 
Bisericii franceze, rosti egumenul de Fripture cu capul plecat 
către urechea dreaptă a lui d'Umpluture. 

— Full de popi... Ha-ha! se veseli subit pastorul. Egume- 
nul sări cu mâinile pe gura lui d'Umpluture. 

— Lacâteşti de prost, o să sfârșim, în cea mai fericită situa- 
ţie, în temniţă ! se înroşi de Fripture apăsându-i gura pastorului, 
de parcă voia să-l stoarcă de ochi. Mă mir cum de nu am fost 
prinşi până acum ! Îl eliberă, de teamă că-l va lăsa fără aer. Dar 

pu e vremea trecută! continuă el râzând. Tatăl nostru care eşti 
în ceruri, izbăveşte-mă de prostia făr' de leac a dobitocului aci 
de faţă... 

— Amin! încheie d'Umpluture râzând. De Fripture simţi 
că-i iau foc pumnii cucarel-ar fi luat la bumbăcit pe d' Umpluture, 
își făcu o cruce şi-i arse un ghiont plin de sănătate. 

— Hai, până nu ne trăsnește ĂI de Sus! 

— Dar ce-i cu de Barâ? întrebă pastorul de cum ieșiră în 
curtea palatului. 

— Excelență! Eminenţă! se înclină uşor de Fripture când 
trecură pe lângă doi cardinali. Apoi continuă: Regele a fost 
nemulțumit de informaţiile pe care le-a primit cardinalul și l-a 
strămutat cu serviciul undeva în teritoriile de la miazăzi. 

— Si noi suntem în teritoriile de la miazăzi, egumene, zise 
d'Umpluture. 

Egumenul ridică mâinile în sus a disperare. 

— Mai la miazăzi de noi, d'Umpluture, mult mai în mia- 
zăzi! Crezi că mă interesează unde a nimerit bășinosul? Mă 
interesează ca regele să nu fie nemulțumit de informaţiile noas- 
tre. Si până acuma n-a fost! încheie el ridicând un deget. 

— Nu e vremea trecută! râse pastorul adulmecând aerul. 

— Doamne, ai milă de ăi de lângă cei săraci cu duhul! rosti 
de Fripture descurajat. 

— Nu, egumen ticălos, nu e vremea trecută pentru o afu- 
mătură de porc la Sătul şi Fericit. De fapt, e chiar vremea — 
hă-hă! zise salivând burtosul d'Umpluture. 

La Sătul şi Fericit, moş Grattine prepara cea mai bună afu- 
mătură de porc cu terci de secară din Avignon. lar când reușea 
să găsească varză, era și mai şi! 

— D'Alarmee cred că are un morcov în dos mai mare ca 
ăi de-i taie moș Grattine! râse de Fripture. Trebuie să-i spună 
papei tot felul de vești, printre care şi cea mai grea, aceea că 
Filip l-a ameninţat cu soarta răposatului Bonifaciu. 

Sen Cel cu sodomia? Dar i-a fost spălat numele, nu? se 
interesă d'Umpluture salivând la vederea porției uriașe de frip- 
tură aburindă care se apropia de el. 

— Da, dar după câţi ani? Și să nu uităm că Bonifaciu și-a 
dat obştescul sfârșit după ce regele mâncător de papi l-a făcut de 
mare ocară, punctă de Fripture alungând o muscă de dimensiuni 
considerabile. 

— Hmmraha-ha! se frecă d'Umpluture pe burta pufoasă. 
Nimic nu se compară cu afumătura lui moș Grattine! fură 
ultimele lui cuvinte înainte de a-și înfige mâinile în hălcile 
de came. 

— Grrrâp! făcu satisfăcut d'Umpluture de cum ieșiră din 
taverna lui moș Grattine. 

De Fripture îl imită, bătându-se satisfăcut pe burtă. 

— Gnmmup! Trebuie să mergem la reședința papei, să 
fim martori atunci când va primi veștile de la Paris, continuă 
de Fripture aranjându-și sutana aspră. 

Strada îngustă duhnea îngrozitor a hoit, a pișat și a alte slo- 
bozenii umane, dar asta nu părea să-i deranjeze pe trecătorii 
ocupați cu grijile zilnice. Cerșetorii își alegeau cu băgare de 
seamă locurile, pentru a nu se trezi muiați de conținutul vreunei 
oale de noapte. Același lucru îl făceau și cei care-și aveau drum 
pe lângă zidurile clădirilor. 

D'Umpluture şi egumenul de Fripture nu făcură douăzeci de 
paşi înspre sălașul dominicanilor, că se opriră scrutând vechiul 
pod de piatră de peste Rhône. 

— Aleanu-s însemnele clerului francez ? întrebăd'Umpluture 
punându-și mâna streașină la ochi. 

— Ba da! Tocmai ce-ţi spuneam că trebuie să ne grăbim la 
întâlnirea cu papa, că vin d'Alarmee şi ăilalți ! făcu de Fripture 
acelaşi gest, mijindu-și ochii către pod. 

Trăsura cardinalilor francezi părăsea în grabă podul şi se 
îndrepta în goană către mănăstirea dominicană, pe același drum 
îngust şi populat pe care se aflau și cei doi prelați. La câteva lun- 
gimi de cal, de la o fereastră de la etaj ţâșni conţinutul generos 
al unui hârdău care nimeri fix pe vizitiu, înmuindu-l cu trăsură 
cu tot. 

Nimeni nu băgă de seamă acest incident, obişnuit pe străzile 
din Avignon, dar d'Umpluture și de Fripture nu se mai putură 

opri din râs până la intrarea pe porțile mănăstirii dominicane. 
Curtea mănăstirii duhnea de la o poștă a căcat. O mână de călu- 
gări se apucaseră deja să arunce căldări cu apă peste cai şi tră- 
sura cardinalilor. 

— S-au umplut popii de fericire ! își reluă râsul d'Umpluture. 

— Aș fi vrut să-i văd fața lui d'Alarmâe... ha-ha! râse 
de Fripture trăgându-l pe pastor pe unul dintre coridoare. 

Continuară să se amuze până ajunseră la o ușă de stejar, cu 
motivaţia ordinului străjuită de o cruce: Laudare, Benedicere, 
Praedicare. Nimeriră în spatele unei săli pline cu băncuţe de 
lemn având în celălalt capăt o cruce uriașă cu aceeași inscripție 
și o statuie de marmură a Sfântului Dominic. Se așezară tăcuți 
pe o băncuţă și-și împreunară mâinile. Din mulțimea de călugări 
se desprinse unul și se așeză lângă de Fripture. 

— Prin urmare? șopti de Fripture. 

— Gmmâp! se scăpă d'Umpluture, întrerupându-i. 

Câteva zeci de capete se întoarseră către ei. 

— Aamiiin! făcu d'Umpluture semnul crucii către privitori. 

De Fripture simţea c-ar vrea să-l strângă de gât. 

— Prin urmare, cred că plătești niște păcate grele de te-ai 
pricopsit cu ăsta, spuse călugărul proaspăt sosit lângă el. 

— Asta așa e, Dumnezeu să aibă grijă de spiritul meu! 
aprobă cu o cruce d'Umpluture. 

— Pahamicul papal este omul meu, o să aflu tot ce se dis- 
cută înlăuntrurile cancelariei Sfinţiei Sale, șopti extrem de încet 
călugărul, atât de încet încât de Fripture aproape că-și scăpă 
urechea în gura lui. 

Între timp, în cancelaria papală Clement simţea că războiul 
Cu regele pierzător de papi nu se va termina cât va trăi. Cei patru 
cardinali din regatul francez nu puteau să-i dea veşti îmbucură- 
toare, ba dimpotrivă. De Scripture îi adusese la cunoștință prin 
oamenii lui de la curtea lui Filip că templierii pe care-i absol- 
vise de vină în urmă cu ani prin Pauperes Commilitones Christi 
Templique Solomonici Facians Misericordiam, decretul secret, 
fuseseră arşi pe rug. Papa nu-și găsea prea mare vină în acest 
Eveniment, pentru că Filip nu-l slăbise deloc, ba chiar îl sfidase, 

ţinându-i în continuare prizonieri pe capii Ordinului Templului. 
În cele din urmă, ținând la scaunul papal, a trebuit să-i facă pe 
plac regelui și să-i abandoneze pe templieri. Slavă lui Dumnezeu 
că decretul absolvirii ereziilor se pierduse undeva prin Chinon, 
doi dintre notarii apostolici muriseră singuri la puțin timp după 
întocmire, iar ceilalți trei notari şi alți patru martori își găsiseră 
miraculos sfârşitul pe parcursul ultimului an. 

— Vorbește, sfinţia ta! îl îndemnă Clement pe d' Alarmee 
imediat ce se așezară şi ceilalți cardinali. 

— Eminenţă, se ridică d'Alarmâe teatral, vremurile sunt 
grele pentru Biserică şi umilii ei slujbaşi. Puterea regelui pare 
a nu mai avea limite, iar frica de Dumnezeu nu mai e ca pe 
vremea când am început noi să deprindem tainele cuvântului 
Domnului. 

D' Alarme se opri, așteptând o reacție. Papa Clement se lăsă 
în scaun respirând greu, iar cardinalii se holbau curioși la epi- 
scopul d' Alarmee, să vadă cum o să-i dea Papei vestea. 

— Eminenţă, sunteţi bine ? se interesă de Scripture apropi- 
indu-se. D'Eprubette, strigă el, adu vinul papal! 

— Continuă, preasfinte, continuă, porunci Clement. 

— Ahm! îşi drese episcopul d'Alarmee glasul. Excelenţa 
Voastră, continuă el desfășurând un pergament. Regele nos- 
tru, cu voia lui Dumnezeu, Filip al IV-lea, roagă pe Excelenţa 
Voastră să aibă înţelepciunea să-i predea comoara templierilor 
de bunăvoie, pentru a evita atacul asupra regatului Avignonului 
şi vărsarea de sânge. 

Episcopul se opri și privi cu interes în direcţia papei. Clement 
ceru o cupă cu vin, sorbi și se lăsă pe scaun. 

— Ai terminat? întrebă papa cu glas stins. 

— Excelenţă, se înclină episcopul, trăgându-se apoi lângă 
scaunul liber. 

Clement se ridică greu, făcu câțiva pași către d'Alarmee 
și-i spuse: 

— Prietene, spune-i regelui că nu am niciun ban de la tem- 
plieri şi nici nu am știință despre vreo comoară. Puse o mână grea 
pe umărul episcopului. D'Alarmee, ai bătut atâta cale degeaba- 

Dacă regele nu a aflat în toţi aceşti ani de la mai marii Templului 
unde își ţin comorile, cum poate să creadă că ele au ajuns la 
mine? Oare nu vedeau și alţii lucrul acesta ? Oare nu tocmeam 
oaste ca să apăr Avignonul şi Biserica Catolică? ridică Papa 
tonul către d' Alarmee și cardinalii săi, care se ghemuiau tot mai 
mult în scaunele lor. Dacă aveam aurul templierilor, voi nu mai 
aveati capetele pe umeri ! încheie el răstit, îndreptându-se către 
scaunul papal. 

Peste ființele celor prezenți se lăsă o liniște prevestitoare de 
rele. D'Alarmâe avea capul plin de gânduri, care mai de care 
mai sinistru. Dacă-i ducea acest răspuns regelui, se asigura de 
un sfârşit ca al lui Flatule de Bará, poate chiar de unul mai rău. 
Oricum, regele tot avea să vină peste Avignon cu oaste, așa că 
decise o intervenţie în forță, poate ultima. 

— Excelenţă, în cazul unui răspuns negativ, regele vă roagă 
să vă amintiţi de soarta înaintașului Eminenţei Voastre, nevi- 
novatul Bonifaciu al VIII-lea, precum și de faptul că veţi fi luat 
prizonier și obligat să nu părăsiţi palatul episcopal sau mănăsti- 
rea până la obţinerea unui răspuns pozitiv, adică a comorii tem- 
plierilor, rosti d' Alarmee dintr-o suflare, uimit și el de propria 
performanţă. 

Cardinalii simțiră ace de gheaţă în vene. Nemaiștiind ce să 
facă, d' Alarmee rămase în mijlocul încăperii, așteptând reacţia 
Papei. Clement al V-lea se întoarse către d'Alarmee și spuse 
sfârșit : 

— Papa Bonifaciu? Prizonier? Apoi se prăbuși sub privi- 
rile pline de uimire ale trimișilor lui Filip. 

„Se strânge laţul, Eminenţă, se strânge lațul“, gândi 
de Scripture cu un zâmbet abia perceptibil, în timp ce sărea în 
ajutorul papei. 


139 


XVIII... 


Unde se caută oseminte 


Neştiind să scrie, Cordacios, bucătarul lui Farine de Ble, 
culese de pe jos un ştergar cu inscripția CCA și i-l legă câine- 
lui-mesager în jurul gâtului. 

— Potaie de înştiinţare, în labele tale încredinţez viața stă- 
pânului meu și a celorlaţi. Du-te degrabă şi zi-i lu’ Jean de Mais 
despre nenorocire. Cred că-și are coteţul undeva prin fostul Car- 
tier Evreiesc, lângă bulanjeria lu' Praf de Copt. Stii unde e? 

Câinele lătră afirmativ și dădu să o zbughească pe ușă. 

— Ah! Aşteaptă! îşi aminti Cordacios. Se duse la cazanul 
cu fiertură rece, scoase o pulpă de pui şi i-o puse câinelui sub 
bot. Asta e pentru tine! Dacă te mişti repede, mai ai de trei ori 
p-atât! îl bătu Cordacios pe cap. Mesagerul canin dădu de trei 
ori din coadă, înhăţă rapid copanul şi dispăru afară. 

O zi după execuția templierilor, obișnuita viață mizeră 
pusese din nou stăpânire pe viaţa locuitorilor Parisului. Piaţa 
Sufletelor fusese curățată atât de bine, încât nimic nu aducea 
aminte că acolo se desfăşurase execuţia ultimilor mari repre- 
zentanți ai Ordinului Templului. Nebunia culegerii rămășițelor 
pământeşti, ce cuprinsese întreaga capitală, nu se stinsese și 
nu avea să se stingă multă vreme de-aci încolo. Oamenii rege- 
lui reușiseră să recupereze o parte din oasele templierilor, dar 
majoritatea rămășițelor fuseseră smulse din cenușă de mulțimea 
înnebunită și dornică de o bucată de martir ars întru nevinovăție 
şi convingeri. Locul fusese împânzit de soldaţi care împinseseră 
mulțimea afară din piață şi curăţaseră locul în mai puţin de-un 
ceas. Trei cete de călăreți dispăruseră cu puţin timp înainte de 
amurg, purtând cu ele câte doi saci mari de postav călugăresc: 

Una urmase cheiul Senei până aproape de Amantul Ciung, iar 
a doua se topise înspre pădurea Rouvray. Ultima o apucase pe 
Sellerie de la Grande Rue, vechiul drum către Saint-Denis. 

La ceasurile amurgului, Pitique de Tarencrique ieși de pe o 
stradă îngustă, numără trei clădiri și la intrarea celei de-a patra 
bătu discret cu pumnalul. Bulanjeria lui Praf de Copt răspândea 
în tot cartierul miros de pâine caldă de secară. „Parcă nicicând 
n-am avut o așa de mare lipsă în mațe“, își zise Pitique adul- 
mecând aerul cu gura plină de apă. „Dar nici nu-mi vine să-mi 
cheltui aurul pe haleală. Dacă ăsta n-are ceva de astupat gaura 
din burtă, va trebui să-mi rup din monede.“ Se pregăti să mai 
bată o dată. O portiță minusculă se deschise în ușă şi-n ea apăru 
o faţă familiară, cu o bandă de piele neagră peste ochiul stâng. 

— He!? făcu Pitique către apariţia de dincolo de ușă. 

— Ai întârziat ! zise de Mais cu glas apăsat, închizând rapid 
ușa în urma lui. 

— Cu folos, însă! îl luă tare Pitique intrând și plimbându-și 
în zadar ochii după ceva de mâncare. Ce-i cu potaia asta leşi- 
nată ? făcu de Tarencrique către un câine ce zăcea sub o masă 
simplă de lemn. 

— Este un mesager care mi-a adus un ştergar de la Cocoșul 
cu Ciocu' de Aur. Am fost două zile plecat şi m-a aşteptat la ușă, 
săracul. E rupt de foame, mângâie de Mais câinele. 

— Întreabă-mă şi pe mine dacă am mâncat ceva de două 
zile, îi zise Pitique așezându-se la masă. 

De Mais dispăru într-o cămăruță și reveni cu două bucăţi de 
Carne uscată şi o cană cu vin. 

— Luaţi de mâncaţi! zise el, împărțind între cei doi înfo- 
metați. 

— Jupâne,credcă merit mai mult bănet decât mi-ai dat, mor- 
măi Pitique cu gura plină. Figura întrebătoare a lui Jean de Mais 
îl făcu să ciripească mai departe. Nememicii au luat-o pe trei 
Căi, dar nu au putut să-şi ascundă șiretlicul de ochiul meu ager, 
2âmbi el întinzându-se după cana de vin. Câinele îl mârâi, 
făcându-l să râdă. Eşti de soi, potaie, dacă știi de vin! zise el 
binedispus și îi tură puțin vin într-un castron de lemn. 

— Oasele au împânzit tot Parisul, zise de Mais trăgându-și 
un scaun lângă Pitique. Toţi neisprăviții vând rămășițele marti- 
rilor pe bani buni. Cred că şi-au dezgropat și morții și le vând 
osemintele, dându-le drept oasele templierilor, se întinse el după 
ulcica de vin. 

— Da, dar numai eu ştiu unde sunt cele adevărate, clefăi 
vesel de Tarencrique. Înghiţi un dumicat uriaș, mai să se înece, 
înşfăcă ulcica și o dădu pe gât aproape pe toată. Haa ! făcu el cu 
gura întinsă pe toată fața. Așa mai putem vorbi, jupâne. 

— Ascult, spuse de Mais lăsându-se pe spate şi punând un 
picior pe masă. 

— Noroc că-l ştiu pe Quasimodo de la Notre Dame, că am 
pândit întreaga execuție din turnul dinspre miazăzi. Nu mai pui 
și matale ceva pe masă? se întrerupse Pitique aruncându-și 
ochii în ulceaua goală. 

— Pitique, te întreci cu gluma ! se încruntă de Mais. 

— Ușor, jupâne, uşor! râse Pitique. Ziceam că poate mai 
scoţi ceva ca să meargă vorbele mai repede. 

— Serviciul ţi-a fost plătit, Pitique, rosti sec de Mais. Aşa- 
dar !? îl repezi el, făcându-i semn cu bărbia. 

Un bocănit discret în uşă îi făcu pe amândoi să ţâșnească 
în picioare. 

— Aştepţi oaspeţi, jupâne ? şopti Pitique căutând o ieșire. 

— Doar pe cei care ne-au angajat, dar e prea devreme, 
răspunse de Mais în șoaptă, trăgându-și pumnalul cu stânga şi 
spada cu dreapta. 

Se uită cu ochiul sănătos pe vizor și răsuflă ușurat. Ușa se 
deschise rapid şi în cameră își făcură apariţia trei negustori. 

— Uf, credeam că-i potera regelui ! răsuflă ușurat de Taren- 
crique. 

Nou-veniţii își aruncară glugile de pe cap, iar doi dintre 
ei se postară la ferestre. Pletosul veni la de Mais și-l întrebă 
din ochi. 

— Acum aflam despre misiune, cavalere, făcu de Mais ară- 
tând către Pitique. 

— Cavaleri? căscă ochii de Tarencrique, căutând mai atent 
la cei trei. Deci voi sunteţi cei despre care vorbește tot poporul, 
ha? râse el ridicându-se în picioare. 

— Eu socotesc, grăi pletosul, că ţi-e dragă viaţa şi nu o să 
obligi pe vreunul din noi să ţi-o ia, în cazul în care nu-ţi ţii gura 
aia mare. 

— Nicio grijă, cavalere, n-am fost niciodată de partea stăpâ- 
nirii, ci numai de partea banului, râse el. 

— Înseamnă că te-a găsit bine de Mais, continuă pletosul. 
Ce-i cu pânza? întrebă el apucând ştergarul de la CCA. 

— Mesagerul ăsta a adus-o, cine ştie când, pentru că am 
lipsit de-acasă din pricina sarcinii pentru care m-ai angajat, rosti 
de Mais. 

— De Ble e în pericol! făcu pletosul către ceilalţi doi. 
Mergem la CCA numaidecât! hotări el privind la de Mais şi 
Pitique. 

— S-avem iertare, cavalere, dar eu m-am achitat de par- 
tea mea de treabă, așa că mă duc să-mi văd de trai, spuse 
de Tarencrique îndreptându-se către uşă. 

Blondul și mustăciosul părăsiră ferestrele și-i tăiară calea cu 
mâinile pe săbiile apărute ca prin farmec de sub straiele negus- 
torești. 

— Pitique! îi strigă pletosul. De Tarencrique se întoarse 
şi fu în măsură să prindă o pungă destul de grea, din care se 
revărsă un zonăit foarte plăcut. 

— Unde trebuie să mergem ? zâmbi de Tarencrique cântă- 
rind punga când cu o mână, când cu cealaltă. 

— Pomim către CCA! Si pe drum îmi spuneţi ce-aţi aflat 
despre oseminte. 

Drumul până la hanul lui de Ble se dovedi mai lung decât se 
gândiseră, din cauza numeroaselor patrule regale care cutreie- 
Tau orașul. Hanul era închis, dar dinăutru, pe un ochi de sticlă, 
răzbătea o lumină palidă, semn că nu era total părăsit. Mustă- 
Closul şi blondul se postară la ceva distanță, de o parte şi de 
alta a hanului, de Mais şi Pitique rămaseră şi mai în spate, la 

acoperământul falnic al unor sălcii, iar pletosul pătrunse în han 
prin spate, pe la grajduri. 

După un sfert de ceas, pletosul reveni şi se adunară cu toții 
dincolo de butoiul de cinci sute de livre de lângă prăvălia lui 
jupân d'Egust6e, negustorul de poșircă căreia îi spunea „vin“. 

— au luat pe de Ble şi pe fiică-sa acum câteva zile, șopti 
pletosul. 

Blondul se fâstâci. 

— Si pe fiică-sa? făcu el cu glas ceva mai ridicat. 

— Domol, bălane, domol, puse mâna pe el pletosul. O 
să-i salvăm, negreșit. Se pare că sunt întemnițați pe Île aux 
Juifs. Pletosul făcu o pauză, ciulindu-și urechile la zgomo- 
tul îndepărtat făcut de roţile unei căruțe. Dacă tu eşti sigur că 
nu-s în Saint-Denis, zise el către de Mais, iar tu — continuă el 
întorcându-se spre Pitique — poți jura despre ceea ce ai văzut, 
înseamnă că pornim spre pădurea Rouvray. Si sper ca prietenii 
pe care-i ai p-acolo să ne fie de mare folos, adăugă el punând o 
mână pe umărul stâng al lui de Tarencrique. 

La două ceasuri după miezul nopții cei cinci băteau la uşa 
unei colibe aflate între patru stejari falnici de la marginea întin- 
sei păduri Rouvray. Pitique se proțăpise în ușă şi aștepta ca de 
dinăuntru să-şi facă cineva apariţia. 

— Mda! Halal să-ţi fie, secătură mică! rosti moșulețul 
ițit în cadrul ușii cu o candelă în mână. Ai venit iar să-mi ceri 
bani ? De nu te-ar mai fi făcut răposata soru-mea, să-i fie som- 
nul liniștit ! 

— Unchiule, sunt cu niște prieteni și-am venit să te întreb 
ceva. De data asta nu-ţi cer nimica... ha-ha! râse de Tarencrique- 

— Ar fi pentru prima oară în zece nenorociți de ani. Ia, stai 
să fac un semn pe tocul ușii, să țin minte, rosti bătrânul apropi- 
ind candela de canatul ușii și scrijelind un „x“ cu pumnalul. 

— Unchiul de Per-Vert este paznicul de vânătoare al regelui 
şi are ştiinţă de tot ce mișcă în pădurea asta pe mai bine de O 
mie de acri, începu de Tarencrique prezentările de cum intrară 
în casă. 

— Mesire de Per-Vert, n-am vrea să te reținem prea mult, 
interveni pletosul. Eşti bun să ne spui dacă ai observat vreo acti- 
vitate recentă a soldaţilorregelui pe la matale prin pădure? Cum 
de Per-Vert începu să șovăie, pletosul se simţi dator să-l scape 
de loialitatea pentru regele său. Asta e pentru deranj, rosti el 
aruncându-i pe masă o pungă grasă cu florini. 

Ca luminat de Sfântul Duh, de Per-Vert începu să turuie, fără 
a-și mai lua ochii de la pungă. 

— Mai ieri, așa, şi mai spre vest, aşa, aproape de salcia de 
la Fântâna Blestemată, ştii unde, acolo unde ţi-ai rupt nădragii 
când te-am luat de la mă-ta prima oară, făcu moșul către Pitique, 
au sosit cam o duzină de călăreţi, cu doi saci pe care i-au aruncat 
în fântână. Nu am cunoștință despre ce era în saci, dar bănuiala 
mea e că o fi fost ceva de soi, că juma’ dintre ei încă mai stau și 
păzesc fântâna. 

Pletosul zâmbi și le făcu semn celorlalți. 

— Unchiule, aș mai rămâne pe la tine, zâmbi de Tarencrique 
ridicându-se fără a-și dezlipi ochii de la banii moşului, dar tre- 
buri care nu suferă amânare mă cheamă la Paris ! 

— Du-te, duce-te-ai! mormăi moșul adunându-și bănetul. 
Să mai vii când te-oi chema eu! îl mai auzi Pitique în timp ce 
se depărta. 

Fântâna Blestemată era numită aşa pentru că din pricini 
necunoscute apa i se transformase în otravă la numai câteva luni 
după ce fusese construită. Gurile rele din partea locului spuneau 
că în fântână se pișase un vrăjitor de dincolo de mare, pentru că 
nu găsise adăpost în nicio casă pe timp de furtună. Apa-i secase 
de mult, dar îi rămăsese ghizdul de piatră şi era folosită de pădu- 
rarii regali ca reper. 

Chiar dacă n-ar fi ştiut unde se află, tot ar fi nimerit, pentru 
că focul făcut de cei care o păzeau se vedea de la jumătate de 
leghe distanță. 

— Rămâneţi aici, ascunși, le zise pletosul lui de Mais și 
Pitique. Mergem numai noi, adăugă el descălecând. 

— Cu plăcere! răspunse ușurat Pitique. Si-așa trebuia 
să-mi golesc băşica. 

De Mais descălecă și se retrase cu caii și cu Pitique într-un 
desiş. Cei trei cavaleri pășeau repede şi fără zgomot. 

— Kremvurşt, zise pletosul privind cerul printre crăcile 
chele, tu te duci pe partea dinspre lună, iar tu, ungure, pe partea 
ailaltă. Să nu avem surprize şi să fie mai mulți ascunși în pădure. 
Ne întâlnim la copacul ăla cocoșat. 

— Bace Berilă, făcu blondul, după sarcina asta aş cam vrea 
o muiere, că-mi cere trupul, na ! 

Berilă privi la Pişta şi începură să râdă pe înfundate. 

— No, mă bălane, mă! se opri Pişta. Noi suntem gata să 
murim şi tu ce faci? Vrei să pui limbă la clopot? 

— Să-mi fie cu iertare, bace, da' eu vreau o muiere, că 
numa” pe drumuri am fost de două săptămâni, trei... nici nu mai 
ştiu! şopti Kremvurșt apăsând lung pe cuvântul „muiere“. 

— Da, bălane, e normal pentru tine, rosti împăciuitor Berilă. 
Si pentru mine, dar, că noi avem sânge mai iute, așa. Pişta e 
mai molcom, da' nu i-ar strica nici lui să-i lustruiască o muiere 
pumnalul, he-he ! râse valahul. 

— No, amu, după ce sfârșim aci, merem mâne să punem 
coadă la muieri! hotărî Pișta luând-o în direcţia indicată 
de Berilă. 

— Pe partea mea n-am găsit decât doi. Dormeau. L-au întâl- 
nit numaidecât pe Mântuitor, șopti Kremvurşt când se întâlniră 
din nou, lângă un stejar falnic doborât de furtună cu mulţi ani 
în urmă. 

— No, la minie-o fo’ unv’, care nu mai e, șopti la rându-i 
Pişta. 

— Şi pe partea mea a fost unul, vorbi și Berilă. Mai sunt... 
patru lângă foc, adăugă el uitându-se pe după trunchiul steja- 
rului. 

— Şi ăla care se pișă lângă salcie, îl completă Kremvurşt: 

— Eh, bălane, ăla-i al tău, hotărî valahul. Da’ să nu-i iei 
graiu' de tot, că-l mai întrebăm oareşce. Pișta, îi iei p-ăi din 

stânga, iar eu p-ăilalți. La trei, lovim! continuă Berilă. Unu... 
doi... TREI! numără el și țâşni urmat de Kremvurşt în mijlocul 
soldaţilor buimaci. 

Trei căzură fără sunet, dar cei rezervaţi lui Pișta se dezmeti- 
ciră repede şi săriră pe Berilă și pe Kremvurșt. 

— Pişta, ce draci pe urechi ai? strigă Berilă la ungur. 

— No, n-ai zis tri, mă! se auzi Pişta din întuneric. 

— Dezlipi-ţi-s-ar limbade fundu: gurii, ungure ! icni Berilă 
parând o lovitură care era mai să-l lase fără un deget. Fandă și-l 
lovi decisiv pe nefericitul soldat. Kremvurșt se întoarse după 
ce-l dobori pe-al lui şi se rezemă de ghizdul fântânii. Pișta, poți 
să ni te alături, i-am terminat, spuse Berilă iritat. 

— No, amu să nu zici c-ai zis tri, valahule ! se auzi glasul 
ungurului la fel de calm. 

— Poftim, Pișta: tri! îl imită Berilă râzând. 

Două zgomote surde veniră din spate. Berilă şi Kremvurşt se 
întoarseră și văzură doi securiști care se prăbușeau sub necruţă- 
toarea spadă a lui Pișta. 

— No, uite-mă-s! râse ungurul drăcește în lumina focului. 
Precaut din fire, pândise în întuneric eventualii soldați lipsă la 
apel. De-a lungul vieţii aflase că noaptea nu e paznic de nădejde. 
Amu, s-o umplut ţara de ei, mă! continuă Pișta, ștergându-și 
lama spadei de mantia unui securist. 

— Ungure, avem datorie de viață la tine! îi zise valahul 
zâmbind. Sper să fi fost ultimii. Kremvurșt, du-te la omul tău și 
vezi unde-s ascunse, îi făcu Berilă semn sasului să se ocupe de 
soldatul care se ușurase cu puțin timp în urmă. 

— Sunt într-al treisprezecelea stejar în partea aia, într-o 
scorbură, spuse Kremvurșt după câteva clipe. 

— Ocupă-te, bălane! Eu îl ajut pe Pişta să cătăm şi-n 
fântână. 

Nu găsiră nimic în fântână, nici în împrejurimile ei. Verifi- 
Cară cu grijă dacă vreunul dintre soldați mai dă vreun semn de 
Viață. Destul că-l aveau în viață pe trădătorul de Puis. 

Kremvurșt se întoarse cu un singur sac. 

— Unde-i celălalt? întrebă Berilă. 

— Celălalt era plin cu tăciuni stinşi şi bolovani. 

Berilă luă sacul, îşi scoase mantia neagră şi o aşeză pe 
pământ, apoi vărsă conţinutul sacului pe mantie. 

— Prieteni, asta-i tot ce ne-a rămas din Marele Maestru 
de Molay şi de Chamey, mare comandor al Normandiei, spuse 
el privind la craniul şi cele două tibii ce căzuseră din sac. 

Valahul căzu în genunchi, apucă smerit craniul, îl așeză în 
centrul mantiei și încrucișă cele două tibii sub el. Ceilalți doi i se 
alăturară, formând un triunghi. Îngenuncheară sprijiniți în săbii, 
cu capul plecat şi începură să rostească solemn: 

— Pater noster, qui es in caelis, sanctificetur Nomen Tuum, 
adveniat Regnum Tuum, fiat voluntas Tua, sicut in caelo et in 
terra. Panem nostrum cotidianum da nobis hodie. Et dimitte 
nobis debita nostra, sicut et nos dimittimus debitoribus nos- 
tris. Et ne nos inducas in tentationem, sed libera nos a Malo. In 
nomine Patris et Filii et Spiritus Sancti. Amen ! 

Își făcură cruce şi se ridicară. 

— Stiu care ne va fi simbolul răzbunării, rosti Berilă privind 
la craniul şi oasele de pe mantie. Bălane, bagă-le la loc, în sac. 
Mergem la Coulommiers, la prietenul d'Iscret, să depunem ose- 
mintele în siguranță. Apoi o să ne ocupăm de Farine și pe urmă 
de cel care ne-a vândut Ordinul, scrâșni el. Acum să mergem 
la ceilalți ! 

— Dacă nu s-or fi răzgândit între timp, râse Kremvurşt. 

— Bălane, să ştii de la mine — pentru unii, aurul ţine loc de 
orice: muiere, mâncare, culcuș. Slavă lui Dumnezeu că avem 
de-a face cu astfel de oameni, zâmbi valahul. 

În desișul unde-și lăsaseră caii, Pitique dormea de trosnea 
pădurea în jurul lui, iar de Mais stătea de veghe. 

— Drumurile noastre se despart aci. Trebuie să cugetăm 
bine la ce avem de făcut, le spuse Berilă celor doi. Sarcina voas- 
tră este să aflaţi unde sunt întemnițați şi pe cine să cumpărăm, 
adăugă el apucându-l pe Logun de căpăstru și mângâindu-l pe 
gât. Calul necheză vesel la atingerea stăpânului. 

— Cavalere, dar... încercă Pitique o intervenție. 

— Banii nu sunt grija voastră. Veţi fi plătiți mai gras decât 
veţi fi visat vreodată, le spulberă valahul îndoielile celor doi 
mercenari. 

— Ne vedem la Cobza Găurită de-acum în două zile, le 
aruncă Berilă încălecând, apoi dispăru în întunericul pădurii 
Rouvray împreună cu tovarășii săi. 

XIX... 


Unde se ia cunoștință despre un secret 


În urmă cu ceva vreme, tânărul cavaler Pişta Matty primise în 
sfârșit dezlegare de la tatăl său, venerabilul baron Dintzy Matty, 
să pornească în căutarea unei soții. Ultimii zece ani îi petrecuse 
cu diferiți învățați care-l ajutaseră să deprindă cinci graiuri stră- 
ine, tainele ştiinţelor vremii și mânuitul armelor, iar câțiva prie- 
teni mongoli de-ai baronului făcuseră din el cel mai bun călăreț 
din ţinutul Oradiei. 

Începutul primăverii îl petrecuse în cetatea Hermannstadt, 
locul de baştină al frumoasei sale mame, Anna. În aprilie bătuse 
toată Tara Bârsei, făcându-i, bineînţeles, o vizită de curtoazie 
şi mătușii sale, Brigitte, din cetatea Brașovului. La întoarcerea 
prin Tara Făgăraşului l-a vizitat şi pe fostul său tutore, părintele 
Catodiu, trăgând o petrecere de zile mari, aşa cum numai la pri- 
etenii săi cistercieni din Cârța putea să facă. 

— Cum, pentru numele Domnului, ai bătut atâta cale şi n-ai 
găsit nicio prinţesă care să-ţi fie soție? Sau măcar o frumuseţe 
de-a locului... îl luă la rost baronul Dintzy Matty de cum intră 
pe ușă. 

— Tată, nu toată lumea poate avea norocul tău, zâmbi Pișta 
Matty sărutând galant mâna mamei sale. 

— Pișta, puiule, eşti cel mai priceput la cuvinte meșteşugite, 
îl îmbrățişă Anna von Hermannstadt. 

— Da, da, are limba poleită cu aur! De bună seamă că învă- 
taţii florentini cu care a studiat diplomaţia și-au făcut treaba cu 
prisosință — ha-ha! râse tatăl său. Dar taică-meu, Ghştu Matty, 
fie-i numele lăudat, aflase o vorbă faină de la taică-său, Ghyszda 

Matty, fie-i odihna deplină, cum că ce zăresc ochii cere inima, 
continuă baronul, luându-și fiul pe după umeri. 

— Inima lui e prețioasă şi nu cere orișice, adăugă frumoasa 
Anna zâmbind. Hai să vezi ce frumos s-au deschis salcâmii şi 
florile sădite de tine toamna trecută, continuă ea, răpindu-l ele- 
gant din mâinile tatălui. 

— Aşa, așa, du-l la flori, că acolo îi sporesc șansele să-și 
găsească o soaţă, râse baronul. Fiule, înainte de a te duce în gră- 
dină, vezi că de azi într-o săptămână este turnir la Buda. Gân- 
desc că-i numai bine, că locul o să fie plin de fiice, verișoare 
şi nepoate de sânge nobil, continuă baronul făcând semn unui 
servitor. Dă-i de ştire lui Buliasz că mi s-a făcut foame, rosti el 
pornind către sala pentru masă. 

— Ce-i cu tine? Îmi pari îngândurat... îl iscodi mama de 
cum păşiră în grădina plină de culoare. Nu e legat de gândul că 
nu găseşti fata pe care o visezi, aşa e? continuă ea așezându-se 
pe o bancă din lemn de cireş. 

— Nu, nu e asta, zâmbi el. Tu întotdeauna ştii ce-i în inima 
mea. Nu știu cum faci, râse Pișta Matty. 

— Chiar dacă nu ţi-am dat viață, nu înseamnă că te 
iubesc mai puțin decât dacă ţi-aș fi dat, zâmbi cald Anna von 
Hermannstadt, luându-i mâinile între palmele ei albe şi fine ca 
mătasea adusă de negustorii venețieni din depăntări orientale. 

— Mă frământă gândul la fratele meu de sânge, oftă Pișta 
Matty. 

— Nute lăsa cuprins de tristeţi, puiule, cel puțin ai aflat că 
e bine, încercă să-l liniștească mama. 

— Da, mamă, dar asta a fost acum mai bine de jumătate de 
an, şi nu ştiu dacă pot pune temei pe ce mi-a spus negustorul 
acela de blănuri. 

— Dragule, îl mângâie Anna pe obraz, flacăra speranței se 
stinge cea de pe urmă. În adâncul sufletului ştii că nu i s-a întâm- 
plat nimic, nu ? 

— Da, mamă, știu. Şi nici vise întunecate nu am mai avut, 
spuse Pișta Matty privindu-i chipul drag. 

— Ai văzut? Înseamnă că e bine! îl bătu ea ușor pe mână. 

— Crezi ?! o întrebă el sincer. 

— Dragul meu, sunt sigură că va veni şi vremea când o să 
vă întâlniți. Numai să vă recunoașteți, zâmbi ea. 

Pişta își îmbrățișă mama așa cum nu o mai făcuse de multă 
vreme. Întotdeauna se gândea cât de norocos fuseseră el și 
taică-său că întâlniseră o astfel de femeie. Oare fratele său gea- 
măn avusese același noroc? 

După cinci zile descăleca în Buda, la turnir. Veniseră cava- 
leri din șapte regate, tot felul de nobili și prinți ori pretendenți 
la cine ştie ce rang ori mâini de domniţe. Trase la Coiful Spart, 
îşi luă o cameră mare şi porni să vadă împrejurimile. Niciodată 
nu-i plăcuseră locurile luxoase, de asta alesese hanul, deși baro- 
nul Dintzy Matty insistase să se ducă la castelul unchiului său, 
contele Tekacsi. 

Ajunse lângă o tavernă aflată într-un cot al drumului ce ducea 
la Dunăre şi se distra cum un negustor de vinuri nu putea defel 
să-și mai urnească din loc uriașii cai înhămaţi la o căruță plină 
cu butoaie. La un moment dat privirea îi fu atrasă de o trăsură 
de promenadă cu vizitiu, în care se afla cea mai frumoasă fată 
pe care-o văzuse până în acel moment al vieţii. „Ce zăresc ochii 
cere inima“ — îi veniră pe dată în minte vorbele tatălui său. 

Când trăsura dădu să o ia la dreapta, o roată se împiedică 
de un bolovan aflat aiurea-n drum, se înclină periculos și se 
răsturnă pe-o parte, la vreo douăzeci de paşi de caii îndărătnici 
ai negustorului de vin. Animalele se speriară şi începură să 
sară în ham, iar din căruță începură să cadă butoaiele la vale, 
îndreptându-se tocmai către frumoasa domniță prăbușită lângă 
trăsură. Pișta sesiză numaidecât grozavul pericol, țâșni ca lansat 
din arcul mongol și o smulse pe domniță exact la timp din calea 
butoiului de cinci sute de livre care făcu praf atelajul. 

Lumea se oprise ca la bâlci şi mulți își făceau cruce, neştiind 
de unde apăruse cavalerul salvator. Pișta depuse dulcea povară 
în siguranță, lângă zidul de piatră al unei dughene, și o cercetă 
atent, încercând să-și dea seama dacă este în toată firea. 

— Domniţă, spuse el depărtându-se un pas, aveți vreo sufe- 
rință? 

Tânăra tăcea, neputând să-și revină din şoc. Pe neașteptate, 
cei doi fură înconjurați de o mulțime de bărbaţi și o duzină 
de husari. 

— Maria, ești întreagă, ai păţit ceva, te doare? săriră doi 
bărbați pe ea, unul purtând un fel de haine preoțești, iar celălalt 
haine cavalerești, cu armură ușoară. 

Fata se desprinse dintre ei și, arătând spre Pișta, spuse 
cu emoție : 

— El... el... este salvatorul ! 

Bărbații se întoarseră spre Pişta, îl măsurară scurt şi încer- 
cară câte-un zâmbet. 

— Numele tău, cavalere! rosti poruncitor aproape cel cu 
haine cavalerești. 

Pişta se gândi dacă să răspundă în același ton, dar alese calea 
învățată de la florentini: 

— Pișta Matty este numele meu, fiul baronului Dintzy Matty 
din ţinuturile Oradiei. Cu cine am onoarea ? 

— Sunt Władysław, duce de Kozle, se înclină cavalerul. 

— Iar eu sunt Bolesław, duce de Toszek, spuse cel cu haine 
simple, şi ea este sora noastră mult iubită, Maria de Bytom. 

Pișta se înclină către tânăra Maria şi către cei doi bărbaţi. 

— Primește, te rog, recunoştinţa mea veşnică, auzi Pişta cel 
mai frumos glas din câte existau pe pământ. Ridică privirea la 
Maria de Bytom şi se îmbujorară amândoi pe dată. 

— Si fă-ne onoarea de a fi invitatul nostru, rosti Władysław 
bătându-l bărbătește pe umăr. 

Aşa se făcu Pișta cu petrecerea celor mai frumoase zile din 
viața lui la reşedinţa contelui Miszkâylaba, bucurându-se în fie- 
Care zi de prezența diafanei și angelicei Maria. 

Admirau la nesfârșit azuriul apelor liniștite ale lacului din 
apropiere, ascultând doar mierlele şi graurii din pădurea de fag, 
tresăreau la cântecele de dragoste ale trubadurilor sosiți la reșe- 
dința contelui cu ocazia deselor şi somptuoaselor sale banchete, 
făceau plimbări lungi călare, bucurându-se de linişte, de verdele 
lerbii, de albastrul cerului și de suavele miresme ale aerului de 
Primăvară. Pişta simţea cum inima i se topește precum ceara 

din sfeşnice când Maria îi zâmbea, iar când râdea, sufletul į 
se-aprindea în vâlvătăi. 

Asta s-a întâmplat până în ziua când fratele ei cel mare, 
Bolestaw, în timpul prânzului, a făcut anunţul fatal. 

— Am să vă dau o veste mare, dragilor, începu el vesel. Tata 
este în culmea fericirii şi, când ne vom întoarce, va da un mare 
banchet la Bytom. Ne va onora însuşi regele nostru, Władysław 
al Poloniei, continuă Bolestaw în culmea fericirii. 

— Ei, spune, nu ne mai amăgi atât! ripostară mai mulți 
meseni. 

— Tocmai am aflat printr-un mesager că regele nostru, 
Władysław, m-a rugat s-o pețesc pe sora noastră pentru regele 
Carol Robert al Ungariei ! 

Cuvintele lui Bolesław îi picară lui Pişta Matty pe inimă ca 
nişte pietre de moară. Simţea că tot aerul se terminase şi că o să 
moară în scurt timp. Se stăpâni însă şi privi la Maria. Aceasta 
devenise mai pală ca rochia cu danteluri de Boemia pe care o 
purta. Nu rezistă mult timp și leşină. 

Noaptea, la ceas târziu, sub privirea îngăduitoare a stelelor și 
a lunii, se văzură în foişorul unde tânărul tocmai îi mărturisise 
dragostea cu o zi înainte. 

— Stiai? o întrebă el de parcă ar mai fi contat. 

— Amcrezut că e doar o scorneală a fraților mei. Tot timpul 
mă necăjeau astfel. Acum o lună, Siemowit, fratele meu mai 
mic, mi-a spus că l-a auzit pe tata discutând la o întâlnire cu 
niște înalți dregători de la curtea regelui despre faptul că regele 
ungar este în căutare de mireasă pe măsură și că se gândise la 
mine, îi spuse ea tristă, strângându-l de mână. Am mai trăit 
astfel de întâmplări, fratele meu Władysław avea mare plăcere 
să-mi spună cine dorea să mă aibă ca soaţă, numai baroni $! 
conți de vârsta tatei. Niciodată nu s-a adeverit nimic, spuse ea 
cu lacrimi în ochi. | 

— Poate nici de data asta nu se va adeveri, șopti gâtuit 
Pişta. 

Maria îl cuprinse în braţe și-l strânse cu toată puterea îndră- 
gostitei căreia îi sunt ucise speranţele. 

— De data asta e adevărat. Bolestaw n-a mințit niciodată. 
Doar e om al Bisericii, grăi ea printre lacrimi. 

A fost ultimul sărut. Un an mai târziu, Maria de Bytom deve- 
nea Maria a Ungariei. 

Regele dorise să-l cunoască imediat pe cel care-i salvase 
regina de la moarte. Carol Robert apreciase în foarte scurt timp 
multiplele calităţi ale lui Pişta și-l numise sfetnicul lui de încre- 
dere. Cavalerul își convinsese suveranul că-și pune mai bine 
abilitățile în valoare dacă nu stă țintuit la curte, alături de ceilalți 
nobili. Regele își dăduse consimțământul, cu condiţia ca o dată 
la trei luni să vină la Timişoara, la Buda sau la altă reşedinţă 
regală, unde să se sfătuiască. 

Pişta devenise cel mai bun prieten al reginei. Ori de câte ori 
drumurile îl aduceau la curte, se bucura cât de mult timp putea 
de compania ei, în biliotecă, plimbându-se prin grădinile palatu- 
lui regal sau cu barca pe Bega, în zilele când Carol Robert mai 
purta câte-o bătălie cu vreun nesusținător al tronului ungar. De 
fiecare dată când o întâlnea, Pişta simțea că-i seacă sufletul, dar 
niciodată nu o privise altfel decât ca pe regina lui. Sau, poate, a 
inimii lui... Stia însă că-n viaţa asta inima nu-i poate avea ceea 
ce-i plăcuseră ochii. 

Mergeau de câteva zile, alegând drumurile mai lăturalnice 
pentru a nu fi în privirea dușmanilor regelui. Fusese tot timpul în 
alertă și era obosit peste măsură. În mai puţin de un ceas urmau 
să ajungă la răscrucea de la Bâsârkâny, locul unde li se despăr- 
teau drumurile. 

— Pișta? auzi el vocea reginei. Pari mai îngândurat ca de 
obicei, zâmbi ea. 

— Iertare, Majestate, am plecat puţin de-aici, zise el apropi- 
indu-se de caleașcă. 

— Slavă Domnului că numai cu gândul, râse frumoasa 
regină. Prietene, îți mulțumesc că ai acceptat să fii cu mine în 
Călătoria asta. Mi-ai redat zâmbetul şi tinerețea de altădată. 

— Majestate, nu am făcut decât ce ar fi făcut orice alt.. 
începu Pişta, dar se întrerupse, gândindu-se la cele petrecute cu 
ani în urmă. 

— Orice alt... ? ridică regina din sprâncenele care-i arcuiau 
frumoșii ochi. 

—  Slujitor al Înălțimii Voastre, completă Pişta ascunzân- 
du-și o lacrimă cu mănuşa. Ale naibii gâze, sunt peste tot, con- 
tinuă el râzând. 

Regina își stăpâni un oftat. 

— Eşti un sfetnic bun, Pișta, zâmbi Maria a Ungariei cu 
subînţeles. Si un prieten și mai bun, adăugă ea cu ochii umezi. 

— Vă mulțumesc, Majestate! se înclină Pişta. Să aveţi 
o călătorie ușoară și să transmiteți toate urările mele de bine 
mamei și fraților Majestății Voastre. Regret că numai până aici 
am putut să vă însoțesc, spuse el cu glas tremurat. 

— Si eu, Pişta, şi eu... spuse regina cu glas scăzut. 

Pișta Matty făcu o plecăciune, întoarse calul şi pomi pe dru- 
mul către Gy5r. 

Ochii reginei se umeziră încă o dată. 


156 


Unde se merge la madame 


Zorii mijeau prin lumina crudă de peste pădurea înmugurită 
când cei trei cavaleri descălecară lângă zidurile bisericii Saint 
Armand din Coulommiers. Aburii dimineţii înghițeau răsuflarea 
cailor istoviţi de drum. 

Berilă se duse la o uşă mică și bătu ușor, într-un anumit mod. 
După câteva clipe își făcu apariţia un preot. 

— Ho-ho! Ce surpriză, prietene! Unde sunt ceilalți ? sări 
el să-l îmbrățișeze. 

— Aşteaptă la intrarea dinspre miazăzi, părinte d'Iscret, îi 
răspunse valahul strângându-l la piept. 

— Numaidecât îi scol pe d'Eobice şi d'Esigur să vă pre- 
gătească de-ale gurii şi aștermuturi, c-oți fi flămânzi și osteniţi, 
făcu părintele d'Iscret. Cheamă-i și pe ei, intraţi pe-aci. Lasă 
caii în grija băieţilor mei. 

Cei trei se strecurară înăuntru după ce luară aminte la împre- 
jurimile care abia începeau să se dezmorțească. Înăuntru, la 
lumina slabă, oamenii părintelui așezau deja masa. 

— Cu ce vă pot fi de ajutor, prieteni? îi întrebă părintele 
d'Iscret după ce se așezară în jurul mesei care începea să se 
încarce cu de-ale gurii. 

— Părinte, grăi valahul după ce goli pântecele unei ulcele 
cu vin, am vrea să ne păstrezi o vreme niște lucruri neprețuite 
pentru noi. 

— Desigur, prietene, ştii că la mine totul e în deplină sigu- 
Tanță, îl asigură d'Iscret cu mâna pe inimă. 

Berilă se ridică şi se duse la unul dintre desagii pe care-i 
adusese cu el. 

— Uite, făcu valahul, ai sacul ăsta şi un giulgiu. Te rugăm 
să aibi mare grijă în păstrarea lor. 

— Fii fără teamă, prietene! spuse d'Iscret, apoi luă lucru- 
rile și dispăru pe o ușă cu o cruce sculptată. 

După un sfert de ceas reveni cu zâmbetul pe buze. 

— Aşa! spuse el luându-și locul la masă. Acum puteți sta 
liniștiți. 

— Am mai avea nevoie şi de ceva aur, reluă valahul după 
ce mai înghiţi o bucată de friptură. Ai luat tot ce-a rămas la 
comanderie, nu ? se interesă Berilă. 

— Da, bunii mei prieteni, tot aurul lăsat de comandorul de 
Coulommiers este la păstrare în sfintele cripte. Numai noi patru 
avem ştire de asta, fii fără grijă. Nu, aici pereții nu aud nimic din 
ceea ce vorbim, zâmbi d'Iscret după ce văzu fața lui Pișta. 

Curând veni şi vremea să se retragă la odihnă. 

— Eaetot singură ? îl întrebă Berilă pe d'Iscret când răma- 
seră numai ei doi. 

— Da” știu că-ți place să te joci cu focul, făcu d'Iscret zâm- 
bind. Da, prietene. Dobitocul de bărbat-su este nedezlipit de 
lângă rege. 

— S-a măritat? se minună Berilă. 

— Nu ştiai? se miră d'Iscret tumând încă o ulcică cu vin. 
Anul trecut, pe la început de toamnă, un apropiat al regelui a înce- 
put să se ţină de capul ei. Ca să rămână cu averea neconfiscată de 
Filip, că ştii ce înstărit fuse răposatul marchiz de Frizure, a trebuit 
să se mărite cu ăla, lipsit de avere, dar preferat de cel Frumos. 

— Bace, năvăli Kremvurșt peste conversaţia lor, mergem 
unde-ai zis, da? Să ştiu dacă fac baie au ba. 

— Mergem, bălane, nu-ţi fie teamă. Du-te și te odihneşte, 
iar pe la apusul soarelui mergem. 

— Vă mai întoarceți aici? îl întrebă d'Iscret pe valah de 
cum rămaseră iar singuri. 

— În seara asta nu, părinte. Mâine trebuie să fim la Paris să 
terminăm niște treburi nerezolvate. 

— Domnul să fie cu voi și să ne revedem sănătoși ! îl bine- 
cuvântă d Iscret. 

Soarele-și stinsese lumina de câteva ceasuri când cei trei S€ 
înființară proaspeți și dornici la onorabilul stabiliment CV, aflat 
pe malul drept al râului Grand Morin, în imediata apropiere 4 

apei. Intrară și dădură nas cu atmosfera primitoare a fetelor păs- 
torite de madam Hormonne. De cum îi zări în straie de negus- 
tori, se duse la ei și-i aşeză la cea mai bună masă. 

— Poftiţi, mesirilor, de vă ospătaţi cu bucate şi cămiță 
veselă, râse madam Hormonne luându-l pe Kremvurșt de braţ. 

Imediat fură înconjurați de câteva dame care începură să-i 
mângâie şi să le toarne-n cupele de aramă cositorită. Kremvurşt 
era într-unul dintre cele nouă ceruri, probabil în cel mai de sus. 
După mintea lui ar fi sărit urgent la acţiune, dacă nu l-ar fi poto- 
lit Berilă. 

— Bălane, nu se cade, trebuie să mai zăbovim puțin şi aici. 
Poate ne place și mai venim, nu e cazul să ne purtăm ca orice 
străjer al regelui. 

— Bace, ia uite-o pe Lesbien! Frumoasă creatură! făcu 
Kremvurşt cu simțurile înnebunite. 

— Ce Lesbien, dragule ? interveni madam Hormonne, care 
venise să se asigure că oaspeţii se simt bine. Asta-i Foiegras! 

— Păi zicea mereu „soaie lesbien“ când venea la masa noas- 
tră, și am zis că așa o chema-o, se dezvinovăţi el. 

— Bălane, nu mai vorbi de capul tău, zi-ne nouă întâi, râse 
Berilă. 

— NO, d-apăi trebe să-l scoatem mai des la muieri, că ăsta 
ne strică obrazul, îi ținu Pișta isonul la râs. 

— Auzi, bace, făcu Kremvurşt după ce se mai depăr- 
tară damele, da? ce boala înseamnă CV? Cumva... Curvele 
Vesele ?! se miră el cu glas încet, scărpinându-se în creştet. 

Berilă mai că se înecă cu vinul. 

— Bălane, râse el, bine că mă mai asculți din când în când 
și nu ai zis-o p-asta cu voce tare, că nu mai pupai să dai la scoică 
în noaptea asta. E Cămița Veselă, mă, așa-i zice stabilimentului. 
Scrie mai mic la intrare. 

— Păi, atuncea, continuă sasul, de ce nu a scris aşa? 

— Dă mai bine la afacere CV, uite d-aia! îl lămuri Berilă. 
Plus că e şi mai simplu de ţinut minte, nu ? făcu el către Pişta, 
Care tocmai cădea în mrejele unei brunete. 


— Nooo, făcu ungurul topit în ochii codanei. Io pe tinie te 
Vreau, fato ! 


159 


— O să mă ai, mesire, numa’ că mi-e mama bolnavă și trebe 
să dau o fugă până acas’, apoi vin degrabă la matale, vorbi fata 
dintr-o suflare. 

— D-apăi io mi te-aștept, să ştii! zise Pişta hotărât. 

Cu puțin înainte de miezul nopții, Pișta și Kremvurşt erau fie- 
care în câte-o cameră, așteptând să intre pe ușă cea care urma să-i 
elibereze de apăsările strânse în ultima vreme. Berilă însă ieșise 
tiptil din stabiliment, apucând-o pe drumul spre Mouroux. Călări 
ca o vijelie şi descinse în fața unui domeniu înconjurat de un zid 
înalt de piatră. Ocoli cam o leghe şi ajunse la o spărtură mascată 
cu gard viu. Descălecă și-și legă credinciosul armăsar de o tufă. 

— Ştii tu locul ăsta, prietene... nu pleca! îi șopti el lui 
Logun bătându-l pe crupă, apoi o zbughi înăuntru. 

Era în curtea frumosului conac al răposatului marchiz 
de Frizure, pe două etaje, cu iederă căţărătoare și camere cu bal- 
coane veroneze. Ştia exact unde trebuie să ajungă. Zorii înce- 
peau să bată-n geamuri când se aruncă pe balconul unei anumite 
camere. Încercă fereastra frumos lucrată şi pătrunse înăuntru. 

În pat dormea o femeie tânără, mlădie și frumoasă ca un 
înger din cărţile desenate ale popilor. Femeia îl simţi de cum se 
apropie și ţipă de bucurie, dar Berilă îi astupă gura cu o sărutare 
arzândă. Pasiunea le dădu numaidecât foc sângelui. 

— Stai, stai! gemu frumoasa sărutându-l și trăgându-l peste 
trupu-i înflăcărat. 

„Ce să mai stau, că n-am mai pătruns o femeie de-o lună, 
fi-mi-ar datoria să-mi fie !“ îi trecu lui Berilă un gând fugar prin 
minte în timp ce-și avânta înainte bărbăţia la fel de țţeapănă ca 
limba clopotului mare de la catedrala din Troyes. Îi ridică stra- 
iele de noapte şi se năpusti între picioarele domicei femei. 

— Au! Hâa! Ce talpa Iadului? începu el să țipe şi să sară 
prin cameră ca lovit de nebunie, cu mâinile făcute căuș între 
picioare. Ce draci ascunzi, femeie, unde-ar trebui să-ţi fie cuibul 
plăcerii? strigă el examinându-și atent bărbăţia. Ori ești stătută 
de multă vreme și ţi s-a închis scoica ? 

. — Ti-am spus să aștepți, dragul meu! sări ea cu mânul€ 
grijulii direct pe membrul vătămat. 

— Ce-i grozăvia asta? făcu templierul nostru ciocănind cu 
degetul în desuul de bronz. 

— O nenorocire de pe vremea cruciadelor, Gardianul Pof- 
telor Trupeşti. Har Domnului că nu le-a dat prin cap să facă așa 
ceva şi la gură, hi-hi ! chicoti ea coborându-și capul şi începând 
să-l calmeze pe cavaler. 

Când simți că-i explodează ființa de plăcere, privirea lui 
Berilă fu atrasă de mișcarea unui felinar la poarta îndepărtată 
a conacului. 

— E cineva la poartă ? o întrerupse el pe marchiză. 

Frumoasa încetă lucrul și se uită pe fereastră. 

— Pfaa, e dobitocul de bărbatu-meu. 

— Dar cine ţi-e bărbat, frumoasa mea ? 

— Gell de Douche, dragule, lacheul regelui, răspunse ea 
îmbrăcându-se. 

— Ha !? tresări Berilă ca din tun. Pe zidurile Ierusalimului, 
femeie, de ce nu mi-ai zis? îşi trase Berilă nădragii într-o cli- 
pită, apoi tunica și pelerina. 

— Când să-ţi zic, dragule, că dorința trupească-ţi fu mult 
mai mare decât cea de veşti, râse femeia. Nu te teme, nu va 
ajunge aici decât după un sfert de ceas. Trebuie să-și vadă ogarii 
întâi. Regele va plănui cândva o vânătoare şi câinii trebuie să fie 
pregătiţi în orice moment, continuă ea dezmierdându-l. 

Berilă se relaxă pe dată, dar pofta-i era deja adormită. 

— Dar pentru ce porți drăcia asta? întrebă el arătând către 
zona mult dorită a femeii. 

— Când m-a forțat să mă mărit cu el, am jurat că n-o să 
mă aibă niciodată. La rându-i, animalul a jurat că, dacă nu mă 
va avea el, nu mă va avea nimeni. Așa că m-am pricopsit cu 
nenorocirea asta de metal. Nu știi, din întâmplare, un meșter 
bun de chei? chicoti ea sărutându-l după ureche. Cheia de la 
apărătoare o ţine legată la gât, nemernicul, scrâșni marchiza. 

— O să te scap eu de drăcovenia asta, frumoasa mea, dar 
mai lasă-mi puțin răgaz! promise Berilă proptindu-i un sărut în 
Care-şi puse tot focul dorinţei nevoit înfrânate. 

Se ridicase soarele de o suliță când Berilă, încă nelămurit 
după noaptea aventuroasă şi nu prea, intră în Coulommiers, 

unde avea să afle altă grozăvie. Din cine ştie ce motive, secu- 
riştii regelui umblau din casă în casă. Ocoli biserica părintelui 
d'Iscret, trecu podul de la fosta comanderie a Templului, acum 
sălaș pentru soldații regali, şi urmă firul apei la adăpostul bos- 
cheților. În dreptul stabilimentului Cămnița Veselă trecu râul și 
nimeri în spate, la hambar. 

Pătrunse în stabiliment şi dădu cu ochii de Pișta, care-și 
făcea de lucru cu un copan de dimensiuni considerabile. Copan 
de clapon, de bună seamă. 

— Unde-i Kremvurşt? îi aruncă Berilă în grabă. Locul se 
va umple de oamenii regelui. Du-te și stai de strajă, adăugă el 
țâșnind pe trepte în sus. 

Ajuns la camera lui Kremvurșt, dădu ușa de perete. Sasul era 
călărit cu nădejde de Foiegras, care nu contenea să țipe. 

— Soaie lesbien, soaie lesbien! murmura Kremvurșt în 
culmea extazului. 

— Bălane, locul se umple de soldaţi, hai să ne pierdem 
urma, îi spuse Berilă sprijinindu-se de ușă. 

— Stai că mai am oleacă, bace, răspunse Kremvurșt sorbind 
din sânii generoși ai femeii. 

— Bă, Kremvurșşte, oamenii regelui sunt peste tot, poate 
nu ai înțeles de prima dată, insistă Berilă apropiindu-se de pat. 
Foiegras își vedea în continuare de treabă, iar Kremvurşt o 
cuprinse cu braţele-i vânjoase. 

— Încă puţin, bace, încă puțin, mormăia sasul mozolind de 
zor la Foiegras. 

— No, valahule, ni că s-apropie dușmanu', mă! se auzi 
Pișta de jos. 

— Da’ opreşte-te, nebuno, că ne omori pe toţi! strigă Berilă 
luând-o pe sus pe Foiegras din încleştarea pasională. Tu! făcu 
Berilă către sasul stupefiat. Bagă-ţi dracului mătărânga în pan- 
taloni și hai, că-i pericol mare ! 

— Nuuu! strigă Kremvurşt. Mai aveam un pic! spuse €l 
uitându-se cu jind la Foiegras, pe care Berilă o lăsase pe un scaun. 

Valahul îl luă cu putere de-o mână și-l aruncă afară din 
cameră. Sasul îşi trase din mers pantalonii pe el şi năvăliră 
amândoi pe scări. 

— No, ce dracu' are ăsta de i s-a umflat cioarecu' pe 
dinainte ? îl întrebă Pișta pe Berilă. Mă, bălane... iar oi visat-o 
pe mumă-ta? râse el către Kremvurșt. 

— Hai, degrabă la cai şi-apucăm către Meaux, ca să fim 
siguri că nu suntem urmăriţi când om lua-o către Paris, îi 
zori Berilă. 

Fetele și madam Hormonne le aduseră două traiste cu de-ale 
gurii. 

— Madam, ne-am simţit ca-n Rai! se înclină Berilă galant, 
pupându-i mâna în drum spre ușă, fără să se oprească. 

— Dacă aveam un bărbat ca ăsta la mine-n casă, mă lăsam 
de mult de meserie, le spuse ea fetelor în timp ce privea la praful 
lăsat în urmă de cei trei. 

Nu se puseră bine în mișcare şi Kremvurșt se puse pe țipat de 
parcă ar fi fost strâns cu cleştii de boașe. 

— Bălane, ce albastrul cerului şi negrul Iadului te-a apu- 
cat? îl întrebă Berilă. 

— No, ne dai de gol, mă, numa” taci în mumă-ta ! se stropși 
Pișta aducându-și calul lângă ei. 

— Mi-a venit, acuma, mi-a venit! strigă Kremvurşt cu faţa 
explodându-i de fericire, trăgându-și iapa de căpăstru. 

Berilă şi Pișta se puseră pe râs, oprindu-și și ei caii. 

— A ta cum a fost, ungure? reuși Berilă să întrebe printre 
sughițuri de râs. 

— D-apăi straşnică muiere o fo, valahule ! zâmbi ungurul. 
N-o mai venit, mă! continuă el, stârnind râsul celorlalți. Da’ 
așe de binie m-am hodinit, ca un prunc, mă! râse și Pita, cu 
pelerina scuturându-se pe el. 

Dădură pinteni cailor şi porniră în mare grabă către Meaux. 
Dinspre Coulommiers, în spatele lor, se zărea un şir de mogâl- 
dețe care stârneau praful. 


163 


XXI. o. 
Unde se reușește o evadare 


Trecuse de amiază când trei negustori intrară în Cobza 
Găurită, una dintre cele mai nevizitate taverne din partea de 
miazănoapte a Parisului. Mâncarea şi băutura erau oribile, iar 
comportamentul grosolan al celor doi proprietari, frații Grobi- 
enne şi Mitocainne, adusese locului porecla La Capul Spart. Cei 
doi frați se trăgeau dintr-o familie de pescari din Èz şi din fra- 
gedă pruncie ajunseseră la o comanderie a Cavalerilor Neuroni 
din Bavaria. Deşi ambele părţi au depus eforturi, cei doi nu s-au 
împăcat defel cu stilul de viață dus de cavaleri şi, după treispre- 
zece ani, au fugit către casă. Ajunşi la Ez, aveau să constate că li 
se stinseseră ambii părinţi, iar casa, cele două bărci și năvoadele 
fuseseră luate de vecinul Gikou de la Chas€, un bețiv ordinar, 
cu care ai lor avuseseră mereu conflicte. Mitocainne, fiind mai 
înfierbântat la sânge din cauza unei bărdace cu vin băute la afla- 
rea necazului, s-a dus peste vecinul Gikou de la Chas€ şi i-a 
crăpat capul cu o vâslă. 

Frate-său, Grobienne, l-a încărcat pe nenorocosul Gikou 
într-o barcă şi l-a oferit fără pic de remușcare peştilor. Apoi au 
dat foc casei și tuturor bunurilor şi au plecat la Marsilia, unde 
s-au angajat pe o navă de comerţ. Cam un deceniu şi jumătate 
au bătut Mediterana între Cipru, Malta şi Outremer. Au făcut 
astfel ceva avere, ba chiar au legat şi unele relații cu Ordinul 
Templului. 

La trei ani după ce începuse vânătoarea de cavaleri templieri, 
cei doi fraţi şi-au spus că aventura pe mare durase prea mult şi 
au pornit către Paris să se căpătuiască. Cu banii strânşi au reuşit 
să-şi deschidă o tavernă în Saint-Denis. Locul gemea de clienți, 

mâncarea era bună şi din belşug, începuse să se ducă vestea, 
dar, într-una din zile, un beţiv s-a luat de o fată care servea la 
masă, iar Mitocainne l-a scos frumușel afară. Rănit în orgoliu, 
beţivanul a smuls o torţă şi-a aruncat-o pe acoperiş. Locul s-a 
făcut scrum. Cu ajutorul a trei vechi prieteni templieri care se 
întâlneau în secret la fosta lor tavernă şi-au ridicat un han micuț, 
care şi-a câștigat repede faimă datorită mâncării, muzicii și ama- 
bilităţii celor doi proprietari. Într-o noapte, bucătarul, furios că 
și-a prins nevasta cu băiatul care avea grijă de cai, le-a dat foc 
cu tot cu hambarul unde cei doi își consumau amorul. N-a scăpat 
nici hanul nemistuit. 

Toate incendiile astea aduceau a blestem, și nu o dată 
Grobienne îi reproșase lui frate-su că li se trage de la uciderea 
vecinului Gikou de la Chas€. Doi călugări benedictini, vestiți 
pentru scoaterea argintului viu din fecioare zglobii şi depista- 
rea ouălor sterpe de sub cloșcă, au venit la ei şi, contra a ceea 
ce le mai rămăsese din agoniseală, le-au descântat de fantoma 
vărului Gikou de la Chas€ cu pește din Sena, lăsat la soare trei 
zile şi tăvălit prin scrumul hanului. După aceea, Mitocainne și 
Grobienne au aflat că cei doi călugări sunt escroci din Amiens 
și i-au descântat până când i-au lăsat lăsat aproape fără suflare. 
Dar până la urmă descântecul falşilor călugări n-a rămas fără 
rezultat, pentru că iar s-au întâlnit cu cei trei templieri şi din 
nou au fost ajutați cu bani. S-au retras în partea de miazănoapte 
a Parisului, pe o străduță de pe dealul Montmartre, unde şi-au 
ridicat o tavernă. Ca să fie siguri că nu mai ia foc nimic, de gătit 
S-a apucat Grobienne, iar de servit Mitocainne. 

Aşa o duceau acum de doi ani încheiați : nu aveau clienţi, dar 
nici probleme. 

— Prieteni! exclamă Mitocainne de cum îi recunoscu pe cei 
trei negustori așezați la masa de lângă butoiul cu poșircă albă. 

— Mitocainne, ai mai slăbit, râse Berilă îmbrăţişându-l. 

— Degeaba îmi spui cuvinte frumoase... tot Grobienne face 
de mâncare — ha-ha! râse Mitocainne. 

— Pentru voi am ceva pus deoparte, spuse Grobienne apro- 
Piindu-se cu braţele întinse. 

— Aşa, așa, acum vorbeşti pe limba noastră, îl îmbrățișă 
Kremvurșt. 

— Cu ce vă putem fi de folos, prieteni? îi întrebă 
Mitocainne după ce veni cu o carafă uriașă, plină ochi cu vin 
scos din butoiul cel bun din pivnița de sub scară. 

— Ia nu-i mai descoase tu, Mito! se stropşi râzând 
Grobienne, care se apropia de masă cu braţele pline de came 
sărată și pâine de secară. Prin urmare, cu ce vă putem ajuta, 
dragilor? îşi deşertă el povara culinară, așezându-se apoi lângă 
Pişta. 

— Care-i cel mai sigur loc din Paris unde putem să croim 
planuri contra dușmanilor, chiar sub nasul lor? făcu Berilă 
râzând. 

Grobienne şi Mitocainne se simţiră extrem de măguliţi și 
zâmbiră cu dinţii bine dezveliţi. 

— No, să închinăm pentru aiasta ! decretă Pișta cu ulcica 
în aer. 

— Pân la fund! ciocni Berilă. 

— Haa! se exprimă şi Mitocainne dând peste cap vinul. 

Un călător intră şi se aşeză la o masă. 

— Nu avem! strigă Mitocainne. 

— Dar... încercă omul să zică ceva. 

— Nu servim! răsună glasul lui Mitocainne de se cutremu- 
rară grinzile. 

— Jupâne, mai încercă străinul ridicându-se, dar... 

— Mesire, nu pari a fi de prin partea locului, aşa că o să te 
invit frumos afară. Sunt în pauză de masă! se ridică amenință- 
tor Mitocainne. 

Străinul nu așteptă să se pună în mișcare matahala de trei 
sute de livre şi o tăie urgent. 

— Aşa! făcu satisfăcut Mitocainne. 

— Unde rămăsesem? Ah! La asta! râse el umplând iar 
ulcelele cu vin. | 

— A mai sosit cineva azi pe aici? întrebă Berilă după ce-și 
luă ulcica pe dinainte. 

— Voi sunteți primii noștri clienți pe săptămâna asta, dra- 
gilor, spuse Grobienne acompaniat de râsetele celorlalți. Deh ! 
făcu el ridicând din umeri. Mâncarea nu-mi iese la fel de bună 
ca cea a lui de Primmat, idiotul de bucătar care ne-a pus foc. 

— Dar nici nu mai ducem grija distrugerii. Clienţi mai puțin, 
griji mai puţine... hă-hă! continuă Mitocainne în hohote. 

Un mușteriu își făcu apariția şi se așeză la masă. 

— Mesire, poţi să te întorci de unde ai venit, nu servim 
nimic azi, îl repezi Grobienne. 

— Nu doresc mâncare, răspunse străinul aranjându-și banda 
neagră de pe ochiul stâng. 

— Nu e nici băutură, așa că, rogu-te, du-te în drumul tău, 
insistă Grobienne. 

— Pe aici trece drumul meu, răspunse străinul sec. 

Plictisit de îndrăzneala chiorului, Grobienne se ridică și se 
îndreptă spre masa lui. Templierii se întoarseră să vadă mai 
bine scena. 

— Grobienne, pofteşte-l aici, îi strigă Berilă, recunoscându-l 
pe de Mais. 

— Ospitalitatea nu-i pe meniul vostru! îi zise Jean de Mais 
lui Mitocainne, așezându-se la masă. 

— Aşa-i, dar asta ne ţine afacerea în viaţă, răspunse 
Grobienne aducând o ulcică și pentru proaspătul sosit. 

— Ce vești ne aduci, de Mais? îl întrebă Berilă după ce 
sorbi o gură de vin. 

— Cavalere, slavă bunului Dumnezeu şi Sfântului Herbert, 
din fericire, prietenii voştri sunt întemnițați pe Île aux Juifs, 
zâmbi de Mais. Privirile întrebătoare ale celor de la masă îl 
făcură să continue. Cunosc oameni acolo, iar doi dintre securiști 
și un boschetar îmi sunt neamuri. Sprâncenele ridicate ale come- 
senilor îl făcură să explice: Fiţi liniștiți, zornăitul florinilor cu 
chipul regesc le este mult mai drag decât loialitatea faţă de rege. 
Parola când vă întâlniți cu boschetarul de văru-meu este „Deo 
juvante“. O să vă iasă în întâmpinare pe holul de la intrarea tor- 
turiștilor. Eu trebuie să-i dau de ştire prin securiştii de la intrare, 
Care-s verii mei, când o să fiți gata de acţiune, încheie de Mais. 

— Cine ştie, poate azi, poate mâine... oricum, cât mai 
curând. Unde e Pitique ? se interesă Berilă după ce văzu că de 
Mais nu mai are nimic de adăugat. 

— Dacă nu a uitat sau nu s-a luat cu alte treburi, sigur tre- 
buie să apară, spuse de Mais sorbind o ultimă gură de vin. 

Se apucară să mai ciugulească din carnea sărată, când 
Kremvurşt se agaţă de mâneca lui Berilă. 

— Bace, nu-ţi fie cu supărare, ce-s ăia „torturiști“ ? întrebă 
el şoptit. 

— Sunt ăia responsabili cu schingiuirile, bălane, că doar nu 
se ocupă cu preparat aluaturi pentru nunţi, zise Berilă tare, stâr- 
nind hohotele lui Pișta. 

— Ăsta e? îi făcu Grobienne semn lui Berilă să privească 
înspre ușă. 

Pitique tocmai intra cu mare băgare de seamă în tavernă. 

— Vă încredeţi în păduchele ăsta? se miră Mitocainne. 

— N-avem încotro, răspunse Berilă. Mulţumesc lui Dumne- 
zeu că-i sunt mai dragi banii decât orice altceva. Aţi avut onoa- 
rea? continuă el râzând. 

— La vechea tavernă ne-a plătit de două ori cu monezi 
de argilă vopsite, dar uite cum ni-l scoate dracu' pe dinainte, 
hă-hă! se ridică Grobienne râzând. 

Pitique zări zâmbetul larg al lui Grobienne și dădu să dispară 
pe unde venise, dar Mitocainne deja era la ușă. 

— Da' ce-i cu graba asta pe matale, mesire? Ne-ai adus 
datoria ? râse el punându-i lui Pitique o labă uriașă pe umăr. îi 
luă pe sus și-l târî la masa cavalerilor. 

— Uf! Slavă Domnului că sunteți aici! exclamă de Taren- 
crique când îi văzu pe ceilalți. 

— Lasă-l, prietene, nu merită, îi spuse Berilă lui Mitocainne- 

— Măcar un oscior să-i fărâm, cavalere, să ne ție minte, zise 
uriașul apăsând clavicula dreaptă a lui Pitique. 

- Acesta se schimonosi de durere și se prăbuşi pe un scaun 
împins de Grobienne. 

— Din păcate, avem nevoie de el întreg, râse Berilă. 

— Noi o să fim pe-afară, de strajă, spuse Mitocainne luân- 
du-și fratele și pornind-o către ușă. 

— Spune! îi porunci Berilă lui Pitique. 

— Stai, mesire, să-mi trag răsuflarea un pic și să îmbuc 
ceva, că n-am mai văzut de-ale gurii de ieri seară, se relaxă 
Pitique trăgându-și o bucată de carne și luând un gât din ulcica 
lui Grobienne. 

Berilă se încruntă, privi scurt la ceilalți, oftă şi spuse: 

— Pitique, este vreme și de îmbucat, dar trebuie să știu ce-ai 
de spus. Crede-mă, zâmbi el, nu vrei să fie ultima ta masă. 

Pitique înţelese că Berilă nu glumea, mai ales că începuse să 
se joace cu pumnalul. 

— Au adus un circ în Piaţa Sufletelor ca să mai împrăștie 
oamenii, că de când cu execuţia, vin în locul unde-au ars templi- 
erii ca la moaştele Sfântului Berthold, recită Pitique serios. 

— E bine, e foarte bine, zise Berilă făcând semn cu pumna- 
lul către de Mais, pentru că nu e departe de închisoare și putem 
să le depărtăm atenţia de la treburile noastre. Altceva? îndreptă 
el pumnalul către Pitique. 

De Tarencrique luă o gură de vin și spuse: 

— Slujbași de-ai regelui împart pâine tuturor nefericiților 
care se strâng în piață. S-a strâns lumea mai ceva ca la exe- 
cuții, râse Pitique, dar privirea tăioasă a lui Berilă îl făcu să-și 
îngroape rapid veselia. 

— No, îşi drese Pişta glasul, o să avem trebuinţă de ceva 
Care să facă mare gălăgie. 

— Destul de aproape de catedrală este atelierul de căruţe al 
lui moș Butuque, zise Berilă. 

— La ce te gândeşti? se interesă nedumerit Kremvurșt, 
scobindu-se cu vârful pumnalului între dinți. 

— Mă gândesc că mai are butoiașele cu păcură pentru uns 
osiile la căruţe, își continuă Berilă ideea tăind o bucăţică din 
felia lui Pitique. 

Acesta căscă gura să zică ceva, dar se răzgândi și mai luă o 
Bură de vin. 

— De Mais și de Tarencrique vor lua două butoiaşe și le vor 
așeza mai spre marginile pieței, ca să nu lovim nevinovaţi. Apoi 
le vor aprinde. Am bănuiala că se va isca ceva agitaţie, zâmbi 
valahul punându-și pumnalul la brâu. 

— Ce facem cu cei întemnițați ? întrebă de Mais. 

— Asta nu vă mai privește pe voi, spuse Berilă. Vă primiţi 
plata și fiecare-și vede de drumul lui. Dacă mai avem nevoie 
de serviciile voastre, știm cum să vă găsim. Sper să nu avem 
alte motive, zâmbi valahul privindu-l lung pe Pitique, care simţi 
cum i se așază un nod în gât. 

În Piaţa Sufletelor era îmbulzeală mare. Saltimbanci, mene- 
streli, comedianți şi scamatori se întreceau în atragerea prosti- 
mii. Berilă le făcu semn lui Pitique și lui de Mais să dosească 
butoiașele sub două dintre căruțele cu fân pentru animale, aflate 
mai spre marginea pieţei. Pișta și Kremvurşt erau numai ochi la 
intrarea dinspre Notre Dame a închisorii Île aux Juifs. 

— Gâzele zboară prin aer/ Păsăricile-s din plin/ Însă cele 
mai voioase-s/ Numa’ la madam Sardine ! cânta cu glas spart 
un purtător de lăută din apropierea valahului. 

— Pam-pam! adăugă cel care strângea puţinii bănuți într-o 
pălărie ponosită. 

— Hmm! zâmbi Berilă. Ăştia-s puși de baba aia. A dracu’ 
muiere ! 

Străbătu piața cu ochii, căutându-i pe Jean de Mais și Pitique. 

— Viaţa-i dulce când petreci/ Vreau vin roșu, dame bune/ 
Nu voi s-ascult de porunci/ Ci o damă pe genunchi, se tânguia 
un altul mai încolo. 

— Blasfemie! strigă Berilă sărind şi altoindu-l pe nefericit 
cu un par găsit lângă o cutie de lemn. 

Era semnalul pe care-l așteptau de Mais și Pitique. Urmară 
două explozii care stâmiră numaidecât haos printre oamenii 
strânși în piață. Berilă se amestecă prin mulțime și ajunse lângă 
ceilalți doi tovarăși. Așteptară până când paznicii se duseră să 
caşte gura la nebunia de alături și dispărură pe ușa închisorii. 

Urcară pe o scară îngustă, în spirală, și dădură într-o cameră 
micuță. Un securist moțăia pe un scaun. Pișta țâșni cu sabia 
scoasă şi securistul se prăbuși cu sângele șiroind. 

— Dacă o fi vreunul din neamul lui de Mais? se interesă 
Kremvurşt, cuprins brusc de milostenie. 

— No, n-avea ce să cate aci, răspunse Pișşta sec. 

— Regele mai are, unu’ mai puţin nu se bagă de seamă, 
bălane, râse Berilă. 

Urmăriră un hol circa cincizeci de pași, apoi dădură nas în 
nas cu un boschetar. Berilă își pregăti lovitura, dar boschetarul 
începu să șoptească grăbit: 

— Deo juvante! Deo juvante! Nu mă omorâţi ! 

— Hai! porunci scurt valahul. 

— Îndată, îndată ! își reveni cel din neamul lui de Mais și 
o luă pe holurile închisorii. Deodată se opri și-i șopti lui Berilă: 
La dreapta este un culoar care se înfundă tocmai în temniţa pri- 
etenilor domniei voastre. Sunt doi securiști de pază. 

Berilă se întoarse și îşi instrui cei doi camarazi, apoi dispă- 
rură în direcţia indicată. Boschetarul auzi două zgomote surde 
şi două bufnituri. 

— Hei, amice, unde ţin puturoșii ăştia cheile? răsună vocea 
lui Berilă. 

— Farine, Moutarde, daţi-mi doi pumni în cap, pentru că 
am vedenii, se auzi vocea veselă a lui Baraboul de Neige din 
temnița unde zăceau de Ble și prietenii lui. 

Boschetarul descuie degrabă și cavalerii îi ajutară pe cei trei 
să iasă din mizerabila celulă de piatră. 

— Puteţi merge ? Sunteţi întregi ? se interesă valahul. 

— Slavă bunului Dumnezeu, cavalere, căci astăzi aveau de 
gând să ne ia la torturat, îl îmbrăţișă Farine de Ble. Doar ne-au 
ciomăgit puţin — în rest, suntem întregi şi nevătămaţi, continuă 
el desprinzându-se de Berilă. 

— Unde e fata? îl luă Kremvurșt de piept pe boschetar. 

— E un etaj mai jos, are cameră separată, așa a cerut jupân 
€’ Ampoule. Cred că e cu el, răspunse el tremurând. 

— Te urmez! îi șuieră sasul cu ochii scăpărând. 

De afară răzbăteau ţipete și un vacarm îngrozitor. Butoiaşele 
cu păcură aprinseseră mai multe căruţe ale comedianților strânși 
în piaţă. Parcă se deschisese o poartă prin care se zărea o bucată 
din Iad. 

Coborâră o altă scară în spirală și ajunseră în dreptul unei uși 
de lemn. Kremvurșt dădu uşa de pereţi și se năpusti înăuntru. Pe 
un perete zăcea în lanţuri fiica lui de Ble, frumoasa Pufarine. 

— Ti-au făcut ceva? o întrebă Kremvurşt îmbrățișând-o. 

Pufarine îl privea uimită și nu știa dacă ce vede e vis sau se 
întâmpla aievea. Când îl văzu și pe tatăl ei, izbucni în lacrimi. 
Berilă şi Pișta erau cu ochii pe eventualele mișcări de pe holuri. 

— Unde e d'Ampoule ? scrâșni Kremvurșt. 

— A ieşit cu căpitanul ăla să vadă ce e cu zarva de afară, 
răspunse Pufarine cu glas stins. 

— Dă-mi tunica ta, se răsti Kremvurșt la boschetar. Şi bos- 
cheta, adăugă el punând pe Pufarine tunica boschetarului. 

— Nute mişti de aici dacă ţi-e drag să mai respiri! îl ame- 
ninţă valahul cu spada. Să mergem ! adăugă el, și o porniră îna- 
poi pe unde veniseră. 

Când să coboare treptele în spirală ce duceau la ieşire, 
auziră vocile unora care urcau. Se retraseră cu toții în camera 
cu securistul ucis şi așteptară. Surpriza le fu întrecută doar de 
uimirea celor doi care tocmai intraseră în cameră: d' Ampoule și 
d'Obitogque. Pişta își sclipi lama spadei în aer şi d'Obitoque căzu 
precum spicul secerat. Kremvurșt năpusti o lovitură năprasnică 
înspre d' Ampoule, dar Berilă îi pară lovitura. 

— Bălane, ăsta nu merită să moară atât de repede, zâmbi 
valahul. Trebuie să plătească pentru răul făcut. În plus, adăugă 
el apropiindu-se fulgerător de d’ Ampoule şi aplicându-i o lovi- 
tură după ceafă cu mânerul spadei, va trebui să mai aflăm câte 
ceva de la el, nu? 

leşiră din închisoare și se opriră la treizeci de pași, sub O 
salcie, privind la nenorocirea care se desfășura în piaţă. Un 
menestrel trecu pe lângă ei, parcă nevăzând nimic din ceea ce $€ 
petrecea la nici o sută de pași. 

— Hai, turnați, tumaţi, tumaţi/ Numai vin roșu, fârtați/ Ca 
să bem o săptămână/ Să se scoale ca pe mână, chirăia el cu foc. 

—  Ăsta-i primul lucru pe care-l voi face, prietene, râse 
Baraboul de Neige. 

— Să bei poate, că de sculat... a fost acu’ mai bine de cin- 
șpe ani, ha-ha! râse jupân Moutarde. 

—  Vinu-i cel mai bun amic, în lipsa unei muieri milostive, 
prietene Moutarde, confirmă Baraboul. 

— Se știeee! completă Moutarde trăgându-și nădragii rupți. 

ÎI legară la gură pe d' Ampoule, iar Pişta şi Berilă îl luară pe 
după umeri. 

— O căruță vă aşteaptă la moş Butuque. Vă urcați în căruță 
şi mergeţi la Cobza Găurită, în Montmartre. Stii unde e? îl 
întrebă Berilă pe Farine. 

— Nu eaia de-i zice La Capu' Spart? întrebă Moutarde. 

— Ba da! confirmă Berilă ridicându-l mai bine pe leşina- 
tul d' Ampoule. Sunt prietenii noştri. O să venim mai pe seară, 
cu ăsta, adăugă Berilă arătând cu capul spre d' Ampoule. Pe alte 
căi. Hai, nu mai pierdeţi vremea, îi repezi el făcându-i semn lui 
Kremvurşt, care o îmbrățișă pe Pufarine şi se alătură cavalerilor. 

— Asta-i mâna lor! scrâșni de Puis de cum văzu dezas- 
trul din piaţă. Dar din ce pricină să fi făcut asta? se întrebă el 
uitându-se în jur. Deodatăparaliză, cu ochii holbați într-o anumită 
direcție. Nu se poate! O să mă omoare Gell de Douche! răcni 
el dând pinteni calului spre închisoarea Île aux Juifs. 

XXII. o. 
Unde se aplică o pedeapsă altora 


Filip stătea în fața șemineului și sorbea alene dintr-o cupă 
de argint aurit. Era dintr-un set de douăsprezece cupe, fiecare 
având figurată pe ea o altă zodie, toate primite în dar de la regele 
Siciliei în urmă cu mulți ani, pe vremea când erau în relații mai 
bune. Întinse cupa în lateral şi Garson răsări din colțul întunecat 
al cancelariei, executând numaidecât porunca. Regele duse cupa 
la buze, dar se opri. „Nu pot să-l omor pe de Douche, încă mi-e 
util și rezolv o mulțime de treburi murdare cu el“, se gândi. „Dar 
nici nu pot să-l las ca să mă vadă slab.“ Puse cupa pe şemineu, 
luă vătraiul aurit şi se jucă puţin cu jarul. 

— Gell de Douche, înalt dregător regal! strigă ușierul de 
serviciu bătând de trei ori cu bastonul din lemn de corn în podea. 
„Drace !“ făcu regele în sinea lui. „Ăsta când a mai apărut? Şi 
ce s-a întâmplat cu decretul regal ce consfințea bătutul la ușă ?“ 
îi încolțiră alte întrebări în minte lui Filip. 

— Să intre! aprobă regele dând din mână. 

Uşa se deschise şi-şi făcu apariția lacheul, cu capul în 
pământ. 

— Majestate ! rosti el rămânând aplecat. 

— leşi de acolo, de Douche, și priveşte-mă în ochi ! porunci 
regele cu glas ferm. 

De Douche îi înfățișă o față descompusă, așternută peste 
ochii cu privire de mort. „Hmmm“, își zise regele zâmbind. „E 
deja mort, nu trebuie să mai fac nimic.“ f 

. — Ca să nu plăteşti tu cu capul, dă-mi un vinovat! izbucni 
el furios, întorcându-se către şemineu. Acum! tună imediat cu 
vinele umflate pe tâmple şi bătând cu vătraiul aurit în podea. 

Anunţătorul scăpă bastonul din mână, dar îi fu teamă să-l 
ridice. De Douche simţi cum ceva cald i se scurge pe cracul 
stâng. 

— De Puis, Majestate ! răspunse el tremurând ca o frunză-n 
vânt. 

— Mai vreau! se răsti regele. Vreau să dau exemplu tutu- 
ror celor care nu-mi respectă poruncile ! Aruncă vătraiul lângă 
şemineu şi continuă mai calm: Ascult, de Douche, atenția mea 
îți este dedicată ! 

Luă cupa cu vin de pe şemineu şi se așeză la biroul masiv. 
Lacheul încercă să-şi aducă aminte de toți duşmanii. Era ocazia 
ideală să scape de ei. Nu-şi amintea decât vreo cinci, restul erau 
în carnetul cu nemernici, pe care-l lăsase în biroul personal. 

— Pot să vă prezint mai târziu o listă, Majestate ? se înclină 
dl fără să ridice ochii. 

— Cât de târziu? Adică tu nu ştii nici acum cine sunt cei 
răspunzători pentru evadarea dușmanilor chiar de sub nasul nos- 
tru? se răsti regele. 

— Ba da, Majestate, cum să nu, dar aceștia mai aveau şi 
legături, scânci lacheul. 

Regele întinse pocalul, răsări de neunde Garson, îl umplu, 
Filip luă o gură și zise: 

— Dacă umbli cu nimicuri, te dau pe mâna călăului, de 
Douche, nu glumesc! ameninţă el făcându-l pe lacheu să se 
albească. Nu-mi umbla cu fantasme, trebuie să-mi găseşti vino- 
Vaţii. Oamenii tăi m-au făcut de râs în faţa întregii lumi, de 
Douche, nu ştiu dacă te-ai gândit ceva mai departe de hotarele 
acestui palat. Să nu crezi că dușmanii din cele patru puncte car- 
dinale nu râd acum de bucurie. Se ridică şi veni către de Douche, 
Care stătea să se facă una cu podeaua. Evadarea de ieri va fi luată 
drept un semn de slăbiciune de către dușmanii mei, de Douche. 
Se va vorbi multă vreme despre asta, și nu știu dacă istoria va 
Putea şterge cumva această rușine. Ridică-te și priveşte-mă în 
chi! porunci regele. 

De Douche se ridică tremurând și cu ochii umezi. Nu voia 
să moară. Era în stare să vândă pe oricine, chiar și pe maică-sa, 
dacă ar mai fi avut-o. Se prăpădise de vreo opt ani — o căruță cu 
făină se răstumnase peste ea pe strada cu bulanjeria lui de Levure, 
„Acum ar fi în stare s-o vândă şi pe maică-sa“, gândi regele 
satisfăcut. 

Lacheul simți că frica îi descătușase vezica decisiv. 

— Dispari, nememic laş, mi-ai pătat covorul! scrâșni 
regele. 

— Sire, îndurare! bâigui de Douche. 

—  Închid ochii, iar dacă mai ești aici după ce îi deschid, 
vei întâlni călăul înainte de a se suna stingerea pe străzi, rosti 
regele apăsat. Lacheul se înclină adânc şi dispăru în gabă. 
Garson, cheamă carpetierul să curețe... spuse el binedispus, 
îndreptându-se spre birou. Peste vreun ceas, continuă Filip 
luând o boabă de strugure din fructiera de argint, trimite după 
de Douche să vină să-mi citească din cartea scrisă în limba aia a 
papilor, că n-am mai dormit de mult așa de bine ca ultima oară 
când mi-a citit. 

De Douche simţea cum i se scurtează viața și nu poate 
face nimic ca să împiedice acest lucru. „Cum de s-a întâmplat, 
Doamne? Cum? Închisoarea era plină de oamenii noștri, piața 
plină și ea, drumurile — înțesate. Iar ei au dispărut ca ceața sub 
razele soarelui. Nu am ce să-i fac, de Puis va plăti cu capul.“ 
Ajunse la biroul lui și-și consultă lista. Rămase surprins să vadă 
că cel puțin jumătate dintre dușmanii lui erau foarte apropiați 
regelui şi nu aveau legătură cu incidentul de la Île aux Juifs. „Bine 
că-l am pe de Puis !“ își spuse el zâmbind. „Trebuie să mai găsesc 
câțiva «claponi» ca să-i țină de urât lui de Puis când va cădea 
securea călăului.““ Făcu o repetiție în gând și bătu din palme. 

— Du-te și caută-i pe d'Incoace şi pe d'Incoll6 şi spune-le 
să vină la mine cu de Puis. i 

` Pajul se înclină şi ieşi. „Eh !“ își zise de Douche frecându-$i 
mâinile. „Uite-aşa am găsit încă trei, iar dacă mă gândesc bine: 

pici pajul ăsta nu-mi mai place. Aşa potolesc setea de sânge a 
regelui și poate scap eu.“ 

Deschise o uşiță secretă din piciorul biroului din lemn de 
nuc de Bourges şi ascunse lista. Deschise altă uşiţă şi scoase o 
licoare primită de rege de la contele d'Armagnac. Evident, își 
pusese deoparte şi el câteva butelci, pentru că era înnebunit de 
aromă, gust şi senzația de moliciune pe care i-o lăsa în picioare 
după un păhărel. Aproape că-l lua somnul după al doilea păhă- 
rel, când uşa se deschise larg și pajul îi spuse că e chemat la 
rege. Fu cât pe ce să cadă de pe scaun la aflarea vești. 

— Du-te de-mi adu nişte frunze de mărar de la bucătă- 
rie, îi aruncă el pajului care se holba la butelca de licoare 
fină. „Da, trebuie să scap de el!“ își zise de Douche hotărât, 
ascunzând butelca. 

În drum spre rege, mestecând de zor mărar ca să i se ducă 
mirosul de licoare d’ Armagnac, de Douche își frământa bobul 
minții încercând să ghicească ce-o mai vrea regele. „Ce să fac, 
cum să-l abat de la gânduri negre? Aaa, știu, să nu mă ajute 
Dumnezeu de nu știu!“ 

— Gell de Douche! strigă anunțătorul regal bătând cu bas- 
tonul în podea. 

— Pe pielea roșie a Satanei, m-ai speriat de moarte! strigă 
regele. De unde a apărut ăsta? Ce dracu' se întâmplă la mine 
în palat? Ce e ăsta? strigă regele ca apucat în momentul când 
de Douche își făcu intrarea. 

Lacheul nu pricepu din prima la ce făcea referinţă regele, dar 
în urma gesturilor disperate ale lui Filip, care-l privea țintă pe 
noul angajat, îi veni inima la loc. 

— Majestate, toate marile curţi ale Europei au anunțători 
la cancelarie şi la fiecare cameră oficială a regelui, răspunse 
de Douche. 

— Prietene, m-a speriat grozav! mărturisi regele agi- 
tându-și mâinile. Pune să-l ia de-aci, că nu mai pot! oftă el 
ducându-și mâna la piept. Apoi își aminti ceva şi deveni brusc 
Curios: Ce s-a întâmplat cu decretul cu ciocănitul ? 

De Douche nu era sigur la care se referă, dat fiind că erau 
trei, și alese unul care crezu că se potrivește cu ambianța. 

— Sire, a fost pus în aplicare de cum l-aţi semnat, răspunse 
de Douche. 

— Si? Care a fost rezultatul? ridică regele din sprâncene. 

— Prin decret, astăzi e zi liberă, Sire, nu... ciocăniți, se 
scuză timid de Douche. Si Dumnezeu s-a odihnit în cea de-a 
șaptea zi, spuse el cu voce dulceagă. Văzând că regele a rămas 
cu gura căscată, se simți nevoit să explice: Majestatea Voastră 
are aranjate... hm... ciocăniri în fiecare zi a săptămânii, mai 
puțin duminica, Sire. ÎI privi pe rege şi, neobservând vreo reac- 
ţie, continuă: Însă mâine o să începeți în forță săptămâna, vin 
marchizele de Buze. Vă plac așa de mult încât le-am făcut che- 
mare întru... ăă... ciocănire... de trei ori pe săptămână: luni, 
miercuri şi vineri. În celelate două zile... mm... ciocăniţi la 
contesa d' Anture, marţea, și la curtezana d'Epiglotte, sâmbăta. 

Regele părea un peşte sinucigaș care a sărit din Sena pe mal. 
În cele din urmă își găsi suflul, se așeză, dar ţâşni din nou în 
picioare şi strigă la de Douche : 

— Eu nu vorbesc de ciocăniri de dame, de Douche, vorbesc 
de ciocănirile la ușă, ca să nu mor de inimă și să apuc ziua de 
mâine cu marchizele de Buze! Luă cupa, o goli, întinse după 
umplere și continuă. De ce e sperietoarea asta aici ? arătă el cu 
pocalul spre nefericitul anunţător, care se lipise de perete. Si ce 
s-a întâmplat cu decretul meu cu ciocănirile la ușă? 

De Douche își drese vocea, căutând răgaz pentru răspuns. 
Regele se apropie de el. Lacheul înghiți cu greu roărarul și 
răspunse: 

— Sire, decretul a rămas pe masa Majestății Voastre la 
semnat ! 

Filip se întoarse la birou şi începu să scotocească. 

— Până când îl semnaţi, am zis că e mai bine să aveţi anun- 
ţător, ca să nu vă mai sperie unul și altul care nu ştiu de ciocăni- 
tul la ușă, continuă de Douche. 

— Ha-haaa! strigă regele, luând pana pentru semnături 
domestice. Poftim, e semnat! se ridică el cu actul în mână. 

De Douche sări numaidecât să i-l ia din mână. 

— Sire, acum e oficial, spuse el făcându-i un semn anunță- 
torului. Ia ăsta şi dă-l ştiristului de gardă să-l facă public 
personalului palatului, îi şopti de Douche înmânându-i actul. 
Răspunzi cu capul, scrâşni el când anunțătorul dădu să plece. 

Regele se înveseli de îndată ce anunţătorul părăsi camera. Se 
apropie de lacheul lui favorit, îl luă pe după umeri și-l întrebă pe 
un ton prietenesc: 

— Ceva veşti de la Avignon? 

— Abia mâine, Sire, cu porumbelul de nouă dimineața, răs- 
punse de Douche. 

— Ai mestecat mărar? întrebă brusc Filip adulmecându.-l. 
De Douche paraliză cu totul. Nu putu să răspundă. Iar ai băut 
ceva interzis, așa-i? râse regele. Nu-mi place licoarea lui 
d’ Armagnac, de Douche. Eu sunt băutor de vin, nu de chestii 
care-mi dau foc, continuă el bătându-l pe umăr pe de Douche. 
Vezi să nu te arzi într-o zi, prietene ! Hai, vino-ţi în fire, conti- 
nuă el serios, dar amuzându-se teribil în sinea lui de influenţa pe 
care o avea asupra lui de Douche. Garson, cartea latinească ! 

De Douche se relaxă, înțelegând pentru ce fusese chemat. 
Luă cartea, o deschise la întâmplare, se trase lângă un sfeșnic și 
se pregăti să citească. 

— Ai lista, nu? întrebă regele. 

— E pregătită, Sire, răspunse lacheul înghețând din nou. 

— Dă-mi-o! ceru Filip scurt întinzând mâna. 

— E în capul meu, Sire, nu voiam să risc și să scriu numele 
trădătorilor pe o bucată de hârtie pe care poate s-o vadă orişicine 
din greșeală, răspunse repede de Douche. 

— Slavă Domnului, atunci, că nu ţi l-am tăiat, râse regele. 
Altminteri nu mai știam niciodată cine sunt vinovaţi pentru 
evadarea de ieri, ha-ha! continuă Filip lăsându-se pe fotoliu. 
Garson, dă-i hârtie și cerneală, porunci după câteva clipe. Scrie 
numele vinovaţilor! 

De Douche se repezi la masă și scrijeli numele în grabă, 
nereușind să-și stăpânească tremurul mâinii. 

— Bun, spuse regele după ce de Douche termină de scris. 
Acum să mergem în dormitor, să-mi citeşti în latineşte. Cum 
ziceai că-i spune cărţii? Oricum nu ţin minte numele astea, dar 
cine știe, poate trăieşti destul cât să-mi repeți și să învăţ măcar 
titlul... Ha-ha ! râse el ieşind pe ușă. 

De Douche simțea că leșină, dar reuşi să se târască după 
rege. Garson zâmbea în umbră. 

În zori, securea călăului căzu de patru ori. Gâtul lui de Douche 
scăpase întreg şi de această dată. 


180 


Unde se înfăptuieşte prima parte a blestemului 


— Pufarine, Baraboul şi Moutarde ar fi trebuit să ajungă la 
Avignon, zise Farine de Ble în timp ce traversau un alt pod peste 
râul Ouvèze. 

Deoarece Parisul le devenise mult prea strâmt și nu putea 
să le mai ofere decât ștreangul, în cel mai fericit caz, îşi lua- 
seră merinde pentru drum, toți banii agonisiţi şi fugiseră din 
calea răzbunării lui Filip. Destinația era tocmai locul de unde 
plecaseră în urmă cu foarte mulți ani. Baraboul şi Moutarde, 
îngrijoraţi pentru viaţa lor, se oferiră să-i însoțească. Aflând că 
şi cavalerii aveau același drum, ca să evite eventualele neplă- 
ceri şi întrebări incomode, Farine decise să o trimită pe Pufarine 
însoțită de cei doi prieteni, cu o jumătate de zi înainte, către 
Avignon. Cârciuma o lăsase pe mâna lui Cordacios, care udase 
trei cămăși cu lacrimi pentru că-i pleca stăpânul. 

— O săte descurci, prietene, îi spusese Farine strângându-l 
la piept. Ai suflet bun şi inimă mare. Dacă nu erai tu, acum nu 
mai eram nici noi. Cu banii pe care ți i-am lăsat poţi să-ţi angajezi 
doi oameni care să te ajute. O să-ţi fie bine, vei vedea, încheiase 
Farine luându-și rămas bun de la credinciosul său bucătar. 

— Unde ziceai că ţi-ai trimis fata? se interesă Berilă stru- 
nind puţin din avântul lui Logun. 

— La vărul meu cel descurcăreţ, de Riz. A plecat de la o 
cârciumioară și în trei ani şi-a trecut pe nume un ditamai hanul 
Cu treizeci de camere și grajd cu două duzini de locuri pentru cai, 
răspunse de Ble scoțând un burduf și sorbind din el. Dar ce-ai 
făcut cu d'Ampoule? L-ai lăsat gaj celor doi frați? întrebă 
apoi, agățând înapoi burduful de şa. 

— He-he! râse Berilă privind spre Pişta şi Kremvurșt. I-am 
ajutat pe prietenii noștri, Grobienne și Mitocaine, să înceapă o 
nouă viață. Si s-au gândit că aurul pe care l-am dat, alături de 
cel pe care-l aveau, plus cel rezultat din vânzarea tavernei, le-ar 
fi numai de-ajuns ca să-și ia o bărcuţă și să se apuce de pescuit 
în Marsilia. 

— Si? făcu de Ble nedumerit. Care e rostul nememicului 
d' Ampoule ? 

— Cei doi frați au arvunit o căruță de la moș Butuque, iar 
d' Ampoule a fost legat fedeleș, vârât într-un sac și aruncat în 
căruţă, printre celelalte lucruri. Va fi oferit ca sclav pe corabia 
unor foști camarazi turci din Marsilia. 

— Nu era mai bine să-l scurtaţi de zile? se miră de Ble 
ferindu-se de o creangă rebelă. 

— Jupân Farine, spuse Berilă zâmbind, este cea mai bună 
pedeapsă pentru nemernic. Dacă o va duce trei săptămâni, va fi 
deja prea mult. Cu siguranță își va ruga moartea în fiece clipă. 

În mai puțin de un ceas intrară în Vaison. Traseră la Călăto- 
rul Rupt în Cur, un han modest, lăturalnic, numai bun ca să nu 
atragă priviri curioase și ei să-și vadă de treburi. Îl aşteptau pe 
aghiotantul Papei pentru a pune la punct niște lucruri care nu 
mai sufereau amânare. 

— Prieteni, spuse de Ble după ce termină de mâncat bucata 
de pulpă de porc cu fiertură de legume, înainte de a pleca la 
fiică-mea și la credincioșii mei prieteni, am să vă împărtășesc 
ceva ce nu știau decât trei persoane pe acest pământ, iar acum 
n-a mai rămas decât una singură: eu! 

— Ha?! făcu instinctiv Kremvurșt, luat prin surprindere de 
gravitatea tonului lui de Ble. 

— No, bălane, stăpâneşte-te! îl calmă Pişta frigându-i una 
după ceafă. 

— Acum mulți ani, când eram mai tânăr și mai cu dor 
de ducă, vânam fazani cu Baraboul şi Moutarde prin pădurea 
Rouvray. Pe vremurile acelea, pădurea era mult mai umblată de 
briganzi decât este în zilele noastre. Si, cum cătam cu Baraboul 
să prindem un fazan în laț, numai ce-auzim într-un desiş zgomot 

de săbii şi zarvă mare. L-am strigat pe Moutarde şi am năvă- 
lit cu toții de unde venea zgomotul. Tăcu un moment, până ce 
trecu pe lângă ei băiatul care le adusese mâncarea. Aici, ce să 
vezi? O jumătate de duzină de briganzi săriseră cu topoarele pe 
doi cavaleri cu mantii albe şi cruce roșie. Cel mai în vârstă era 
prăbușit de pe cal și doi briganzi îi tot cărau lovituri. Dacă nu 
săream pe ei atunci, cu siguranță i-ar fi venit de hac. Am omorât 
unul, iar celălalt a fugit în pădure. Moutarde și-a trecut și el unul 
pe răboj, iar ceilalţi s-au speriat și şi-au pierdut urma în desișul 
pădurii. De Ble refuză încă o ulcică de vin şi aşteptă ca băiatul 
să se depărteze de masa lor. Ei bine, cu ajutorul celorlalți, l-am 
luat pe bătrânul cavaler rănit grav și l-am dus la mine, la han. 
Aici l-am îngrijit vreme de cinci zile și cinci nopţi şi... ce să 
vezi? A avut zile. Celălalt cavaler nu s-a dezlipit de căpătâiul 
lui. Am aflat că îl salvasem pe Marele Maestru al Ordinului 
Templului, Jacques de Molay. Celălalt templier era, după cum 
bănuiţi, Geoffroy de Charney. Înainte de a pleca, mi-a lăsat sub 
jurământ un pergament neobișnuit de mare, foarte însemnat 
pentru Templu. M-a rugat să-l păstrez ca pe viața mea, urmând 
ca într-o zi să vină să-l ia personal. În cazul în care soarta-i era 
potrivnică, urma să-l înmânez unui cavaler din Sabia Domnului, 
Berilă Vlahul. 

Cei trei cavaleri ascultau tăcuți povestea lui Farine de Ble. 
Feţele lor trădau neîncrederea în spusele jupânului. 

— Văd că nu mă credeţi, făcu de Ble zâmbind. Se uită atent 
în jur, băgă mâna într-o desagă de umăr și scoase un sul de piele 
lung de un cot. Pauperes Commilitones Christi Templique Solo- 
monici Facians Misericordiam, spuse el punând sulul în faţa lui 
Berilă. Acest act ar fi putut salva viețile fraților voştri, inclusiv 
ale ultimilor templieri executaţi. Dar papa a trădat Ordinul şi a 
Scris alte două bule, Vox in Excelso și Ad Providam, cu care l-a 
îngropat. Cei trei cavaleri priveau cu ochii mari la sulul de piele. 
Niciunul nu îndrăznea să-l atingă ori să scoată vreun cuvânt. 
Am jurat că voi apuca să-l scot din firida unde-l ascunsesem 
Și să ţi-l înmânez, cavalere, spuse el punând o mână pe mâna 

dreaptă a lui Berilă. Numai bunul Dumnezeu a vrut să apuc ziua 
asta, adăugă el făcându-și cruce. 

Kremvurşt luă o gură de vin și întinse mâna după sul. 

— Nu aici! şopti Berilă dându-i peste mână. Luă perga- 
mentul și-l puse pe genunchi. Atragem priviri dacă-l citim aici, 
adăugă el ţinându-l cu o mână ca să nu cadă. Oricum, nu ne ajută 
la nimic dacă-l citim — răul cel mare a fost făcut. N-am face 
decât să sporim şi mai mult ura pentru cei care ne-au ucis frații 
şi pe Marele Maestru, scrâşni Berilă. 

— Prieteni, eu o să plec în drumul meu. Fie ca Sfânta 
Fecioară şi Domnul Nostru Iisus Cristos să vă călăuzească pașii 
și să vă ție sănătoși, spuse de Ble ridicându-se și îmbrățișându-i 
pe rând. 

— No, ce grozăvie, mă, valahule, mă! exclamă Pişta de 
cum ieşi de Ble pe ușa cârciumii. 

— Io-s tare curios, bace, despre ce scrie acolo, pe bucata aia 
de piele, făcu Kremvurșt arătând spre Berilă. 

— Nu mai fi, bălane, că o să ai zile mai multe, zâmbi vala- 
hul întinzându-se după o bucată de pâine. 

— Haide, bace, numai un colț, te rog, și pe urmă nu te mai 
întreb nimica, jur! se rugă Kremvurşt împreunându-și mâinile. 
Îți dai seama cât ar da regele pentru bucata asta de piele? Hai, 
te rog! insistă sasul. 

— Pișta! spuse Berilă uitându-se către ungur. 

Pișta se conformă şi o scatoalcă ungurească poposi peste 
ceafa lui Kremvurșşt. 

— Haide, bace, zău ! se uită sasul la Berilă cu privirea unui 
câine-mesager care nu primise mâncare vreme de șase comisi- 
oane lungi. 

— No! făcu Pișta zâmbind şi ridicând din umeri. | 

Berilă privi atent în jur şi, după ce se asigură că sunt singurii 
ocupanți ai cârciumii, scoase pergamentul de sub masă, puse 
deoparte cele trei peceţi ale Comisiei Apostolice și-l desfășură 
puțin, cu mare grijă. Kremvurșt se alătură cu ochii holbați ca 
la prima vedere a unei femei goale. Berilă mângâie marginile 
frumos înflorate şi citi în șoaptă: 

— Chinon, Dioceza Tours, aflaţi fiind între zilele 17 şi 20 
din luna lui Gustar, AD 1308. 

Tresări brusc când se deschise ușa cârciumei. Strânse repede 
pergamentul şi-l ascunse sub haina negustorească. 

— Kremvurşte, tu şi firea ta iscoditoare ! pufni Berilă aran- 
jându-și haina. 

— Gata, bace! Nu mai am treabă, sunt satisfăcut. Când om 
avea vreme om mai citi, zâmbi sasul. 

Pişta se pregăti să-i mai aplice o corecție, dar își întrerupse 
gestul din fașă. Un popă se îndrepta spre masa lor. 

— Memento mori! spuse părintele fără alt cuvânt. 

— Pro memoria! răspunse Berilă. Ia loc, Sfinția Ta, îl 
invită valahul. Un vin, o friptură, un terci ? 

— Sunt în post, fiule! îi răspunse prelatul așezându-se. Dar 
aș îmbuca o legumă, adăugă el zâmbind şi întinzându-se după o 
bucată de friptură de porc. 

— Părinte de Scripture, ne bucurăm că prietenii noştri au 
reușit să-ți trimită mesajul și să te avem alături, începu Berilă. 
Stim că ţi-e sufletul plâns de pierderea neamurilor datorată laşi- 
tăţii papei și nebuniei regelui, de aceea ţi-am adus ceva prin care 
să te scutim de chinul de a-l mai avea pe Clement şef, continuă 
valahul scotocind într-o pungă aflată la brâu. 

De Scripture înghiţi şi-i ceru lui Kremvurşt ulceaua cu vin. 

— Nu mai am! răspunse Kremvurșt sec. 

Prelatul se ridică și cercetă celelalte ulcele, dar toate erau 
goale. Începu să sufle greu și să se înroșească la față și să gâfâie. 
Cei trei cavaleri se uitară unii la alții nedumeriţi. 

— Chhh! Măh... chhhnec... șuieră de Scripture. 

— No, făcu Pişta ridicându-se, am eu știință despre ce-i 
trebe popii ! 

Se duse în spatele preotului şi-i slobozi fără milă o ditamai 
Scatoalca. Popa slobozi ca din praștie o bucată zdravănă de 
Came. Proiectilul zbură peste două mese şi poposi în obrazul 
| ăiatului de serviciu care dormita pe un scaun. Acesta se sperie, 
lacepu să ţipe ca muşcat de vierul de la porcăria madamei Suine 
ȘI o zbughi afară, spulberând ușa cârciumii. 

Cavalerii priviră scena cu satisfacție neascunsă și izbucniră 
în râs. De Scripture se aşeză rușinat și ceru mila divină. 

— Doamne Dumnezeule, iartă-mi pornirea păcătoasă! îşi 
întări el ruga cu câteva cruci. 

— Părinte, râse Berilă, încearcă să rămâi viu până când o să 
pui conținutul sticluței ăsteia în laptele de dinainte de culcare a] 
papei Clement. 

— Are gust rău ? întrebă de Scripture încă năuc. 

— Dacă știam răspunsul, altcineva îţi dădea sticluța, nu eu, 
râse Berilă. Cel care mi-a dat-o m-a asigurat că nu va apuca să-i 
simtă gustul, zâmbi el înmânându-i otrava. 

— Jupâne! făcu Kremvurșt la proprietarul locului, care se 
chinuia să așeze ușa la locul ei. Rogu-te, un vin pentru sfinţia sa! 

— Nu, nu vin, apa e foarte bună, spuse repede de Scripture. 

— Da vinul e de post, părinte, ai voie, spuse Berilă pe 
jumătate serios. 

— Nu mai vreau să risc, fiule, răspunse de Scripture cu ochii 
țintă la sticluța aducătoare de moarte. 

— Am o misiune de îndeplinit, continuă el vârând sticluța 
sub sutană. De Scripture bău repede apa și spuse o rugăciune. 
Domnul să fie cu voi, fiilor! 

Prelatul ieşi legănându-se. 

— Cum a rămas cu cel Frumos? întrebă Kremvurşt. 

— În timp ce tu erai ocupat să-ți iei rămas bun de la Pufa- 
rine, eu cu Pișta ne-am îngrijit să trimitem un furișător omului 
nostru de la palatul regal, ca să ne anunţe ori de câte ori regele 
părăsește curtea. Așa vom putea plănui când și cum să-l lovim, 
spuse Berilă scărpinându-se pe-o sprânceană. > 

— Sunt tânăr și am nevoi de satisfăcut, râse Kremvurşt. 

— Pişta, rogu-te! zâmbi Berilă arătând cu mâna către sas. 

— D-apăi m-am săturat să-l tot altoiesc, că tot nu pii- 
cepe, spuse ungurul serios făcându-l pe Kremvurșt să se rela- 
xeze. No, dară, numa’ acuma! adăugă el scurt și îi propti una 
după ceafă. 

Sasul dădu să protesteze, dar își aduse aminte de ceva. 

— Ce-i ăla „furișător“, bace? Tot câine-mesager? 

— Nu e câine, ci şoarece, iar răvaşul nu se pune pe covrig, 
ci se leagă direct de coadă. Sunt mai mici, bunăoară se văd mai 
greu şi sunt mai siguri, răspunse Berilă. 

— Şi în caz de pisici? se arătă sasul nedumerit. 

— Au pregătire specială, îi răspunse valahul căscând. 

— Adică?! insistă Kremvurșt plescăind, semn că ar mai fi 
băut ceva. 

— Miorlăie, răspunse Berilă abia stăpânindu-și râsul. 

Seara îi găsi la Arles, bucurându-se de revederea cu părintele 
d'Ublure de la biserica Sfântul Trofim. 

— Părinte, ne-ai putea găzdui până mâine? Că mult sun- 
tem osteniţi și mai avem cale lungă de bătut, îi spuse Berilă 
lui d' Ublure. 

— Cum să nu, prieteni, se bucură părintele d'Ublure. 
Ați mai fost pe la fratele d'Iscret? Tot la Saint Armand în 
Coulommiers ? 

— Tot acolo, preasfinte părinte ! E bine, liniștit şi împăcat. 
Urgia regelui nu a ajuns şi pe la el, cu toate că este aproape, îl 
lămuri Berilă. 

— Haideţi dar, să vă pregătesc așternuturile şi să mâncaţi 
ceva, îi invită d'Ublure în clădirea de serviciu. 

A doua zi dimineaţă, când își clăteau fețele la ulucul fân- 
tânii, d'Ublure le dădu o veste care le produse mare bucurie 
în suflete: 

— Prieteni, noaptea trecută s-a stins Papa! Dumnezeu să-l 
ierte! adăugă el făcându-și cruce. 

— Să-l ierte? izbucni Kremvurșt, însă Pișta, pe fază, îi 
aplică numaidecât o corecție. Adică, să-l ierte ! făcu sasul după 
ce găsi un ton de compasiune. 

— Cine dorește să-i aducă un ultim omagiu îl poate găsi la 
Capela mănăstirii benedictine din Avignon, continuă d'Ublure 
făcându-și cruce. Pe mine mă iertaţi, mă duc să mă rog pentru 
Iertarea păcatelor. 

___— Trebuie să văd dacă e adevărat, spuse Kremvurșt de cum 
leşi d'Ublure pe ușă. 

— Bălane, ce ne facem noi cu tine? râse Berilă. 

— Trebuie să vadă ochiul meu că trădătorul este în lumea 
drepţilor, continuă Kremvurșt bătând cu pumnul în masă. 

— No, făcu Pişta către Berilă, aistea-s tăt din pricină că-i 
tânăr şi plin de nevoi? Nu mai binie te duci mintenaș într-un 
tufiș să te slobozeșşti, mă sasule ? 

Însă la două ceasuri după prânz trei negustori ieșeau fericiţi 
din capela unde se odihnea definitiv papa Clement. 

— No, d-apăi, datum perficiemus munus! spuse Pișta fericit. 

— Asta ce mai e? întrebă sincer Kremvurșt. 

— D-apăi cică om terminat treaba pentru care om venit, mă 
bălane. No, amin! răspunse ungurul făcându-și cruce. 

Până să ajungă la caii aflaţi la un han din apropiere, o fur- 
tună violentă se iscă din senin. Intrară în han, mâncară bine și-și 
luară merinde pentru drum. Nu trecuse mai mult de un ceas și 
jumătate de când văzuseră trupul fără viață al Papei. La ieșire, 
nu mică le fu uimirea când văzură flăcări mari de după zidurile 
mănăstirii benedictine. 

— Ce arde? se repezi Kremvurşt la un trecător care venea 
alergând dinspre mănăstire. 

— Un fulger a lovit capela unde e sicriul papal. A ars ca 
o iască, răspunse necunoscutul în treacăt și se depărtă grăbit, 
făcându-și cruce. 

Pe feţele celor trei templieri înflorise zâmbetul. 

— Deus vult! zise Berilă punând piciorul în scara lui 
Logun. 

La privirea nedumerită a lui Kremvurşt, Pişta răspunse 
vesel: 

— Bunul Dumnezeu nu doarme, mă! O fost şi vrere 
cerească ! 

— Până pe la toamnă nu trebuie să ne mai dăm la vedere, 
zise Berilă. Sunt sigur că regele va întări căutările și va umple 
drumurile de soldați. 

— No, lasă că-i binie să ne mai și hodinim! aprobă PiȘta 
aranjându-și desagii pe Moghior. Îi numa’ binie de noi, vala- 
hule, da’ ce ne-om face cu aista tânăru' şi cu nevoi? 

— Mergem să ne purificăm în câmpurile de lavandă, departe 
de mâna hainului Filip şi de ispitele dătătoare de nevoi, spuse 
perilă strunindu-l pe nerăbdătorul Logun. 

— Unde anume, bace? întrebă grijuliu Kremvurşt, încăle- 
când-o pe roaiba Dizăl. 

— Undeva unde o să ne aducem aminte de copilărie, la frații 
cistercieni de la mănăstirea Senanque, îi răspunse valahul dând 
viteză armăsarului. 

— No, binie, o fi! îl urmă Pişta. 

— Dumnezeu să aibă privirea pe noi, încheie Kremvurșt 
făcându-și cruce, apoi își îndemnă iapa după ceilalți. 

În urma lor, ultimul stâlp al capelei mănăstirii benedictine se 
prăbuși în cenuşă, mistuit de flăcările iscate din cer. Doar scru- 
mul mai rămăsese din gasconul Bertrand de Gouth, cunoscut ca 
Papa Clement al V-lea, groparul templierilor. 

XXIV... 


Unde se îngrijește un dinte 
și se îndreaptă privirile către răsărit 


— Frumoasă priveliște, Majestate! spuse Pișta Matty 
intrând pe terasa dinspre miazăzi a proaspăt cuceritului castel 
Devin. 

— Ah! Ai sosit numai bine, baroane, se întoarse Carol 
Robert zâmbind. Pofteşte, bucură-te cu mine. Când se bat aus- 
triecii cu bavarezii, câştig eu! râse regele așezându-se pe un 
fotoliu aflat sub o umbrelă de mătase. 

— V-am spus, Majestate, dușmanul dușmanului nostru se 
cheamă că e prietenul nostru, zâmbi baronul de Iştenem așe- 
zându-se alături, la adăpost de soarele puternic. 

Razele de amiază se spărgeau în apele Dunării născând stră- 
luciri fluide. O căldură plăcută se așternuse pe terasă și niciun 
zgomot nu tulbura frumuseţea liniştită a locului. 

— Să vină Janosz! porunci regele unui paj-răcoritor, care 
ținea o mare paletă de trestie în mâini pentru ventilarea aeru- 
lui din jurul regelui. Ai auzit că s-a stins Papa Clement, nu ? îl 
întrebă regele ridicând cu un gest elegant o cupă de cristal de pe 
mnăsuţa alăturată. 

— Da, Sire, de-acum două săptămâni, răspunse baronul. 

— Gura lumii grăiește cum că a fost lovit de blestemul ulti- 
mului Mare Maestru al Templului, Jacques de Molay, continuă 
el făcându-i semn pajului să aranjeze umbrela astfel încât să nu-l 
mai bată soarele. Am auzit că mâna Domnului a lovit capela 
unde odihnea Sfântul Părinte și cardinalii n-au mai ales mare 
lucru din el, continuă gânditor regele, lepădându-se de pălăria 
cu pene de cocoș de munte. 

— Cică Filip cel Frumos ar fi îngrozit de moartea Papei, 
deoarece și el a fost blestemat de Maestrul ars pe rug, zâmbi 
baronul de Iștenem tamponându-și fruntea cu o batistă din 
mătase de Aragon. 

— Acolo e ca-n bătăliile cu nobilii unguri, prietene: trăieşte 
cine se scoate, dar scapă cine poate! râse regele. Păcat că sun- 
tem prea depărtaţi. Puteam să profităm de nebunia din regatul 
francez și anexam Île de France regatului nostru... Ha-ha! 

— Nu cred că v-aţi dori teritoriile lui Filip, Majestate. Situ- 
aţia creată de ultimele acțiuni ale regelui francez a zămislit mult 
mai multe probleme decât a rezolvat, spuse Pişta serios. 

— Aha, în sfârşit, te-ai făcut apărut, Janosz, exclamă regele 
la sosirea lui Kukurusz. 

—  Si-hire, gâf âi sfătuitorul regal, sunt ha-şa de-he mu-hu-lte 
trepte-hee de urca-at... 

— Lasă, Janosz, că mai dai pe pustă din burta pe care ţi-ai 
clădit-o în sezonul rece, râse regele. Dar ce ești așa de umflat la 
fălci ? îl întrebă Carol Robert uitându-se atent la obrazul drept 
al lui Kukurusz. 

— Uoof! oftă Janosz din adâncuri, căutând să-și regăsească 
suflul. Mă chinuie un dinte de vreo două zile, Majestate, zise el 
cu grai stâlcit. 

— Un dinte? se minună regele ridicându-se de pe fotoliu. 
Asta e ceva nou. Ia vino să te văd mai bine, îi făcu el semn să 
se apropie. Hmm, ce curiozitate ! se minună după ce-l apăsă pe 
nefericit peste umflătură. 

— Aaa! ţipă Janosz bărbătește. 

— Dar pentru care motiv ţipi, Janosz? se trase regele un 
pas înapoi. 

— lertare, Majestatea Voastră, dar doare de parcă aș avea 
un fier încins trecut prin cap, se înclină Kukurusz cu mâna 
la falcă. 

„Hmmm... lată ceva numai bun pentru a se inspira Tzysparg- 
fâtsa, prim-torturistul meu“, gândi Carol Robert zâmbind satis- 
făcut. Apoi, ridicându-se și dându-i ocol nefericitului Kukurusz, 
îl chemă pe baron: 

— Pișta, vino şi tu să vezi! 

— Nu, nu, se vede bine de aici! 

— Janosz, așază-te pe locul lui Pişta, ca să te cercetăm 
mai bine. Mi-ai dat niște idei minunate, se bucură regele fre- 
cându-și mâinile. 

Lui Kukurusz începu să i se micșoreze inima până când 
ajunse cât un vârf de săgeată cu rază scurtă. Totodată începu 
să-l urască cu și mai mult foc pe baronul de Iștenem, laolaltă cu 
regele său. 

— Pişta prietene, grăi regele arătând la umflătura lui 
Kukurusz, tu ești mai umblat prin lume. Cum faci să te umfii 
așa ? 

Baronul nu mai văzuse boala asta de câţiva ani, de când 
încerca să-i aline durerea madamei Csarcyaf, şefa menajerelor 
familiei Matty, punându-i comprese reci. 

— Sire, e boala dinţilor din față, răspunse amuzat de amintire 
Pișta Matty. Apare numai când se strică un dinte, altminteri nu. 

„Hmm... Asta nu e bine“, gândi regele ducându-și din nou 
mâna la barbă. 

— E boală cu leac ori ba? întrebă el curios. 

Kukurusz se făcea din ce în ce mai mic pe fotoliu și se uita cu 
ochi mari la baronul de Iştenem, așteptând răspunsul. 

— E cu leac, Majestate. Se leapădă dintele vătămat, spuse 
Pișta baronul studiindu-l mai îndeaproape pe Janosz. 

— Băiete! făcu regele semn către paj. Tot ţii degeaba 
răcoritorul acela de trestie în mână, găsește-mi-l degrabă pe 
prim-torturist și trimite-l aici. 

— Sire, aveţi milă de mine, vă mărturisesc tot! se aruncă 
Janosz la picioarele regelui. Sunt un nenorocit, un suflet slab, 
supus tentaţiilor diavolești! Vă jur că nu voi mai dosi din vinul 
favorit al Majestății Voastre ! 

Pişta Matty își înfrână râsul, dar nu putu să-și ascundă un 
zâmbet și întoarse capul. Regele rămase blocat pentru moment, 
uimit de neașteptata mărturisire. „A-haa!“ strigă el în gând. 
„Nici nu l-am atins și metoda dă roade!“ 

— Stiam, Janosz, nu te teme, eu știu tot ce se întâmplă 
pu numai în pivnițele regale, ci în întreg regatul, spuse Carol 
Robert cu voce dreasă. Ce mai ai de mărturisit înainte de a-ți 
da umflătura pe mâinile maestrului Tzyspargfâtsa ? întrebă el 
curios. 

— Am poftit la cameristele Domniei Voastre şi am aţipit în 
fotoliul preferat al Majestății Voastre, se lipi Janosz cu fruntea 
de pardoseala din granit tirolez. 

Regele stătu puţin în cumpănă, apoi întrebă: 

— Pe care dintre ele ai păstra-o, dacă ar fi ale tale? 

— Pe Martha, răspunse repede Janosz cu fața luminată, 
uitându-se la rege. 

— Care Martha? Lungykrâcsi, Bucsytâri sau Betontzytse ? 
se interesă Carol Robert. 

— Bucsytâri, Sire! răspunse imediat Janosz. 

„Are gusturi regale, țăranul“, râse regele în sinea lui, plim- 
bându-se agale prin fața nefericitului spovedit. 

— Ridică-te, Janosz, nu te voi pedepsi, puse regele mâna pe 
el. Adică acum nu te voi pedepsi, mai spuse el zâmbind, pentru 
că nu doresc să-mi întunec frumoasa zi și să-l neglijez pe prie- 
tenul Pișta Matty. 

Lui Janosz îi reveniră sentimentele de ură. Baronul zâmbea 
în soare, cu gândurile departe. 

— Ai făcut listă cu bunurile găsite în cetate ? întrebă regele 
ducându-se la marginea terasei. Dar numărarea familiilor și 
satelor dimprejur ? Vreau să ştiu ce dări trebuie încasate. 

Se întoarse spre Kukurusz, care-şi scosese cilindrul de piele 
cu „Numaidecâturi regale“ şi nota de zor. 

— lar la capetele celor două poduri de pe râul Morava și pe 
Partea noastră de Dunăre să se facă oficii de vămuire și de colec- 
tare a taxelor din comerţul cu ambră, pânzeturi și mirodenii. 

Regele se opri să-și tragă sufletul, apoi își duse un deget la 
tâmplă și-l întrebă pe Pișta baronul: 

— Cum mai merge ambra pe piaţa de vest? 

— Preţul s-a triplat față de toamna trecută, Majestate, răs- 
Punse acesta. 

— Nu avem cotă de ambră de la principele nostru valah ? 

— Ba da, Sire, de la Colţi vine cea mai bună. 

— Iată încă un motiv să ne ducem peste el, râse regele. A; 
notat tot, Janosz ? 

— Da, Majestate, răspunse dregătorul scriind mai departe. 

În ciuda renumelui macabru, Tzyspargfâtsa era un Pirpiriu 
simpatic, dar lipsit cu totul şi cu totul de orice urmă de compa- 
siune pentru ființa umană. Profesionist în meseria lui, mărunțe- 
lul cu fața zâmbitoare reușea acolo unde toate celelalte metode 
dădeau greș, şi nu o dată scosese informaţii preţioase pentru 
Carol Robert de la nefericiţii care-i căzuseră-n ustensile. 

— Majestate, se auzi în spatele celor trei vocea piţigăiată a 
lui Tzyspargfâtsa. 

— Ha-haaa! lată cine a sosit! se întoarse regele zâm- 
bitor. Torturistule, ai mai văzut aşa ceva? întrebă el arătând 
spre Janosz. 

— Sire, făcu Tzyspargfâtsa calm, se poate rezolva cu un 
cleşte de smuls unghiile, dar cred că cel pentru sfârcuri ar fi 
mai bun, dat fiind că avem de-a face cu un dinte nu prea din 
fundul gurii. 

Kukurusz simți că-l ia cu leşin. Regele îl ascultă cu interes 
pe prim-torturist, apoi se întoarse spre baronul de Iştenem ridi- 
când din sprâncene. 

— Majestate, râse Pişta baronul, eu îi scot cu pumnul, 
umflați la fălci sau nu. Atâta că nu ies numai cei vătămațţi ! 

Regele căzu pe scaun de râs, în vreme ce Tzyspargfâtsa îşi 
cerceta pumnii, iar Kukurusz se pregătea să-şi elibereze bășica, 
înspăimântat de variantele de vindecare. 

— Cred că pumnul e sănătate curată, râse regele privind la 
prim-torturist. f 

„Dacă ai fi în locul meu, ai mai râde, ticălos regal?“ gândi 
Janosz plin de ură. „Tu şi prietenul tău baronul, de v-aș vedea 
reci mâine dimineaţă!“ se încurajă el scrâşnind din dinți, dar 
imediat duse mâna la gură. 
` — Vezi? Suferă! îi spuse regele lui Tzyspargfâtsa, Care 
zâmbi satisfăcut. Pişta ? se întoarse regele spre baron. 

Acesta se apropie şi-i şopti la ureche: 

— Sire, Janosz o să leșine înainte de a face eu trei paşi! 

Regele zâmbi şi decretă: 

— Gata! Tzyspargfâtsa, te ocupi cu gentilețe de boala lui 
Janosz și pe urmă te întorci la mine să discutăm despre cum 
am putea să folosim asta în folosul serviciului nostru de stors 
informații. 

— Sire, zâmbi Tzyspargfâtsa pe sub mustăţi, privind cu 
coada ochiului la Janosz. 

E Înălțimea Voastră, se înclină Kukurusz, și numai bunul 
Dumnezeu putea şti ce gânduri de răzbunare îi umblau prin cap. 

— Dar am uitat să te întreb de mult iubita noastră regină, 
Pișta, reluă regele când cei doi se retraseră. Cum a fost dru- 
mul? Regina noastră mai e tristă? se interesă el absent, întin- 
zându-se după o pară murată. 

— Regina Voastră e mai bine, Sire, răspunse Pișta Matty 
tumându-și un suc de prune în paharul de cristal de Boemia. Era 
foarte fericită că se duce la neamuri. 

— De ce spui „regina voastră“, Pișta? Nu e și regina 
ta? zâmbi regele cu subînţeles. 

Baronul de Iştenem îl privi pe Carol Robert o clipă, sorbi din 
pahar și se ascunse după un zâmbet. 

— Sire, ca întotdeauna, aveţi dreptate : așa cum Majestatea 
Voastră sunteţi regele meu, şi Majestatea Sa este regina mea. 

Regele înghiţi bucata de pară şi spuse: 

— Pișta, prietene, tu scoţi miere pe gură, nu vorbe. Dacă aş 
mai avea câţiva ca tine, Europa ar fi la picioarele mele fără să 
vărs o picătură de sânge! 

— Mă onoraţi prea mult, Majestate! se înclină elegant 
baronul. 

Un corb îşi anunță trecerea pe deasupra lor printr-un croncă- 
nit gros, care se răsfrânse cu ecou în vale. 

— Prietene, spuse regele deodată, îndreptându-se spre Cre- 
nelurile dinspre Dunăre, simt că principele valah îmi împunge 
Coasta hotarului de la răsărit. 

— Sire... încercă Pişta Matty un răspuns. 

— Dar despre Banatul Severinului ce părere ai? îl între. 
rupse regele. 

— El este parte din teritoriile noastre, Sire, replică baronul. 

— Da, dar nu avem un corp de oaste acolo, ca să fim pe 
deplin asiguraţi. Am primit veşti că principele Basarab îndeamnă 
valahii din Severin să se întoarcă împotriva noastră. Nici sașii 
din Sibiu nu se simt prea bine. Mă tem că dacă nu-i lovim acum, 
mai ştiu eu ce alţi voievozi mărunți sau principi fără nume vor 
visa la independenţă faţă de tronul nostru, încheie regele arătând 
cu degetul dincolo de zidurile cetăţii. 

Gânduri negre şi prevestitoare de rele umplură mintea lui 
Pișta baronul. 

— Majestate, nu suntem pregătiţi pentru un război cu 
valahii, spuse el. Armata e slăbită după atâtea bătălii, iar Máté 
Csák, cei din neamul Kâszegi ori trădătorul Kopasz Borsa abia 
aşteaptă să ne lovească. Să ne ferească Dumnezeu să le dea prin 
cap şi să-și unească forțele, își făcu Pişta Matty o cruce. 

— Bine, atunci îi luăm pe rând, hotărî regele. Pornim cu 
oaste la Visegrâd, apoi peste Tisa, în comitatele transilvane, iar 
la urmă ne vom ocupa de neamul Kőszegi şi de valahi. Bine... 
ordinea poate să se mai schimbe... ha-ha! râse el. Ori noi, ori 
ei! se înfurie Carol Robert, bătând cu pumnul în crenelul de 
piatră. Si-acum, după atâtea plănuiri, să mergem la masă ! 

„Greu îmi va fi dacă i-a intrat asta în cap“, gândi Pişta Matty 
privind cursul molcom al Dunării. „Dumnezeu să aibă milă de 
frații mei valahi“, îşi mai zise baronul de Iştenem schițând un 
zâmbet spre regele său. 

XXV... 


Unde se scot la iveală intențiile voievodului valah 


— Mergi cu Dumnezeu, Grigorie! îi spuse călugărul cu 
barbă colilie bărbatului ce avea doi desagi în spate. 

— Rămâi sănătos, părinte-călugăr ! răspunse Grigorie aple- 
cându-se şi sărutându-i mâna. 

— Aibi grijă, Grigorie, pergamentul trebuie să ajungă numai 
sub ochii Măriei Sale Basarab, mai adăugă bătrânul călugăr. 

Grigorie încuviință din cap, încălecă şi dispăru pe poarta 
turnului de la intrarea în curtea bisericii. Traversă micuța așe- 
zare Biertan și se pierdu printre colinele aburii pe unde șerpuia 
drumul Sibiului. 

În cetatea Sibiului trase la hanul jupânului Carbon, un spa- 
niol pripăşit printre sași, care încerca să-i dedea pe aceştia la 
bucate cu denumiri peltice : rajo (porc fript), pinchitos (bucăţi de 
came înfipte în țepușe de lemn și drese pe jar), lechazo (miel la 
groapă), polvorân (niște pâinici dulci) ori tortas („pită dreaptă“, 
cum îi spuneau saşii). 

Peste drum, la nici o sută de pași, se ițea hanul cu tum de 
lemn al jupânului Câmaţ, vestit în împrejurimi pentru mațul 
de porc umplut cu carne tocată și ierburi, pe care-l afuma apoi 
vreme de trei zile în podul hanului, ori pentru ouăle de cotco- 
dacă amestecate grozav cu făină, ceva șuncă afumată şi niscaiva 
cimbru cules pe nemâncate din pădurea din apropiere. Tot aici 
puteai să te desfeţi cu brânză frământată de oaie şi afumată în 
coajă de brad, o nebunie de care nu te puteai sătura, pusă lângă 
un purcel de lapte făcut la proțap și stropit din belșug cu vin 
rubiniu. Ei bine, aşa se ospătase cum se cuvine un bărbat în 
straie preoțești care venise și el cu treabă în cetatea Sibiului. 

Se închină, scoase un ban de argint şi i-l aruncă lui Sângerete, 
ucenicul lui moș Cârnaţ. 

— Eşti cel mai bun, prietene! zâmbi prelatul către jupân 
Cârnaţ. E grozav maţul umplut lăsat la fum, iar de vin... ce să-ți 
mai zic? continuă el bătându-se pe generosul burdihan. 

— Săru'mâna, părinte, mai pofteşte! zâmbi jupân Cârnaţ 
de sub o culme pe care stăteau înșirate vreo două duzini de maţe 
umplute, făcute colac. 

Cel în straie preoțești râgâi voios, se ridică de la masa din 
lemn de arțar și ieși pe drum îndreptându-se către El Nehalito, 
hanul lui jupân Carbon. Se feri din calea unui chefliu, îl rată 
şi pe-al doilea şi pătrunse în sala cea mare a hanului. Făcu 
ochii roată, căutând pe cineva anume. Cum nu zări ce căuta, 
se îndreptă cu încredere către Silfida, fata voinică ce altoia un 
mnușteriu mai îndrăzneţ. 

— Unde e senioru' Carbon ? făcu părintele ferindu-se de 
reculul fetei. 

— E în spate, la magazia de lemne, da’ trebe s-apară, răs- 
punse malaca aruncându-i o privire piezișă. Uite-l! îi făcu ea 
din cap arătând spre dreapta. 

— Padre Catodiu, veni Carbon către el de cum îl zări, que 
vientos te aduces in nuestra humila taberna? La vida de nuestro 
frați de la Cârța este buena? continuă el zâmbind. 

— Buena, muy buena, prietene ! zâmbi Catodiu. Văd că nici 
tu n-o duci rău, râse el făcând semn către un mușşteriu care-și lua 
zborul pe ușă ajutat pe vânjoasa Silfida. 

— Si, si, râse şi jupân Carbon, este una dia aglomeratas e 
Silfida face espacio para otros hombres ! 

— Prietene, îl caut pe Grigorie Tomanap Cronicarul, spuse 
părintele trăgându-se mai lângă un butoiaș de vin. Îl știi? 

— Si, si, es nuestro amigo di Biertan, no? spuse Carbon 
invitându-l pe părintele Catodiu să-şi ia o ulcică de pe tejghea. 
Vino sangre de toro! Es in cameras. Îl trimitos pe fiul meos 
Burrito să-l cheme, zise el invitându-l pe Catodiu să se așeze la 
măsuța de lângă butoiaş. Făcu un semn scurt către un băiat Care 


198 


freca un făcăleț lângă cazanul cu fiertură şi apoi ridică ulcica de 
vin către părintele Catodiu. Salud! făcu jupân Carbon. 

— Doamne-ajută! închină părintele la rându-i. Hraaa ! făcu 
el după ce bău zdravăn, scuturându-se și trântind ulcica pe 
masă. 

— He? îl întrebă Carbon. 

— E sângele dracului, prietene ! râse părintele Catodiu. 

— Primera mano, padre, zâmbi Carbon satisfăcut de apreci- 
erea prelatului şi mai puse un rând. 

Nu le dădură bine pe gât, că apăru un tânăr bărbos, cu tunică 
maronie şi cizme înalte, din piele de bou. 

— A trecut ceva vreme de când nu ne-am văzut, sfinția ta ! 
spuse el venind lângă Catodiu. 

— Prea multă, prietene, râse părintele ridicându-se și îmbră- 
ușându-l cu drag. Iată cum vremile tulburi ne fac să ne adunăm 
laolaltă, continuă el invitându-l să stea pe locul liber lăsat de 
jupân Carbon. Maţ d-ăsta afumat are şi Cârnaţ, zise părintele 
Catodiu mușcând din ce-i adusese Carbon pe masă. 

— Da, da’ nu e la fel, explică Tomanap Cronicarul apucând 
brânza. Carbon le zice pe espaniolește „cioriz“. La hanv’ lui 
Cârnaţ cum le spune? 

— Cred că „afumaţ“, da’ nu sunt sigur, răspunse clefăind 
Catodiu, întinzându-se după turta de secară. Oricum, mulți le 
spun „cârnaţi“, după însuşi numele hangiului, că pe nicăieri nu 
afli aşa bunătăţi ispititoare până şi în zi de post, râse părintele 
scuturându-se. Grigorie, ne așteaptă vremuri cel puțin la fel de 
tulburi ca vinul de şi-l laudă Carbon. Dinspre prietenii noștri 
de la miazănoapte vin numai vești rele. Carol Robert de Anjou 
are gânduri de cucerire şi, spun iscoadele mele din Tara Crişu- 
rilor şi a Oașului, nu va pregeta să vină cu oaste în ţinuturile 
din Ardeal. 

Grigorie Tomanap se apropie de Catodiu și spuse: 

— Port cu mine un document pe care trebuie să-l vadă 
numai Măria Sa Basarab. Mi-a fost înmânat de părintele-călu- 
Băr de la Biertan, care l-a primit la rându-i de la fiul contelui 
Kopasz Borsa. 

— Săru' mâna, părinte, dă și matale ceva pentru gura mea, 
auzi Catodiu în spatele lui. 

— Ptiu, drace, Doamne iartă-mă! scuipă părintele făcân- 
du-și cruce. De unde-ai răsărit, fumuriule, că tare m-ai băgat în 
sperieţi ! Na! zise el dându-i un coltuc de pâine pe care-l ținea 
prin sutană pentru vremuri de restriște. 

— Auzi, da’ ceva mai tare n-ai? făcu tuciuriul frecându-și 
două degete. 

— D-apăi, se făcu părintele Catodiu către țigănuș, toia- 
gul l-am lăsat la hanul lui Cârnaţ, că ţi-aș fi dat vreo două pe 
după spinare. 

Grigorie se scotoci şi scoase o monedă de aramă. Piciul 
fumuriu se uită la ea cu silă. 

— Da’ matale n-ai auzit de arginţi ? îşi rânji puradelul dan- 
tura galbenă la Tomanap Cronicarul. 

— Hai, valle del sol! le sosi jupân Carbon în ajutor, apu- 
cându-l de-o mână pe ţigănuș și trimițându-l pe uşă afară. 

— Am arvunit o trăsură, spuse Grigorie de cum scăpară de 
piciul insistent, care să ne ducă la curtea Măriei Sale Basarab. 
Documentul e prea important ca să riscăm a merge călare. 

— Mulţumesc lui Dumnezeu că ţi-a dat gându' ăl bun, pri- 
etene! Nu se cădea să călăresc vreme de câteva zile după ce 
am muncit atâta la burta asta, râse prelatul arătându-și prețioasa 
investiție. 

— Cu vrerea sfinţiei tale, o să plecăm în zori, spuse Grigorie 
după ce-și făcu porţia de râs. 

De cum mijiră zorii, jupân Fumir, vizitiul, dădu bice cailor 
şi porniră către curtea domnească a voievodului Basarab. Apu- 
cară drumul Oltului, lăsară în urmă Vatra Câinenilor, Vălenii. 
Albeștii și ajunseră la intrarea în cetatea Argeșului. Drumul era 
destul de anevoios, dar slavă Domnului că vremea se ţinea bună 
şi reușiră să-și mai tragă sufletul prin satele întâlnite în drum. 
După ce se ospătară cumsecade la un han de la răscrucea unde 
se întâlneau drumul Sibiului, cel dinspre cetatea Râmnicului ȘI 
cel dinspre Dunăre, se puseră iar în mișcare. 

Nu merseră un ceas pe drumul domnesc înspre Câmpulung, 
că în dreptul unui loc de adăpat caii numai ce se urcară în trăsură 
doi tuciurii mici care începură pe dată să recite : 

— Domnule şi popo, suntem șapte fraţi acasă, tata a fost 
luat sclav de tătari, iar mama e bolnavă de neputinţă și nu poa’ 
să muncească, nu are ce ne pune pe masă, fie-vă milă de doi 
sufleți pricăjiţi și scăpați doi bani din pungile voastre, că n-am 
mâncat de șapte zile! Se agăţară de cei doi ocupanți ai trăsurii 
şi începură să se tânguiască: Au-aua-au, puradelu' făr' de masă 
e ca cucu fâr' de casăăă, iar ăla făr' de părinţi e ca cucu făr' de 
diiinți, au-auuu-aaa ! 

Părintele Catodiu, suflet milostiv, îşi făcu rapid trei cruci și-i 
oferi două mere de soi țigănușului care se ţinea de el ca lipitoa- 
rea de biban. 

— Pe chelia popii din Avrig, Grigorie, ăştia de unde-au 
răsărit? 

— S-a umplut ţara de ei, părinte! spuse Grigorie arun- 
cându-le o bucată de pastramă şi două monezi. Am auzit de la 
fraţii valahi că-s veniţi de prin părțile tătărăști și li se înmul- 
țește neamul ca ciupercile după ploaie! continuă Tomanap 
Cronicarul scuturându-se de mizeria lăsată de micii cerșetori. 

— Jupâne, hai, du-ne degrabă de aici, că nu voi să mai apară 
şi alții, strigă Grigorie la Furnir, scoțându-și capul prin feres- 
truică. 

Furnir dădu să pocnească din bici, dar alţi doi puradei săriră 
să şteargă ochelarii cailor. 

— Nia! Fi-v-ar stirpea de ocară! Ca pecinginea vă agățați 
de om! Nia! Nia! 

Biciul pocni aprig şi copitele mușcară din țărână. Puradeii 
începură să blesteme şi săriră în lături. Trăsura se pierdu în 
colbul drumului domnesc și, după încă o zi, intră în cetatea de 
scaun a voievodului Basarab. 

Cu două ceasuri înainte de amiazi, cei doi călători păşeau în 
Curtea palatului domnesc al lui Basarab Voievod. 

— Poftiţi, poftiți, că vă aştept de ceva vreme! zâmbi 
Basarab întâmpinându-i pe Catodiu și pe Tomanap Cronicarul. 

— Măria Ta! spuseră cei doi la unison, îngenunchind în 
fața principelui valah. 

— Dormirăţi bine? Mâncarea v-a fost îndestulătoare? se 
interesă voievodul invitându-i la o masă rotundă, din stejar. 

— Mulţumim, Măria Ta, avem de toate, slavă bunului 
Dumnezeu! răspunse Catodiu înclinându-se. 

Basarab se așeză la masă și bătu din palme. 

— Cupamnice, adă niște vin domnesc și ceva de-mbucat! 
Ce veşti mi-aduceți, prieteni? reveni Basarab către Catodiu și 
Grigorie. 

— Măria Ta, își drese vocea părintele, dinspre hotarul de la 
miazănoapte nu vine nicio amenințare imediată. Conţii Borsa și 
Csiuciu, baronul Frekusz şi marchizul Pizmos își strâng oștile 
spre împotrivire lui Carol Robert. Dregătorii câtorva cetăți din 
miazănoapte, din Tara Oașului, și ai câtorva din Tara Crișurilor 
sunt cu Kopasz Borsa. 

Cupanmicul intră și începu să toame vin în pocalele de argint. 
Apoi puse pe masă bucăți de somn, brânză de burduf și pâine 
din grâu curat. 

— Să fim sănătoși! zise vodă ridicând pocalul. 

— Amin! închinară oaspeţii. 

— Măria Ta, spuse Grigorie punând cupa pe masă. Acesta 
este un pergament primit de părintele-călugăr Etemiu din 
Biertan de la fiul contelui Borsa, continuă el înmânându-i lui 
vodă documentul. 

Basarab cercetă pecetea, apoi desfășură sulul. Citi cu atenție 
și exclamă: 

— Prieteni, Kopasz Borsa şi aliații săi ne cer sprijinul în 
lupta lor cu regele Ungariei ! 

— Măria Ta, au sosit trimișii de la cetatea Severinului, 
anunță ușierul domnesc. 

— Poftește-i, dară! porunci Basarab. 

Catodiu zâmbi cu gura largă când îi văzu pe cei trei proas- 
păt sosiți. 

— Așezaţi-vă, prieteni, îi invită vodă în timp ce-i făcu semn 
cuparnicului să mai aducă pocale, vin și mâncare. Mă întorc 

numaidecât, spuse el ieșind pe o ușă laterală, cu pergamentul 
în mână. 

Catodiu își dădu seama că Grigorie nu avea cunoștință des- 
pre cei trei mesageri de la Severin și-i prezentă pe rând: 

— Grigorie, domniile lor sunt prietenii noștri de la Cârța, 
popa Potenţiu şi cei doi fraţi pitagorici de mare pomină, 
Curbiliniu și Rectiliniu ! 

Se îmbrățișară pe rând, apoi se așezară în jurul mesei. Nu se 
mai auzeazu decât gâlgâituri și plescăituri când principele valah 
se întoarse. 

— Am dat la întocmit răspunsul pentru contele Borsa. Veş- 
tile aduse de părintele Catodiu și Tomanap Cronicarul au fost 
tocmai bune, prieteni, spuse Basarab așezându-se. Ce aflăm 
dinspre Severin, părinte Potenţiu ? 

— Măria Ta, rosti popa Potenţiu, fratele Curbiliniu a fost 
iscoadă în cetatea Timișoarei, iar fratele Rectiliniu a bătut calea 
Oradiei. Avem vești din ambele părți că regele ungar a cucerit 
Devinul. Un frate din Kecskemét ne-a trimis zvonuri că regele 
s-ar îndrepta către vrăjmașul lui cel mai mare, Máté Csák. 

— După Visegrád, o să vină în răsărit, peste Borsa și ai lui, 
spuse Basarab băgându-și mâna în barbă. Spune-mi, părinte 
Potenţiu, ai aflat de câtă oaste dispune Severinul? întrebă el 
după câteva clipe de gândire. 

— Măria Ta, fratele Curbiliniu a dat din întâmplare peste 
iscoada fostului ban al Severinului, Ion a lu’ Miniu, un om loial 
și înțelept, dar care nu a rezistat la băutură în fața gemenilor 
pitagorici, râse popa Potenţiu făcându-le celorlalți cu ochiul. 
Când fratele Rectiliniu s-a umplut de vin, a schimbat locul cu 
fratele Curbiliniu. Ion a lu’ Miniu n-a observat și după trei cea- 
suri a căzut precum iarba sub coasă. Au aflat de la el, nu fără 
ceva efort, că fostul ban al Severinului, Hanibal Fusei, un om 
de ispravă de altfel, se ascunde prin Cheile Cernei. Am aflat că 
gamizoana nu însumează mai mult de patru duzini de pedestrași 
Şi două de arcași. 

Basarab căzu puţin pe gânduri, luă un pocal și sorbi din el. 

— Prieteni, mergem cu oaste peste Severin ! 

Ceilalți rămaseră nemișcaţi, așteptând ca voievodul să-şi 
continue ideea. 

— Vom înceta să mai fim vasalii regelui ungar! continuă 
Basarab. Mai ales că va fi ocupat cu cetăţile din miazănoapte 
și aliații contelui Borsa. Acum e momentul să luăm ce-a fost a] 
nostru de drept. 

— Aşa să fie, Măria Ta! Amin! ridică popa Potenţiu poca- 
lul în aer. 

— Cu Dumnezeu înainte, Măria Ta! îi ţinu isonul părintele 
Catodiu. 

— Părinte Catodiu, spuse vodă, am pus de se întocmește 
carte de alianță cu contele Borsa. Vă întoarceţi la Sibiu și luați 
legătura cu oamenii lui. Apoi se întoarse către popa Potențiu: 
Părinte, îţi trimiţi oamenii la Hanibal Fusei și îi spui să ne ajute 
cum poate, cu ce oșteni loiali mai are, cu iscoade ori cu arme, 
dacă-şi vrea înapoi banatul de Severin. Se ridică, iar ceilalți îl 
urmară. Zorii să vă prindă pe drum, prieteni! Fiţi cu băgare de 
seamă și Domnul să vă ţie urma și să vă aibă în paza Lui! rosti 
Basarab întorcându-se să iasă, dar fu oprit de uşierul domnesc. 

— A sosit mesagerul de la țarul Mihail al Bulgariei. 

— Înălțimea Voastră, îngenunche mesagerul intrat în fugă, 
bulgarii au fost înfrânți de sârbi în sud, la Velbužd. Ruda Măriei 
Tale prin alianță, țarul bulgar Mihail, este mort. 

— Ce s-a întâmplat cu oamenii trimiși de noi în sprijin? 
întrebă regele. 

— Puţini peste două sute au scăpat cu viață, Măria Ta. Sunt 
la trei zile de cetatea Severinului, răspunse mesagerul. 

— Două sute, din o mie cinci sute, murmură voievodul așe- 
zându-se. Această veste va ajunge la regele ungar și va bănui că 
ne-am slăbit oastea. Cugetă preţ de câteva clipe, apoi se ridică 
în picioare : Trebuie să luăm Severinul şi să ne întărim hotarele. 
După ce va afla că nu mai vrem să-i plătim tribut, Carol Robert 
de Anjou va veni peste noi. Făcu o pauză privindu-i atent pe CE! 
de față. Dar vom fi pregătiți şi Dumnezeu va fi cu noi! zâmbi 
Basarab și părăsi încăperea. 

— De-asta o să avem şi noi grijă, nu-i așa, preacuvioase? 
râse Catodiu privind la Potenţiu. 

— Avem nevoie și de altceva pe lângă rugăciuni, preacin- 
stite, răspunse Potenţiu zâmbind în barbă. 

— Dar avem nădejde, preasfinților, avem nădejde! com- 
pletă voios fratele Rectiliniu. 

— S-apăi, nu mor caii când vor câinii! veni râsul gros al 
fratelui Curbiliniu. 

XXVI... 


Unde se împlineşte a doua parte a blestemului 


— Crezi că e de încredere? făcu Kremvurşt către Berilă 
când se pregătea să bată la uşă. 

— Bălane, zâmbi valahul, în ziua de azi numai în punga 
de la cingătoare mai ai încredere. Dacă-i plină, e și încredere; 
dacă-i goală — nu te bagi. 

Pişta mustăci, apoi spuse morocănos: 

— No, binie îi că te încrezi numa’ în ban ! 

— Ho, ungure, că nu ziceam de voi, îi răspundeam lui 
Kremvurşt la întrebare. Cu voi e altceva, mă! râse Berilă 
luându-l pe după gât. 

După cinci săptămâni de şedere, cei trei cavaleri lăsaseră 
în urmă câmpiile movulii de lavandă și raiul de la mănăstirea 
Senanque, luând din nou drumul Parisului. Trecuseră ca nălu- 
cile prin capitală, neuitând să-i dea de știre omului lor de la palat 
că vor fi prin apropiere. Plănuiseră îndelung următoarea acţiune, 
iar acum erau în Senlis, la ușa unui făuritor de leacuri pentru 
încheiat socotelile cu lumea. Nu o dată își desfăcuse Berilă băie- 
rile pungii pentru a deschide guri din care să afle casa lecuito- 
rului de viață. 

O ușiță mică se deschise la nivelul ochilor. 

— Ce? scrâşni o voce de dincolo. 

— Îl căutăm pe onorabilul de Finitive, răspunse Berilă. Sun- 
tem buni plătitori, adăugă el zornăind punga grea cu aur. 

— Cine? lătră iar vocea. 

. — Xavier de Cav6 din Montmartre, frate cu Fleur du 
Mal, vărul lui Gaston de la Cimitirre şi unchiul lui Alfons 
de Tebintui€, rosti Berilă fără să clipească. 


206 


Pișta şi Kremvurșt se uitau cu mare uimire unul la celălalt, dar 
uimirea le crescu şi mai mult când auziră că se deschid zăvoarele 
grele de la ușa masivă armată cu bucăţi zdravene de fier. 

Intrară într-o cameră mică și întunecoasă, coborâră un şir de 
trepte luminat doar de candela pe care o ţinea în mână cel de le 
deschisese ușa şi se opriră în dreptul altei uși bătute-n ținte sănă- 
toase de fier. Se auzi un zgomot metalic, apoi altul, ușa scârțâi 
de parcă înseși străfundurile iadului se deschiseseră. Pătrun- 
seră într-o cameră mare, luminată de candele greu mirositoare, 
unde zăceau aruncate mai multe cranii și oase de om, schelete 
de animale necunoscute, butelci prăfuite, ulcele cu broaște vii 
ori săculeţi cu mirodenii. Câteva cutiuţe argintii dădeau flăcărui 
albastre sub niște căzănele mici și bolborositoare, dispuse pe 
pirostrii de două palme. 

— EI este de la Morgue, cel de mă ajută în creație şi-mi 
încearcă poţiunile, rosti de nicăieri o voce. 

De la Morgue se întoarse cu candela în dreptul feţei şi 
Kremvurșşt nu-și putu stăpâni un strigăt de uimire. De la Morgue 
schiță un mârâit. 

— Stiu, este hidos, dar mi-e credincios şi-mi seamănă, e 
avid de cunoaştere, se auzi un râs draconic. Dacă n-ar fi de la 
Morgue, ar trebui să încerc eu însumi licorile și prafurile de le 
prepar. Dar l-am găsit pe el ca ucenic şi, după ce a făcut asta 
mai bine de două decenii, nimic din ceea ce este aici nu-i poate 
face vreun rău. 

Un braț se ivi din întuneric, poposind pe umărul urâtului. 
Din spatele lui de la Morgue se extrase un pitic cu părul răvășit 
de stihiile întunericului, stând pe două picioroange de bâlci, cu 
pelerină albă şi mănuși până la cot. 

— Eu sunt de Finitive, vindecătorul de boale sau scurtătorul 
de zile, se prezentă piticul țopăind pe picioroange într-o plecă- 
ciune în faţa cavalerilor uimiţi. 

— No, d-apăi credeam le-am văzut pe tăte! zâmbi Pişta 
Btăind pe limba lui. 

— Graiul acesta nu-mi este cunoscut, tropăi de Finitive 
Către Pișta. 

— No, nu te mai face cătră minie, că una-ţi pălesc, stârpitură 
de pivniţă, şi mi te lecuiesc de nu mai respiri! se zborşi unguru] 
cu mâna pe spadă, în aceeași limbă necunoscută pentru pitic. 

Berilă puse mâna pe Pişta şi-l trase în spate, şoptindu-i prin- 
tre diny : 

— Ungure, mână-ți caii în altă parte, că am venit pentru 
altceva! Apoi se întoarse către de Finitive şi grăi cu miere-n 
vorbe: E o limbă răsăriteană, mesire, n-ai dumneata cunoş- 
tință ! Dar să vorbim despre ce avem noi trebuință, continuă 
Berilă cu un zâmbet larg. 

Piticul tropăi către unul din căzănelele fierbânde şi băgă un 
linguroi în ciudatul conţinut. 

— P-ăsta îl încerci de-acum într-un ceas, de cum se răceşte, 
da, dragule ? făcu de Finitive către pocitul său slujitor. Două 
linguri din tuciul ăsta lasă făr' de suflare o întreagă oştire, cu tot 
cu cai. Ucenicul meu, arătă el cu mândrie către fața rânjindă a lui 
de la Morgue, dă peste cap tot tuciul și doarme până dimineață. 
Nici măcar o durere de cap nu are, râse de Finitive suflecându-și 
mânecile tunicii. Sări pe una dintre mese, lăsând picioroangele 
să cadă cu zgomot. Se proțăpi în fața lui Berilă şi spuse încrun- 
tat: Cu mine nu vorbeşte oricine. Câţi bani aveţi? 

— Nu ai tu treabă! răspunse Berilă la fel de serios. Tu 
dă-ne ce vrem şi vei primi cât ceri, adăugă valahul. 

— Vino! îi şuieră de Finitive făcându-i semn să-l urmeze. 
Sări sprinten de pe masă şi se duse într-un colţ al uriașei încă- 
peri. Băiete, fă lumină! îi porunci el lui de la Morgue. Așază-te 
și vorbeşte! îl invită el apoi pe valah, arătându-i un scaun ce 
aducea a şa de călărie. 

— Avem nevoie de o otravă care să nu ia suflarea pe loc, ci 
de-abia după câteva ceasuri, începu valahul. O jumătate de zi af 
fi de dorit, adăugă el foindu-se pe ciudăţenia de scaun. 

Piticul trase un zâmbet diavolesc pe faţă şi bătu vesel din 
palme. 

_— Acum două zile am terminat o poţiune care era să-l dea 
gata definitiv pe de la Morgue, că e pe bază de sperieturi, zise el 
apucându-se să caute pe niște rafturi prăfuite. 

— No, cre’ c-o fo' poțiunea adevărului și aista hâdu' s-o 
uitat în ciobu' cela de sticlă şi când s-o văzut cum îi de fapt, i-o 
stat inima ! spuse Pişta încetișor către Kremvurşt. 

— Ce tot grăieşte amicul tău mustăcios în limba cea 
neştiută? Ori face haz pe seama noastră?! se opri de Finitive 
furios. 

— Nu-l băga în seamă, mesire, încercă s-o dreagă Berilă. 
Aşa face de când l-a uitat mumă-sa în beci, nu are legătură 
cu dumneata ori cu ucenicul! spuse Berilă chinuindu-se să 
nu râdă. 

— A-ha! sări de Finitive. Băiete, raftul al treilea, butelca 
verde cu galben din partea dreaptă-sus, porunci piticul. 

Când puse mâna pe butelcuţă, de la Morgue scoase un scâncet. 

— Stai liniştit, nu o mai testez — nu vreau să te pierd, râse 
piticul. De fiecare dată când avem vânzare, facem şi o demon- 
Strație gratuită sau nu, funcţie de valoarea comenzii! De Finitive 
luă butelcuța şi o puse în lumina unei candele. Nu are miros, gust, 
este perfectă. Intră în trup și așteaptă vreme de aproape o zi. 

Cavalerii se apropiară, holbându-se curioși la sticluţa pânte- 
coasă. Întrebară pe rând: 

— Ce face? 

— Care-s semnele ? 

— Cum trebuie dată? 

De Finitive îi privi superior, cu ochi scânteietori. Zâmbetul 
diavolesc îi reveni pe figura de gorgonă. 

— Frumoşii mei, odată ce intră în trup, cel care o poartă nu 
trebuie să sufere nici cea mai mică sperietură — hi-hi-hi! Făcu 
o pauză, pentru a savura momentul următor. De se va întâmpla 
astfel, inima îi va sta în piept și nici măcar Dumnezeu Sfântul nu 
va avea putere s-o pornească, râse el ridicând sticluța deasupra 
capului. 

Pișta îşi făcu cruce, iar Kremvurşt îl urmă. 

— No, îi binie că mai văz nebuni, așe îmi fac curaj că-s 
întreg la scăfârlie ! îi șopti Pişta sasului. 

— Acuma să văd banii, frumosule, deveni piticul serios 
deodată. 

Berilă duse mâna la cingătoare şi-i aruncă o pungă uriașă. 
Piticul o prinse, dezechilibrându-se. 

— Ai grijă, mesire! râse Berilă. Aurul a doborât imperii, 
darămite oameni simpli ca noi. 

— Mda! E bine! mormăi de Finitive înmânându-i sticluța 
lui Berilă. Uite ceva pentru prietenul mustăcios, ca să scape de 
frica de beciuri, spuse piticul scoțând din dulăpior o altă sticluță. 

— Se mai trezeşte mâine dimineață ? râse Berilă. 

— Cu puţin noroc, toţi o să începem cu bine ziua de mâine, 
râse de Finitive. Băiete, arată-le ieşirea! porunci piticul serios 
şi dispăru în spatele lui de la Morgue, întocmai cum apăruse. 

— No, făcu Pișta de cum se văzu la aer curat, trebe musai 
să bem oareşce ! 

Ceilalţi încuviinţară pe dată și se înființară la Steaua Înecată. 
Topiră urgent câte două ulcele cu vin, apoi se puseră pe mâncat 
găini fripte. Pe când se pregăteau de al treilea rând de vin, apăru 
un câine-mesager care-i marcă grăbit cizma lui Berilă. 

— Ptiu, drace! Că nu pot avea liniște nicio clipă! sudui 
valahul. 

Mesagerul lătră de trei ori. 

— Ho! N-am vrut să te supăr! Ia de-aci... linişti el patru- 
pedul aruncându-i o pulpă. 

Apoi mângâie mesagerul cu însemnul „SRI“ şi luă de pe 
coadă covrigul cu răvaș. 

— „Mâine vânătoare domeniul Halatte. G.“, citi el cu voce 
tare. Prieteni, așteptarea noastră a luat sfârșit, zâmbi valahul. 

— No, nici dacă ne rugam o mie de ani nu se potrivea mai 
binie, râse ungurul. 

Senlis, micuțul orășel ales ca ascunzătoare de ochii lui Filip 
cel Frumos, se întindea la un strănut de cal de domeniul regal 
pentru vânătoare din pădurea Halatte. 

— În seara asta ori mâine, înainte de vânătoare, omul nostru 
de la palat trebuie să-i strecoare regelui licoarea. Restul va fi 
simplu, zâmbi valahul apucându-se să-și caute uneltele de scris. 

- Kremvurşt privi la însemnul de pe blana câinelui şi-l întrebă 
pe Pișta în şoaptă: 

— Bace, ce-i ăla „SRI“? 

Pişta luă o gură de vin înainte de a începe lămurirea. 

— No, să te mint au să-ți dau un răspuns ocolitor? 

Kremvurşt căuta nedumerit spre ungur. 

— „Solicit Răspuns Imediat“ — asta înseamnă, bălane. Aista-i 
un mesager dus-întors, mă ! chicoti el, după care maitrase o gură 
zdravănă de vin. 

Berilă luă poţiunea, o puse în săculeţul de la zgarda mesa- 
gerului, apoi înşurubă covrigul cu răvaș pe coadă şi-i întinse 
câinelui târtița găinii. 

— Ia de-aci şi mulțumesc frumos! 

Câinele lătră bucuros, înșfăcă târtița şi dispăru. 

La palatul regal pregătirile pentru tradiționala vânătoare 
de toamnă erau în toi. De Douche adusese ogarii și era tot o 
treabă, numărându-i și alegându-i după cum erau preferaţi de 
rege, favoriţii numărul | sau 2. „Trebuie ca vânătoarea să iasă 
perfect“, îi tot frământa un gând mintea. „Aşa se mai desprinde 
din starea de nervi în care a intrat imediat după moartea papei și 
poate scap de pornirea de a se răzbuna mortal pe mine de fiecare 
dată când iese ceva prost.“ leşi din ţarcul câinilor și trecu pe la 
bucătărie. „Nu de alta“, râse de Douche în sinea lui, „dar nu mai 
am pe cine să dau vina, că i-a executat pe toți!“ Se felicită pen- 
tru admirabilul mod prin care se menţinuse în viață, trimițând la 
eşafod ori între zidurile reci de la Gisors un număr măricel de 
oameni, care erau vinovați în primul rând pentru că-i incomodau 
lui viața la palat. 

„Regele va fi fericit, nu are cum altfel. Am adus trei căprioare, 
Patruzeci de iepuri, şase vulpi şi doi cerbi. Pădurea va colcăi de 
vânat. Și dacă va trage cu ochii închiși va nimeri ceva. Păcat de 
ursul ăla, dar n-am avut ce să fac. Mi-a mâncat doi îngrijitori, 
era prea periculos, a trebuit să-l fac pastramă.“ Se opri preț de o 
clipă în dreptul unei oale din care ieșeau aburi îmbietori. „Oare 
m-am grăbit? Nu cumva ar fi trebuit să las ursul, poate-i venea 
de hac regelui ?“ Dădu cu mâna de parcă ar fi vrut să-și alunge 
gândul. „Era moarte sigură şi pentru mine, căci se știa că eu sunt 
Organizatorul vânătorilor regale — toți m-ar fi bănuit.“ 

leșind din bucătărie, dădu nas în nas cu Garson, pajul rege. 
lui, mai să-i răstoarne tava cu laptele de dimineaţă. 

— Unde te grăbești, prietene ? rânji de Douche. 

Garson avu un moment de fâstâceală, apoi spuse: 

— Regele vă cheamă, mesire! 

De Douche îl privi bănuitor o clipă şi o luă către cancelaria 
regelui. „Băiatul ăsta ascunde ceva, iar eu trebuie să aflu ce“, 
îşi spuse el iuţind pașii. „lar dacă nu aflu, oricum trebuie trecut 
pe lista de salvare a pielii personale“, adăugă o voce în miezul 
minții diabolice. 

— Preacredinciosule, îi zâmbi Filip de cum intră în cancela- 
rie, ia spune, cum îmi stă costumul ăsta bavarez ? 

Regele se înfoia şi se răsucea în uriaşele oglinzi, foarte mân- 
dru de noul său costum de vânătoare, anume comandat pentru 
această ocazie. 

— Sire, se gudură de Douche simțind toanele bune ale rege- 
lui, numai pe trupul Înălțimii Voastre ar putea arăta atât de fru- 
mos. Parcă sunteți Zeul Vânătorii, Artemis ! 

— Nu-i aşa? zâmbi regele satisfăcut. Totul e gata? Caii 
sunt înşeuați, ogarii întărâtați, oamenii la posturi? se întoarse 
Filip fericit. 

—  Întocmai, Majestate ! confirmă lacheul. 

— Atunci să mergem, de Douche! Să tremure toate dobi- 
toacele pădurii de spaima noastră! strigă regele vesel. 

În mai puțin de două ceasuri, întregul alai atingea hotarul 
pădurii Halatte. 

— De Douche, de data aceasta vreau să am doar o jumătate 
de duzină de ogari favoriți, pentru că doresc să vânez eu, nu 
să-mi omoare câinii tăi vânatul, porunci regele. 

— Dar, Sire... încercă de Douche să-l lămurească. | 

— Şi, dacă stau bine să mă gândesc, nu mai vreau câini 
deloc. Cheamă cățelarul regal şi spune-i să plece cu câinii 
de-aici. Si voi doar patru gonaci călare. Restul să nu vă apropiați 
de vânatul meu. Voi avea o vânătoare despre care se vor scrie 
cronici, spuse regele binedispus. 

De Douche se întoarse către slujitori: 

— Tu! Cheamă căţelarul şi dispăreți cu ogarii de-aci, îi 
spuse el unui slăbănog. Vezi, îl agăţă el de mână pe celălalt slu- 
jitor, du-te degrabă şi spune-le să elibereze iepurii după ce regele 
trece de Cotul Ciorii, vulpile când ajunge la Movila Retezată, iar 
căprioarele la sfârșit, când intră mai în adânc, înspre Marginea 
lui Armand. Sper că toate animalele sunt bete, să le poată nimeri 
regele, altminteri îngrijitorii care nu şi-au făcut datoria vor răs- 
punde cu viaţa ! 

De Douche începea să-și facă griji. Lipsa câinilor şi a mul- 
țimii de gonaci scădea masiv şansele ca regele să nimerească 
ceva. Așa, unul dintre oamenii lui omora o duzină de animale 
cu săgeți purtând însemnele regale şi Filip își păstra încrederea 
de mare vânător-ochitor. Acum însă toate planurile erau date 
peste cap, iar pe de Douche parcă-l încerca din nou o spaimă 
nelămurită. 

— Tu, făcu el către un gonac, adună restul gonacilor și 
vânătorilor şi așteptaţi-ne dincolo de fagi, la Ognon. 

Comurile de vânătoare sunară și regele pomi în galop, cu 
de Douche şi trei gonaci după el. Așa începu calvarul pentru 
de Douche. Regele nu reușea să nimerească nici iepurii morţi de 
beţi și făcuţi grămadă. 

— De Douche! îl strigă regele oprindu-se lângă un pâlc 
de iepuri care abia stăteau pe picioare. De jur-împrejur locul 
era plin de săgeți regale. Ce-i cu iepurii ăștia de nu pot sta pe 
picioare ? se minună Filip. 

Dând roată cu ochii, lacheul nu văzu nici picior de om 
de-al lui. 

— Sunt paralizaţi de frica Înălțimii Voastre! rosti el într-o 
clipă de graţie. 

— A! se minună Filip privind mai atent la urecheații cu 
mișcări ciudate și adulmecând. Auzi? Tie nu-ţi miroase a vin? 

„O să-mi pună pielea pe băț!“ se gândi lacheul. „Cum de 
nu mi-a dat prin cap să pun căprioarele primele ?“ Nu apucă să 
spună „Nu !“, pentru că regele începu să strige: 

— O vulpe! O vulpe care n-are teamă de min 
ghi după roșcatul animal care fugea ca dat cu catran sub coadă. 


e! Și o zbu- 

Acum, acum ești a mea! luă Filip ostenitul animal pentru a nu 
știu câta oară la ochi. 

„Mi-a slăbit vederea“, gândi regele clipind des din ochiul 
drept. Inima-i bătea cu putere şi căuta să-și găsească suflul, ca să 
nu mai irosească o săgeată. Vulpea asta îl obosise groaznic. Dar 
parcă nicio vânătoare nu-l obosise atât de tare. Erau numai el 
şi animalul hăituit. Se pierduse de-a binelea în adâncul pădurii. 
Vulpea se opri la intrarea unui luminiș să-și mai tragă sufletul. 
„A mea ești !* îşi spuse regele trăgând coarda la arc. 

— Bine-ţi şade, Majestate, să omori fiinţe lipsite de apă- 
rare! auzi regele o voce în spatele său. 

Săgeata scăpă şi se duse aiurea-n copaci. 

— Dar ești obișnuit să ucizi ființe nevinovate, rosti o altă 
voce. Filip îşi întoarse calul și paraliză: în spatele lui se aflau 
Jacques de Molay, ultimul Mare Maestru al Templului, și Papa 
Clement. În tablou dădu năvală și un spirit alb, călare pe un uriaș 
cal roib, vuind gros: 

— Bu-hu-haaa! 

— Ch... A-r... 

Simţi o gheară rece, strângând tot mai tare. Gâfâia din ce în 
ce mai greu. Cu ochii ieșiți din orbite, ridică cealaltă mână către 
vedenia albă, rămase nemișcat preţ de câteva clipe, apoi alunecă 
moale pe gâtul calului. 

— Bu-hu?! Ce dracu', mă, Kremvurște... râse Marele 
Maestru. 

— Unde boala ai găsit țoala aia albă? Nu trebuia să fii 
răposatul de Charney ? 

— No, lasă-l, valahule, că el o fo’ cel care i-a dat finalul, 
se întoarse Clement către Marele Maestru. D-apăi, tu ce eşti, 
până la urmă, că noi ştim pe cine făceam, îl întrebă Pişta PC 
Kremvurșt. 

-— Eu sunt spiritul fără de prihană al lui de Chamey, 
nu? Nu-s albe spiritele nevinovate? râse Kremvurşt scuipând 
o bucată de postav. 

— Se aud cai, zise Berilă ciulind urechile. Privi atent printre 
copaci și zări patru călăreţi ce se apropiau de ei în mare grabă. 
Tu pe partea aia și noi pe asta, îi spuse Berilă sasului. 

Kremvurşt îl luă la ochi pe unul cu arcul regelui, iar al doilea 
căzu răpus imediat după primul. Pișta se ascunse după un desiș 
şi-i căzu în spate celui de-al treilea. Al patrulea călăreț se opri ca 
trăsnit în mijlocul luminișului, cu privirile pline de groază. 

— De Douche! Mori, nemernic fără... strigă Berilă, repe- 
zindu-și calul și lovindu-l mortal pe lacheu. 

Kremvwurşt și Pişta priveau zâmbind cum lacheul se prăbu- 
şeşte de pe cal, nu foarte departe de trupul regelui. „Ce vede- 
nie !** mai apucă de Douche să gândească înainte de a cădea de 
pe cal. 

— „suflet! încheie valahul gâfâind. 

„Tocmai m-a împlântat cu sabia de Molay, care-i avea ală- 
turi pe papa Clement şi-un spirit alb şi neprihănit, probabil, de 
Chamey. Ce vede...“ îşi strigă el în minte, simțind că devine 
mai uşor. Spaima i se topea odată cu zgomotul de copite prinse 
în galop. 

Încet, încet, îl cuprinse o beznă rece. 

Unde se lasă trecutul în urmă 


— Consummatum est, spuse Berilă, adică... 

— S-a terminat! Ştiu, bace! Cunosc vorbele Domnului 
nostru lisus, că doară am mai învăţat și eu, se grăbi Kremvurşt 
să adauge. Şi să ştii că filosofum non facit barbam, râse el. 

— Adică, bălane, te iei de barba mea cea nouă? Nu-mi 
şade bine sau ce? se prefăcu Berilă supărat. 

— Nu, bace, nu, da’ ziceam și eu așa, că s-au dus vremurile 
când numai voi erați învăţaţi cu vorbe din cele latinești, zâmbi 
deștept Kremvurşt. 

— No, dară dacă ești aşe de citit, ai și înscrisul final? îl 
întrebă Pişta. 

— Sigur, bace! Mă miră faptul că ai îndoieli în ceea ce pri- 
veşte ţinerea mea de minte, râse Kremvurșt. 

— D-apăi nu cu tinie îi baiu', bălane, ci cu minie... ha-ha! 
râse şi Pișta cu poftă. 

Se traseră lângă ghizdul fântânii cu cumpănă de la răscru- 
cea vechiului drum ce lega Grenoble de Piemontul lui Alberto 
de Mirare. Berilă scoase vreo trei ciuturi cu apă și le vărsă în 
adăpătoarea de piatră pentru a ostoi setea căluților. Apoi îşi des- 
făcu burduful de la șaua lui Logun, îl legă de căldarea fântânii 
şi-o lăsă să se ducă la fund. 

— Prin urmare, zise el așezându-se pe o piatră lângă cama- 
razii săi, ia arată-ne, bălane, înscrisul, să vedem dacă a scăpat 
cineva. 

` Kremvurșt se duse la Dizăl, scotoci printr-o desagă de piele 
şi reveni cu un mic sul legat cu șnur de mătase neagră. 

— Aşaa... spuse el aşezându-se între Pişta şi Berilă. Des- 
făcu cu grijă sulul şi începu să citească: Filip cel Frumos se 
duse primul. A urmat Ludovic, nu mai ştiu ce număr, că ăștia 
au fost mulţi. 

— Cred că era al zecelea, spuse Berilă după un moment de 
gândire. 

— No, nu-i bai număru:' ; contează — o fo’ neam cu Filip, au 
ba? zise Pișta. 

— Așa-i! aprobă Berilă zâmbind. Zi-nainte, bălane! îl 
îndemnă valahul pe Kremvurşt. 

— Așaaa... Apoi a fost pruncu' Ioan... 

— No, la ăla n-am avut nicio pricină, sări cu vorba Pișta. 

— Ne-a scutit bunul Dumnezeu de un păcat, completă Berilă. 

— Aşaa... făcuiar Kremvurşt. A urmat ăla lungu' și deșirat, 
tot Filip, da' al V-lea, cred, iar ultimul fu Carol, încheie zâm- 
bitor Kremvurșt. Am scăpat pe cineva? întrebă el uitându-se 
când la Berilă, când la Pişta. 

— Nu, ăştia au fost toți! spuse valahul ridicându-se. Gata 
cu stirpea Capeţilor, am stins-o! continuă el ridicând ciutura 
din fântână. N-a rămas niciun bărbat să le ducă numele mai 
departe. 

— Blestemul Maestrului s-a împlinit până la capăt, spuse 
Kremvurșt făcând sul bucata de piele. 

— Să bem pentru asta! zise Berilă scoțând burduful din 
ciutura cu apă rece. 

— Păi, apă rece era și-n ciutură — de ce bem apa din bur- 
duf? se miră Kremvurșt. Ori ţi-ai schimbat bunele năravuri în 
lungul răstimp cât nu ne-am văzut la ochi ? râse el. 

— Bălane, bălane, zâmbi valahul. Am crezut că odată cu 
trecerea vremii o să-ți vină și lumina sub creștet, dar mai tre- 
buie să treacă multă apă pe râurile de le-am străbătut ! Trase o 
dușcă zdravănă, mormăind și gâlgâind cu plăcere, apoi îi întinse 
burduful lui Pișta, care-i scăpă numaidecât țuțuroiul pe gât. la 
Spune, ungure? zâmbi el la urmă. 

— No, bun îi vinu”, nu-i ca apa, valahule! De unde-i 
aista? întrebă Pişta cu ochi râzători. 

— Din sacristia bisericii Santa Maria Maggiore din Roma. 
Părintele Macarrone a fost încântat peste poate că i-am lăsat 
spre păstrare pergamentul papal de la Chinon și m-a cadorisit cu 
câteva burdufuri de vin preoţesc. 

— la, ia dă și mie, bace! se întinse deodată Kremvurșt, ca 
trezit din vis. 

— Si numa' cu aista te prezentași în fețele noastre ?! zâmbi 
ungurul arătând către burduful din care sugea Kremvurșt. 

— Păi asta s-a întâmplat acum câteva luni, Pişta! râse 
Berilă. Şi oricum, au fost câteva burdufuri pe ditamai setea ce-o 
aveam, mă! continuă el smulgând burduful de la gura sasului. 
Hoo... ho, bălane, ce-i graba asta pe gâtleju” tău? Parcă ziceai 
că-i apă. 

— Hai mă bace, că vrea și gâtlejul meu ceva mai de soi, nu 
numa” poșirci, se tângui Kremvurșt. 

— Păi, mă bălane, cine-i de vină că tu-ţi ați paşii numa’ 
prin locuri deocheate ? Vrei să fii şi cu chelu' la căldură și cu 
gâtu-n udătură — he-he ! râse Berilă. 

— Numa” o dușcă, bace! se rugă Kremvurşt întinzând mâna 
după burduf. 

— Bălane, cu vinu' popilor nu-i ca cu madamele, mă! Ce-i 
mult strică şi mai avem ceva cale de mers, zâmbi valahul punând 
cep burdufului şi legându-l de şaua lui Logun. Kremvurșt se 
resemnă pe un bolovan din apropierea adăpătorii. Pișta, veni 
Berilă către ungur, tu vii dinspre Coulommiers, nu ? 

— No, am luat rămășițele Maestrului şi giulgiul, n-ai teamă, 
iar popa d'Iscret vă transmite binecuvântarea sa, răspunse 
ungurul. Mă, Kremvuște dragă, adăugă el făcându-i cu ochiul 
lui Berilă, d-apăi dacă tot am fo’ prin preajmă, am tras şi la 
Cămița Veselă, la pretena ta Foiegras, aia de-i ziceai tu Lesbien, 
ha-ha! 

Berilă se trăsese deja după Logun, râzând pe înfundate. 

— Haide, bace, chiar ai fost acolo? se miră Kremvurșt 
luminat la față de amintiri. 

— No, mă, bălane, am lustruit podeaua, mă... că patu’ s-0 
dus dracu’ în primul sfert de ceas! Mă gândesc că numa’ bunt 

Dumnezeu mi-o scos-o pe dama ta în faţa măciucii, ca să-mi 
răzbune ocazia pierdută atuncea, spuse Pişta dând ocol fântânii 
şi îndreptându-se spre Kremvurșt. Aprigă muiere, să n-am parte 
de zâua de mâne! M-o trebăluit binie de tăt, mă! M-o îndoit la 
coțăitoare ! încheie ungurul bătându-l pe umăr pe Kremvurșt. 

— Lasă, bace, că nici eu n-am dus lipsă, făcu sasul râzând 
mânzeșşte. Da’, ce-i drept, e drept: fătuca aia ştia să-l lucreze pe 
om! Păcat numai că n-am mai reușit să mai ajung prin zonă, să 
o vizitez, adăugă el ducându-se să pună şaua pe Dizăl. 

— D-apăi, bălane, fiecare cu norocu' lui, mă! zâmbi Pișta 
de lângă botul lui Moghior. 

— Ti-l mai faci și cu mâna ta, completă vesel Berilă. Pri- 
eteni, mi-a fost dor de voi! spuse el serios, îmbrăţișându-i pe 
rând. Acuma, înainte să pornim spre Turin, la nepotul comando- 
rului de Charney, vreau să vă dau ceva. 

Se duse la Logun și scoase dintr-un desag trei pelerine negre, 
înmânând câte una fiecărui camarad. 

— Ce-s astea, bace ? întrebă Kremvurșt emoționat vizibil. 

— Bălane, acestea sunt pelerinele Sabiei Domnului, spuse 
Berilă îmbrăcând-o pe a lui și întorcându-se cu spatele. Pişta și 
Kremvurșt se uitară cu uimire și admiraţie la pelerina neagră 
cu margini albe, lungă până la două palme de pământ, având 
brodate pe partea din spate cu fir de mătase albă un craniu așezat 
peste trei spade încrucișate, sub care se aflau două oase puse-n 
crucea Sfântului Andrei. Maestrul și frații uciși au fost răzbu- 
naţi, iar noi nu mai avem motive să ne ascundem, se întoarse 
Berilă către tovarășii săi. Acest semn a fost zămislit întru cinsti- 
rea martiriului Marelui Maestru de Molay. 

Pişta și Kremvurșt îşi puseră pelerinele, apoi se strânseră în 
triunghi, îngenuncheară sprijiniți în săbii și murmurară o rugă- 
Ciune scurtă. 

— Amin! In hoc signo vinces! spuseră într-un glas la ter- 
minarea rugăciunii. 

Câteva ceasuri mai târziu, cei trei cavaleri trăgeau la taverna 
cu etaj a lui Gnocchi Treiocchi, rupți de foame şi de sete. 

— Ce-i locul ăsta, bace? se interesă tânărul Kremvurşt pri- 
vind curios la ce se servea la mese. 

— E o mâncare cu mai multă pâine, bălane, da' e bună tare, 
să ştii! îl încurajă Berilă. 

— Fără friptane ?! se neliniști Kremvurşt. 

— Eee! Amico Gnocchi! deschise Berilă braţele la vede- 
rea unui tip subțire și zâmbăreț. 

— E-hee! Amico Valacho! făcu Gnocchi luându-i la îmbră- 
țișat. Benvenuto, benvenuto! îl luă el de braţ pe Berilă, strecu- 
rându-se prin mulțimea de clienți. Apoi se întoarse şi strigă spre 
unul dintre băieții care aduceau la mese: De Servire! Vai con 
amici valachi la etaj, la masa di pasta! 

De Servire îi luă pe cei trei cavaleri şi-i propti la o masă 
lungă, la etaj, lângă o balustradă care dădea în sala cea mare de 
la parter. 

— Momento! făcu băiatul şi dispăru pe scară în jos. 

— Haideţi să ședem, că ne-aduce acuma nişte pâine dreaptă 
făcută la cuptor, stropită cu ulei de măsline, fâșii de brânză de 
bou de apă, ghebe, măsline verzi sau negre, după preferință, și 
afumătură de porc. O să vă mâncaţi şi degetele, prieteni! râse 
Berilă trăgând cu ochiul la masa de alături, la care înfulecau de 
zor câţiva călători. 

Topiră urgent câte două ulcele de vin rece de Alba, apoi 
băgară pe sub nas câte două turte aburinde și de nări îmbietoare, 
pe care jupân Gnocchi le numea „pița“. 

— Heee! făcu Berilă sătul. Ia zi, bălane, cum îţi plăcu ? 

— Bune turtele-astea, bace. Auzi, da’ n-au şi ceva de-ale 
gurii? spuse Kremvurșt sfios sub ochii căscaţi ai valahului. 

— Păi ce mai vrei, mă? Încă-ţi sună burta? se miră Berilă. 

— Bace, niște friptane aşa mai mari și mai rumene n-are 
jupânu' ? Că de turte d-astea io nu mă satur, să știi! grăi 
Kremvurșt serios. 

— D-apăi, valahule dragă, aista ne duce cu îmbucatul mai 
mult decât am fi mers la muieri, râse Pişta trăgându-și în faţă O 
ulcică de vin. 

Berilă îl chemă pe Gnocchi Treiocchi, dar nu reuși să obțină 
friptane pe măsura lui Kremvurșt. 

— Amico, cu friptanele che cosa voi matale, io preparato 
circa trenta pița. No, no tredici, trenta, tre zero. Se dau frip- 
tane, pierd molto oro! Capisci? încheie Gnocchi și, fără să 
mai aștepte răspunsul sasului, o pomi pe scară către sala de 
la parter. 

Zăpăcit total de ritmul în care ieșeau cuvintele pe gura lui 
Gnocchi Treiocchi, Kremvurșt rămăsese ca la prima împărtă- 
şanie. 

— Plătesc! setrezi el brusc, sărind de la masă și aplecându-se 
peste balustradă ca să-l audă Gnocchi. Plătesc oricât pentru o 
friptană adevărată! continuă el aplecându-se și mai mult. 

Se produse şi inevitabilul. Împins de propria-i greutate, 
Kremvurşt făcu o tumbă peste balustradă, nimerind fix peste o 
masă de la parter, distrugând oalele şi ulcelele câtorva mușterii 
care se nimeriseră la capătul traiectoriei. 

— E pericoloso sporgersi! îi spuse Gnocchi, apărut brusc 
lângă el. 

— De ce n-ai zis așa? se scremu Kremvurșt. 

— E scritto su la balustrada, continuă torinezul. 

— N-am văzut! Vreau friptane ! scânci sasul. 

— Neattenzione costa! zâmbi Gnocchi Treiocchi. Vostra 
friptane costa mai multo! continuă el râzând și ferindu-se din 
fața pumnului unui mușteriu ce se trezise din şoc. 

Kremvurşt, aflat încă sub anestezia căzăturii, nu apucă să 
reacționeze, iar lovitura îl aruncă de pe masă. Un altul se pregă- 
tea să-i proptească un picior în şale, dar vacarmul fu învins de 
strigătul de luptă al lui Pişta : 

— No, tri pentru unv’ și-unu' pentru tri, măă! 

— Doamne, apără-mă de prieteni, că dușmanii mi-i văd 
io! zise încet Berilă, făcându-și cruce și privind la ungur cum 
zboară peste balustradă drept în mijlocul nebuniei iscate la par- 
ter. Trei, se spune Pita... treei! strigă valahul urmându-și pri- 
etenul în vacarm. 

Pişta făcu praf masa care rezistase cu succes căzăturii sasului, 
apoi începu să împartă scatoalce în stânga și-n dreapta. Berilă îi 
tinu isonul, ba chiar reuși să evite câteva lovituri de-ale ungu- 
rului, care se învârtea printre dușmani ca o sfârlează de război. 

— Ungure, mai cască ochii când faci împărțeala pumni- 
lor! strigă Berilă spărgând o ulcică în capul unui mușteriu ce se 
pregătea să-l lovească mişelește pe Kremvurșt. 

După un sfert de ceas, parterul crâșmei arăta ca şi cum ar fi 
trecut pe-acolo ultima Cruciadă. 

— Quindici, sedici, diciassette... numără satisfăcut Gnocchi 
cele șaptesprezece monede de aur pe care i le dădu Berilă pentru 
deranj, după ce se mai linişti atmosfera. 

—  Si-acum, adă, dacă nu-i cu supărare, friptanele pentru pri- 
etenul meu blond, ca să nu mai işte un alt război, râse valahul. 

— Atâta tempo cât plătire, voi puteţi battere dopo pofta di 
cuore, râse Gnocchi. De Servire! 

— Îmi cer iertare, fraţilor! le zise Kremvurşt celor doi muş- 
terii de partea cealaltă a mesei. N-am vrut să cad peste voi! 

— Nici noi să te lovim, făcu cel cu urme vineţii sub ochiul 
stâng. Prietenul meu e mai focos la mânie, continuă el. Eu 
sunt la fel de iute la sânge, dar n-am suflet rău. De Rulare îmi 
spune ! se prezentă el. 

— lar mie, Farro de Semnalizare ! se înclină uşor cel cu 
capul spart. Suntem corsicani ! adăugă el cu mândrie. 

— Noi suntem în drum către casă, zise Berilă ridicându-şi 
ulcica. 

— Ce vă aduce în Turin? întrebă de Rulare. 

— ÎI căutăm pe un anume Gilles de Chamey, nepotul unui 
fost prieten al nostru. Avem să-i lăsăm ceva spre păstrare, spuse 
Berilă privindu-l atent pe de Rulare. 

Acesta se uită uimit la de Semnalizare și-i răspunse Valë- 
hului: 

— Eu sunt omul pe care-l căutaţi! 

Fu rândul templierilor să rămână cu dinții la aer. 

— Cum? De unde şi în ce fel? săriră Berilă și Kremvurşi 
cu întrebările. 


222 


— No, cum îi posibil aiasta ? strâmbă și Pișta din mustață. 

— Nu mi-am mai spus așa de când Filip l-a omorât pe 
unchiul de Chamey. Am fugit de mânia regelui în Corsica. 
Acum câteva zile am aflat că celălalt unchi, din partea mamei, a 
murit şi el. M-am trezit că sunt lord de Savoisy și Lirey. Astăzi 
era ultima zi aici şi sărbătoream cu amicul Farro de Semnalizare 
reîntoarcerea pe tărâmul copilăriei mele, încheie el zâmbind. 
Văzând că cei trei cavaleri nu spun nimic, continuă : Ce doreați 
să-mi lăsați spre păstrare ? 

Pişta se dezmetici primul și-l înghionti pe Berilă. 

— NO, valahule, ce ziceai că-i dai omului ? 

— Dăăă... spuse valahul ca prin vis, dar nu-i luă mult să 
revină la realitate : Dă-ne o dovadă că ești cine spui. 

De Rulare băgă o mână în buzunar și scoase un inel folosit 
de marii comandori la sigilarea documentelor Templului. 

— Si, ca să întăresc spusele mele, uitaţi-vă cu atenţie și la 
acest înscris. 

Berilă şi camarazii săi își aruncară ochii pe un pergament 
care spunea că de Rulare era singurul nepot al fostului coman- 
dor al Normandiei, ars pe rug din porunca lui Filip cel Frumos, 
şi este pus în posesia vechilor domenii normande ale familiei de 
Chamey. Se mai adăuga și că moștenea și domeniile Savoisy şi 
Lirey. Înscrisul era semnat de onorabilul A. de Varat, jude-prim 
al regatului francez. 

— Pişta, la tine e giulgiul! spuse Berilă trăgând o gură 
zdravănă de vin. 

— No,așe! Mintenaș mă înfăţișez cu el! spuse ungurul și 
dispăru pe ușa de la intrare. 

Imediat Gnocchi Treiocchi îşi făcu apariția cu friptanele 
aburinde pe un fund rotund de lemn. 

— Să-ţi dea Domnul sănătate! îi strigă Kremvurșt înfi- 
Bându-se într-o bucată de carne. 

— Uşor, bălane, râse Berilă, că nu ne-a luat nimeni urma! 

Dar n-apucă Berilă să clipească de trei ori, că sasul dăduse 
Bata carnea friptă și se bătea pe burtă privind fericit la fundul de 
lemn gol. 

— Grr! Mulţumescu-ţi Doamne, c-ai avut milă de mine! 
zise Kremvurșt făcându-şi cruce. 

— Si de noi! adăugă valahul râzând, apoi îi făcu semn luj 
Gnocchi să mai aducă vin. 

De Servire tocmai le umplea ulcelele când Pişta Massy 
reveni cu giulgiul. 

— No, aista-i ! făcu Pișta înmânându-i lui de Chamey pânza 
pe care o găsiseră cu multă vreme în urmă în temniţa templieri- 
lor din castelul Gisors. 

Locul se golise de mușşterii, în parte ca urmare a bătăliei 
iscate de căderea lui Kremvurşt, dar și pentru că Gnocchi își 
făcuse încasările cât pentru o săptămână întreagă. De Chamey 
înlătură toate ulcelele de pe masă şi desfășură ușor giulgiul. Cei 
doi corsicani înmărmuriră cu ochii ieşiţi din găvane. 

— Dar acesta aduce cu chipul... spuse sugrumat de emoție 
proaspătul lord de Savoisy şi Lirey. 

— Mântuitorului... continuă la fel de emoţionat Farro 
de Semnalizare, făcându-și cruce. 

— De unde aveţi giulgiul? întrebă de Chamey cu mâinile 
împreunate, nedezlipindu-şi ochii de la pânză. 

— Prietene, nu pot să-ți dezvălui locul de unde l-am luat. 
Însă trebuie să juri că nu-l vei înstrăina și că-l vei păstra cu pre- 
tul vieţii, aşa cum am făcut și noi. Altminteri nu eşti vrednic să-l 
ai. Înțelegi ? zise valahul trăgându-l de-o mână ca să-l scoată 
din transă. 

— Da, jur! Jur pe sufletele strămoșilor mei că-l voi păstra 
cu grijă nesfârșită cât timp voi trăi, ba chiar şi dincolo de hotarul 
dintre viață şi moarte ! răspunse de Chamey strângându-i mâna 
valahului. Berilă se uită la prietenii săi. Păreau mulțumiți de 
răspunsul și reacţia lui de Chaney. Fără tăgadă că este giulgiul 
cu care a fost învelit trupul Domnului nostru Iisus când a fost 
înmormântat, spuse de Chamey întorcându-se din nou să admire 
şi să pipăie giulgiului. 

— Dar, bace... dădu Kremvurşt să intervină, însă Berilă ” 
puse rapid mâna la gură. 

— Fii binecuvântat, prietene! se întoarse de Charney către 
Berilă. De Semnalizare, prieten credincios, trebuie să plecăm 
numaidecât la Lirey, să punem la loc de cinste comoara pe care 
ne-au adus-o prietenii noștri valahi. 

Un sfert de ceas mai târziu, cei doi corsicani erau pe cai, 
pregătiţi de plecare. 

— Fiţi fără grijă, giulgiul va avea un loc de păstrare demn 
de însemnătatea sa! Fiţi binecuvântaţi cu toţii! le mai spuse 
de Chamey întorcându-şi calul și apucând-o pe drumul către 
Franţa. 

— Bace, de ce nu ai lăsat giulgiul la părintele d'Iscret la 
Coulommiers ? De ce nu l-am ţinut asupra noastră? De ce nu 
l-am dus pe meleagurile noastre? reveni Kremvurșt la ideea 
nerostită. 

— Bălane, spuse Berilă când ajunseră lângă cai, frumusețea 
stă în ochii celui ce o vede. De ce să-i stric omului o imagine atât 
de prețioasă, cu atât mai mult cu cât este de bun augur pentru 
noi? spuse valahul luând hățurile armăsarului. Mai avem mult 
de mers, şi cine ştie ce primejdii ne pasc pe noi şi comorile ce 
le ducem asupra noastră. Important este că am găsit pe cineva 
cu stare şi de mare nădejde pentru a se îngriji de giulgiul care 
l-a învelit pe Marele Maestru în ultima sa noapte. La părintele 
d'Iscret giulgiul ar fi fost doar un alt obiect prăfuit din cripta 
bisericii. Or, el reprezintă mult mai mult, și merită neprețuită 
cinstire, așa cum îi va arăta acest nepot al comandorului de 
Charney. Chiar dacă numai noi ştim adevărul, zâmbi valahul 
aruncându-se în şaua lui Logun. 

— Nebănuite sunt căile Domnului, bace! reflectă Kremvurşt 
încălecând-o pe Dizăl. 

— No, aşe-i, bălane. Numa’ să nu uiţi! zâmbi Pișta îndem- 
nându-l pe Moghior la drum. 

XXVIII... 


Unde se strâng rândurile 


În camera de oaspeți din conacul de lângă Biserica Ioaniților, 
Basarab şedea la sfat cu prințul Nicolae Alexandru, fiul său, 
Hanibal Fusei, banul de Severin, popa Potențiu, căpitanul de 
oşti Chipiualb, logofătul Ahile Cincichile din cetatea Craiovei, 
înstăritul baron von Lute din cetatea Sibiului şi cei doi frați cis- 
tercieni, Curbiliniu și Rectiliniu. 

— Măria Ta, spuse baronul von Lute, vă puteți bizui pe 
sprijinul meşteșugarilor mei sași, pe două mii de mărci de aur 
și zece tunuri cu ghiulele țopăitoare. Vom trimite la cetatea 
Argeșului și o duzină de care trase de boi, încărcate cu came 
afumată, făină, sare şi uscăciuni vegetale. În plus, ca urmare 
a alianței semnate de Măria Ta cu Kopasz Borsa, vom aduce 
din partea sa douăzeci de vedre cu palincă trecută de două ori 
și cinci care cu ghiulele date cu ardei iute, d-alea de-ţi tulbură 
vederea numai când le priveşti. 

— Din partea Craiovei, Măria Voastră poate nădăjdui 
la o sută cincizeci de călăreți ce fură antrenați de turcii lui 
Sugyuk-Pașa şi trei sute de pedestrași înarmaţi cu paloșe bulgă- 
reşti şi arcuri cu rază medie din josu' Balcanilor, vorbi repede 
logofătul Ahile Cincichile. 

— Obștea Maglavitului vă servește cu două sute de praştii 
slobozitoare de flăcări, douăzeci de care cu bolovani în șapte 
colțuri, zece care cu bolovani în și mai multe colțuri și aproape 
o sută de ochitori, grăi căpitanul Chipiualb. 

_— Aproape o sută? Cum vine asta? se interesă popa 
Potenţiu. 

— Sefu’ ochitorilor orbi acu’ vreo două luni, da’ când e 
de dat ordinu' de tragere, e neîntrecut, răspunse netulburat 
Chipiualb. . 

— Fiți binecuvântați, boieri dumneavoastră, pentru veştile 
aduse, mulțumi voievodul valah. Acum, dacă nu vă e cu supă- 
rare, aș dori să vorbesc cu părintele Potențiu şi frații pitagorici. 
Părinte, îl întrebă voievodul pe popa Potenţiu după ce se goli 
camera, ce spun iscoadele? Cât timp mai avem? 

— Măria Ta, fratele Rectiliniu a aflat, prin mijloace caracte- 
ristice, zâmbi popa Potenţiu privindu-l pe cel despre care vorbea, 
că cetatea este plină de iscoadele regelui ungur. Problema cea 
mare este că — înghiți popa Potenţiu în sec — se pare că au fost 
trimiși asasini să-i vină de hac prinţului Nicolae Alexandru. 

— Poftim ?! tună voievodul zvârlind scaunul cât colo. A tri- 
mis asasini? Dumnezeule ! Nu-l credeam atât de laş! scrâșşni 
Basarab și începu să măsoare încăperea cu pași mari. Cât de 
multă încredere putem da sursei tale? se opri voievodul valah 
în dreptul lui Potenţiu. 

Popa se uită către Rectiliniu și zâmbi. 

— Informaţia a fost de-a dreptu' mortală, Măria Ta! 
Rectiliniu nu dă greș niciodată când e vorba să dezlege limbi, 
răspunse el. 

— Înseamnă că regelui ungur îi este teamă de noi, se opri 
voievodul din măsuratul camerei cu pasul. Altminteri nu ar 
folosi mijloace atât de josnice, hotări el așezându-se pe un scaun 
în fața fratelui Curbiliniu. Auzisem că e un om de onoare. Prin 
urmare, dacă nu i-ar fi teamă de noi, nu și-ar trimite asasinii. Ori- 
cât de neobișnuit ar suna, ăsta poate fi un lucru bun, nu ? zâmbi 
voievodul valah către cei trei cistercieni. 

— Fraţii pitagorici o să fie cu urechi de vulpe, ochi de but 
nită și somn iepuresc, Măria Ta, n-aibi grijă! îl asigură popa 
Potenţiu. i 

— Părinte, viaţa fiului meu este în mâinile sfint 
tre, spuse Basarab privind la cei trei credincioși aflat 
Cealaltă a mesei. 


iilor Voas- 
i de partea 

— Măria Ta, Dumnezeu ne are sub paza Lui, îşi făcu popa 
Potențiu o cruce. Totul va fi bine, nu lăsaţi gândurile negre să vă 
întunece judecata! Aveţi nevoie de limpezimea minții în aste 
clipe grele. 

— Adevăr grăiești, părinte, zâmbi Basarab. 

— Măria Ta, rosti Potenţiu, trebuie să începem pregătirile 
pentru când or veni ungurii peste noi. 

— Cât crezi că mai avem? 

— Domnia Ta, începu părintele, veştile aduse de fratele 
Curbiliniu dinspre granița de apus nu ne dau mai mult de două 
luni. Regele ungur va fi aflat că Măria Ta a luat Severinul, dar nu 
poate ajunge mai repede la noi pentru că trebuie să se răfuiască 
cu Máté Csák și familia Kőszegi. Altminteri, venind încoace, ar 
avea spatele descoperit. 

Voievodul se întinse după un ulcior cu apă. Tumă într-un 
pocal și bău cu sete. 

— N-o să putem ţine Severinul, spuse voievodul mâhnit, 
lăsând pocalul gol alături. În două luni nu putem trimite solie 
către toți prietenii noștri. Mulți nu ne vor ajuta, iar noi nu putem 
ridica atâta oaste cât să-l punem pe fugă. 

— Atunci pentru ce am luat Severinul, Măria Ta? se 
minună Potenţiu. 

— Ca să-l tragem în capcană, preasfinte părinte, zâmbi vodă. 

Unde se cunoaște un poet 
și se salvează doi îndrăgostiți 


— Mă, ce e vălmășeala aia de acolo? își puse mâna strea- 
şină Berilă. 

— E o luptă, bace! spuse Kremvurşt, care avea ochiul mai 
ager din născare. Dacă văd eu bine, are loc un jaf! continuă el. 

— No, îi de noi, atuncea! Diii, Moghiore! strigă Pișta 
îmboldindu-și armăsarul. 

După un galop vijelios, cavalerii ajunseră la locul unde un 
tânăr nobil aproape că fusese răpus de trei tâlhari. La apropierea 
cavalerilor cu pelerinele negre fluturânde, tâlharii dădură bir cu 
fugiţii, pierzându-și urma între pâlcurile de arbuști. 

— Eşti întreg, siniore ? descălecă Berilă, sărind să-l ajute 
pe tânărul nobil să se ridice. 

— Dumnezeu v-a adus! spuse tânărul trăgându-și sufle- 
tul. Vă sunt dator cu viaţa, nobili cavaleri! adăugă el punând 
mâna pe umărul lui Berilă. Sunt Escalus, prințul conducător al 
Veronei, se înclină el ușor. 

— Mie-mi spune Berilă Vlahul, iar camarazii mei sunt 
Pișta Massy şi Kremvurșt von Schlitz, spuse Berilă arătând spre 
tovarășii săi, cavaleri ai Templului, aflați în drum spre locurile 
noastre de baştină. 

— Cum aș putea să vă răsplătesc pentru gestul vostru fără 

seamă? întrebă prințul uitându-se pe rând la toți trei. 

— Faptul că ești în viață este cea mai mare răsplată pentru 
noi, spuse Berilă zâmbind. 

— Vă rog să primiţi a-mi fi oaspeți la palat, insi 

istă Escalus. 


Trei ceasuri mai târziu, îmbăiaţi și sătui, cei trei cavaleri 
ieşeau din palatul prințului, căutând să se bucure de farmecul 
veronez. 

Hanul Dolce Vita se ridica pe trei niveluri și avea în față 
o terasă făcută din scânduri, peste care erau aranjate o duzină 
de mese rotunde, din lemn băițuit. Lăsară caii în grija unui 
băiat şi dădură să se îndrepte către terasă, dar un armăsar roib, 
cu harnaşamentele şi şaua de culoare roșie, le tăie calea, gata 
să-i răstoarne. 

— Ho-hoo, şezi blând, Ferrari! se auzi din urma armă- 
sarului glasul unui bărbat între două vârste. Îmi cer iertare, se 
întoarse omul după ce prinse nervosul cal de căpăstru. Îi place 
de iapa ta! făcu el zâmbind către Kremvurșt. E campion la 
galop şi poate vrei să ai urmași de soi cu iapa. Suntem în tre- 
cere, mergem la Monza, la tumirul de galop-viteză, poate aţi 
auzit de el, adăugă omul înmânându-i lui Kremvurşt o bucată 
de hârtie groasă. Sau de mine? făcu el ridicând din sprâncene. 
Sunt baronul von Formeleins, cavaler neuron şi mare amator de 
turniruri, se prezentă el, nesesizând vreo reacţie din partea tem- 
plierilor. Am câştigat tumnirul de la Monza de zece ori, iar acum 
ne pregătim pentru a unșpea, râse cavalerul neuron bătându-l pe 
Ferrari pe crupă. 

— Io zic să-mi lăsaţi iapa în pace, dacă ţii la viaţa ta şi la 
bărbăţia lui! spuse Kremvurșt ameninţător, retumnând hârtia cu 
detaliile tumirului. 

— Acum, noi te lăsăm în turnirul matale, că avem alte alea, 
interveni Berilă. 

— Cum doriţi... atunci nu vă mai ţin din treburi! Ciao! îi 
salută von Formeleins încălecând pe Ferrari. 

— S-a umplut lumea de nebuni, bace! reflectă Kremvurşt 
privind cum se depărtează cavalerul neuron. 

— No! aprobă Pişta din cap. 

Se așezară la o masă și numaidecât sosi un pirpiriu cu șorţ 
alb care începu să ciripească: 

— Doriţi camere, numai de mâncare, numai de băut sau şi 
una, Și alta, și cealaltă? Avem camere pe trei caturi după cum 
unmnează : scump, mai scump și cel mai scump. 

— lar noi avem unde să stăm, vrem numai ceva de băut şi 
nişte sfori d-alea de cocă, din care se-nfruptă siniorul de colo, 
spuse Berilă arătând un bătrân de la masa alăturată. 

— Le zice „spaghetti“, siniore. În onoarea celor doi fraţi 
calabrezi, Carbonara și Bolognese, care le-au confecționat prima 
oară. Câte doriţi? continuă la fel de repede pirpiriul. 

— Mie dă-mi vreo doi coţi, că tocmai ce-am mâncat, ceru 
Berilă. 

— Şi mie, spuse Kremvurşt repede. 

Pişta ridică un deget. 

— Doi, doi, unu, notă pirpiriul. Un vin alături ? se interesă el 
aproape instantaneu. Bine, să fie şi doi-doi-unu de vin! încheie 
el și dispăru, lăsându-i pe cavaleri cu chipurile pline de uimire. 

Pe stradă se auzea un alai cu tobe și trompete, anunțând mare 
petrecere la reședința unui anume lord Capulet. 

— Bace, unde-am nimerit? îl întrebă Kremvurşt pe Berilă. 

Valahul se scărpină în barbă şi deschise gura să zică ceva, 
dar fu întrerupt de bătrânul de la masa de-alături. 

— Şi-acum te rog, pe-acea valoare vie/ Ce până-n culme 
fi-ţi-va-ndrumător,/ La timp, aminte-amarul meu să-ţi fie./ A zis, 
perind în foc curățitor. Așaaa... făcu bătrânul lăsându-se pe 
spate, satisfăcut de lectură. De Gustare, băiete, rogu-te, fii bun şi 
mai adă-mi o cupă cu vin de inspirație controlată. Apoi văzu că 
Berilă se uită la el interesat şi i se adresă valahului : Acesta este 
„Purgatonjul“, dar abia am ajuns la cântul două'şase ! De Gustare 
aduse vinul, iar bătrânul sorbi uşor din el, savurându-l. Divin, 
spuse el ridicându-și ochii la cerul azuriu. Dar nu mai divin decât 
poemul meu — ha-ha ! râse el. Am început și „Paradisul“, ultima 
parte a „Divinei Comedii“ — așa i-am spus poemului. Serm la 
el de vreo şase ani şi încă mai am. Se uită la Berilă 0 e 
cupa de a valahului. Mai am de stihuit la „Paradis“, da încă mă 
gândesc la structură. Trebuie să-mi apară Beatrice, iubita mea, in 
vis de seară. Ea mă îndrumă, când mă cam împotmolesc- 


— No, binie că ştiu a mă iscăli, citi şi n-am școală prea multă 
ca nebunu' aista, că uite ce-o păţit de la prea multă ştiinţă! îi 
şopti Pișta lui Berilă. Îi tulbure tare la minte. Ptiu! Doamne 
iartă şi apără! se întoarse el într-o parte, scuipându-și în sân și 
făcându-și cruce. 

— Permiteţi-mi să mă recomand, reveni bătrânul. Durante 
Alighieri, poet. Amicii îmi spun Dante. 

Berilă îi strânse mâna uimit. 

— Poemul este o închipuire alegorică a Vieţii de Apoi, în 
care se regăsesc Binele şi Răul din lumea aceasta, explică Dante. 
L-am gândit în trei părți: Infernul, Purgatoriul şi Paradisul. 

Văzând că cei trei străini nu au nimic de spus, se apucă din 
nou să recite cu pasiune. 

— Ce structură a versului, ce reprezentare simbolică a cos- 
mosului ptolemeic, zise gânditor Berilă. 

— No, ce tăt dai din gura ceia și vălmășeşti cuvinte de n-au 
noimă pentru minie? se zburli Pișta la urechea lui. 

— Bre, Pișta-baci, ăsta se numește a fi un versificator ! inter- 
veni Kremvurşt savant. 

— No, se ridică Pişta, d-apăi, dacă și tu mă iei aşe, bălane, 
io mă duc să mă grijesc de cal, mai binie! 

— Ti-am spus că-s mai citit, da' nu m-ai crezut, râse 
Kremvurșt. 

— Bace, sinioru' Dante e un urzitor de cuvinte cu rost în 
coadă. Un poet, adică! spuse sasul arătând admirativ către 
Alighieri. 

Pişta dădu să plece, dar se pomeni nas în nas cu o frumoasă 
femeie care ţinea un copilaş de mână. 

— Dante! Te-am găsit, dragule! făcu femeia ducându-se 
către Alighieri. 

— Margherita, Margherita Boccaccio! exclamă Dante ridi- 
cându-se cu brațele deschise. Îmbrăţișă cu foc femeia și izbucni: 
Te bucură, Florenţă, tu, ce-n lume/ Măreaţă, zbori peste pământ 
şi mare/ Până-n Infern se-ntinde-al tău renume. / Găsii prin hoți! 
ocnelor tartare/ Cinci cetăţeni de-ai tăi şi-mi fu ruşine/ De câtă 
cinste-ți fac şi cât-onoare. 

— No, bălane, ia de cercetează carta ceia și vezi unde sun- 
tem, îi șopti Pişta lui Kremvurșt. 

— Bace, noi suntem la Verona, răspunse sasul aruncându-și 
ochii pe harta meșşteșugită de cartografii genovezi. Uite! îi 
arătă el harta punând degetul pe un punct roşu sub care scria 
„Vă găsiţi aici“. 

— NO, atuncea noi suntem binie, sinioru' aista îi dus, mai 
ales cu capul, hotărî ungurul rotindu-şi degetul în dreptul tâm- 
plei. 

— Noi suntem din Florența, îi lămuri Margherita. Suntem 
buni prieteni cu poetul şi am venit în vizită, mai ales că micuțul 
Giovanni — îşi mângâie ea cu drag odrasla — este un cititor înfo- 
cat al versurilor sale. 

— Ce face Beatrice ? îşi îndreptă Margherita atenția către 
Dante. 

— Cu treburile casei şi cu inspiraţia mea. Ca o adevărată 
iubită și muză, zâmbi Dante. Dar să nu mai pierdem vremea și să 
mergem. Bucuria-i va fi fără de margini când vă va vedea ! spuse 
el ridicându-se. Prieteni, vă mulțumesc pentru găzduire! 

Se înclină şi plecă însoţit de frumoasa doamnă Boccaccio şi 
de micuțul Giovanni. 

După ce se ghiftuiră din nou, cei trei cavaleri pierdură vre- 
mea pe străzile animate, admirând cele aproape cincizeci de 
turnuri care se ițeau deasupra orașului. Seara, târziu, când luna 
plină își arunca lumina magică peste orașul adormit, deciseră 
că-i vremea să se întoarcă la palatul prințului Escalus. Cum tre- 
cură de Piazza de Lasagna, simţiră mișcare sub balconul unei 
clădiri ce purta însemnele lordului Capulet. Se apropiară ușor, 
cu caii călcând pe mutește și văzură un tânăr care escalada cu 
multă vioiciune iedera bătrână care învelea zidurile. În balcon se 
găsea o fetișcană subţire și fină ca un norișor de înger. 

— No, tinere, vezi să nu cazi, mă! făcu Pişta grijuliu. 
Auzind voce în spate, tânărul se sperie grozav, făcu o mişcare 
cu mâinile și căzu ca lovit de piatra azvârlită din praștie. 

Pișta, inspirat, îl îndemnă pe Mogbhior într-un salt salvator 
şi-l prinse pe tânărul cățărător nocturn. 

— Sşt! Nu mai strigați așa, că aude tata! ciripi cristalin 
domnița din balcon. Ah! Romeo, Romeo, stea căzătoare de 
dorință-mplinitoare, ai păţit ceva? șopti ea aplecându-se să 
scruteze întunericul. 

— Ah! Julieta! gemu Romeo, nedezmeticit după cădere. 

— E pericoloso sporgersi! se răsti Kremvurșt în șoaptă, 
sosit și el sub balcon. 

Atât apucă să spună sasul, că rochia domniței prinse a fâlfâi 
prin aer și se trezi cu Julieta în brațe. 

— Fraților, făcu Berilă deoparte, scărpinându-se în creștet, 
ce draci are orașul ăsta ? 

Câteva clipe mai târziu, templierii se uitau la cei doi îndră- 
gostiți cum se topesc în sărutări de foc. 

— Iubire cântată de anticii poeţi, spuse Julieta dezmier- 
dându-i obrajii cu drag, astă otravă voiam să iau, a ta de nu 
puteam să fiu! 

Si scoase din decolteu o sticluță. 

— Rostul meu pe lume tu eşti, iubirea mea de fiecare 
clipă! rosti Romeo sărutând-o cu nesfârşită pasiune. 

— Măi copii, noi nu vă mai reținem şi o pornim către pala- 
tul prinţului Escalus, zise Berilă. 

— Cine a-ndrăznit să rostească numele prințului meu ? se 
auzi o voce în noapte. 

— Mercutio, ce cauţi aici? se îngrijoră Romeo. 

— Romeo, ce cauţi în braţe cu cea care trebuie să-mi fie 
mireasă ? apăru un alt tânăr în lumina lunii. 

— Paris, tu !? spuse Julieta cu glas stins. 

— Să se căsătorească cu „Paris“?! Cum boala să ai nume de 
oraș franțuzesc ? şopti Kremvurșt către Berilă. 

— E nebunie mare cu spaghettarii ăștia, bălane! E mai ceva 
decât pe vremea lui Filip, zâmbi valahul atent la drama derulată 
în fața lor. 

— Ha-haaa! apăru un altul cu sabia scoasă. Nememic 
Montague, încerci s-o seduci pe multiubita mea verișoară? SC 
apropie el de Romeo. 

— Tevei atinge de el doar peste cadavrul meu, Tybalt, câine 

Capulet, răsări un altul, blocându-i calea celui numit „Tybalt“. 
= Pregăteşte-te să mori, Romeo! scrâşni Paris alătu- 
rându-i-se lui Tybalt. 

Cei trei templieri îşi uciseră rapid uimirile şi scoaseră săbiile, 
postându-se între îndrăgostiţi și restul participanţilor la subita 
adunare nocturnă. 

— No, mă, lăsaţi copiii în pace, că de nu -os- 
face cu spadele aistea! spuse Pişta cu glas tunător. 

Din spate se auzi zgomot de copite. Cavalerii își îndreptară 
atenţia într-acolo şi după câteva clipe ieşiră din beznă o jumătate 
de duzină de călăreți. 

— Tata, şopti Romeo în spatele lui Pișta. 

Dinspre clădirea alăturată răzbătură voci și zgomote de uși. 
Nu dură mult şi strada se umplu de reprezentanții casei Capulet, 
în frunte cu bătrânul lord. Romeo ieși din spatele cavalerilor, 
ţinându-și de mână aleasa. 

— Tată, onorabile lord Capulet, lady Capulet, prieteni dragi, 
vreau să vă fac un anunț, începu Romeo cu glas ferm. 

Privirile pline de ură pe care și le aruncau de generaţii 
reprezentanţii şi prietenii celor două case se întoarseră uimite 
către Romeo. 

— Ieri seară, fratele Lawrence, confidentul și prietenul meu, 
ne-a unit în taina sfântă a căsătoriei, încheie el îmbrăţișân- 
du-și mireasa. 

În liniştea deplină care se așternuse căzu un Zgomot înfun- 
dat. Lady Capulet leșinase. a 

— În sfârșit, v-am găsit, binefăcătorii mei, se auzi vocea 
prințului Escalus. Mi-am făcut griji pentru voi, adăugă el pășind 
în mijlocul mulțimii, care începu să se încline pedată Văd că ați 
făcut cunoştinţă cu două dintre cele mai vechi şi mai onorabile 
familii din Verona. Ei sunt cei cărora le datorez Viața, spuse 
prințul descălecând. 

— Eu am fost salvat de el, spuse Romeo ar: 

— Iar viaţa mea a fost în mâinile lui, 
uitându-se la Kremvurșt. 


aveţi de-a 


xtând spre Pişta. 
adăugă Julieta 

— Lord Capulet, lord Montague, din cauza urii ce v-a otră- 
vit sufletele, unicele voastre odrasle au fost puse în pericol de 
moarte. Dumnezeu ni i-a trimis pe aceşti trei nobili cavaleri ca 
să ne deschidă ochii. Copiii vin la mine la palat, iar pe domniile 
voastre — arătă el spre capii celor două familii — vă aştept mâine 
la pregătirile de nuntă ! 

Prinţul le făcu semn cavalerilor și celor doi îndrăgostiți să-l 
urmeze și dispăru printre clădirile întunecate. 

Petrecerile au ţinut o săptămână în vechea Arena di Verona, 
stingând pentru totdeauna vrăjmășia care măcina de ani cele 
două familii. Menestrelii, barzii și trubadurii cântau de zor dra- 
gostea celor doi, care fusese mai puternică decât ura dintre cele 
două familii. Cavalerii s-au bucurat de mare cinstire, mâncare, 
băutură și femei din belșug. 

— Bace, făcea Kremvurşt o dată la două ceasuri către Berilă, 
dacă ăsta-i Raiul, atunci eu nu mai vreau să mă dau dus de aici! 

În cea de-a opta zi erau din nou pe cai, pe drumul ce-i scotea 
din Verona. Pe terasa de la hanul Dolce Vita Tybalt și Mercutio, 
dușmani de moarte până mai ieri, închinau o cupă de vin cu 
Dante Alighieri, care stătea în picioare și recita : 

— Iubirea naşte-n cel iubit iubire/ De chipul lui am fost 
robită foarte/ Si-acum, la fel, îmi bântuie în simţire./ Iubirea ne-a 
condus spre-aceeașşi moarte... Voi ce ziceţi? Sună bine sau să 
modific ? îi chestionă el pe cei doi foşti dușmani de moarte. 

— Maestre, noi abia ne-am împăcat... căutăm să ne bucu- 
răm cât de mult putem de viață, râseră cei doi. 

— Atunci mă apuc să mai scriu la Paradis, iar asta o las 
deocamdată așa. O să văd dacă mai modific, după ce vorbesc cu 
Beatrice, spuse Dante ridicându-se de la masă. 

XXX. LEJ 
Unde se aşază tătarii 


În după-amiaza de început de toamnă se răspândea pe malul 
stâng al Prutului un nor de praf venit dinspre răsărit, urmat de 
câteva zeci de mii de călăreți. Vuietul și freamătul se curmară 
brusc, dar pământul tremura în continuare. 

— Pe potcoavele de aur ale calului meu dacă nu-ți iau gru- 
mazul, Tufan! tună hanul întorcându-se către una dintre căpe- 
teniile sale. 

— Îndurare, Iluminăția Voastră! strigă acesta aruncându-se 
în genunchi lângă armăsarul hanului. 

Celelalte trei căpetenii îşi îmboldiră uşor caii într-o parte, 
astfel încât doar Tufan rămase în vizor. 

— Treci, că vreau să descalec! îi făcu semn hanul să se 
apropie. Mai sus, că nu ajung la spatele tău! porunci el ner- 
vos. Descălecător! făcu el semn unuia mai înalt să se apropie. 
Omul veni numaidecât și îngenunche lângă cal. D-aia sunt buni 
caucazienii... sunt mai zdraveni, râse hanul. Treci și tu, să-mi 
fie coborâșul mai lin, îi porunci el nefericitului Tufan să înge- 
nuncheze lângă caucazian. Te fac ucenic-descălecător, că de 
călăuză nu ești în stare. 

—  Iluminăţia Voastră, milă! strigă Tufan cu capul în țărână. 

— Cum de mai îndrăzneşti, nepriceputule ?! îi strigă hanul. 
După calculele mele, trebuia să zărim zidurile Kievului de acum 
două zile! 

— Fii milostiv, Preamărite! imploră Tufan cu capul în 
Pământ. 

— De milă spui? Să fiu luat drept Bor Khan cel Milos? Pe 
coada calului meu dacă nu aduce a nume unguresc! Vrei să-mi 
pierd identitatea ? sări Bor Khan pe degetele lui. 

— Milăăă! strigă nefericitul. 

— Cerşeşti milă? scrâșni hanul apăsând mai abitir. 

— Nu e vina mea, Preamărite, articulă Tufan. Din cauza 
faptului că stă să plouă de câteva zile, nopţile au fost fără stele 
şi lună, prin urmare cercetașul Iluminăţiei Voastre nu a desluşit 
calea prea bine. 

— Bulan! strigă hanul. 

— Poruncă, Iluminăţia Voastră ! se înfățișă altă căpetenie. 

— Găsește-mi repede pe cineva la tortură, la scos ochi, la 
rupt cu cai, că vreau să mă răcoresc! scrâșni Bor Khan. Bulan 
se gândi o clipă, apoi privi către nenorocosul Tufan. Ce mai 
aștepți ? strigă hanul la el. Bulan căscă ochii și mai mult și-i 
fâcu semn discret hanului către Tufan. 

— Nu pe ăsta, mai am nevoie de el, îl repezi hanul tră- 
gându-i un picior în şale nefericitului. Si e bun ca ultima treaptă 
la coborât de pe cal. Ha-ha! 

Tufan ridică un ochi din ţărână și îi bătu discret obrazul 
lui Bulan. 

— Prin urmare, tună hanul, nu e niciunul dintre voi în stare 
să-mi spună unde ne aflăm! Făcu câţiva paşi către râul care-i 
făcuse să se oprească, privi la toţi cei care-l înconjurau, apoi îi 
făcu semn unui mustăcios cu turban țuguiat, care avea înfipt în 
vârf un steguleţ cu o pâlnie desenată pe el. Tu eşti guristul ? 

— Poruncă, stăpâne! căzu tătarul într-un genunchi. 

— Cheamă-l pe Kondey Bey să cercetăm izvoarele. 

Guristul se întoarse către spatele oștirii și strigă cât îl ţinură 
rărunchii : 

— Iluminăţia Sa, Bor Khan, neasemuitul stăpân al păr- 
ţii dinspre Apus a măritei Hoarde de Aur, îi face chemare lui 
Kondey Bey, cronicarul ! 

Kondey Bey apăru după câteva clipe, cu braţele încărcate de 
suluri şi pergamente, ducând în spate o măsuţă de piept cu toate 
ustensilele necesare scrisului. 

— Ce apă-i asta, Kondey Bey? 

— Curgătoare, Iluminăţia Voastră, făcu cronicarul uitân- 
du-se încurcat către râu. După cum se adapă caii, e și bună de 
băut, continuă el arătând spre mulțimea de cai și călăreţi care se 
cufundaseră în apă. 

— Bun așa! zâmbi hanul. Acum, dacă nu e cu supărare, îmi 
poti spune şi cum se numeşte ? 

— Iertare, Iluminate! se plecă cronicarul. Scoase un sul de 
piele, îl consultă, apoi spuse: În vechime îi spunea Hierasus, 
Pyretus sau Gerasius, dar acuma localnicii îi spun Prut, de la 
cneazul Prutin din ţinutul Hotinului. 

— A murit, nu? se interesă hanul. 

— Da, Preamărite, așa i-a rămas numele pe apa curgătoare, 
răspunse Kondey Bey. 

— Gândeam să-i dau numele meu, se trase Bor Khan de 
mustăţi, ori măcar pe al vreunuia dintre măreţii noștri înaintași 
Temüjin, Kublai ori Ogotai. 

— Numele Iluminăţiei Voastre trebuie purtat de o apă pe 
măsura faimei pe care o aveţi, stăpâne, îi turnă miere în urechi 
cronicarul. 

— Drept vorbeşti, Kondey Bey! zâmbi satisfăcut hanul. 
Stiam eu de ce mi te-am luat de cronicar. Istoria ne va cunoaște 
măreţia din ce iscălești tu în înscrisurile tale și nu după nume de 
apă, precum la cnezii ăştia, adăugă el arătând către apa Prutului. 
Aşa, şi trece în înscrisurile tale că am luat cetatea Hotinului. Ca 
să nu mai aștepți, că oricum o voi cuceri, dar nu știu când... râse 
Bor Khan întorcându-se către Kondey Bey. Acuma, dacă tot 
suntem aici, zic să facem un popas pentru recăpătarea forțelor, 
hotărî hanul. 

— Ce poruncește Iluminăția Voastră ? veni în faţa lui o altă 
căpetenie. 

— Poruncesc să-mi întindeți degrabă cortul și să-l umpleți 
cu de-ale gurii, că sunt ostenit și înfometat. Mai repede, că vine 
şi ploaia ! îl zori hanul întinzând mâna ca să se asigure că pe 
obraz îi căzuse un strop de apă și nu altceva. 

Căpetenia dădu două comenzi scurte și, ca din pământ, apă- 
rură patru mustăcioși care întinseră drept acoperiş peste mărețul 
han o foaie uriașă din piele de cămilă. Îndată începură să se agite 
cu toții, iar în mai puțin de un sfert de ceas valea se umplu de 
corturi tătărești. 

— Ce-avem de mâncare? întrebă hanul imediat cum intră 
în cortul său. 

— Preamărite, din jafurile de ieri vă putem oferi miel de 
lapte la groapa cu jăratec, ouă de găinușă sălbatică în spuză și 
frigărui de guguștiuc, spuse Pulpan, responsabilul cu meniul. 

— Bun, bun, adu-le pe toate, își frecă Bor Khan mâinile gră- 
suţe. Si cheamă căpeteniile la sfat ! 

Hanul se întinse pe divanul încărcat de perne și începu să 
rumege un gând mai vechi. „Pax Mongolica e numai bună pen- 
tru mărita Hoardă de Aur. Fiecare își vede de jaf în partea lui de 
Hoardă. E bine că am prins punctul ăsta din Steaua Vânturilor, 
că partea asta de lume pare a fi mai bogată şi se predau oame- 
nii mai uşor. Aș putea s-o duc așa până la sfârşitul zilelor, să 
dea spiritul lui Temüjin să-mi fie cât mai îndepărtat! Azi aci, 
mâine-n Kiev, poimâine la Viena, și tot așa. Ne retragem iama 
mai la sud, în Crimeea, la refăcut forțele, apoi, pe la sfârşitul 
primăverii, schimbăm direcția şi o luăm către Ducatul Lituaniei. 
La anul mergem iar la ăia pe care i-am lăsat să răsufle... numai 
bine, se înzdrăvenesc la chiverniseală...“ 

— Poruncă, Iluminăția Voastră ! dădură buzna căpeteniile, 
întrerupând gândul lui Bor Khan, mai să-l facă să cadă de pe 
divan. 

— Ho! Pesabia lui Ogotai, ce v-a apucat? strigă Bor Khan. 

— Poruncă, stăpâne ! strigară ei din nou, dându-se cu capul 
de covoarele persane. 

„Hmmm! Plini de ardoare! Așa-mi place!“ gândi hanul 
zâmbind. 

— V-am chemat la sfat! începu el. 

— Porunceşte, Preamărite ! repetară ei mișcarea. 

— Vă poruncesc să încetați cu strigătele astea! V-am chê- 
mat să ne sfătuim ce-ar fi mai bine să facem. 

— Preamărite, să ne dăm la turci ori la bizantini !? începu 
Bulan. 

— Dacă ne sunt vremile prielnice, zic să ne dăm la 
odihnă! zâmbi hanul. „Mi s-a contopit curul cu şaua de atâta 
cale !“ îşi zise el în gând, apoi continuă: Dar, că tot aduseși 
vorba, mă întrebam dacă s-o luăm către apus ori către miază- 
noapte. Ce-avem înspre apus, peste apa asta? 

— Valahii, stăpâne ! răspunse Tufan, căpetenia cercetașilor. 

— Valahii ? Ăştia n-au mai vrut să facă alianţă cu noi? se 
miră hanul. 

— Ba da, Preamărite ! răspunse un altul. 

— Kondey Bey, îi spuse Bor Khan cronicarului, notează că 
o să fim aliaţi cu ei și că o să ne plătească pentru asta. O să 
vedem în viitor ce şi cum, dar să fie scris. Altceva? 

— Ar mai fi bulgarii, Iluminăţia Voastră, dar zic să-i mai 
lăsăm o vreme, că sunt destul de puternici, continuă Tufan. 

— Hmmm! căzu hanul pe gânduri trăgându-se de mustăți. 
Fie, dar notează că și ăştia trebuie să-și plătească traiul liniștit, îi 
spuse el cronicarului. În miazănoapte bănuiesc că n-avem pricină 
de îngrijorare, nu ?! continuă el către căpetenia cercetaşilor. 

— Cnejii se bat între ei, Preamărite, spuse Tufan. 

— Înseamnă că ne va fi mult mai ușor decât îmi închipuiam, 
îşi zise hanul în barbă, zâmbind şi adulmecând în aer. 

— lar cetatea Hotinului e trecută ca luată, Preamărite, inter- 
veni Kondey Bey. 

Antrenatul nas al lui Bor Khan nu-l înșelase nici de această 
dată — își făcură apariţia tingirile cu bucate. 

— Prin urmare, încotro o apucăm, Preamărite? întrebă 
Bulan. 

— Ai răbdare să stea ploaia asta și mai chibzuim, spuse 
hanul cu ochii lipiţi pe tingirile aburinde. 

Bătu din palme și le făcu semn să elibereze zona, păstrându-l 
doar pe Kondey Bey. Un băiat de cort îi întinse un castron cu 
apă de iasomie ca să se spele. 

— Scriu că rămânem lângă sătucul ăsta, Iluminăţia Voas- 
tră? întrebă cronicarul. 

— Cum îi ziceau localnicii ? se opri hanul cu ciozvârta de 
miel de lapte în faţa gurii. 

— Nu știu, Preamărite! răspunse cu jumătate de gură cro- 
nicarul. 

— Nemaiîntâlnit nume ! se miră Bor Khan. Se gândi o clipă 
legănând ciozvârta, apoi decise: Bine, așa îi vom spune și noi. 
Scrie, Kondey Bey, scrie că rămânem p-aci o vreme, că melea- 
gurile sunt cu rod şi femeile frumoase. 

Cronicarul zâmbi și scrijeli porunca pe sulurile sale. Bor Khan 
dădu să muşte din nou, dar năvăli în cort Bulan: 

— A stat ploaia, Iluminăţia Voastră! Ce porunciţi ? Tre- 
cem Prutul? 

Hanul privea la cronicar, căutând o scăpare. Mușcă din cioz- 
vârtă și începu să mestece, prins și de un gând: „Pe coiful lui 
Kubilai, ăștia sunt prea zeloși, trebuie să le găsesc și alte ocu- 
paţii !“ 

Apoi spuse clefăind: 

— Nu încă, vizire. Îi lăsăm pe ei să facă prima mișcare. 
Valahii or fi aflat de sosirea noastră aici. Dacă nu sunt interesați 
de noi, o să-i atacăm. Dacă vin ei la noi primii, atunci îi lăsăm 
în pace. Dar, pentru că nu avem nicio grabă, zic să mai stăm 
pe-aici... Kondey Bey, pune pază la uşa cortului. Un ceas nu 
mă mai întrerupe nimeni! tună Bor Khan, apoi goli de carne o 
frigăruie de guguștiuc. 

XXXI... 


Unde se împiedică un asasinat 


— Chiar te-a luat aia cu popă? Hai, zi-ne, bălane, că ne tii 
aşa de-atâta amar de vreme! se întoarse Berilă către Kremvurșt 
de cum depășiră ultima casă dintr-un sătuc de la hotarul sârbesc. 
Şi nu te mai lăsa în urmă, că nu mai voi să te pierdem! 

Sasul îi dădu pinteni lui Dizăl, dar de răspuns nu răspunse. 
Zâmbea şugubăţ şi pândea prilejul să schimbe vorba. Într-un 
târziu îl găsi. 

— Da’ cum ai căzut prizonier, bace ? 

— M-am lăsat prins, bălane, ca să te pot scoate pe tine, îi 
răspunse Berilă zâmbind. 

— Bace, da’ mi-era aşa de bine acolo, stăteam ca viermele 
la rădăcina hreanului : mâncare din belșug, vin cu nemiluita şi, 
peste toate acestea, eram blagoslovit şi cu o împreunare sălba- 
tică tot la două ceasuri. Zi după zi! punctă sasul ridicând un 
deget. Când am putut să plec... na! Ce om întreg la minte ar 
fi plecat !? i 

— No, d-apăi noi te-am ghicitără mai de mult că nu eşti în 
tăte ale tele, da’ am zâs că n-o strica să te scoatem din desfrâul 
"cela, chit că erai păzit mai ceva decât moaştele Sfintei Eufrosina, 
zâmbi Pişta. PERON 

— Şidacă nu te scoateam noi, poate te scoateau ungur, da 
cu picioarele pe dinainte! He-he! se amuză Berilă, Tapana 
pe Logun mai aproape de calul lui Pişta. Prin urmare * Cu popă 
au fără? reveni valahul la subiectul de care fugea PEL F 

— Nu mai voi să-mi aduc aminte, bace, începu sasul. Da 

E i : unul care făcea treaba 
dacă tot vrei să afli, nu era popă-popă. Cl Un ; războinic 
şi pe la capela castelului Žužemberk. Popa fusese ca 

din fire şi plecase la oaste. A găsit ce-a căutat — s-a sfârşit într-o 
bătălie pe la hotarul cu Bizanțul. 

— No, ş-atunci cum Doamne feri ai picat așe, precum uliu’ 
pe cloță ? se interesă Pişta. 

— Când a aflat tac-su, principele Zuzu, că Zuza lui cea 
mică, a mai faină prințesă din tot ţinutul dintre Dunăre și Sava, 
s-a împreunat cu un fitecine, şi-a ieşit din minți și l-a chemat pe 
machedonul Drazeu cu o duzină de zdrahoni cu paloşe grele. 
M-au găsit şi m-au dus la castel. 

— D-apăi io ţ-am tot zâs să nu mai gândești cu mâneru' 
burţii, da’ tu... râse Pişta. 

— Da ce era să fac, bace? Ea a vrut prima, iar eu n-am zis 
ba, că mă ştii ce iute-s la sânge, hi-hi! râse Kremvușrt. Prima 
lună a fost mai grea, că m-au ţinut încuiat, ca să mă ia Žuža cu 
popă. Da’ norocul tot noroc. Întâi a dat popa ortu’. Pe urmă 
au venit ungurii lui S6gor și ne-au pus pe asediu, aşa că n-au 
avut încotro şi m-au scos, că-i împuţinau ăia cu secera în partea 
dinspre apus. 

— O lună te-am lăsat singur, bălane, și ne-ai făcut să pier- 
dem atâta amar de vreme, se prefăcu valahul serios. 

— Lasă, bace, că nici vouă nu v-a fost de lăsat! făcu 
Kremvurşt cu un zâmbet înflorit pe față. 

— A fost bine, nu zic, nu! răspunse Berilă zâmbind. Dacă 
nu luau ungurii castelul, aveam de gând să te lăsăm, bălane... 
Aşa să ştii! Si-aşa, după ce m-am făcut scăpat din temniţă, mi-a 
fost greu să mă hotărăsc dacă să le spun ungurilor de intrarea 
secretă. Numai că ne-au plictisit cu neputința lor. Destul ne-am 
înființat la Žužemberk o toamnă eu și una Pişta, ca să vedem 
același tablou. Cum îi lăsa unul, aşa îi găsea celălalt: ca momâ- 
ile în faţa zidurilor. Ba unii dintre oștenii ungureni îşi luaseră 
muieri şi-şi găsiseră rost prin satele vecine. 

— Dacă şi asediatorii au făcut aşa, ce pretenții vă găsiți la 
mine ? ridică nevinovat sasul din umeri. 

— Vremurile ne-au fost potrivnice, bălane, zâmbi valahul. 
Dacă mai şedeam o țâră, ne ajungeau nepoții la stat... He-he ! 

` — No, lasă, valahule, am ajunge noi şi-acasă, ce atâta grabă a 
zâmbi Pişta. Că ştii doară, calea cătră casă îi a mai lungă. 

= Drept grăieșă, ungure, spuse Berilă scărpinându-se în 
barbă. Om ajunge şi-acasă... Ia uite! făcu el arătând spre apus 
unde soarele tocmai se îneca în apele fluviului. 

— No, valahule, da’ mare mai îi apa aiasta! se minună 
Pişta când traversară podul de la Severin. 

— Asta-i Dunărea, ungure, răspunse Berilă privind la apele 
întunecate ale mărețului fluviu. 

— Tot Dunărea-i și la cetatea Belgradului, interveni 
Kremvurșt cunoscător. 

— No, tăt la cetatea Belgradului îi și o parte din oștirea lui 
Carol Robert de Anjou, adăugă Pișta. 

— Din ce-am vorbit cu iscoadele sârbești de la poalele cetă- 
tii, ar fi ceva motive de îngrijorare pentru voievodul Basarab, 
zise Berilă privind departe la făcliile de la intrarea în oraș. 

— O să ajungem pe înserat în cetatea Severinului, spuse 
Kremvurşt căutându-se de un burduf cu apă. 

— Căpitanul husarilor de la intrarea dinspre miazănoapte 
vorbea, la un pahar în plus de vin, că Visegrâdul a căzut şi că 
regele Carol Robert mai avea puțin de lucru cu două dintre cas- 
telele lui Frederik Kâszegi, continuă Berilă de parcă nu l-ar fi 
auzit pe Kremvurșt. Normal ar fi să treacă Dunărea pe-aci, pe 
la Severin. 

— No, se întinse Pișta după apa sasului, și cu oastea ce-o 
tâne la Bălgrad, numa’ binie o să se dea la Basarab al nost ! 

Restul drumului nu mai scoaseră nicio vorbă. Întrară în 
cetate pe la Turnul lui Traian. Drumurile erau ca de smoală — nu 
se vedea la doi pași. 

— Hai să ne ducem într-acolo, spus 
camarazilor săi o lumină pâlpâitoare ivită la 

Era un han. Bătură îndelung, până pa BA 
Moarte deschise uşa i cumplit de scâ 4 

— Seara bună. Si vorbi Kenvint Ai ceva loc pentru 
trei călători ce vin de tare departe ? 

Moşul îi măsură la lumina muribundă 
de seu. A i 

— Nu cumpăr nimic, mai lăsați-mă dracului EEREN 
ambulanți, spuse el mânios și dădu să închidă uşa- 

e Berilă arătându-le 


dreapta lor. 
d un moș uitat de 


a unei lumânări 


— Moşule, răbdare! Vrem un loc unde să dormim, nu vin- 
dem nimica! ţinu sasul ușa. 

— Ce vin? Nu vă dau niciun vin! Duceți-vă la muma dra- 
cului de bețivi ! sudui din nou moșneagul. 

— Tine uşa, bălane! zise Berilă și veni în fața moșului cu 
trei monezi de aur. 

— Moșule, vrem să ne hodinim ! strigă Berilă ținând mone- 
zile în dreptul lumânării. 

Faţa moșneagului se lumină aurifer: 

— Poate doar în hambar, dragii moșului, că de când e Măria 
Sa Vodă Basarab la noi în cetate, toate hanurile sunt pline până-n 
'coperiş. 

— No, zâmbi Pișta pe sub mustață, da’ ce-i veni sâmţu' 
auzului la urechile “celea coșcovite! 

— Măria Sa Basarab este încă în cetate ? întrebă precipitat 
Berilă. 

— Da’ cum! făcu moșul. Eu am luptat cu taică-su, 
Thocomerius ! Aprig bărbat... 

— Valahule, mai dă-i vreo două monede peste clăpăuge, să-i 
revie auzu'! îl îndemnă Pişta pe Berilă, care mai scoase încă 
două monezi din pungă și i le trecu moșneagului pe sub ochi. 

— Unde-l găsim pe Măria Sa? repetă valahul. 

— Da' ştiu că-i căutat în noaptea asta, râse moșul. 

— L-a mai căutat cineva în toi de noapte ? se apropie Berilă 
de moșneag. 

— Da, da’ nu mi-a dat monede d-astea, făcu moşul uitân- 
du-se atent la ce-i pune Berilă în palmă. Ce-s astea? făcu el 
supărat luând una și vârând-o între dinţii stricați. Mie să-mi 
dai florini d-ăia adevărați, ungurești, nu d-astea! Ce draci de 
monede-s astea ? 

— Florini ungurești? se lumină deodată Berilă. Florini 
ungurești? se întoarse el către Pișta. 

— No, râse ungurul, ce-ţi scoţi ochii la minie, că am fo” cu 
voi tot timpu” ! 

— Moșule, unde stă vodă? se repezi Berilă la unchiaș. 

— Dacă nu-mi schimbi astea — arătă el monezile — cu d-ălea 
ungurești, de-adevăratele, nu-ţi spui nimica ! 

Kremvurşt simţi că-l lasă puterile și se decise să-l ajute 
pe valah. 

— Moşule, ăştia-s florini grei, franțuzeşti, nu le mai căuta 
atâta pricină, ia-i și spune-i omului ce te-ntreabă! 

Moşul n-avea însă urechi pentru noua explicaţie. 

—  Întoarceți pungile pe dos și daţi-mi tot aurul unguresc, 
până nu-l sugrum pe bășinosu' ăsta căpos, spuse Berilă cu 
nervii tociţi. 

După un sfert de ceas, galopau către partea de răsărit a ora- 
şului, acolo unde se afla reşedinţa banului de Severin. După încă 
un sfert de ceas de orbecăire prin bezna întortocheată a străduţe- 
lor, ajunseră la Biserica Ioaniților. 

— Sşt! şopti Kremvurșt, cel cu ochiul ager. Mai vrea cineva 
să intre la ore târzii... le arătă el camarazilor nişte mogâldeţe care 
încercau să sară zidul bisericii la cincizeci de paşi mai încolo. 

— No, şopti Pişta, numa’ că noi nu vrem să intrăm pitiș, că 
doară nu avem gânduri necurate. 

— Sărim pe aici și le ieşim înainte, spuse Berilă. 

Fratele Curbiliniu stătea de strajă la zece pași de ușa came- 
rei de dormit a prințului Nicolae Alexandru, iar Rectiliniu era 
pe-afară, păzea fereastra. Când greierele care-l sâcâise toată 
noaptea tăcu, auzi paşi ușori, ca de pisică. Ciuli și mai tare ure- 
chile, punându-le jos, pe iarbă, și ascultând încordat pământul. 
Avea doi vizitatori. 

Strecură mâna pe sub sutană și scoase hangerul încovoiat. Se 
lăsă la pământ și se lipi de zid ascultând cu atenţie. Pașii conti- 
nuau să se apropie, dar parcă erau mai mulți acum. Se pregătea 
să sară, când auzi două icnituri scurte, apoi zgomot de trupuri 
prăbușindu-se. Se ridică ușor-ușor, fără zgomot, cu trupul lipit 
de zid, şi încercă să distingă ceva pe direcţia de unde veni scă 
zgomotele. Deodată simţi lama rece a unei să 
beregata. 

— No,ce ţâmpoi ţ-oi tras pe dinainte, 
o voce din străfundurile amintirilor, care- 

— Pișta Massy? şoptiel neîndrăznind 

— Că unde-ai auzit tu ungur vorbin 
altă voce. 


bii atingându-i 


mă Rectiliniule ?! auzi 
i păru familiară. 

să se miște. l 
d româneşte ? auzi 

— Berilă Vlahul? spuseRectiliniu sugrumat de emoție. Fra- 
ţilor, v-aţi întors! izbucni el luându-i în braţe. Unde-i blondy’ 
ăla micu' ? întrebă el după ce-i mai slăbi din strânsoare. 

— Aicea-s, frate Rectiliniu ! sosi mai întâi vocea, apoi 
însuși Kremvurșt apăru la apel. 

— Ştiam că vor încerca asta, începu fratele Curbiliniu să 
vorbească, de cum se strânseră cu toții într-o cameră, pentru că 
frate-mio l-a „spovedit“ pe-un mercenar albanez. Dar nu știam 
câţi și când. 

— Se pare că nu Carol a fost cel care a avut ideea să fie 
tocmiți asasini, ci primul dregător al curţii, Janosz Kukurusz, 
interveni fratele Rectiliniu în narațiune. Plăcerea va fi numai a 
mea dacă am să-l întâlnesc vreodată, râse el. 

— Noi am aflat întâmplător, de la un moșulete, la han, spuse 
Berilă. Nu ştiam câți sunt, dar Pișta și cu Kremvurşt au luat-o prin 
spate, iar eu prin faţă. Așa i-am răpus pe toți patru, zâmbi el. 

— Măria Ta, anunţă Ion a lu’ Miniu, credinciosul sfetnic al 
lui Hanibal Fusei, au sosit cavalerii din frăţia Sabiei Domnului, 
împreună cu fraţii pitagorici și părintele Potenţiu. 

— Sunt onorat că vă aflați de-un neam cu mine, cavalerilor, 
îi întâmpină Basarab pe cei trei templieri. Însuşi Domnul v-a 
trimis azi-noapte, iar recunoştinţa noastră nu cunoaște margini. 
continuă Basarab invitându-i să se așeze lângă fraţii pitagorici. 

— Măria Ta, începu Berilă, nu ne-am făcut decât datoria 
față de domnitorul nostru, nimic mai mult. 

— Cavalere, ecourile faptelor frăţiei voastre au umplut 
Apusul, dar au ajuns şi la urechile noastre. Nu pot decât să mă 
bucur și să mulțumesc Cerului că sunteţi în tabăra mea şi nu a 
dușmanului, râse vodă. 

— Măria Ta, reîncepu Berilă după ce luă o gură de vin, 
Carol Robert vine către noi. Negreșit a aflat de Severin și de 
faptul că s-a lins pe botu-i unguresc de tributul românesc. 

— Frații noștri, spuse voievodul arătând către călugării cis- 
tercieni, au informaţia că nu va trece podul peste Dunăre mal 
devreme de două luni. 

` — Situaţia din teren e alta acum, Măria Ta, spuse valahul. 
Visegrâdul a căzut și, la ceasul în care vorbim, Frederik Kâszegi 

trebuie să fi devenit vasalul lui Carol Robe 

și-a lăsat mai bine de opt mii de oșteni, p] i 
IE , plus 

drum de la Kőszegi şi Máté Csák. Oastea va K le niz li 

cel mai de seamă, va fi gata să treacă Dunărea chiar mai cù să d 

de două luni. i 


— Atunci, prea multă vreme nu ne-a mai rămas pentru 
întăriri 


— Măria Ta, aduse vorba popa Potenţiu după o clipă de 
pauză, eu nu aș alege întăririle, CI pârjolirile. Basarab îl privi şi-i 
făcu semn să continue ideea. I-aş atrage pe drumul pe care aș 
vrea, până în locul unde aș dori să-i căsăpesc. Până la acel loc, 
totul ar fi pârjol desăvârșit, să nu găsească un strop de apă de 
băut, grâne sau animale de mâncat, să fie iadul pe pământ. După 
o săptămână de umblat pe astfel de meleaguri, îşi va dori să nu 
ne fi călcat niciodată ţara ca vrăjmaș. 

Se lăsară clipe lungi de linişte. 

— Părinte, începu în sfârşit voievodul scărpindându-se în 
barbă, de unde-ţi vin ideile astea? 

— Din Sfânta Scriptură, Măria Ta, și din învățăturile despre 
război ale unui anume Sun Tzu Dat, aduse de prietenii din Hoarda 
de Aur de prin Răsăritul Îndepărtat, zâmbi popa Potenţiu. 

— Se pare că fraţii de la Cârța sunt mult mai plini de sur- 
prize decât m-am gândit vreodată, râse voievodul. Dragii mei 
cavaleri, vorbi Basarab către templieri, după ce mergeţi la Cârța, 
așa cum v-a fost vrerea, apucaţi drumul soliilor la tătari și turci. 
Dumnezeu să ne ajute! Vodă se ridică de la masă şi toți cei de 
faţă îl urmară. Să mergem dară la hodină, că ceasurile au înain- 
tat destul în noapte şi vreme o mai fi să ne sfătuim. Mergeţi cu 
Dumnezeu ! 


tt. La Belgrad regele 

XXXII... 
Unde se dă o tură pe la mănăstire 


Soarele era de patru sulițe când cavalerii traseră la Hanul 
Mutului. De cum se așezară la masă își făcu apariţia un cobzar 
care, chiar dacă mai avea doi dinţi și puţea îngrozitor, era un 
rafinat pe meșteșugul cântării : 

— Bla, bla, blaa... Haaa-bla-bla-blaa, măi-măiii ! 

— Abia aştept să ajung la Cârța, spuse Berilă cu o sclipire 
în priviri. 

— NO, d-apăi io abea aştept să beu tăt vinu' părintelui 
Catodiu, hă-hă! plescăi Pișta râzând. 

Între timp, la masa lor îşi făcură loc alţi tuciurii care jeleau 
mândre, iubire de copii, bogăţie, cai și aur: 

— Bogăţieee, bogăţieee/ Vin’ la neica să te ţieee/ Si-am 
avut un viiis frumostii/ Cai, femei și baa-haanu' grosii... 

— De unde sunteţi de loc ? se interesă Kremvurșt. 

— Tomnai de departe, stăpâne ! răspunse unv’ știrb şi mai 
gâjâit la voce. Suntem de neam indic, de dincolo de marea cea 
mare, peste cinșpe râuri, unu’ mai lat ca altu”, să-mi chiară ce-am 
mai scump pă bordei ! răspunse gâjâitul. Io-s Giani Versificatoru' 
dă Aur, hăstalaltu' îi Vrăjitoru' Noo Degete, iar hăla, guristu', 
e Cordeles Privighetoru' Magic, făcu el prezentările spre marea 
încântare a celorlalți. 

— Da’ ăla micu' cine e? se interesă Kremvurşt arătând 
către unul care stătea pe un scaun la perete. 

— Hăla e rezerva lu” hăsta, guristu”. Îi zâce Spartan Pruncu' 
Minunilor, termină Giani Versificatoru' prezentările. Cântăm 
orice ne vine la gură și la porunca de pe loc, continuă el prezen- 
tarea completă a serviciilor. Găsim iute potriviri la cuvinte şi la 

muzâcă. Nu-s halţii ca noi pe tot cursu’ a aa 
o masă caldă, că cu banii n-avem ce ati Şi doar pentru 
doru', decât grija! încheie Giani. al bine le ducem 

— Cum asia 7. Se miră Berilă, Proaspăt intrat în discuţie. 

— Ni-i frică să nu cădem în ispita Necuratului si 
între noi, îl lămuri Giani Verisificatoru” qă Au, > Să Ne furăm 

P Aur. 

— Care mi-ai luat calu’ ? se repezi în han un 
dăduse o raită pe-afară. 

l Imediat, Cordeles Privighetoru' Magic începu să versifice 
din gură şi țambal: 

— Care calu mi-ai luaaatiii/ T-ai făcut mare păcat, 
ha-uu-auu, hau dorule hauu ! 

— Gata! hotărî Berilă. Voi veniți cu noi la Cârța, în Tara 
Făgăraşului. 

— Haulio, boierule, da’ ie departe ? făcu gitanul. 

— Nue, bre! răspunse Berilă. 

— Mâncare ie? se interesă din nou Versificatoru’ dă Aur. 

— Ho-hooo! N-ai tu atâtea mațe de umplut, râse valahul. 

— Venim, boierule, venim, hotărî el pe loc. Apoi se întoarse 
către ceilalți şi strigă: Cordeles, Vrăjitoare, Spartane, strângeți 
țambalele că plecăm la masă, în Făgăraș! Și pe tine, boierule, îi 
zise el lui Berilă, o să te pun în noua colecţie de cântece pe anu' 
hăsta. O să hafle toată țara cât de bun iești la suflet! 

— No, amin! râse Pişta trăgând o dușcă zdravănă, dar cu 
gândul la vinul părintelui Catodiu. 

Noaptea au petrecut-o la Hanul Mutului, spre încântarea 
deplină a țambalagiilor, care nu mai dormiseră pe lavițe de ani 
buni. Așa de drag le-a fost somnul pe lavițele Mutului, că a doua 
zi nu mai era chip să-i trezești. 

— D-apăi lasă că am eu hac de beteşug 
văzu că Berilă şi Kremvurşt nu putuseră să 
pe tuciurii. , 

leşi afară, se duse la puțul din apropiere 
pe ei două hârdaie cu apă rece, puteai să jun Să: 
dincolo de hotarul unguresc. 


mușteriu care 


ul lor, zise Pişta când 
-i trezească în simţiri 


şi, după ce tumă 
s gata să treacă 

Drumul pe lângă Argeș curse liniștit până aproape de Movila 
lui Vodă, unde întâlniră un menestrel stând pe o buturugă adusă 
de ape şi tăind de zor o cobză pusă la gât. 

— Pe Argeş în giosîti,/ Peee un mal frumosfii,/ Negru-vodă 
tre-hee-cee/ Cu-huu tovarăși ze-ceee, grăia omul dând cu coada 
de cal pe coarde. 

Cei patru tovarăși tuciurii se apucară imediat să-i ia la cerce- 
tat, instrumentul şi repertoriul. 

— Haulio, ce ie minunăţia hasta, preţiosule ? sări Versifica- 
toru' dă Aur pe menestrel. 

— Asta-i o etțeteră de gât, ş-o am de la un pretin al meu din 
Tara Crișurilor. S-o lăsat de cântat, că nu prea se umplea punga, 
l-o luat pe ta-su şi pe vără-su şi o plecat în Catalunia la construit 
bordeie de piatră pentru nobili. Mi-o dat mie etțetera, că de mic 
mi-o fo' drag cântul, zise omul privind îngrijorat la instrumentul 
pe care-l luaseră țambalagiii la cercetat. 

— Cred că s-a făcut vremea pentru un scurt popas, zise 
Berilă uitându-se la ceilalți. 

— No, descălecă Pișta, bini-o fi să ne tragem o ţâră sufletu', 
să mai ascultăm la omv’ aista. 

Se opriră cu toții în jurul menestrelului şi scoaseră de-ale 
gurii. Veselia era încinsă când Berilă, privind înapoi, zări apro- 
piindu-se pe drumul lor o femeie tânără, cu cozi aurii, împletite, 
trăgând din greu de două panere acoperite cu ştergare albe. 

— Bune să vă fie inimile, boieri dumneavoastră, spuse fru- 
moasa femeie când ajunse lângă ei. 

— Bun să-ţi fie gândul! Încotro-ţi duci pașii, frumoasă... 
o întâmpină sasul. 

— Ana! Ana lu' Manole mă cheamă și mă duc cu de-ale 
gurii la mănăstire, la bărbatu-meu şi tovarășii săi, se îmbujoră 
ea lăsând coșurile pe pământ. 

— No, departe îi? se interesă Pişta. 

— Uite, colo-șa, unde-s copacii aceia, răspunse femeia ară- 
tând înainte. 

„— La loc de grindiş/ La verde-aluniș, se ridică menestrelul 
cu etțetera. 

Berilă îl privi zâmbind, apoi îi spuse Anei: 

P Prietenii noştri tambalagii ar fi bucuroşi să te aibă oae 
pete în căruța lor până la locul unde muncește bărbatu-tău 

— Haulio, frumoaso, da’ vino-ncoace că iote, îţi dau AR 
cel mai bun, hăla de la gaura în coviltir, să vezi afară, se oferi 
numaidecât Cordeles Privighetoru' Magic. 

l După mai puțin de un ceas dădură într-o vale şi ajunseră la 
nişte ziduri neterminate, cu schele, scripeți și alte unelte de con- 
struit. În jurul lor trebăluiau de zor nişte oameni care aveau pe 
tunicile albe de mortar numere de la 1 la 9. Menestrelul sări din 
căruța lui Giani Versificatoru' dă Aur și începu cântecul : 

— Nouă meşteri mari,/ Calfe și zidari, / Si Manole zece,/ 
Care-i și întrece./ Merg cu toţi pe cale/ Să aleagă-n vale/ Loc de 
mănăstire/ Şi de pomenireee... 

— Aicea e! spuse veselă Ana și-și luă coșurile cu merinde. 

Menestrelul se ţinu aproape de ea: 

— Meşterii grăbeau,/ Sforile-ntindeau,/ Locul măsurau,/ 
Sanţuri largi săpau,/ Si mereu lucrau,/ Zidul ridicau,/ Dar orice 
lucra/ Noaptea se surpa ! 

Popa Potenţiu își făcu cruce de trei ori și-și scuipă în sân. 

— Mă fraţilor, nu-i a bună! Ăsta-i loc blestemat, ascultați 
ce vă zic! 

— Cum așa, părinte? se miră Kremvurșt. 

— N-auzi ce zice ăsta cu etțetera? se strânse popa în 
sutana lui. SR E 

Meşterii cu numere pe ei se opriră din lucru și priviră veseli 
la Ana, făcându-i semne să se grăbească. E 

— Nuuu! se auzi o voce ce părea să vină din pământ. Nu a 
mea! Nu a mea! continuă vocea din ce în ce mai disperată. 

— Cu a mea, cu a mea,/ Cu a mea mândră cu tot,/ Șai-la- 
la-la-la-la-la-la-laaa... se treziră la viaţă şi inspirație Giani și ai 
lui. 

Curioși, templierii se așezară 
lângă ghizdul unei fântâni și scoase 
Plimbară din mână-n mână. 


pe niște blocuri de piatră de 
ră un burduf de vin pe care-l 

— No, făcu Pișta ștergându-se la gură, mare îi grădina 
Domnului ! 

— Drept grăieşti, ungure! întinse Berilă mâna după burduf, 
atent la nebunia din fața ochilor săi. 

De sub o schelă răsări un bărbos care o îmbrăţișă cu 
foc pe Ana. 

—  Ăla-i bărbac-su, bag seamă, făcu Kremvurșt. 

Ceilalți se bucurară și începură să bată din palme ca 
apucații. 

— Meşterii cei mari/ Calfe şi zidari/ Mult înveselea/ Dacă o 
vedea... făcu menestrelul răsărit ca din pământ. 

— Ho! Ce mi-a sărit inima din colivie! se burzului valahul 
la el. Nu mai face d-astea, că-ţi fac instrumentu’ guler, continuă 
el supărat. 

Două calfe se apropiară vesele de grupul lor. 

— Ce se întâmplă? întrebă Kremvurșt calfa cu numărul 5. 

— Meşteru” a visat că nu va termina mănăstirea... 

Menestrelul îl bătu pe umăr, se uită la Berilă, asigurându-se 
că nu-l mai ia pe nepregătite, şi începu să dea din gură: 

— Pân-om hotări/ În zid de-a zidi/ Cea-ntâi soțioară,/ 
Cea-ntâi surioară/ Care s-a ivi/ Mâini-n zori de zi/ Aducând 
bucate/ La soț ori la frateee... îşi tângui el versul şi etțetera. 

Calfa numărul 5 se uită la menestrel cu uimire, dar îi dădu 
dreptate: 

— Aşa, așa cum zice omv’ ăsta ! 

— Astea-s obiceiuri barbare, fiule ! se închină popa Potenţiu 
după ce supse un gât de vin. La noi, în Făgăraș, se zice că femeia 
e temelia casei, da' nu am auzit să-și fi zidit vreunul muierea 
ca să-și ridice casa. Trebuie să existe și altă cale. O să stăm și 
o să ne sfătuim ce-i de făcut, ca să nu piară frumoasa făptură, 
continuă el. 

— Da’ de când construiți voi aici? se interesă Kremvurșt. 

— He-heee! zise calfa numărul 8, care privea cu jind la 
burduful pe care-l ținea Pişta în mână, încă de pe vremea lui 
Negru Vodă. 

— No, cunoaştem! spuse Pişta întinzându-i burduful. 

— Cunoaștem ?! făcu Kremvurşt mirat. 
= D-apăi, aşa D zâs omu cu etțetera când l-om întâl- 
nit! explică Pişta dând din mână. 

— Da' ceva de mâncare n-ai, boierule? Că după vin, 
parcă ar merge şi ceva de-mbucat, îndrăzni calfa numărul 8 
către Pișta. 

— A-ha! exclamă Potenţiu. Mi-am amintit o altă vorbă din 
bătrâni, care zice că mâncarea-i fudulie — băutura-i temelie! Nu 
ştiam io de ce ăi de la noi pun la temelia casei două ulcele cu 
zamă de prună şi un ulcior de vin, zâmbi popa Potenţiu. Poate 
merge și pe meleagurile astea, ia să văz, zise el ridicându-se de 
pe piatră. 

— lote ce plânge sărăcuţa. I-a zis Manole de visu’ zidi- 
rii! spuse Kremvurșşt afectat. 

— Io mă duc şi vorbesc cu bărbac-su, iar tu vino de-o aduce 
aci, s-o veseliţi, îi spuse popa Potenţiu lui Kremvurşt îndrep- 
tându-se către Ana şi bărbatul ei. 

— Meştere, ascultă la mine aci, îl luă popa Potenţiu deo- 
parte pe Manole. Îi păcat mare să iei viață de om, darămite de 
om nevinovat, nu-ţi mai spui să te-apuci să zidești o așa frumu- 
seţe de muiere, Doamne iartă-mă! Asta-i făcută pentru iubit, 
meșştere, nu pentru mortar! Ia d-aci niște vin sfinţit, pune-l la 
temelie, dă şi la calfe şi, dacă nu ţi-o sta zidu' drept, să nu-mi 
spui mie slujitoru” Domnului ! făcu popa Potențiu serios. 

— Dar, sfinția ta, visul îmi arăta... spuse Manole după 
câteva clipe de gândire. 

— Fiule, tu să faci ce zice popa, da? Tine minte asta cât oi 
trăi! Dumnezeu zice să-ţi iubeşti aproapele, iar popa Potențiu 
întărește spusele Domnului! Prin urmare, ascultă cuvântul 
Domnului prin gura mea! își împreună el mâinile privindu-l 
în ochi. 

— Lasă-mi răgaz de gândire, părinte! spuse el punându-și 
mâinile în cap şi așezându-se pe o scândură. 

— Fiule, Domnul să te lumineze! îi zise popa Potenţiu 
punându-i o mână pe creştet. 

Tambalagiii dădeau din gură ceva mai încolo, înconjurați 
de cei nouă meşteri mari, calfe şi zidari. Ana plângea pe ghiz- 
dul fântânii de sărea cămășuța de pe ea, iar Kremvurşt încerca 
s-o liniştească. 

— Fata mea, lasă-l pe nebun! îi spuse popa Potențiu Anei la 
ureche. Dacă vezi că insistă cu joaca de-a zidirea, lasă-l! întări 
popa spusele strângând-o de mână. 

— Iar unde cădea,/ Ce se mai făcea ?/ O fântână lină,/ Cu 
apa puţină,/ Cu apă sărată/ Cu lacrimi udatăăă... bocea mene- 
strelul învârtindu-se în jurul fântânii. 

— Gata, hai să mergem în treaba noastră, că ne pierdem și 
noi minţile ! se hotărî pe dată Berilă. Tu nu! făcu el spre mene- 
strel. Tu rămâi aici, să duci vorba mai departe. 

— Dacă nu vă e cu supărare, boierule, ham cam rămâne și 
noi p-acilea, c-am ostenit de la hatâta drum, grăi Versificatoru' 
de Aur. Ham vorbit cu flăcăii, zise el arătând către calfe şi zidari, 
și ne dau din mâncarea lor dacă-i veselim cu cântările noastre. 
Noi cântăm, iară ei îşi fac treaba la lucrarea hasta cu turle. 

Berilă își privi tovarășii, apoi, văzând că niciunul nu pare să 
regrete decizia țambalagiilor, le zvârli câte un galben și pomi, 
aruncându-le peste umăr: 

— Nu prăpădiţi banii! Păstraţi-i pentru când o fi gata 
mănăstirea, să-i puneţi în cutia milei ! 

— Săraca femeie ! făcu Kremvurşt privind la Ana. 

— Frumoasăfoc! hotărî şi Berilă. 

— No, muierea-i tăt muiere, nu vă fie teamă. O să fie 
binie! adăugă Pişta zâmbind. 

La ieşirea din vale întâlniră trei călători cu traista-n băț. 

—  Încotro mergeţi, oameni buni ? îi întrebă Berilă. 

— Căutăm de lucru, boierule, că am auzit că ar fi prin păr- 
tile ăstea, făcu unul dintre ei. 

— Şi de unde veniţi? insistă valahul. 

— Mie-mi zâși Pantilimon Alucurbăsii șî-s moldovan, spuse 
cel mai mare. 

— No, io îs Izidor Teyânmâszor, ungurian de niam, zise cel 
din spate. 

— Eu sunt Ciobanu, din părțile Vrancei, răspunse al treilea. 

— Ciobanu și mai cum? se interesă Berilă. 

— Ciobanu ş-atât, răspunse vrânceanul. 

— Curios nume Satât ăsta, bace, interveni Kremvurşt în 
şoaptă. Nu-i ăsta vrâncean cum nu știu eu cânta la etţeteră. lo 
zic că-i turc! conchise Kremvurșt. 

— Da' ce știți să faceți? se arătă curios şi popa Potenţiu. 

— No, ţâneam oi pân’ să ni le sparie tătarii, răspunse ungu- 
reanul lăsându-și desaga jos. 

— Ce altceva ştiţi să faceți? insistă popa. 

— Si crieștem uoi, s'hinţia ta! spuse moldoveanul spriji- 
nindu-se-n toiag. 

— Daz’ nu vreți să faceţi și-altceva? zâmbi popa Potenţiu. 

— Ba da! răspunse vrânceanul. 

Ceilalţi doi tovarăşi îl priviră uimiţi. 

— Anume ce, mă, Șatât Ciobanu ? interveni curios Kremvurșt. 

— Să creștem și mai multe oi! răspunse vrânceanul pri- 
vindu-și tovarășii care dădeau din cap satisfăcuți. 

— Oameni buni, făcu Berilă arătând din cap spre mănăs- 
tirea de la care veneau, nu vă duceţi într-acolo! Meșterul e 
nebun! Băgă mâna sub pelerină și scoase câte-o pungă pentru 
fiecare. Na, luaţi de colea niște bani, duceţi-vă pe pământurile 
voastre şi faceţi stânele la loc. 

Cei trei ciobănei scăpătați se uitau unul la altul. 

— Unde avurăţi locul? îi mai întrebă Berilă înainte de 
a pleca. 

— În curbura Carpaţilor, dincolo de Tara Buzoaielor, spre 
Siret, răspunse vrânceanul. 

— Chibzuiţi bine aurul de vi l-am dat! O să ne mai vedem 
noi, adăugă Berilă luând-o pe urma celorlalți. 

Cântau cocoșii de miezul nopţii când descălecară la porțile 
bisericii din Biertan. 

— Ne-o auzi cineva? întrebă Kremvurșt bătând cu cocoșul 
de bronz în poarta turnului de la intrare. 

— Nu se cade să intrăm altfel, răspunse Berilă mângâidu-l 
pe Logun. 

— No, atunci dă mai cu nădejde, bălane! îl încurajă Pișta 
pe sas. 

— Cine-i acolo? îi întrerupse o voce venită din bezna curții. 

— Suntem Sabia Domnului. Am venit să-i încredințăm ceva 
de mare însemnătate părintelui-călugăr Eterniu, răspunse Berilă 
cu glas dres. 

Urmă un zgomot de lanțuri, lacăte, câteva scârțâieli şi porțile 
se dădură în lături. Din întuneric se ivi o lumină care înaintă 
către ei. 

— Sunt Grigorie Tomanap Cronicarul. Este o mare onoare 
să vă cunosc. Părintele-călugăr Eterniu vă așteaptă. 

— Sfinţia ta, îngenunche Berilă alături de camarazii săi, pri- 
mește rogu-te spre păstrare rămășițele ultimului Mare Maestru 
al Templului, Jacques de Molay ! 

Părintele-călugăr Eterniu puse mâna pe capul cavalerului. 

— Am auzit de multă vreme despre Sabia Domnului, dar 
nu-mi imaginam să vă descopăr atât de tineri. Faptele voastre 
au fost puse la păstrare pentru cei ce vor fi, prin condeiul lui 
Grigorie. Ridică-te, fiule. 

Templierii se uitară la Tomanap Cronicarul şi înclinară ușor 
din cap. 

— Sfinția voastră, poate nu tot ce v-au auzit urechile este 
adevărat, zâmbi Berilă. 

— Așa e, fiule! Tocmai de aceea Grigorie o să vă înso- 
țească la frații noștri cistercieni de la Cârța, ca să-l ajutați în ale- 
gerea adevărului din cele multe. Mai ales cu privire la blesteme, 
zâmbi cu subînțeles părintele-călugăr. Templierii se fâstâciră, 
dar tot Eterniu fu cel care-i scoase din încurcătură: Încă nu am 
chilii pentru locuit, dar vă puteți ospăta și hodini în Bastionul 
Închisorii. Din păcate, trebuie să mai împărțiți locul cu cineva, 
pe care cred că-l cunoaşteţi, spuse Eterniu făcându-i semn lui 
Grigorie să-i conducă. Chiar foarte bine, adăugă el zâmbind. 

Nedumeriţi, cavalerii îl urmară pe Grigorie până la Bastionul 
Închisorii, aflat pe latura dinspre miazăzi a fortificațiilor biseri- 
cii. Țomanap Cronicarul le deschise ușa și îi pofti înăuntru Zâm- 
bind. Templierii intrară cu mâinile pe mânerele spadelor. Fură 

surprinși să constate că înăuntru îi aștepta o masă încărcată cu 
bunătăți, alături de un butoi mare cu canea înflorată. Din spatele 
butoiului apăru cineva care-i lăsă cu răsuflarea tăiată. 

— Sfinte părinte! exclamă Berilă. 

— Sfinția ta! strigă Kremvurșt. 

— No, tulai Doamnie! se lumină Pişta. 

— De trei zile vă aştept, gata să termin vinul. Noroc că fratii 
pitagorici au luat cu ei mesageri zburători și mi-au trimis ştire 
de la Severin cum că vă îndreptaţi încoace. Inima şi dorul mi-au 
dat ghies de cum am aflat şi am pomit să vă întâmpin. Acuma... 
hai să dăm cep la butoiul ăl mare şi să ne bucurăm! îi îndemnă 
părintele Catodiu luându-i la îmbrățișat. 

XXXIII... 
Unde se înfăptuieşte o alianță 


— Doamne, Dumnezeule, frumoasă-i țara asta! exclamă 
Berilă mângâindu-se pe barba tunsă în urmă cu două săptămâni 
de fratele Frizeriu, responsabilul cu foarfecele mănăstirii Cârța. 

— No, dară to’ mai binie-o fo’ acasă! zâmbi Pișta la amin- 
tirea chefurilor straşnice pe care le trăseseră cu frații de la 
mănăstire. 

— Ia, că mi-adusei aminte: mai am nişte rămășițe de vin 
sfințit de bunul părinte Catodiu, zâmbi Berilă trăgând de la şa 
un burduf. 

— Io nu mă mai ating o vreme de vinul părintelui Catodiu, 
refuză sasul întinzându-și gura până la urechi. 

— No, d-apăi nu vinu' îi de vină că nu ai tu ştiinţă a-l bea, 
mă, bălane, râse Pişta. Las” că rămâne mai mult pentru noi. Fă-l 
încoa, valahule ! se întinse Pișta către Berilă. 

— Cât mai avem? întrebă Kremvurșt ridicându-se în scări 
și scrutând zările. 

— D-apăi, după carta aiasta dată de sasu’ von Straße din 
cetatea Brașovului, drept înainte îi a doua apă ce trebe s-o tre- 
cem — de bună seamă apa Prutului, spuse Pișta cercetând harta. 
La dreapta, pe la dealu' cela, îi un sătuc tătărăsc, Kahul. No, 
acolo trebe să fie ăi de-i cătăm pentru sprijin. 

După ce trecură Prutul, o duzină de călăreți cu turbane blă- 
noase şi mustăți lungi, ce le treceau cu trei degete mai jos de 
bărbie, îi înconjurară cu chiote și mult praf iscat din copitele 
cailor mici şi iuți. Fură escortaţi până la un cort mare, rotund, 
prin acoperișul căruia se iţea un firicel de fum. 

— Măritul han va veni imediat, le spuse un alt mustăcios, 
purtând un soi de turban alb cu blană primprejur. Poftiţi înă- 
untru ! 

Cavalerii lăsară armele afară, apoi intrară în cort şi se aşe- 
zară pe niște perne mari. Cercetau cu atenţie interiorul plin de 
blănuri, arme scumpe şi podoabe grele de aur și argint, când 
mustăciosul ţipă ca atins de șarpe: 

— Iluminăţia Ta, au venit solii de peste apa Prutului, de la 
principele Basarab! Iluminăția Sa, neasemuitul stăpân al părţii 
dinspre Apus a măritei Hoarde de Aur, Bor Khan! continuă el 
să ţipe şi mai tare, întors către cavaleri. 

— Pe coiful lui Kubilai, tătarule, mă omori cu strigătele 
astea! se auzi un glas de dincolo de pânza de la intrare. Ce-o 
să creadă oaspeţii noştri? Pânza se dădu la o parte şi-şi făcu 
apariția un bărbat grăsuţ, nu prea înalt, cu acelaşi model de 
mustăţi, dar cu haine din mătase scumpă și legate-n firet de 
aur. Luaţi loc, sunteţi oaspeţii mei, doară! le spuse el jovial, 
arătându-le pernele. Am avut program de fătat şi de execuţii, 
continuă Bor Khan așezându-se pe un divan, care părea a fi 
numai pentru el. Am urmărit cinci fătări : trei de cămile bicoco- 
şate şi trei de iepe brune, oftă el ușurat, apoi luă un fruct uscat 
dintr-o tingire de argint. 

Lui Kremvurșt nu-i ieșiră fătările la socoteală şi se pregăti 
să caşte gura, dar fu oprit la timp de privirea amenințătoare a 
lui Berilă. 

— Apoi am ascultat doi trădători din cnezatele ruseşti ce 
ne-au împărtăşit ceva veşti. I-am rupt cu caii... Ha-ha-ha! râse 
Bor Khan fluturându-şi mustăţile moi. Sunt mirat peste poate că 
nici până acum oamenii din Apus nu au auzit ce pățesc trădătorii 
care vin la noi, încă de-acum un secol, de la măritul Temiijin 
Unificatorul, pe care-l numiţi voi Genghis Khan. Asta mă face 
să mă întreb: chiar nu știe nimeni despre călătoriile lui Marco 
Polo? râse cu poftă Bor Khan. 

Berilă își duse mâna la gură și tuşi scurt. Bor Khan încetă să 
mai râdă și întrebă cu glas serios: 

— Prin urmare, stăm de vorbă pe mâna goală? 


261 


— Dacă binevoieşte Iluminăția Voastră să-și arunce privi- 
rea afară din cort, poate va fi mulțumită şi vom începe să trecem 
la ale noastre, îi spuse Berilă făcându-i semn către pânza de 
la intrare. 

Hanul se ridică și fu urmat afară de templieri. 

— Ha?! se întoarse el către cei trei ridicându-și mâinile 
a mirare. 

Cavalerii se uitară și nu văzură urmă de cai. 

— Iuminăţia Ta, caii noștri au dispărut, făcu Berilă. 

— A-ha! zâmbi Bor Khan. Nu, nu au dispărut, au fost duși 
la păstrare, se întoarse el către un pâlc de oșteni. Kazan! Un 
mustăcios ţâșni din grup și îngenunche pe dată, cu fruntea în 
praf. Unde-s caii oaspeților noștri ? întrebă el. Sper că nu ați 
împărţit deja carnea ! 

Cavalerii deveniră brusc îngrijorați de cele auzite. 

— Nu, Preamărite, i-am dat la prețuit doar, strigă Kazan din 
praf. Aibi milă, Iluminăţia Ta, am crezut că-i executați pe necre- 
dincioși ! se tângui Kazan trăgând încă un cap în pământ. 

— Pe aceștia nu, sunt de-ai noștri... zâmbi hanul întor- 
cându-se către templieri. Berilă, urmat de ceilalți tovarăși, îşi 
plecară capetele cu mâna dreaptă pe inimă. Pune să fie aduși 
numaidecât aici, porunci Bor Khan cu glas tunător. Și, Kazan... 
îl opri el din avânt pe mustăcios, să fie cu toate cele care-au fost 
pe ei, altminteri să pregăteşti caii pentru cei ce se fac răspunză- 
tori, cu tine-n frunte ! 

Kazan dispăru într-un nor de praf. După câteva clipe, caii 
templierilor soseau mânați de câţiva mustăcioşi. 

— He !? făcu hanul către templieri. Am cai mai buni în her- 
ghelia personală, arătă el cu dispreț către caii cavalerilor. 

— Da, Iluminăţia Ta, dar nu și ca aceștia doi, zâmbi Berilă 
scoțând din norul de praf cei doi cai de povară aduși cu ei ca dar 
de la Vodă Basarab. 

Bor Khan desfăcu unul dintre samare și dădu la iveală pungi 
grele cu aur, argint, apoi altul cu blănuri fine de căprior de lapte 
şi viezure cumpătat. 

— Aşa mai putem să ne așezăm și să vorbim de pricina vizi- 
tei voastre aici, râse hanul cântărind pungile cu aur. Să intrăm, le 
făcu el semn cavalerilor. De câţi oșteni are trebuință principele 
valah în lupta cu ungurii ? întrebă el după ce se așezară. Văzând 
uimire pe chipurile cavalerilor, continuă râzând: Da, avem și 
noi iscoade, altminteri am fi orbecăit și acum în deșertul Gobi, 
ha-ha! Aşa... Câţi? 

— Diferenţa până la douăzeci de mii, răspunse Berilă. 

— Şi câţi are Basarab? întrebă hanul ridicând o sprânceană. 

— Ceva până-n opt mii, răspunse valahul. 

— Adică... se gândi hanul puţin, mai aveţi trebuință de încă 
opt mii. 

— Doișpe! spuse Berilă cu glas stins. 

— Doișpe era să zic, dar m-a luat gura pe dinainte, răspunse 
repede Bor Khan. E mult, valahule, mult... zise el gânditor, apoi 
se ridică de pe divan şi începu să se plimbe prin cort. Nu pot 
să-ţi dau mai mult de câteva sute, pentru că marele Uzbeg, hanul 
suprem, e ocupat cu rezolvarea pricinilor dintre prinții ruși, pen- 
tru controlul Moscovei, și mai ţine un ochi şi pe bizantinii aflați 
în continuă mișcare către teritoriile noastre. Venețienii vor drept 
de comerţ și alianță cu noi, dar nu pot să le dau la Marea Neagră, 
că sunt deja genovezii şi nu vrem să mai riscăm un conflict, spuse 
hanul dintr-o suflare. Vedeţi câte probleme avem? se întoarse 
el către templieri. Na, că mi-a venit uscăciune-n gură! adăugă 
şi dădu pânza de la intrare la o parte. Ia, Kumâs, cheamă-l pe 
frate-tu, Yaurt, de vă puneţi unul peste altul și dă-ne airag d-ăla 
bunu', din vârful iurtei. Se întoarse către templieri și spuse cu 
mândrie : Kumâs și Yaurt sunt gemenii care fac ăl mai bun airag 
din partea asta a Hoardei de Aur! Da’ ştiţi de ce este așa de 
bun? întrebă el apăsat, apropiindu-se de Berilă. 

— Numai dacă-mi spune Iluminăţia Ta, se înclină valahul. 

— E făcut din lapte de iapă sură de șapte ani, șopti Bor Khan 
de parcă le-ar fi împărtășit cel mai mare secret. 

— Iapa e sură de șapte ani sau e iapă sură în vârstă de șapte 
ani? îndrăzni Kremvurşt, cu o privire nevinovată. 

Hanul rămase puțin locului, uimit de întrebare. 

— Tu aşa ești din naștere sau suferi de vreo boală ? îl repezi 
el pe sas. După ce-l privi pieziş câteva clipe, își continuă ideea : 
Cum spuneam, airagu' ăsta, cel mai bun, îl țin la mine-n iurtă, 
să nu fiu nevoit să-l împart cu toți. 

Kumâs şi Yaurt se cățăraseră unul peste altul și luară din vâr- 
ful cortului, pe unde ieşea fumul, un burduf de piele cu preţioasa 
băutură. Apoi îi serviseră pe toţi. Dădeau să iasă, când hanul 
ridică mâna dreaptă: 

— Să vină Pulpan și Hartan, gemenii fripturişti, cu ceva 
de-ale gurii pentru oaspeţii noştri. 

— Numaidecât, Iluminate! răspunseră gemenii de airag 
aruncându-se pe jos. 

— Vădcă și voi aveţi o iapă frumoasă, spuse Bor Khan după 
ce dădu peste cap o cupă de lapte de iapă fermentat. 

— Iapa mea nu e de lapte, Înălțimea Ta, răspunse Kremvurşt 
iritat. 

— Oricum, continuă nepăsător hanul, airagu' din ăstea roș- 
covane nu iese ca din laptele de sure. Stai liniştit, poți să ţi-o 
păstrezi. 

— Iluminăţia Voastră, nu puteţi să-mi spuneţi să păstrez 
ceva ce este al meu, continuă Kremvurșt. 

— Poate nu știi, străine, zâmbi hanul, că noi, cei din Hoarda 
de Aur, nu cerem... luăm ceea ce considerăm că-i al nostru! 

Kremvurşt dădu să mai zică ceva, dar Berilă și Pișta puseră 
câte o mână pe el și sasul se potoli pe dată. 

— Mărite, am venit aici cu alte treburi, nu să facem comerț 
cu iepe care nici de lapte nu-s bune, râse Berilă, aruncându-i o 
privire tăioasă lui Kremvurşt. 

Gemenii fripturiști îşi făcură apariţia cu mâncare și atmo- 
sfera se destinse. 

— Îi dau patru cete şi cei mai buni căpitani de arcași, spuse 
Bor Khan. Si, pe deasupra, îi ofer principelui Basarab ceva de 
neegalat în luptă: chinezi ! spuse el şi se ridică în picioare. Două 
duzini fac cât trei mii de oșteni de-ai voştri. Sunt căliţi în bătăliile 
pe care le-am dat cu... Ia zi-le tu, Kondey Bey ! porunci hanul 
către un perete al cortului. Kondey este ajutorul meu nepreţuit, 


264 


cel care pune viața părții mele din Hoarda de Aur pe hârtie, una 
dintre născocirile chinezești, ca să nu ni se piardă faptele. 

Din perete se desprinse un mustăcios, nevăzut de cavaleri 
până în acel moment, care începu să recite de unde-i spusese 
hanul: 

— ...Rușii, ungurii, circasienii şi alte popoare din Caucaz, 
bulgarii... 

— Destul, Kondey Bey! ridică Bor Khan o mână. V-am 
spus că e folositor! se întoarse el zâmbind către templieri. 
Ascultaţi ce vă spun! Un chinez la o sută de oșteni apuseni! Se 
întoarse brusc spre scribul personal și întrebă: Ia spune, Kondey 
Bey, cât e raportul chinez-apusean ? 

— Unu” la cin'zeci punct patru șapte, Iluminăția Voastră ! 
răspunse în același moment Kondey. 

— Vedeţi, aproape unu' la o sută, cât v-am zis! Dar mai 
luați nişte frigărui de marmotă ori de veveriță. Sunt prinse săp- 
tămâna trecută, îi îmbie Bor Khan. Chinezii, reluă el după ce 
muşcă dintr-o frigăruie de rozător, au avut câţiva desagi cu niște 
mingiuţe de fier, cu fir de bumbac. Eh, dădeau foc la bumbac 
şi cât clipeai de cinci ori din ochi făceau o flacără grozavă, 
spărgând totul pe cuprinsul a doișpe paşi. Nu mai au, că le-am 
folosit la Sărbătoarea lurtei Vesele... ha-ha! Vă spun, prieteni, 
sunt foarte valoroşi. Ultima întrebuințare pe care le-am dat-o a 
fost să-i punem în praștii ori bombarde şi să-i zvârlim dincolo de 
zidurile cetăţii. După ce aruncau cu mâinile şi picioarele în tot 
ce mişca primprejurul lor, ne deschideau porţile şi noi prădam 
cetatea, continuă el din ce în ce mai stâmit. Dar asta o facem 
numai când rămânem fără cele trebuitoare traiului. Așa i-am 
prădat fără să mişte pe genovezii din Sudak și Kaffa, cetăţile 
lor de la Marea Neagră. Păcat că nu avem mai mulți, altminteri 
toată Europa ar fi la picioarele măritei Hoarde, trase el concluzia 
râzând. Ia, luaţi nişte tăiţei chinezeşti, altă mare invenţie a lor. 

Se ospătară în liniște, apoi hanul se ridică şi strigă la ușa 
cortului: 

— Să vină Încercan, căpetenia gemenilor de testare! Pen- 
tru că mi-ați plăcut, o să vă ofer o demonstraţie de ce pot face 

luptătorii mei din Furia Galbenă. Poftiți afară, vă rog! îi invită 
Bor Khan la demonstrație. 

— luminate, se aruncă un mustăcios la pământ. Am sosit 
cu căpeteniile Burlan, Bulan, Tufan, Tulpan și duzinile lor de 
gemeni de testare în luptă! 

Hanul pocni din degete și apărură pe dată patru rânduri de 
perne moi pe care se așezară el şi templierii. 

— Daţi drumul chinezilor! porunci Bor Khan vesel. După 
câteva clipe o să-mi dați dreptate, spuse el către Berilă, care era 
cel mai aproape. 

— Numinăția Voastră, dar mulți gemeni aveți în partea asta 
de hoardă, observă valahul. 

— În urmă cu două decenii a fost un an bun pentru gemeni, 
s-au zămislit o droaie. A fost la vreo doi ani înainte de venirea 
lui Uzbeg Khan la putere și am luat-o ca semn de prosperitate, 
râse hanul. 

Deodată apărură cetele gemenilor de testare de-o parte și 
chinezii de alta. Micuţii gălbejiți călăreau doi pe-un cal şi arun- 
cau în gemenii tătari cu mâinile şi picioarele, secerându-i ca pe 
grâul de toamnă. În câteva clipite patru chinezi făcură una cu 
pământul patru duzini de gemeni tătari de testare. 

— Ei sunt frații Tzo, zise hanul satisfăcut arătând către doi 
sfrijiți galbeni. 

— Cum îi osebiţi, luminate ? 

— După stilul de luptă şi culori, spuse Bor Khan sfătos. 
Unul e luptător de stânga şi ălălalt de dreapta. Dreptaciul e 
Tzo Dau, iar celălalt e Tzo Yei. Ei nu se pot învinge unul pe 
celălalt pentru că stilurile de luptă se anulează când sunt faţă-n 
față: stânga lu’ Tzo Dau e dreapta lu’ Tzo Yei şi invers. 

— Păi nuera Tzo Dau ăla de dreapta ? interveni Kremvurșt. 

— Nu contează, oricum ei sunt îmbrăcați diferit, răspunse 
hanul. 

— Păi, sunt în roșu amândoi, se arătă sasul și mai nedu- 
merit. 

— Da, tinere bălai, da’ ăla îmbrăcat cu roșu mai pălit e Tzo 
Dau, că transpiră mai mult și-și pierde veștmântul culoarea, iar 
ălalalt ştii deja cine e, râse hanul cu poftă. 

— Iluminăția Voastră, se apropie Berilă de han, dați-ne vreo 
trei duzini de sfârleze d-astea mici și galbene ! 

— No, o duzină încape în desagii fiecăruia, îi șopti Pişta lui 
Kremvurșt râzând. 

— Nu puteţi să ni-i lăsaţi să ne instruiască oastea? mai 
întrebă valahul. 

— Nu, dar pot să vi-i dau cu împrumut, răspunse Bor Khan. 
O sută de taleri de argint pe lună de luptător chinez, aruncă el 
o sumă. 

— E mult, Iluminate, spuse Berilă. 

— Bine, îți dau doi la două sute cincizeci, spuse hanul 
făcând un gest de mărinimie. 

— Înălţime, îndrăzni Kremvurșt, nu e mai bine să primiți 
200 de taleri pentru câți chinezi încap pe calu’ lu’ Berilă !? 

— Ha-ha! Fie! râse Bor Khan. Aduceţi calul! porunci el. 

Valahul se uită la Kremvurşt şi zâmbi complice. 

Cu mare uimire, hanul observă că pe calul valahului încăpeau 
lejer patru chinezi. Căzu pe gânduri, mișcându-și uşor degetele. 
După ce repetă de trei ori socoteala, de două ori încruntându-se 
şi o dată zâmbind, le spuse încântat: 

— Așa să fie, cavalerilor! În 200 de taleri de argint primiți 
chinezi câți duce calul lu’ Berilă. Şi, pentru că mi-a plăcut a sta 
cu voi de vorbă, vă mai dau încă de cinci ori pe atât! 

Cavalerii se înclinară până la pământ, mulțumind în gând lui 
Dumnezeu că au izbândit. E 

— Iluminăția Ta! zbieră un tătar aruncându-se la pământ. 
Mi-ați poruncit să vă reamintesc de execuția solului bizantin. 

— Nu toţi sunt norocoși ca voi, zâmbi hanul ridicându-se. _ 

— Când să-i spun voievodului Basarab că o să primească 
ajutorul Iluminăţiei Voastre ? întrebă Ber ilă. i ; 

— Dacă i-am putea pune în bombarde, ar ajunge Și- acuma — 
ha-ha! râse Bor Khan. Dacă-i pun pe cai, ceva mal târziu, nu 

mai devreme de o lună, cu tot cu cetele de arcași. Unde vrea 
principele Basarab să-i fac livrarea ? 

— La locul numit Culmea lui Berbece, între Tara Bârsei și 
Tara Făgărașului. O să-i aşteptăm acolo, spuse valahul. 

— Așa va fi! zâmbi Bor Khan, apoi se întoarse la ale lui. 

— Cu astfel de luptători, chiar de nu-s mulți, sorții se înclină 
către oastea noastră, spuse Kremvurșt urcându-se pe cal. 

— No, bălane, noroc cu calu” lv’ Berilă, că erau şi mai 
puţâni ! râse Pișta privindu-l pe valah. 

— Doamne, ajută-ne și la turci ! spuse Berilă, mângâindu-l 
pe Logun. 

XXXIV... 


Unde se mănâncă rahat 


— Bace, nu mai voi prea curând cu lotca, că iar mi s-au 
dat mațele peste cap, se tângui Kremvurșşt în timp ce se ştergea 
pe haine. 

— No, d-apăi binie era dacă le dădeai peste cap, și nu pe 
tinie ! râse Pișta făcându-şi de lucru pe la şaua lui Mogbhior. 

— Pân-oi învăţa să te ţii pe apă singur, sau baremi să te 
proptești bine de Dizăl, o să călătorim tot cu lotca, bălane, zâmbi 
Berilă bătându-l pe spate. Na, ia o gură de aghiazmă tătărască, 
râse el dându-i burduful cu airag primit în dar de la Bor Khan. 

— Nu am poftă, bace, dar o friptană aș mânca, să ştii, îi 
sticliră sasului ochii. 

— Atuncea, hai să ne grăbim către Yenisala. Tu să te dregi 
la maţe, iară noi la sete, că-i bun vinu' prin zona asta! îi dădu 
ghes Berilă negrului său armăsar. 

Cetatea comercianților genovezi, numită Bambola de ei și 
Yenisala de târgoveţii turci, își semeţea puternicele ziduri pe 
Dealul Heracleii, păzind drumurile peste Dunăre și golful Razim 
de la Marea cea Mare. Soarele amurgea peste ape când cei trei 
templieri pășiră în curtea pietruită a cetăţii pe intrarea dinspre 
miazăzi. 

— Nădăjduiesc că amicul Bakşiș încă mai e aici şi nu mi-a 
uitat chipul, spuse Berilă descălecând și întreptându-se către o 
prăvălie din care ieșeau mirosuri îmbietoare. 

— Saorma... parfumuri... leacuri... falafel... săpun... 
cafea... şișa... citi Kremvurșt uimit. Bace, nu-ș' ce draci face 
turcu” tău aci, da' mi s-a umplut gura de apă, zise sasul cu nările 
fremătânde. 

Legară caii de-un pripon şi intrară. 

— Poftiți, poftiți! răsări de după o tejghea un bătrânel cu 
barbă albă. Doriţi să mâncaţi? Ori vreţi ceva de leac, de miro- 
sit? Ori să vă hodiniţi la o cafea? îi îmbie arătând cu mâinile 
în jur. Am cele mai bune esențe de iasomie, mosc, lămâie și 
flori rare. Ori poate doriţi săpun pentru curăţenia trupească, ori 
leacuri ca să scăpaţi de dureri de cap ori de cineva care vă dă 
dureri de cap, zâmbi bătrânelul clipind repede din ochi. 

— Cu iertare să-mi fie, jupâne, interveni Kremvurșt în 
prezentarea moșneagului, n-ai ceva ca să-mi ia durerea din 
mațe ? Că n-am mâncat de câteva ceasuri bune. 

— Uf! făcu moșneguţul altoindu-se peste frunte. De bună 
seamă că am, numai poftiți de v-aşezați și numaidecât îl pun 
pe Al Buş să v-aducă șaorma și cafele, îi invită el la o masă. 
Al Bumină, ia de le adă domnilor niște apă de roze, porunci 
bătrânelul unui băiat care aranja ceva marfă prin spatele unei 
tejghele. 

— O fi dispărut turcul meu, le spuse Berilă în timp ce miro- 
sea castronul adus de Al Bumină. 

Kremvurşt luă castronul de la Berilă şi-l dădu peste cap. 

— Hraaa! făcu sasul ștergându-se cu mâneca la gură, e răco- 
ritoare zama asta, miroase bine, da' are gust de apă chioară. 

Bătrânul îşi stăpâni râsul și-i făcu semn lui Al Bumină: 

— Băiete, adă încă un castron cu apă de roze ca să se spele 
domnii pe mâini ! 

Pişta și Berilă se scuturau de râs, în vreme ce Kremvurşt îşi 
ținea privirea pierdută dincolo de tejghea, fiind foarte atent la ce 
se petrece în burta lui. Nu apucă să se lămurească, și nici ceilalți 
doi să se oprească din râs, că sosi un alt băiat, cu trei platouri de 
lut pe care aburea ceva ce nu mai văzuseră vreodată. 

— No, se mâncă pergamentu’ aista? se uită curios Pişta la 
platoul lui. 

— Al Buş, explică-le cavalerilor ! porunci bătrânelul. 

— Ce aveţi pe dinainte în partea stângă, începu băiatul ară- 
tând cu un deget pe platou, poartă la noi numele de „șaorma“. 
Este cu came de berbece până-ntr-un an, mirodenii de-ale 

noastre, humus, altă chestie a noastră, toate învelite într-o pită 
de grâu curat. Făcu o pauză uitându-se la stăpân, care-l aprobă 
din ochi şi-i făcu semn să continue. Pe mâna dreaptă, reluă băia- 
tul, cum priviți la platoul de lut, aveți acelaşi lucru, singura ose- 
bire fiind umplutura, care este cu falafel. 

— No, la felu’ aista se mâncă și el?! întrebă Pișta mușcat 
de nedumeriri. 

Al Buş ceru din nou aprobarea vizuală a stăpânului. 

— De bună seamă, continuă el după ce bătrânul clipi dis- 
cret. Jupânul Kurun Salad, stăpânul meu, este vestit în Peninsula 
Arabilor şi tot Bizanțul pentru aceste bucate, iar săptămâna ce 
va să vie este invitat la un mare banchet al împăratului de la 
Constantinopole. 

Bătrânul îi mulțumi lui Al Buş și se apropie de masa cava- 
lerilor. 

— Luaţi cu încredere, o să mă pomeniţi, oriunde vă vor 
duce pașii, îi invită jupân Kurun Salad. ; 

— No, dacă trebe, trebe! decretă Pişta și apucă ceea ce-i 
prezentase Al Buş drept „șaorma“. À 

Kremvurşt se repezi şi el pe cele două rotocoale arăbeşti. 

Apoi, în timp ce se delectau cu o cafea și trăgeau din ceea ce 
arabii numeau „șișa“, iar turcii „narghilea“, Berilă îl chemă pe 
Kurun Salad și-l întrebă dacă locul nu fusese pe vremuri al unui 
prieten al său turc, Bakşiş pe nume. 

— Ba da, spuse bătrânelul zâmbind, dar am făcut schimb de 
prăvălii. Eu aveam nevoie de mai mult loc pentru că mi-a mers 
bine negoțul cu parfum de mosc și iasomie, iar cererea de săpun 
era în creştere. El, din motive necunoscute mie, nu mai putea să 
plătească atâta chirie pe locul ăsta și avea nevoie de ceva mai 
mic. Are prăvălia la intrarea dinspre miazănoapte. 

Berilă aproape că-și scăpă narghileaua din mână. 
tumi și le făcu semn celorlalţi. 

—  Ascultaţi la mine, îi opri Kurun Sal 
cluţe cu esenţă de iasomie, de mosc şi o traista C 
fi daruri nepreţuite şi, ceea ce nu reuşesc banii, 
cu siguranță. 


Plăti, mul- 


ad, luaţi câteva sti- 
tă de săpunuri. Pot 
vor reuși ele, 

Nu foarte departe de poarta dinspre miazănoapte a cetății, 
cavalerii zăriră o altă prăvălie cu o scândură deasupra ușii: 
„Döner Kebap — Serbet — Narghilea“. 

— Aicea-i turcu’ meu, fraților! spuse Berilă intrând. Își 
aruncă ochii roată, dar nu zări nici ţipenie de om. 

— Bakşiş, unde eşti, prietene ? strigă valahul. 

De undeva din pod se auzi o voce: 

— Kaldarâm! Sâkâdâm ! N-auziţi că avem mușşterii? Se 
produseră niște zgomote rostogolitoare, se deschise o ușă în 
tavan și de-acolo descinse într-un nor de praf alb un umflat cu 
mustăţi pe oală. Pe numele lui Allah Milostivul, e chiar Berilă 
Vlahul ! izbucni umflatul când se mai linişti praful. 

Sări şi-l strânse pe Berilă la burdihan, după care îi invită pe 
toți să se așeze pe un divan mic. 

— Unde e mâncarea de pe vremuri ? Mieii la proțap, hălcile 
de vită, cerbii fripţi cu usturoi sălbatic ? începu Berilă să întrebe 
arătând goliciunea locului. 

— Aprovizionarea e din ce în ce mai grea, bre, oftă Bakşiş. 
Sultanul s-a băgat în război cu bizantinii și ne descurcăm greu, 
şopti el. Trebuie să trimit o grămadă de bani la văru' meu în 
cetatea Pontului Euxin, ca ajutor de război. 

O uşă se dădu de pereți și pe ea năvăliră doi băiețandri încă- 
ierați, cărându-și la pumni în cap. 

— Na-na-na! Sâkâdâm, Sâkâdâm! sări Bakşiş din locul 
său, luându-l pe unul dintre băieți de-o ureche. Iar a dat tur- 
barea-n voi? Si tu, Kaldarâm! Bre, iar vreți s-o pun pe mă-ta 
să-şi facă mâna cu făcălețul de şerbet pe spinarea voastră? 

Nici nu termină bine de vorbit, că pe aceeaşi ușă apăru o 
femeie durdulie cu un făcăleț uriaș în mână și începu să-i 
măsoare la cocoaşă pe cei doi băieţi. 

— Ha-ha! Ce vă spuneam? râse Bakșiș arătând către 
femeie. Asta-i nevastă-mea, Muhaia! o prezentă el cu un aer 
şugubăț, ferindu-se de o lovitură care-i trecu la o unghie de 
vârful nasului. He !? Ce mândreţe de muiere! O îndrăgesc mai 
mult ca pe lumina ochilor, mai ales că-i mută... Ha-ha! 

Râzând cu mare poftă, Bakşiș își luă nevasta pe după mijloc. 

— Da nu e şi surdă — mare păcat! continuă e] Pupând-o 
cu foc pe obraji. Femeia se făcu spre el cu făcălețul, iar e] conti- 
nuă amuzat: Am cules-o dintr-un port grecesc, spăla dușumele 
la un negustor de peşte cu ochii p-o parte. Fără ea, Kaldarâm 
şi Sâkâdâm m-ar lăsa fár’ de zile într-o săptămână, zise el aşe- 
Zându-se la loc. Ia, femeie, fii bună și adă pentru cavalerii mei 
niște döner kebap, cafea și şerbet, că narghileaua văd că-i aici. 

— Asta ce-i? arătă Kremvurșt către un castron cu nişte 
cuburi colorate. 

— Rahat, bre! răspunse turcul. 

— E de mâncat? întrebă din nou sasul. 

— Dacă-ţi place, n-o să te mai poți opri din mâncat, râse 
turcul. Kremvurşt luă o bucată şi o vâri în gură. 

— Pfff! făcu sasul dezgustat. 

— Nu e pentru oricine, zâmbi turcul, ci numa’ pentru ăi 
de cunosc. 

— No, aşe! înșfăcă Pișta castronul, dându-i și lui Berilă. 

— Ia spuneţi, bre, ce vă aduce la Yenisala? se aplecă 
Bakșiș către ei după ce-i plecă muierea. Că doar n-aţi venit să 
vedeți cum îmi mai merge, râse el luând încă o bucăţică de rahat. 

— Vai, prietene turc, se prefăcu Berilă ofensat, să ştii că nu 
toți sunt ca ăi din neamul vostru. Dar, ca să-ți răspund la între- 
bare, mergem către Pontul Euxin să cerem audienţă la ambasa- 
dorul sultanului. 

— Hmm... făcu turcul trăgându-se de mustăţi. Nu veţi intra 
la ambasador fără ajutorul meu, zâmbi Bakşiş. Ştiam eu că nu ai 
venit la mine ca să mă vezi la sănătate, bre, valahule, continuă 
turcul bătându-l pe umăr pe Berilă. 

— Prietene, toate drumurile pe care | 
gul vieţii au un rost. Yenisala e în drumul nostru spre P ontul 
Euxin, așa că... de ce să nu fi trecut să-mi revăd un vechi amic ? 
zâmbi valahul. i 

— Fie ca tine, valahule, deşi tocmai mi-am adus armnte ia 

i ă ambasadorul Pilaf din Pontul 
acum ceva vreme ţi-am spus C S odin och 
Euxin este vărul meu, mai spuse Bakșiș sorbind s bre, dö pS 
Muhaia, care venea încărcată cu bunătăți. Luaţi, Pre» Oner 

e facem de-a lun- 


kebap, cafea şi şerbet de cel mai bun, din pistace de Persia. Nu 
oricine e servit cu așa ceva, zise el înfigându-se în castronul 
cu şerbet. 

— Bace, asta am mâncat și dincolo, nu? făcu Kremvurșt 
către Pișta arătându-i kebapul. 

— Ce, ce-ai mâncat, bre? Si unde dincolo? deveni curios 
Bakșiş. 

— Dincolo, la Kurun Salad, da’ parcă erau mai mari! răs- 
punse Kremvurșt nevinovat. 

— Ah! Nenorocitul de arab! Nici kebapul nu mi l-a lăsat, 
se bosumflă turcul. Allah e prea milostiv cu arabii și a uitat de 
credincioșii turci ! oftă el. Ce came a zis că foloseşte ? se inte- 
resă el. 

— De berbece, răspunse Kremvurșt. 

— Pfaaa! Îi merge bine nenorocitului ! se plesni Bakșiș cu 
palma peste frunte. 

— De berbece sub un an, se simți dator Berilă să adauge. 

— Pfaaa! Chiar mai bine decât credeam! își mai trase una 
turcul. Eu, la vremurile pe care le trăim, nu-mi permit decât 
măsura de patru degete, spuse el punând palma deasupra unui 
döner kebap. Şi came de găină. Luă un kebap și mușcă sănătos 
din el. Da, bre, da’ arabu’ nu are d-ăsta! reveni vesel strecu- 
rându-și mâna sub divan şi scoțând la iveală o butelcă. E raki 
adevărat, din vremurile ălea bune, de anu’ trecut, spuse el tră- 
gând rapid o dușcă. Ia, bre, dă din gură-n gură, până nu vine 
Muhaia, că mă ia la măsurat cu făcălețu' de șerbet. Așa că-i 
bun ? îl întrebă el pe Kremvurşt, care nu se lăsase mult rugat. 

— Foarte bun. Hraaa ! 

— Nu rakiul, bre — șerbetul! râse Bakșiș. Nu ştiu de ce e 
așa gustos şi legat de la o vreme. Ori e că-l frământă muierea 
mai bine, ori e de la făcăleț, că s-a călit pe spinările noastre. 
Ha-ha-ha... Iar ai venit bre? se răsti el la un mușşteriu care toc- 
mai intrase în prăvălie. 

— Numai p-ăștia îi mai am, boier Bakșiș, făcu omul ară- 
tându-i niște statuete de lut. E pentru noroc, boierule! continuă 

omul punând pe masă figurinele înfățișând un om care şedea 
gândind pe un scăunel și o femeie ce se sprijinea pe un genunchi. 

— Aşa ai zis şi săptămâna trecută, zise Bakșiș ridicându-se. 
Ce să mai fac și cu astea bre? Crezi că la mine-n casă îşi ține 
sultanul vistieria? se stropşi turcul la el. 

Berilă scoase o monedă de aur și i-o dădu turcului, făcându-i 
semn să o dea negustorului de figurine gânditoare. 

— Cred că mai ai piese d-astea, nu? râse Bakșiș dând 
moneda mai departe. 

— Aşa... Cum intrăm noi la Pilaf din Pontu' Euxin ? reveni 
Berilă la idee de cum plecă negustorul de statuete gânditoare. 

— Păi... trebe să vă fac eu o scrisoare! hotărî Bakșiș așe- 
zându-se. 

— Cât costă? întrebă valahul direct. 

Turcul zâmbi ştrengărește. 

— Eu nu pot să mă mişc de aici, că trebe să stau cu ochii pe 
genovezi. Deh, poruncile sultanului. Luaţi jucăriile astea gândi- 
toare de lut și vă duceţi pe la Hamangia, la frate-miu Peşkeș, să 
le dea la copii să se joace cu ele. E în drumul vostru, nu aveți 
cum să ratați. Are un atelier de fluierici din solz de pește pe 
marginea drumului către Pontul Euxin. 

— Şi cât costă, prietene ? insistă Berilă. 

Arătându-se dus pe gânduri, Bakșiș mai luă un gât de raki şi 
o îmbucătură zdravănă de kebap. 

— Mă miroase de băutură nenorocita de Muhaia. Cu keba- 
pul nu dau greș, că nu suportă mirosul, ha-ha ! Bre, cum ajungi 
în Pontul Euxin, pe dreapta, dai de seraiul lu' vără-miu. Lângă 
scrisoare mai pui o pungă de aur și o să ai intrare. 

— Si pentru tine nimic? se miră Berilă. : 

— Păi bine, bre, credeam că ai priceput că trebe să laşi o 
pungă și-aici ! îl lămuri turcul zâmbind şiret. l 

Era amiază când ajunseră la seraiul vizirului Pilaf din ia 
Euxin. Urcară un șir lung de trepte, apoi dădură într-o 5a'4 ce 
marmură cu un bazin în centru. 

— Numai unul din voi are intrare | 
un curtean care se proțăpise în fața lor. 

a măritul Pilaf! le spuse 


— Restul așteaptă aici, spuse un altul arătându-le un şir 
de perne. 

— Bace, noi o să te-așteptăm aici, îi zâmbi Kremvurșt 
lui Berilă. 

— No, aşe! adăugă Pișta. 

Valahul intră grăbit, nu înainte de a se întoarce din ușă pen- 
tru a se asigura că ceilalți îl aşteaptă. 

— Ce mai face vărul nostru de la cetatea genoveză a 
Yenisalei ? îl întrebă vizirul pe Berilă când se închise ușa came- 
rei de oaspeţi. 

— Vă transmite salutări și urări de viaţă lungă, spuse vala- 
hul înclinându-se. 

— Mai bine-mi trimitea niște esență parfumată de iasomie 
ori de mosc, că rezervele mele sunt pe sfârșite. Ca să nu mai 
zic de niște săpun catifelat și dătător de albe spume, spuse vizi- 
rul cu un aer de nemulțumire. Cu ce trebuinţă prin seraiul meu, 
cavalere ? 

— Luminăţia Voastră, v-am adus câteva neînsemnate daruri, 
se înclină Berilă făcând semn celor trei servitori care aduceau 
parfumurile, săpunul şi trei pungi grele cu aur. 

— Cavalere, dar este exact ce aveam trebuinţă ! se ridică 
vizirul fericit, luând la mirosit sticluţele cu esențe și săpunurile. 
După ce-şi frecă palmele cu esență parfumată, se așeză la loc pe 
divan. Cum aș putea să-ţi răsplătesc generozitatea ? 

— Mărite, voievodul meu ar dori să afle dacă s-ar putea 
bizui pe un ajutor, oricât de mic, din partea preamăritului vostru 
sultan, spuse Berilă ridicându-şi ochii. 

— Oh! Am uitat de bunele obiceiuri, făcu vizirul bătând 
din palme. Să punem ceva pe mese, ca să nu vorbim pe burta 
goală. Ciubuk, du-i astea lui Sertar, vistiernicul, îi arătă el unui 
slujitor pungile cu aur. Apoi spune-i lui Potol să ne pregătească 
ceva rahat, fructe, chec. Ah! Si cheamă-l şi pe Sarmâ, degus- 
tătorul! porunci vizirul. Anul ăsta am prins şi degustătorul în 
buget, pentru că mi s-au înmulțit duşmanii. În vremurile astea, 
nu mai poți şti cine-ţi vrea moartea, îi spuse Pilaf în șoaptă. 

— -Câtă dreptate aveţi, Mărite ! se înclină Berilă. 


216 


— Măritul nostru sultan Orhan, începu Pilaf cu avânt după 
ce rămaseră singuri, dorește să continue lucrul tatălui său, stră- 
lucitorul Osman, al tatălui tatălui său, gloriosul Ertuğrul al... 
al... şi-al altor iluştri strămoși ai noștri! Şerbet? Apă de orhi- 
dee? Zamă de pepene galben? întrebă repede vizirul ca să 
scape de jenă. 

— Sunteţi prea bun, Mărite! zâmbi valahul luând o cupă cu 
zeamă de pepene galben. 

Câţiva servitori intrară pe nesimţite și așezară pe măsuţele de 
lângă divan şase talgere de argint cu picior, pline cu fructe, rahat 
și chec. Vizirul făcu un semn şi degustătorul Sarmă se apucă să 
ciugulească din toate cele înșirate pe măsuţe. Apoi încremeni 
lângă ușă. 

— Aşteptăm vreun sfert de ceas, pentru otrăvurile cu efect 
întârziat, îi spuse vizirul. Bătrânul meu tată, Guguștiirk, le 
numea otrăvuri „mănânci aci și mori în pat“... ha-ha! râse vizi- 
rul făcând-i semn lui Sarmă să întoarcă clepsidra de sfert. Până 
se scurge timpul, hai să ne jucăm cu pietrele, bobii sau cărțile. 
Ce jocuri ştii ? îl întrebă el pe valah. 

— Felurite, Luminăţia Ta! răspunse Berilă diplomat. 

— Stii Pașa Prostu’? se întinse vizirul după un pachet 
de cărți. 

— Fireşte, Preamărite ! răspunse Berilă mustăcind și ţinând 
în cap doar gândul că trebuie să piardă ! 

Vizirul câștigase de trei ori la Paşa Prostu’ când degustătorul 
luă un trianglu de lângă clepsidră și bătu în el, semn că trecuse 
timpul. 

— Poftim, ospătează-te ! îl invită el pe valah după ce Sarmă 
ieşi pe picioarele lui din încăpere. Ciuguli de prin talgerele de 
argint, apoi începu: Măritul sultan este ocupat cu pedepsirea 
bizantinilor care au luat pământurile strămoșești ale Anatoliei, 
Antiohiei, Antaliei, și A... A... altele. Bunăoară, vezi că mări- 
tul nostru sultan nu se poate lipsi nici măcar de o duzină de 
oșteni, închină vizirul o cupă de zeamă de pepene galben. Apoi 
luă iar la mirosit una dintre numeroasele sticluţe aduse de Berilă 

și zâmbi: Pentru minunatele daruri o să primeşti și desert. Bătu 
din palme și spuse: Trimite-l pe Bairam ! 

După câteva clipe apăru un alt servitor, mai rotofei ca toți cei 
de până atunci. 

— Ce-avem la desert?! îl întrebă vizirul. 

— Halva, baclava și Kkadaif, răspunse rotofeiul cu voce ca de 
pitulice prinsă sub șaua calului. 

Berilă tresări ușor, surprins de vocea omului. La un semn al 
vizirului, Bairam trase o perdea și apărură trei cadâne cu trupuri 
unduitoare. 

— Halva, Baclava şi Kadaif repetă Bairam cel piţigăiat ară- 
tând către fiecare dintre cadâne. 

Berilă aproape scăpă bucăţica de rahat din gură. Vizirul mai 
făcu un semn şi lângă zeițele vaporoase apărură trei servitori la 
fel de rotunzi. 

Bairam începu iar să ciripească: 

— Halat, eunucul prosoapelor, Bulbukat, eunucul hamamu- 
lui, şi Masat, eunucul frământător de trup ! 

— Ei se vor ocupa de tine pentru următoarele trei ceasuri, 
cavalere, zâmbi vizirul. Consider că e destul pentru darul gene- 
ros pe care mi l-ai făcut. 

— Strălucirea Voastră, se înclină Berilă trăgând cu coada 
ochiului la cadâne. Generozitatea Înălțimii Voastre mi-a depășit 
chiar și cele mai fericite așteptări. 

Pilaf din Pontul Euxin mușcă dintr-o bucată de rahat și se 
retrase. 

— Pe straiele Sfintei Parascheva din Epivata, m-am gân- 
dit că te-am pierdut, bace ! sări Kremvurşt cu o coastă de miel 
în mână. 

— No, fii fâr' de grijă, n-o avut timp de gândit, că s-o ospă- 
tat tot răstimpu' aista. Da’ îi binie că te văz teafăr ! râse Pișta. 

— Ce face turcu’, bace? lăsă Kremvurșt deoparte coasta 
de miel. 

— Eh! Mănâncă rahat, dă-l pe pustii ! spuse Berilă pierdut. 

— Da' ce te-a ţinut atât? insistă sasul. 

— Ei! Habar n-ai, bălane, cât de greu e să negociezi cu tur- 
cii, zâmbi valahul fericit. 


— Da’ ceva nădejdi avem? întrebă Pișta când ajunseră 
la cai. 

— Au treabă cu Bizanţu', ungure, răspunse Berilă. Putem 
sta liniștiți măcar o jumătate de veac. Nu ne dau nimic, dar nici 
nu vor să ne ia, râse el. 

— Bace, bun arfi fost un pod p-aci, să scap de lotcile dunăre- 
nilor, se plânse Kremvurşt când ajunseră să treacă iar Dunărea. 

— Istoria se va îngriji şi de asta, bălane, zâmbi Berilă. 

— No, vezi numa’ să-ţi slobozeşti rațele afar’ din lotcă, nu 
pe tinie, râse Pişta. 

Apele Dunării erau întunecate, aşa cum se înfățișau şi vre- 
murile care stăteau în față. Dar nădejde mai era... 

XXXV... 


Unde se pun oștile în mișcare 


Regele Carol Robert de Anjou măsura cortul regal cu pași 
mari. Vestea că vasalul său Basarab luase pentru sine Severinul 
îl făcuse să aibă o criză de fiere, iar vestea că nu mai voia să-i 
plătească tribut îi dăduse o durere de cap care nu-l mai slăbise, 
nici după câteva săptămâni de la pornirea către Timișoara. Ura 
pe care o nutrea faţă de sfidătorul voievod valah nu era ostoită 
decât de speranța că-l va vedea prizonier. 

Cetatea Severinului căzuse mult prea uşor, iar cetatea Cra- 
iovei o găsise pustie. Ineficienţa sistemului său de spioni îl 
înnebunea, și fusese foarte aproape să se lase pradă furiei și să 
înceapă să-i pedepsească cu moartea pe toţi, începând cu Janosz 
Kukurusz. 

Era la mintea oricui că țăranii şi oierii lui Basarab nu puteau 
să se pună cu oastea lui, una dintre cele mai bune ale Europei. În 
același timp, simţea că Basarab pregătește ceva, altminteri nu ar 
fugi ca un laş. „Dar dacă asta este? Ce poate să fie în gândirea 
unui astfel de om care-mi pune pământul lui la dispoziţie ?* se 
gândi Carol Robert zâmbind. 

— Majestate, năvăli Kukurusz în cort, iscoadele noastre de 
rază lungă spun că oastea lui Basarab fuge. Au numărat câteva 
sute de ciobani înarmați cu bâte, topoare și furci şi câteva cete 
de călăreți trecând Oltul şi îndreptându-se către miazănoapte. 

— Sire, intră în cort Pișta baronul, nu e târziu să facem cale 
întoarsă. Totul este prea ușor, Majestate. Valahii ne pregătesc o 
surpriză. 

— Majestate, interveni superior Kukurusz, nu e nicio sur- 
priză că Basarab are oastea făcută din țărani care fug. 


280 


Regele se opri și-i zâmbi lui Kukurusz : 
Aae Pentru prima oară sunt de acord cu tin 
cz cr a m opusă facem eale moana de 
j se şoara ! Bine, am auzit de atâ- 
Aa IA CE TU-ALSpUS, dar nu cumva ai și alte pricini de vrei să nu 
mergem înainte ? spuse regele apropiindu-se de Pişta Matty. 

Bar onul de Iştenem simți că i se strânge sângele în creştet. 

— Sire, nu cred că v-am dat vreodată motive să nu credeti în 
loialitatea mea absolută, spuse el cu privirea spre flăcări. 

— Nu, prietene, nu mi-ai dat, dar de cum am hotărât să 
atacăm neamul lui Basarab parcă ţi-a pierit nădejdea în regele 
tău şi-n bravii noştri oșteni. Am cele mai bune armuri, cele mai 
noi arme, şase mii de arcași, tot atâţia cavaleri călare și peste 
cincisprezece mii de pedestrași, cei mai buni din partea asta 
de Europă. De ce ar trebui să-mi fie teamă? Ce crezi că are 
Basarab în plus faţă de noi? zâmbi regele ridicând mâinile. 

— Pământul, Sire, pământul! răspunse baronul de Iştenem 
serios. 

— Pământul ? făcu regele păstrându-și zâmbetul, dar mirân- 
du-și ochii. 

— Pământul ? repetă Kukurusz ca un ecou. 

— Valahii sunt la ei acasă, Majestate, începu baronul. Basa- 
rab îşi cunoaşte bine pământurile și va trage spre folosul său 
munții, dealurile, râurile și pădurile, ca să nu mai pomenesc de 
oamenii locurilor, Sire! Aţi văzut cât de ușor a căzut cetatea 
Severinului? De ce? Pentru că nu era niciun oștean în cetate ! 

— Pentru că a fugit ca un laș ce se află! îl întrerupse 
Kukurusz. ; 

— Pentru că nu a vrut să-și irosească preţioasele forțe, Sire, 
ignoră baronul de Iştenem spusele lui Kukurusz. De ce toate 
satele sunt pustii în drumul nostru? De ce a căzut atât de ușor şi 
cetatea asta, a Craiovei? Majestate, câte asedii am dus dea lun- 
gul vremii? Am întâlnit vreo cetate lipsită de apărare? Unde 
e gamizoana? Unde-i sunt apărătorii ? Greul nu si incercat 
până acum, Sire, ci abia de-acum încolo vine. Nu putem câștiga 
războiul ăsta, Ma estate, încheie baronul de Iştenem. 

e, Janosz! Pişta, 


— Blasfemie! strigă Kukurusz arătând cu degetul către 
Pișta baronul. Aste cuvinte nu trebuie rostite în fața Majestății 
Sale, mai ales de către un supus al său! vorbi aspru Kukurusz. 

Regele ridică o mână, oprindu-și sfetnicul să mai verse venin. 

— Ascultă-mă bine, baroane! Dacă nu aș ţine atât de mult 
la tine, dacă aș uita pentru o clipă prietenia ce ne leagă și multele 
încercări pe care le-am trăit împreună, aş pune să te execute pe 
loc, spuse Carol Robert furios din cale-afară. Tâmplele-i zvâc- 
neau, iar chipul îi devenise stacojiu. Dacă nu te-aș ști atât de 
bine, aș crede că ai trecut de partea schismaticului de Basarab. 
Valahul fuge pentru că şi-a dat seama că nu poate ţine piept 
celor treizeci de mii de oșteni ai mei, pentru că și-a dat seama 
că a greșit atacându-ne Banatul de Severin şi, nebunul de el, 
că a refuzat să mai plătească tribut sfintei noastre coroane. Se 
îndreptă către o masă din dreapta intrării, luă o carafă aurie și-şi 
puse un pocal de vin. Ha-ha! Uitasem de vinul tău, Pișta! Iată 
încă un motiv pentru care nu pun să fii omorât! spuse zâmbind. 
Prietene, alungă-ţi gândurile astea negre şi, mai ales, nu le mai 
împărtăși altora, afară de mine. O să distrugi moralul oșteni- 
lor și, zău, nu vreau să te fac răspunzător pentru un eventual 
eşec! îl bătu regele prietenește pe umăr. 

— Victoria nu poate fi decât a noastră, Sire! interveni 
Kukurusz, simțindu-se neglijat pe nedrept. Din informaţiile pe 
care le am, valahii nu se au decât pe ei înșiși. Stăpânii ținuturilor 
de peste munți, inclusiv trădătorul Borsa, încă nu vor să riște 
un conflict cu Majestatea Voastră, au prea multe probleme de 
rezolvat între ei. La răsărit nu am auzit ca tătarii să facă vreun 
gest să-l ajute pe valah, atâta timp cât nu e nimic de prăduit. Cât 
despre singurii lor aliaţi, bulgarii, au fost risipiţi de către sârbi la 
Velbužd. Dacă ar fi fost altminteri decât am spus, şi-ar fi adunat 
oștirea și ar fi dat piept cu noi până acum, apărându-și Banatul 
Severinului, luat mișelește de sub stăpânirea noastră. Cum să 
nu fim învingători ? încheie Kukurusz privindu-l pe Pișta cu un 
rânjet triumfător. 

— Deși am fost de acord cu tine de fiecare dată când m-am 
sfătuit, acum trebuie să-i dau dreptate lui, prietene, grăi regele 

către baronul de Iştenem, ridicând din umeri. 

vin peste cap şi spuse: Baroane, i 

Me oa a end am uat Belgradal, Severinu 

să uite i-am oferit ocrotirea a p a Kalu erei 
cai rotirea noastră, iar el a nesocotit-o. 

Un slujitor intră şi-i înmână un răvaş lui Kukurusz. 

— Majestate, iscoadele îmi spun că Basarab se pregăteşte să 
părăsească cetatea Argeșului şi căare de gând să apuce către mia- 
zănoapte, pe drumul Sibiului, spuse Kukursz dintr-o suflare. 

— Ce maivrei? Spune! îl îndemnă regele pe Pișta baronul. 
E perfect! continuă el frecându-și mâinile și zâmbind. Prindem 
mai mulţi iepuri dintr-o dată, inclusiv pe Kopasz Borsa. O să 
Sfârșim cu toți schismaticii din regat! declamă Carol Robert 
închinând o altă cupă cu vin. 

Kukurusz primi încă un răvaș, care-l făcu să zâmbescă dia- 
voleşte. 

— Majestate, dacă-mi permiteţi, tocmai a sosit solie de la 
principele valah. 

Regele ridică mâinile vesel, aruncând pocalul cu vin pe spate. 

— Poftim, Pişta, uite ce-ţi spuneam! Tremură de frică și a 
priceput cumplita greşeală. Adu-i în faţa noastră, Janosz ! 

Baronul de Iştenem trecu în lateral, ceva mai departe de 
intrare, privi solii, apoi simţi cum sângele îi îngheață pe dată. 
„Dumnezeule, aibi milă !“ își spuse el în gând, gata să se prăbu- 
șească de emoție. 

— Majestate, făcu Janosz Kukurusz un pas în faţă, aceștia 
sunt solii voievodului valah. 

— Înălțimea Voastră, eu, Berilă Vlahul, împreună cu fratele 
Rectiliniu și fratele Curbiliniu, aci de față, am venit cu solie de 
la domnul nostru, Basarab Voievod, rosti cu glas tare și sigur pe 
el Berilă. E 

— Şi ce, mă rog, dorește fostul nostru vasal? întrebă Carol 
Robert invitându-i să vorbească. 

— Majestate, Voievodul Basarab vă ; f S 
de pace, oferindu-vă în dar cetatea Severinului, şapte ju 
mărci de argint, plata în continuare â tributului anual și pe fiul 

3 Apoi dădu cupa cu 
-am îngenuncheat pe rând pe 


trimite gândurile sale 


său, Nicolae Alexandru, la curtea Domniei Voastre, ca garanţie, 
numai să vă întoarceți în pace și să vă feriți de primejdii, că de 
veţi veni mai încoace, nu veţi mai scăpa de dânsele. 

Regele rămase ca trăsnit, dar fu trezit de Kukurusz: 

— Ar trebui să-i ucideţi pe loc și să le trimiteţi capetele 
lui Basarab ! 

— Majestate, ieși din colțul său Pișta baronul, nu suntem 
barbari. Solii nu au nicio vină! 

Celor trei soli valahi nu le venea să-și creadă ochilor. Apari- 
ţia neaşteptată a lui Pișta baronul aproape că îi luă prin surprin- 
dere pe valahi. Își feriră chipurile ca la comandă, să nu se dea de 
gol în fața lui Kukurusz. 

— Basarab nu poate să-mi ofere Severinul, care era al nostru 
de drept. Cât despre celelalte oferte, le-a trecut vremea! strigă 
regele la Berilă. Nu am să vă omor, cum spune sfetnicul meu 
Kukurusz, pentru că doresc să-i duceți lui Basarab cuvintele 
mele. Spuncţi-i că a fost păstorul oilor mele şi m-a trădat. Îl 
voi găsi şi-l voi scoate de barbă din munții şi pădurile unde se 
ascunde şi-l voi târî prin tot regatul ungar, să vadă toți ce pățesc 
cei care nu se supun sfintei noastre coroane. Așa să-i spuneţi ! 

Carol Robert le întoarse spatele. Pişta Matty profită de oca- 
zie când Kukurusz se îndreptă să-i mai pună regelui un pocal cu 
vin şi-i invită pe soli afară din cort. 

„Deci tu eşti Kukurusz! O să pieri curând“, își spuse fra- 
tele Rectiliniu în gând, aruncându-i lui Kukurusz o privire 
de gheaţă. 

În drum spre cai, baronul le şopti solilor lui Basarab: 

— Berilă, frate! Şi voi, dragilor Curbiliniu și Rectiliniu... 
În ce împrejurări nefericite ne e dat să ne întâlnim ! 

— Stăpâneşte-te, frate, că ne omori şi pe noi, şi pe tine. 
Dumnezeu va face să ne revedem când se vor mai limpezi vre- 
murile, îi șopti Berilă. Fereşte-te, Pişta, dragule, ai grijă de capul 
tău, că nu ştiţi în ce intrați. O să pieriți ca furnicile sub labele 
ursului, adăugă Berilă apucându-l pe Logun de căpăstru. Cu 
voia lui Dumnezeu, ne vom vedea din nou la frații noştri de 

la Cârța. Dumnezeu să te aibă în pază, Pișta ! încheie valahul 
suindu-se pe cal. 

— O să fim acolo, să ne grijim de viața ta, adăugă fratele 
Rectiliniu. 

— Mergeţi cu Dumnezeu! șopti Pişta. 

În tabăra voievodului valah, la cetatea Poienari, era mare 
freamăt. 

— Sibienii au sosit, Măria Ta, dimpreună cu o ceată de oșteni 
din Tara Zărandului conduși de comitele Laurenţiu, îl vesti un 
curtean pe Basarab Voievod. Logofătul Ahile Cincichile sosit-a 
la cetatea Argeşului cu arcași şi călăreţi, iar căpitanul Chipiualb 
şi prăştierii lui sunt la o jumătate de zi distanţă. 

— Tocmai ce-am primit mesaj de la căpitanul Ochi Solo, 
pilotu’ vânătorilor aer-aer din pădurile Râmnicului, vesti un 
altul. A lansat ereţii de interceptare a porumbeilor-spion ungu- 
reşti şi am aflat că regele Carol Robert a depășit Craiova și vine 
către noi. Informaţia este confirmată și de mesagerul fratelui 
Rectiliniu. 

— Să vină numai! zâmbi Basarab Voievod. Înseamnă că 
oferta noastră de pace a căzut, iar solii sunt vii, slavă Domnu- 
lui! De-acum va avea parte numai de pârjol, otravă și foame. 
Noi ne-am făcut datoria creștinească să ocolim vărsarea de 
sânge. Trimite de veste la cetatea Argeșului, cetele tătărăști con- 
duse de cavalerii Sabiei Domnului să înceapă hărţuirea unguri- 
lor zi şi noapte, până aproape de cazanul Posadei. Acolo o să-i 
căsăpim! încheie voievodul Basarab izbind cu pumnul drept în 
palma stângă. 

— Numai bunul Dumnezeu îi va avea în grijă... șopti popa 
Potenţiu, închinându-se. 

XXXVI... 
Unde se administrează o bătută 


Căţărat pe un vârf de stâncă, Basarab Voievod urmărea cum 
oastea dușmană se târăște prin prăpăstioasa şi îngusta vale unde 
avea să se hotărască soarta țării. De mai bine de două săptămâni 
urmărea cum regele ungar îşi pierde forțele. Pârjolul întâlnit pe 
tot drumul, care lipsise de hrană oameni şi animale deopotrivă, 
otrăvirea apelor și atacurile neîntrerupte ale pâlcurilor de călă- 
reți valahi decimaseră oastea ungară. Nimic nu mai amintea de 
mândra şi strălucitoarea oştire care intrase în cetatea Severinului 
la începutul toamnei. 

— Măria Ta, sosi Berilă de-a dreapta voievodului, de-o 
parte și de alta a văii sunt arcașşii valahi și tătărăşti, la buturugi 
și trunchiuri am valahii din ţinuturile de miazăzi şi ţapinarii 
lovişteni, bolovanii şi pietroaiele sunt pe poziţii în sarcina cio- 
banilor făgărăşeni și argeșeni, tunurile sibienilor sunt și ele ali- 
niate, în faţă aşteaptă prăştierii din Maglavit, laolaltă cu călăreții 
şi pedestraşii craioveni, iar noi, cu chinezii și grosul oștirii, le 
închidem retragerea prin miazăzi. 

— Du-te dară, cavalere, şi Dumnezeu să ne aibă în paza Lui, 
îi spuse vodă punându-i mâna pe umăr. 

— Măria Ta, avem nesăbuinţa regelui ungur și surpriza 
Posadei de partea noastră, spuse popa Potenţiu. 

— Şi cele câteva mii de suflete care luptă pentru ţara lor, 
părinte, zâmbi vodă arătând către culmile din jur. 

Basarab văzu cum avangarda oștirii ungurești ajunse la şanțu- 
rile curmezișe făcute de țapinarii și ciobanii din Tara Loviştei. 

— Acuma i-am prins precum peştii în vârșă. 

Carol Robert ascundea o mare spaimă în suflet, dar ura și tru- 
fia îl făceau să înainteze. Oastea o ducea din ce în ce mai greu, 
cu fiecare zi trecută fără hrană şi apă îndestulătoare, cu fiecare 
atac al diavolilor galbeni conduși de cavalerii cu pelerine negre. 

Craniul cu oase și spade încrucişate de pe întunecatele pele- 
rine erau văzute în rândurile oștenilor săi ca simboluri ale spai- 
mei și morții. 

— Sire, nu mai putem înainta! La o jumătate de leghe în 
față sunt șanțuri adânci, de bună seamă făcute de valahi ! spuse 
un slujitor sosit în fuga calului. 

— Mă tem de-o mare nenorocire, Majestate! Trebuie 
să facem cale întoarsă numaidecât! îi strigă Pișta baronul lui 
Carol Robert. 

Dar nu mai era timp. Voievodul valah cobori mâna și în vale 
se dezlănţui iadul. 

Un şuierat grozav străbătu deodată văzduhul și cerul se întu- 
necă de mulțimea săgeţilor. Câteva sute de oșteni căzură pe dată. 
În sânul oștirii lui Carol se instală numaidecât haosul. Mândrii 
cavaleri unguri se izbeau unii de alții cum se clatină trestiile în 
vânt, căutând un loc de adăpost. Asupră-le se prăvăleau bolo- 
vani, buturugi și potop de săgeți. Căpitanii îşi strigau husarii, 
căutând retragerea către miazăzi. Se produse o învălmășeală 
grozavă, care ușură şi mai mult sarcina valahilor de pe culme. 
Oastea înnebunită a lui Carol Robert dădea piept cu soarta în 
valea Posadei. 

Patru zile au încercat ungurii să scape din cleştele voievodu- 
lui valah, dar a fost în zadar. În față și-n spate nu puteau fugi, iar 
pe versanții prăpăstioși nu puteau urca. 

Diavolii lui Basarab nu aveau odihnă nici noaptea, ci pră- 
văleau peste ei buturugi date cu catran, cărora le puneau foc, să 
lumineze calea săgeților şi pietroaielor. 

În ziua a patra, Carol Robert, adăpostit sub un stei de stâncă, 
privea cu sufletul stins cum picau săgețile şi buturugile peste 
rămășițele strălucitoarei sale oştiri. 

— Spune, căpitane! îi porunci el unui oștean venit să dea 
raportul. 

— Sire, am pierdut mai bine de jumătate din oameni. Leşu- 
rile sunt pe trei rânduri, nu mai poți osebi oamenii de cai, bolo- 
vani ori buturugi. Andrei de Alba, purtătorul sigiliului regal, a 
căzut azi-dimineaţă. Toma, voievodul Ardealului, a pierdut toți 
oamenii şi s-a stins şi el ieri la amurg, confesorul personal al 
Majestății Voastre, părintele Kiralyi, a fost săgetat pe când îi 
ierta păcatele comandantului gărzii... 

— O să murim cu toții! strigă Kukurusz dintre două scu- 
turi. Blestemaţi să fie valahii şi pământurile lor pârjolite. 

Regele îi aruncă o privire plină de silă. 

— Ca să-şi scape zilele, mulți au început să se predea vala- 
hilor, Majestate, adăugă oşteanul. 

— Să mergem să ne predăm, Sire! strigă Kukurusz. Vala- 
hul poate ne lasă zilele. Nu e din neam de barbari... ne va cruța, 
Înălțimea Voastră, se agăță Janosz de veștmintele regelui. 

— Nu mă atinge, nemernic laş! scrâșni regele. Cu destul 
sânge nevinovat m-am pătat, nu-ţi pune labele pe mine ! 

— Sire, sosi un tânăr cu hainele murdare şi pline de sânge, 
oștenii cu armuri grele ai lui Ferforjât au spart încercuirea 
devale, în partea dreaptă a zidului de dușmani, la câteva sute de 
paşi. Câţiva de-ai noștri p-acolo au scăpat de furia valahilor. 

— Şi tu te-ai întors să-mi spui asta ? făcu uimit regele. Cine 
ești, tinere viteaz? 

— Nicolae Radoslav îmi zice, răspunse tinerelul. Iute, Înălți- 
mea Voastră, că nu e vreme! adăugă repede Nicolae uitându-se 
în lungul văii. 

— Haideţi, Sire, să nu mai pierdem nicio clipă! strigă 
Kukurusz cu ochii scoși din orbite. 

— Pişta, dacă mai vorbeşte, ia-i gâtul! îi spuse regele cu 
ură baronului de Iştenem. Prietene, iartă-mă că m-am îndoit de 
tine ! adăugă el ca o rugă. 

— Trebuie să vă scot viu din iadul ăsta, Majestate! spuse 
Pişta Matty zâmbind amar. Să mergem degrabă unde ne-a spus 
Nicolae, adăugă el ajutându-l pe rege să se ridice de pe piatră. 

Abia apucară să-şi croiască drum în josul văii, printre leșuri 
şi bolovani, că înțeleseră cât de greu îi încerca soarta. Trei 

cavaleri în pelerine negre își tă; i 
ca pe gre îşi tăiau cale Printre oștenii rămași să 

— Oare să fie ii E e 
sfârșit. cavalerii Apocalipsei, Pişta ? întrebă regele 
du-și ea ela Înălțimea Ta, răspunse baronul pregătin- 

În urma celor trei cavaleri veneau niște mogâldeţe cu ochii 
oblici, care strigau grozav şi împărțeau moartea 
unguri. 

— Sunt aceiaşi care au semănat spaimă în rândurile noastre 
după ce am ars cetatea Argeșului, Sire! Suntem pierduţi! se 
tângui Kukurusz şi o luă la fugă în direcţia opusă. 

Nu făcu mulţi pași că fu prins de doi călugări care luptau cu 
spada ca diavolii. Unul dintre luptătorii cu ochii mici sări de pe 
cal şi repezi o lance scurtă către Pișta Matty, ridicat să-şi apere 
suveranul. O sabie tăie calea loviturii mortale şi baronul de Işte- 
nem auzi o vorbă care-i părea cunoscută. 

— No, ăsta-i al meu, galbinule! Du-te la altu’, că-i valea 
lungă! 

— Frate! strigă Pişta Matty lăsând spada deoparte. 

— No, că binie te-am găsât! veni Pişta Massy să-l îmbră- 
țişeze. 

Lui Carol Robert nu-i venea să-și creadă ochilor. 

— Kremvurșt, ia cinci chinezi şi stai de strajă la săgeți, 
strigă Berilă. 

— Bace, cum să mă înţeleg cu ei? Că numa’ „țân-ţân-fân“ 
scot pe gură! se plânse sasul. 

— Când vin săgeți, strigi „Colo !“ şi arăţi cu mâna, iar ei le 
vor opri cu spadele lor. Hai, nu mai pierde vremea, îi dădu Berilă 
viteză. Majestate, ca să nu fie pericol, trebuie să vă schimbaţi 
hainele regeşti cu cele de rând, îi spuse Berilă lui Carol Robert. 
Frate Rectiliniu, ia adă-l pe prietenul nostru încoa, făcu valahul 
semn către frații pitagorici care-l ţineau pe Kukurusz. 

— Nu, nu voi hainele lui, mi-e silă ! se împotrivi regele. 

— Atunci îl luăm noi cu totul, râse Berilă făcându-i semn 
fratelui Rectiliniu. 


printre oștenii 

— Luaţi-le pe ale mele, Majestate! spuse tânărul Nicolae 
Radoslav descheindu-se la tunică. l 

Regele se conformă şi în câteva minute arăta ca un oştean 
de rând. 

— Iar tu ia o tunică de-ale noastre, să nu mori așa de tânăr, 
spuse Berilă aruncându-i un strai tânărului Radoslav. 

Cu greu își croiră drum până la spărtura din apărarea valahă, 
nu o dată fiind gata să-și piardă viața. Oştenii valahi îi recunos- 
cură numaidecât pe Berilă și ai lui şi-i lăsară să treacă. După 
nişte bușteni prăvăliți valahii le dădură câțiva cai. 

— Fuga-i ruşinoasă, dar de bună seamă, sănătoasă, Majestate ! 
îi aruncă Berilă regelui ungar în timp ce-i ţinea calul să încalece. 

— Dreptate ai, cavalere! Mare cinste faceţi voievodului 
vostru ! spuse Carol Robert cu admiraţie. 

— No, cinstea ca cinstea, Majestate, da’ sângele nu se face 
nicicând apă! Ăsta da noroc pe capul Domniei Tale ! râse Pișta 
Massy. Numa’ să nu uitaţi prea curând binele făcut! adăugă el. 

— Nuvoi uita, cavalere! Am o datorie de viață la voi! grăi 
regele înclinându-și uşor capul. 

— Când o da floarea în meri, o să vin la Cârța, frate ! spuse 
Pișta baronul încălecând. 

— No, meri cu bunu' Dumnezeu ! îi răspunse într-un târziu 
templierul, privind cum se pierd cele două siluete spre miazăzi, 
departe de valea aducătoare de moarte. 

Unde se ivesc urmări 


PES Mi s-a adus la cunoștință că regele ungar a scăpat într-un 
mod miraculos, le spuse Basarab Voievod celor prezenți la sfat. 

— S-a născut sub o stea norocoasă, Măria Ta, zâmbi Berilă 
cu subînțeles. 

— Si asta mi s-a mai spus, cavalere, râse vodă. Chiar dacă 
ne-a scăpat, putem fi siguri că nu vom mai fi vasalii coroanei 
ungare. Putem hotărî singuri soarta țării. Ne vom întoarce la 
pământurile ce ne-au fost luate în vremuri de restriște. Deocam- 
dată trebuie să ne îngrijim de ai noştri şi de cei care ne-au fost 
alăturea. Uşier! strigă voievodul. Trimite-l la noi pe condeie- 
rul Boldure, să punem la cale zapisul cu prada ce-o luarăm de 
la unguri. Pentru sibieni, o duzină de pungi domnești cu aur și 
două telegi cu arme şi armuri ungurești, începu voievodul. Pen- 
tru partea Craiovei şi a Maglavitului, scrie să se dea două sute 
de cai, câte două pungi cu aur la zece oameni, plus două căruţe 
boiereşti cu veştminte ungurești. Câte o pungă din cele mari, 
domnești, cu arginţi, pentru familiile de-au pierdut bărbaţii, 
bătrânii ori copiii în luptă. 

— Ce facem cu tătarii, Măria Ta ? întrebă Berilă. 

— Condeier Boldure, scrie: partea tătărească va primi câte 
un cal pentru fiecare oștean viu și tot atâta pentru fiecare mort. 
O jumătate de duzină de pungi cu aur şi cinci sute de robi. Cred 
că e de-ajuns, rosti voievodul privind la Berilă. 

— Este, Măria Ta, mai ales partea cu caii. Aici intră şi lup- 
tătorii galbeni ? vru să se lămurească Berilă. 

— Uf! Uitasem de sfârlezele voastre, cavalere! Lor ce să 
le dăm ? îl întrebă Basarab. 

— Ar fi bine să le dăm puţină libertate, Măria Ta, răspunse 
valahul. 

— Cum asta? se miră vodă. 

— Cu încă o jumătate de duzină de pungi domnești cu aur și 
câte trei cai de cap cu ochii oblici, cred că Bor Khan s-ar învoi 
să ni-i lase nouă, Măria Ta. 

— Atunci, aşa să fie! hotărî Basarab. Oricum aveam de 
gând să vă rog pe tine şi pe camarazii tăi — arătă voievodul către 
Pişta și Kremvurșt — să-i însoţiţi pe tătari până la hotarul nostru 
dinspre răsărit, să nu le vie vreun gând de prădăciune. 

— Cu înaltul dregător al regelui ungar ce hotărăști, Măria 
Ta? întrebă fratele Rectiliniu. 

— Care? Janosz Kukurusz ? îşi aminti voievodul. 

— EI, Măria Ta! 

— Nu-i drept să fie omorât, grăi popa Potenţiu. 

— Moartea-i o pedeapsă prea uşoară pentru el, zâmbi fra- 
tele Curbiliniu. 

—  Întocmai! aprobă părintele. 

— Puteţi face cu dânsul ce vreți, spuse vodă dând din mână. 

— No, făcu Pişta, atunci îl dăm în robie la tătari ! 

— ÎL dăm în robie la tătari, spuseră frații pitagorici într-un 
glas. 

După ce se asigurară că tătarii trec apa Prutului, cei trei cava- 
leri îi lăsară pe chinezi lângă Insula Brăilei pentru a se ocupa de 
cultivarea unei vegetale numită de valahi „grâu de baltă“, sau 
„oriz“, după cum îi ziceau purtătorii de ochi oblici. Mărinimos 
şi vizionar, voievodul Basarab le dăduse pământ, dar trimisese 
şi o garnizoană cu oșteni pentru a desluși de la chinezi meșşte- 
şugul bătăii cu mâinile goale şi al aruncatului cu picioarele prin 
aer. Domnul valah avea gânduri de recuperare a unor pămân- 
turi tătărești la miazănoapte de brațele Dunării și a teritoriului 
dobrogean cuprins între Dunăre şi Marea cea Mare. 

Întorcându-se agale către Tara Bârsei, dădură peste moș 
Gugăl, unul dintre înţelepții satului Onlain din Pricinoşii 
Buzăului, îngrijorat nevoie mare. 

— Ce pricini te-apasă, moș Gugăl? îl luă Kremvurșt 
repede. 

— Iaca, dragii moșului, fu p-aci un cioban care-mi zicea că 
alți doi de-ai lui vor să-l omoare la apus de soare şi nu înțelegea 
de ce, răspunse moș Gugăl. 

— No? întrebă Pișta. 

— l-am spus că din pricină că are oi mai multe, câini mai 
bărbați şi cai deştepţi, dar mă tot întreba ce să facă, răspunse 
bătrânul înţelept din Onlain. 

— Si? îl cercetă Kremvurşt nerăbdător. 

— Nu ştia dacă să lupte cu ei ori să se împace... 

— Să se împace cu ei? făcu Berilă. 

— Nu, cavalere, să se împace cu soarta, îl lămuri moș 
Gugăl. 

— No, și !? reveni Pișta curios. 

— La sfârșit i-am spus să mai cerceteze şi pe la alți înţelepţi 
din Onlain, că io nu mai ştiu ce să-i răspund. Cu soarta nu te 
pui! încheie moșul. 

Când trecură de Pasul Buzăului, templierii dădură lângă 
un izvor de doi ciobani care tăbărâseră pe un altul și-i cărau la 
pumni și picioare. 

— MĂ, mă Teyânmâszor, Ciobanu Satât, ce-aveți, mă, cu 
săracul Alucurbăsii ? năvăli Kremvurşt între ei despărțindu-i. 

— Ne-a înşelat nădejdile, boierule, şi pe urmă a pus câinii 
pe noi! spuse Ciobanu cu ură. 

— No, fii mai pe înţelesu' meu! făcu Pişta. 

— Am venit cu banii de ni i-aţi dat, am luat mioare şi câte 
un munte. Totul mergea uns, până când Pantilimon a venit într-o 
zi la Teyânmâszor şi la mine şi ne-a spus să-l lăsăm pe el să 
conducă stânele cu mioare, că-i mai ortoman şi că știe de la 
tac-su cum se umplu pungile cu bănet, c-a avut niște plute pe 
apa Bistriţei, le-a vândut şi-așa a făcut avere. I-am dat mioarele, 
caii și încrederea noastră, dar la câteva luni a pus câinii pe noi să 
ne gonească de pe munții noştri şi să ne lase muritori de foame, 
încheie vrânceanul întinzându-se și scăpându-i o scatoalcă lui 
Alucurbăsii. 

— la zi, Pantilimoane? se încruntă Berilă. 

— Sunt mai slab din fire, boierule, scânci Alucurbăsii. 

— Mă, al dracu' neam suntem, să dea boala! făcu Berilă. 
Mă și mir cum de ne mai ţine pământul între hotarele astea. 
Slavă Domnului că nu sunt toţi ca voi! continuă valahul cu 
năduf. Apoi se gândi puțin și-i spuse celui slab din fire: Tu le 
dai înapoi oile de cum ne întoarcem și plecăm în drumul nostru. 
După aceea se întoarse spre cel ungurean și cel vrâncean: Voi 
aveţi grijă de nu-l omorâţi și faceţi de vă rotiţi la conducerea 
stânelor. 

— Ori fiecare pentru el, adăugă Kremvurșt. 

— S-amu”, la bună vedere, că și noi avem treaba noastră, 
zise Pișta încălecând. 

Trecură cu bine de Pasul Buzăului și, când făcură stânga pe 
Întorsură, întâlniră o măicuță cu brâu de lână. 

— Cine mi-au văzut... începu bătrânica cu mâinile împre- 
unate. 

Berilă o întrerupse numaidecât: 

— E bine, maică! ridică el o mână. Si el, și ceilalți. Uite, 
ia banii ăștia și du-te acasă, continuă valahul dându-i o pungă 
cu aur. 

— Bine, maică, da’... încercă bătrâna să mai spună ceva. 

— Ei, nu te mai lua și dumneata după gura lumii, mamaie ! E 
folclor curat! zâmbi Kremvurșt. 

Amurgea când templierii se așezaseră la odihnă în cămăruța 
călduroasă a părintelui Catodiu de la Cârța. Parcă trecuseră 
veacuri de când nu mai puseseră piciorul în odaia ce mirosea a 
smirnă și a mere domnești. 

— Ce-a mai rămas de înfăptuit? întrebă Kremvurşt von 
Schlitz băgând un lemn pe foc. Templierii sunt răzbunaţi, s-a 
zămislit Tara Românească, noi și fraţii noștri cistercieni suntem 
sănătoși și, slavă lui Dumnezeu, părintele Catodiu are vinu' la 
fel de aprig. 

— Creşteți și vă-nmulțiţi, după cum e scris la Cartea Sfântă, 
închină părintele Catodiu. 


294 


— No, apăi, dacă trebe, trebe! zâmbi Pișta Massy luând 
încă un gât de vin negru. 

— Mai bine vă luaţi un răgaz pân’ la sfârşitul veacului, râse 
părintele. 

— Sau măcar pân’ la primăvară, când o da floarea-n meri, 
zâmbi Berilă Vlahul ieșind pe prispă. Trase în piept cu nesaţ aerul 
tare și rece, privind cu dragoste la coamele Munţilor Făgăraș. 

„Odată cu victoria lui Basarab se săvârşiră și ălelalte cu 
bine“, gândi valahul. “Manole şi-a gătat mănăstirea şi s-a făcut 
stareț, Ana a plecat în lume cu un țambalagiu şi s-a apucat şi 
ea de cântări, ciobanii s-au chivemisit şi ei... doi s-au așezat la 
casele lor, iar ăla moldovean s-a dus la mumă-sa. Menestrelul 
însă cântă tot ce ştie el. Trebuie să-i avertizez pe fraţi să fie cu 
băgare de seamă, că dacă tot le-a dat părintele Catodiu dezlegare 
la carne şi vin, să nu li se işte niscaiva cântări care să le ducă 
buhul în lume şi peste veacuri. Cum îi zicea Kremvurşt? ... 
Aşa, folclor! He-he!" Urmări pentru câteva clipe fuioarele de 
fum ce se scurgeau către cer din homurile chiliilor. „lacătă-ne, 
în cele din urmă, acasă“, oftă Berilă din rărunchi. „Har Domnu- 
lui că avem lemne de foc şi vin pe săturate, că-s multe povești 
de depănat...“ Se zgribuli și intră în cămăruţă. 

Cădeau molcom primii fulgi peste proaspăt zămislita "Țară 
Românească. 

112 

XVI... 
Unde se împrăștie toți și toate 
123 


XVII... 
Unde se aruncă un ochi la Papă 
132 


XVIII... 
Unde se caută oseminte 
140 


XIX... 
Unde se ia cunoștință despre un secret 
150 


XX... 
Unde se merge la madame 
157 


XXI... 
Unde se reușește o evadare 
164 


XXII.. 


Unde se aplică o pedeapsă altora 
174 


XXIII... 
Unde se înfăptuieşte prima parte a blestemului 
181 


XXIV... 

Unde se îngrijește un dinte 

şi se îndreaptă privirile către răsărit 
190 

XXV... 
Unde se scot la iveală intențiile voievodului valah 
197 


XXVI... 
Unde se împlineşte a doua parte a blestemului 
206 


XXVII... 
Unde se lasă trecutul în urmă 
216 


XXVIII... 
Unde se strâng rândurile 
226 


Unde se cunoaște un poet 
şi se salvează doi îndrăgostiți 
229 


Unde se așază tătarii 
237 


Unde se împiedică un asasinat 
243 


Unde se dă o tură pe la mănăstire 
250 

Unde se înfăptuieşte o alianță 
260 


Unde se mănâncă rahat 
269 


XXXV... 
Unde se pun oștile în mișcare 
280 


Unde se administrează o bătută 
286 


Unde se ivesc urmări 
291 

Pe Strada Ficțiunii vor locui în curând: 


Clasic 
ITALO CAL VINO, Orașele invizibile 
ITALO CALVINO, Cărarea cuiburilor de păianjen 
RALPH ELLISON, Omul invizibil 
MIGUEL DE UNAMUNO, Abel Sânchez 


Contemporan 
CAROL BIRCH, Menajeria lui Jamrach 
WALTER KIRN, Sus, în aer 
JEAN TEULE, Magazinul de sinucideri 
LUIS LANDERO, Portretul unui bărbat imatur 
AMANDA HODGKINSON, 22 Britannia Road 
CHLOE ARIDJIS, Cartea norilor 


GARY SHTEYNGART, Poveste de dragoste supertristă 
şi adevărată 


Bestseller 
A.D. MILLER, Dezghețul 
LISA SEE, Fetele din Shanghai 
SIMON TOY NE, Sanctus 
JULIÁN SÁNCHEZ, Anticarul 
FLORIAN LAFANI şi GAUTIER RENAULT, Poker în infern 
MICHAEL DAVID LUKAS, Oracolul din Stambul 


Bdn Tuir Vicina, ae. ȘI, 
acte i boag ROMÂNA 


fedprint 


tipografie 
AMAS MOAN Cufuipan 


. 


Berilă — valah —, Pişta Massy — ungur — şi Kremvurşt von Schlitz — sas — 
„bat Europa de la curţile lui Filip cel Frumos şi Clement al V-lea până 
dincolo de Prut, ajutându-l pe Basarab Întemeietorul să câştige lupta de 
la Posada. Ei trăiesc intens zorii frământatului secol XIV şi scriu o 
istorie al cărei deznodământ ne este astăzi foarte bine cunoscut, 
adăugându-i însă la fiecare pas detalii surprinzătoare. Cei trei încearcă 
să-l salveze de la moarte pe Jacques de Molay, se întâlnesc cu Dante, cu 
Romeo şi Julieta (pe care îi salvează), cu meşterul Manole şi cu eroii 
Mioriţei, însă faptele lor nu sunt stingherite de tragismul acestor 
poveşti, iar rezultatele acestor întâlniri sunt spectaculoase şi neașteptate. 


No tale 
forului Expresia „templieri români” nu trebuie să 
trimită gândul cititorului la simboluri şi ritualuri masonice. Povestea 
țesută în ritm alert de Adrian Voicu ne înfăţişează trei cavaleri cărora 
ficțiunea nu reuşeşte să le risipească deloc aerul de autenticitate. 
Atmosfera degajată şi plină de umor a acestui roman anunță o voce 
puternică a literaturii române conterhporane, cu un stil 
incontestabil şi cu o extraordinară capacitate de a țese intrigi. 


„Roman de aventuri, parodie, epopee eroi-comică? Toate la un loc. 
Inventivitate epică, personaje memorabile, limbaj rabelaisian 
umor fără limite. O cə- - erat? 


Y 


